|  |  |
| --- | --- |
| **בית משפט השלום ברמלה** | |
| ת"פ 60153-06-22 מדינת ישראל נ' גואדה(עציר) |  |

|  |  |  |
| --- | --- | --- |
| **בפני** | **כבוד השופט הישאם אבו שחאדה** | |
| **בעניין:** | **המאשימה** | **מדינת ישראל**  **ע"י ב"כ עוה"ד טל נעים** |
|  | **נגד** | |
|  | **הנאשם** | **ג'זצאו גואדה (עציר) – הובא באמצעות שב"ס**  **ע"י ב"כ עוה"ד יוסי ציטיאט** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [192](http://www.nevo.co.il/law/70301/192), [379](http://www.nevo.co.il/law/70301/379), [452](http://www.nevo.co.il/law/70301/452)

|  |
| --- |
| **גזר דין** |

**כתב אישום**

1. הנאשם הורשע לאחר שמיעת הראיות בביצוען של העבירות הבאות: איומים לפי [סעיף 192](http://www.nevo.co.il/law/70301/192) ל[חוק העונשין](http://www.nevo.co.il/law/70301) התשל"ז-1977 (להלן: **חוק העונשין**), תקיפה סתם לפי [סעיף 379](http://www.nevo.co.il/law/70301/379) לחוק העונשין וכן היזק לרכוש במזיד לפי [סעיף 452](http://www.nevo.co.il/law/70301/452) לחוק העונשין.

2. על פי עובדות כתב האישום, אסדרץ' גואדה היא אמו של הנאשם (להלן: **האם**) ולאקו גואדה הוא אביו של הנאשם (להלן: **האב**) ומתגוררים עמו בדירה שמצויה בתחומי העיר לוד (להלן: **הדירה**). ביום 26.6.22, בשעה 13:30 או בסמוך לכך, שבה האם לדירה והבחינה כי חפציו של הנאשם זרוקים ברחבי הבית. באותן הנסיבות, ביקש הנאשם מהאם שתביא לו את מכשיר הטלפון הנייד והיא אכן מסרה לו אותו. או אז, נטל הנאשם את המכשיר וזרק אותו על רצפת הדירה ואמר לאמו "היום אני ארביץ לך, היום אני אהרוג אותך".

3. בתגובה למעשיו של הנאשם, נכנסה האם אל חדר השינה בדירה ונעלה את דלת החדר והתקשרה לאב וסיפרה לו לגבי מעשיו של הנאשם. הנאשם החל להלום בחוזקה על הדלת של החדר, בעט בדלת והורה לאם לפתוח את הדלת, אולם זו מסרה כי בכוונתה לנוח. הנאשם לא חדל ממעשיו עד אשר פתחה האם את הדלת. או אז, תפס הנאשם באמצעות שתי ידיו בידיה של האם ומשך אותה בחוזקה לכיוון מטבח הדירה וזאת בעודה בוכה ומבקשת ממנו שיירגע ויחדל ממעשיו. האם הצליחה להשתחרר מאחיזתו של הנאשם וברחה בשנית לחדר וסגרה את הדלת בעוד הנאשם בועט ודופק על הדלת. בהמשך, הגיעו שוטרים לדירה ועיכבו את הנאשם לתחנה. כתוצאה ממעשיו של הנאשם נגרם נזק לדלת של החדר.

**טענות הצדדים לעונש**

4. המאשימה טענה בתמצית כדלקמן: מדובר באירוע חמור שפגע בערכים המוגנים של שמירה על גופה, בטחונה וכבודה של המתלוננת וזאת תוך פגיעה עמוקה בתא המשפחתי; אין כל אפיק שיקומי בעניינו של הנאשם; מתחם העונש ההולם נע בין 8 חודשי מאסר בפועל ועד 18 חודשים; לאור מכלול הנסיבות, יש להשית על הנאשם שנת מאסר בפועל, לצד מאסר על תנאי מרתיע וקנס.

5. ההגנה טענה בתמצית כדלקמן: שלוש העבירות שבהן הורשע הנאשם אינן ברף חומרה גבוה; הנאשם נעדר עבר פלילי; צעיר בשנות העשרים לחייו; מדובר במי שיש לו בעיות התנהגות ובעיות ביחסיו עם הוריו ולא בעבריין ממש; הנאשם נמצא במעצר עד לתום ההליכים בגין התיק הנוכחי ותקופת מעצרו עולה על תקופת המאסר שמתאימה לנסיבות ביצוען של העבירות שבהן הורשע.

**הגדרת מתחם העונש ההולם**

6. לצורך קביעת מתחם העונש ההולם לקחתי בחשבון את הנתונים הבאים: למתלוננת לא נגרמה חבלה כלשהי מאירוע התקיפה; עם זאת, המתלוננת נבהלה מהתנהגותו של הנאשם וסברה שאכן בכוונתו לממש את האיומים שהשמיע כלפיה; נגרם נזק לדלת של אחד מחדרי הדירה. לפיכך, הנני קובע שמתחם העונש ההולם מתחיל ממספר חודשי מאסר שיכול וירוצו בעבודות שירות ועד 12 חודשי מאסר בפועל בצירוף מאסר על תנאי וקנס.

**העונש המתאים בתוך מתחם העונש ההולם**

7. בעת קביעת העונש המתאים בתוך מתחם העונש ההולם לקחתי בחשבון לקולא את הנתונים הבאים: העדר עבר פלילי ואת גילו של הנאשם שהוא כיום בן 27 שנים.

8. לפיכך הנני משית על הנאשם את העונשים הבאים:

1. ארבעה חודשי מאסר בפועל בניכוי ימי מעצרו מיום 26.06.22 ועד היום.
2. 4 חודשי מאסר על תנאי והתנאי הוא שבמשך שלוש שנים מהיום, הנאשם לא יבצע עבירת אלימות.
3. הנאשם ישלם קנס בסך של 2,000 ₪, או 5 ימי מאסר תמורתו. הקנס ישולם בארבעה תשלומים חודשיים שווים ורצופים כאשר הראשון שבהם עד ליום 1.12.22 והיתרה ב-1 לכל חודש שלאחריו. היה ואחד התשלומים לא ישולם במועד אזי יעמוד מלוא סכום הקנס לפירעון מידי.

5129371

54678313זכות ערעור תוך 45 ימים.

**ניתן היום, ל' תשרי תשפ"ג, 25 אוקטובר 2022, במעמד הצדדים.**

**5129371**

54678313

הישאם אבו שחאדה 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)