|  |  |  |  |  |
| --- | --- | --- | --- | --- |
| **בית המשפט המחוזי מרכז-לוד** | | | |  |
| ת"פ 61118-07-23 מדינת ישראל נ' עמאש(עציר) ואח' | | |  |  |
| לפני | **כבוד השופטת מרב גרינברג** | | | |
| בעניין: | **המאשימה** | **מדינת ישראל**  **ע"י ב"כ עוה"ד** **מירי ביטון-הראל** | | |
|  | **נגד** | | | |
|  | **הנאשמים** | **1.מומין עמאש (עציר)**  **ע"י ב"כ עוה"ד סריי עבוד ממשרד עדאל בויראת**  **2. אבראהים עמאש - נדון** | | |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144](http://www.nevo.co.il/law/70301/144.b)(ב)

|  |
| --- |
| **גזר דין נאשם 1** |

1. הנאשם הורשע על פי הודאתו **בעבירת נשיאה והובלת נשק ותחמושת** לפי [סעיף 144(ב)](http://www.nevo.co.il/law/70301/144.b) רישא וסיפא ל[חוק העונשין](http://www.nevo.co.il/law/70301), תשל"ז-1977.
2. כמפורט בעובדות כתב האישום, ביום 15.7.23 בשעה 02:39, נסעו שני הנאשמים ברכבו של נאשם 1 משכם לכיוון ביתם בג'סר א-זרקה, כשהם נושאים בתא המטען של הרכב אקדח וקופסת תחמושת המכילה 48 כדורים.

1. ביום 25.12.23 הודה הנאשם בעובדות כתב האישום ובעבירה שיוחסה לו. הנאשם 2 הורשע על פי הודאתו במסגרת הסדר טיעון בעבירת נשיאת אביזר נשק, ונדון בהסכמת הצדדים למאסר בן תשעה חודשים.

**תמצית הטיעונים לעונש**

1. ב"כ המאשימה, עו"ד ביטון הראל, עמדה בטיעוניה על חומרת המעשים, פגיעתם בערכים המוגנים של הגנה על שלום הציבור וביטחונו והסיכון הרב הגלום בנשיאת אקדח ותחמושת תואמת ברכב. לשיטתה מידת הפגיעה בערכים המוגנים היא ברף הבינוני. עוד עמדה על מגמת ההחמרה בענישה בעבירות נשק המשתקפת בפסיקת בית המשפט העליון ותיקון החוק. לפיכך עתרה למתחם ענישה הנע בין 48-24 חודשי מאסר. ב"כ המאשימה ציינה לחובת הנאשם כי לא ביקש להעזר בשירות המבחן לבחינת אפיק שיקומי, את עברו הפלילי הלא רחוק בעבירות דומות ומסוכנותו. לזכותו ציינה את הודאתו וחסכון בזמן שיפוטי. בנסיבות האמורות עתרה למקמו בחלקו המרכזי של המתחם לצד ענישת מותנית, קנס וחילוט הרכב ששימש לביצוע העבירה.
2. ב"כ הנאשם, עו"ד בויראת, טען בפניי בעל פה ובכתב (נ/1) למתחם ענישה מתון הנע בין 34-18 חודשי מאסר. לדבריו הנאשם צעיר, בן למשפחה נורמטיבית, צפוי להינשא בקרוב. עוד טען כי לטעמו יש ליתן משקל גבוה להודאתו בכתב האישום המקורי ללא תנאים במסגרת הסדר טיעון, הודאה זו מבטאת את חרטתו, הפנמתו את חומרת מעשיו ולקיחת אחריות מצדו וכי למעצרו בתיק זה אפקט מרתיע. לפיכך עתר למקמו בחלקו התחתון של המתחם ולהימנע מחילוט הרכב, לטענתו הרכב משמש את כל בני משפחתו, לרבות אמו חולה.

הצדדים הגישו פסיקה לתמיכה בעתירתם העונשית.

1. **הנאשם בדברו האחרון** הצר על מעשיו והצהיר שלא ישוב על טעותו.

**דיון והכרעה**

**מתחם העונש ההולם**

1. רבות נכתב עבירות הנשק הבלתי חוקי שהפכו מכת מדינה, ועל הסיכון הגלום בהן לשלום הציבור ולביטחונו. חומרתן היתרה של עבירות אלה אינה מתמצה אך בעבירות גופן אלא בפוטנציאל הנזק הנובע מהן. מגמת הפסיקה בשנים האחרונות מלמדת על החמרה בענישה לצורך מיגור עבירות אלו, קלות כחמורות, תוך מתן משקל לשיקולי הרתעה. מגמה זו אחידה ועקבית ביחס לכלל עברייני הנשק לרבות צעירים, נטולי עבר פלילי ובעלי סיכויי שיקום ([ע"פ 5813/21](http://www.nevo.co.il/case/27894608) **מוחמד ג'בארין נ' מדינת ישראל**, פס' 14(31.5.2022); ב[ע"פ 6011/21](http://www.nevo.co.il/case/27911638) **חאלד דסוקי נ' מדנית ישראל** (25.11.2021); [ע"פ 8320/21](http://www.nevo.co.il/case/28152132) **מדינת ישראל נ' מחמד בסילה**, פס' 10 (28.12.2021); [ע"פ 2283/22](http://www.nevo.co.il/case/28452933) **אל נבארי נ' מדינת ישראל** (31.7.2022); ע"פ 78/21 **פלוני נ' מדינת** **ישראל** (26.7.2022) (להלן: "עניין פלוני"); [ע"פ 116/13](http://www.nevo.co.il/case/5568354) **וקנין נ' מדינת ישראל**, פס' 7 (31.7.2013)). מגמה זו קיבלה ביטוי גם בחקיקה, במסגרת תיקון 140 לחוק שבו נקבע עונש מינימום לעבירות נשק שלא יפחת מרבע העונש המרבי שנקבע לעבירה.
2. **אשר לנסיבות מעשי הנאשם**- הנאשם הוביל בתא המטען ברכבו, באישון ליל, אקדח ותחמושת רבה תואמת - 48 כדורים. הנאשמים נסעו דרך ארוכה משטחי האזור, מהעיר שכם לכיוון ביתם בג'סר א זרקה. הרקע למעשים לא הובהר וניתן להניח כי הובלת נשק ותחמושת מתאימה שהוחבאו בתא מטען מצביעה על פוטנציאל שימוש בלתי חוקי בו. בנשיאת נשק מוכן לשימוש גלום פוטנציאל נזק רב וגלום בו סיכון רב לציבור. בחינת מידת פגיעת מעשי הנאשם בערכים המוגנים מובילה למסקנה כי היא **ברף הבינוני- גבוה**.

**מדיניות הענישה הנוהגת**

1. בפסיקה ענפה הושתו על נושאי נשק עונשי מאסר מאחורי סורג ובריח לתקופות לא קצרות, הפסיקה אינה מקלה עם נאשמים צעירים, אף בעבירות שבוצעו בנסיבות ברף חומרה בינוני-נמוך, ומבכרת באופן מובהק את האינטרס הציבורי על פני נסיבותיו האישיות של הנאשם, לרבות במקרי שיקום: **"המסר העונשי הנגזר ממדיניות הענישה האמורה הוא כי שומר נפשו ושלומו – ירחק מעבירות הנשק באשר הן, קלות כחמורות"** (ע"פ 78/21 **פלוני נ' מדינת ישראל** פסקה 10(26.7.22)).

ב[ע"פ 5602/22](http://www.nevo.co.il/case/28883087) **מדינת ישראל נ' פלוני** (14.9.22) התקבל ערעור מדינה בעניינו של תושב האזור, שנשא אקדח טעון ברכב ונגזרו עליו 18 חודשי מאסר. בית המשפט (כב' השופט שטיין) קבע מתחם ענישה ראוי שנע בין 30-42 חודשי מאסר. עונשו של המשיב, ללא עבר, הוחמר, מבלי למצות את הדין, למאסר בן 28 חודשים;

ב[ע"פ 6806/23](http://www.nevo.co.il/case/30024241) **סעדיאיב נ' מדינת ישראל** (27.9.23) נדחה ערעור נאשם שהורשע בעבירות החזקת ונשיאת אקדח טעון על גופו. בדירתו החזיק תחמושת נוספת. נקבע מתחם ענישה הנע בין 40-18 חודשי מאסר. נוכח מצבו הרפואי הלא פשוט, ובצד זאת עבר פלילי בעבירות סמים ורכוש, נדון למאסר בן 20 חודשים;

ב[ע"פ 166/22](http://www.nevo.co.il/case/28229995) **מוחמד טאהא נ' מדינת ישראל** (1.6.2022), נדחה ערעורו של נאשם שהורשע בכך שהוביל ברכב, לבקשת חברו, שקית ובתוכה תת-מקלע מאולתר ותחמושת. בית המשפט המחוזי קבע מתחם הנע בין 40-20 חודשי מאסר בפועל. הנאשם, ללא עבר, נדון למאסר בן 22 חודשים. ערעורו של הנאשם נדחה תוך שנקבע, והדברים יפים גם לענייננו, כי "**ההסעה ה'תמימה' של נשק מסוג תת-מקלע מנקודה א' לנקודה ב', נועדה בסבירות גבוהה לסייע לביצוע פשע, ורק בנס, ובזכות תושייתו של השוטר שערך את החיפוש ברכב התמים למראה, הסתיים האירוע ללא נפגעים**" (שם, פ' 11);

ב[ע"פ 3186/22](http://www.nevo.co.il/case/28601157) **בר נ' מדינת ישראל** (23.2.23) נדון עניינו של נאשם שנשא והוביל בקטנוע אקדח טעון גנוב, בחזקתו נמצא סם קנביס לצריכה עצמית. בית המשפט המחוזי קבע מתחם הנע בין 48-24 חודשי מאסר בפועל, והשית על הנאשם, צעיר בעל עבר פלילי משמעותי, 30 חודשי מאסר בפועל. הנאשם חזר בו מערעורו לאחר שנשמעו הערות בית המשפט העליון;

ב[ת"פ (מח' מרכז) 25009-02-23](http://www.nevo.co.il/case/29390630) **מדינת ישראל נ' אלדראגה** (גזר דיני מיום 14.2.24) הורשע הנאשם בעבירת נשיאה והובלה נשק ותחמושת – אקדח ומחסנית, על גופו נמצאה תחמושת תואמת. נקבע מתחם ענישה הנע בין 40-20 חודשים. בהתחשב בגילו הצעיר, עברו הנקי, שמירתו על אורח חיים יציב והליך טיפולי ראשוני שעבר במסגרת שירות המבחן, נדון למאסר בן 20 חודשים;

ב[ת"פ (מח' מרכז) 38050-03-21](http://www.nevo.co.il/case/27481263) **מדינת ישראל נ' ג'אבר ואח'** (גזר דיני מיום 28.11.22) הורשע הנאשם 2 בעבירת הובלת נשק ותחמושת – אקדח גנוב ושלוש מחסניות גנובות, תואמות ומלאות בתוך ארגז כלים סגור ברכב. נקבע מתחם ענישה הנע בין 40-20 חודשים. בהתחשב בשתי הרשעותיו הקודמות בעבירות רכוש, נסיבות חייו הלא פשוטות ומעצרו הממושך נדון למאסר בן 20 חודשים. אף הפסיקה שאליה הפנתה ההגנה (סעיף 6 לטיעון הכתוב) מתיישבת עם רמת הענישה שפורטה.

עוד נתתי דעתי לכך שהנאשם הורשע בנשיאת נשק מסוג אקדח ולא נשק התקפי מסוג רובה, שלו מייחסת הפסיקה משנה חומרה ופוטנציאל קטלני גבוה ([ע"פ 1695/22](http://www.nevo.co.il/case/28384637) **מדינת ישראל נ' מוחמד גנאים ואח'** (29.3.2022).

1. בהתחשב במידת הפגיעה בערכים המוגנים ומדיניות הענישה הנוהגת, לאחר שבחנתי את נסיבות ביצוע העבירה, מצאתי לקבוע **מתחם ענישה הנע בין 20-40 חודשי מאסר בפועל**.

**גזירת העונש המתאים לנאשם**

1. הנאשם בן 22, לחובתו הרשעה קודמת (2020, בהיותו בן 17) בעבירת החזקת נשק מסוג   
   "תת מקלע" מאולתר בביתו. בית המשפט לנוער מצא להקל עם הנאשם נוכח גילו ושיתוף הפעולה עם גורמי הטיפול והסתפק בענישה מקלה של צו של"צ וענישה נלווית. ערעור שהגישה המדינה התקבל, עונשו הוחמר והוטלו עליו 6 חודשי עבודות שירות תחת צו השל"צ ומאסר על תנאי. את המעשה בתיק שבפנינו ביצע הנאשם שבועיים בלבד לאחר תום תקופת התנאי שהושתה עליו, ללמדנו כי לא מדובר במעידה חד פעמית אלא במי שמעורב בעולם הנשק הבלתי חוקי ובעל נגישות לנשק.
2. לאחר ששקלתי את כלל השיקולים, מצאתי ליתן משקל לסיכון הנשקף מהנאשם, לעברו הפלילי ולשיקולי ההרתעה. מאידך אתחשב בגילו הצעיר של הנאשם, הודאתו, היותו עצור לראשונה בחייו ומצבה הרפואי המורכב של אמו ולמקם את עונשו בגבול העליון של חלקו התחתון של מתחם הענישה. עוד אשית עליו ענישה מותנית וקנס.

אשר לחילוט הרכב- ברכב הובל הנשק ועל כן הונח בסיס לחלטו. מצאתי להתחשב בפגיעה במשפחת הנאשם ולפיכך בכפוף להפקדה של 40,000 ₪ יושב הרכב למשפחת הנאשם.

**סוף דבר**

1. **אני גוזרת על הנאשם את העונשים הבאים:**
2. **27 חודשי מאסר** החל מיום מעצרו 15.7.23.
3. מאסר על תנאי בן 10 חודשים לבל יעבור הנאשם עבירת נשק תוך 3 שנים מיום שחרורו ממאסר.
4. קנס בסך 4,000 ₪ או 30 ימי מאסר. הקנס ישולם בחמישה תשלומים שווים ורצופים החל מיום 15.4.24.
5. רכב סקודה ל.ז. 4324838 ישוחרר בכפוף להפקדת 40,000 ₪ עד ליום 1.4.24 לנאשם או למי מטעמו. ככל שלא יופקד הסכום האמור מורה על חילוטו.

**הנשק והתחמושת -יושמדו**

**זכות ערעור לבית המשפט העליון תוך 45 יום.**

5129371

54678313

**ניתן היום, ל' אדר א' תשפ"ד, 10 מרץ 2024, במעמד הצדדים.**

**5129371**

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

מרב גרינברג 54678313-/

נוסח מסמך זה כפוף לשינויי ניסוח ועריכה