|  |  |  |  |  |
| --- | --- | --- | --- | --- |
| **בית משפט השלום ברמלה** | | | |  |
| ת"פ 61134-04-21 מדינת ישראל נ' אלחורטי | | |  |  |
| **לפני** | **כבוד השופט הישאם אבו שחאדה** | | | |
| **בעניין:** | **המאשימה** | **מדינת ישראל**  **ע"י ב"כ עוה"ד ירדן אוקנין מלמד** | | |
|  | **נגד** | | | |
|  | **הנאשם** | **עבד אל כרים אלחורטי**  **ע"י ב"כ עוה"ד משה אלון** | | |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [192](http://www.nevo.co.il/law/70301/192), [335](http://www.nevo.co.il/law/70301/335.a.1)(א)(1)

**גזר דין**

**כתב האישום**

1. הנאשם הודה בעובדות כתב האישום המתוקן במסגרת הסדר טיעון והורשע בביצוען של העבירות הבאות: איומים לפי [סעיף 192](http://www.nevo.co.il/law/70301/192) ל[חוק העונשין](http://www.nevo.co.il/law/70301), התשל"ז-1977 (להלן: **חוק העונשין**) ופציעה כשהעבריין מזויין לפי [סעיף 335(א)(1)](http://www.nevo.co.il/law/70301/335.a.1) לחוק העונשין.

2. על פי החלק הכללי לכתב האישום, בילל אלחורטי (להלן: **המתלונן**) הינו אחיו של הנאשם ומתגורר בתחומי העיר רמלה בסמיכות לביתו של הנאשם.

3. על פי עובדות כתב האישום, בתאריך 23.04.20 בשעה 18:30 או בסמוך לכך, עבד המתלונן מחוץ לביתו. באותן הנסיבות, יצא נאשם מביתו יחד עם ילדיו. מיד ובסמוך, נטל המתלונן סולם אשר עמד על קיר מול הבית. באותן הנסיבות, אמר הנאשם למתלונן שהוא "מלשן" והוסיף שאם יזעיק משטרה בפעם הבאה, הנאשם ידקור אותו.

4. בתגובה, אמר המתלונן לנאשם " בוא תדקור אותי" וזרק את הסולם לצד. או אז, ניגש הנאשם לרכבו אשר חנה סמוך ונטל ממנו חפץ חד הנחזה להיות סכין (להלן: **החפץ**) הנאשם דחף את המתלונן וחתך באמצעות החפץ את צווארו של המתלונן. מיד ובסמוך לכך, הגיעו בני המשפחה של הנאשם והמתלונן שזהות חלקם אינה ידועה למאשימה והפרידו בין השניים.

5. בהמשך, הרים המתלונן אבן מהרצפה בעוד הנאשם חוזר לבית והאחרים מונעים מהמתלונן להגיע לכיוון הנאשם. באותן הנסיבות, זרק המתלונן את האבן. מיד ובסמוך לכך, יצא הנאשם את הבית כשבידו החפץ. או אז, החל המתלונן לרדוף אחר הנאשם כאשר המתלונן מחזיק בידו במוט ברזל ומניפו באוויר לעבר ידו של הנאשם.

6. באותן הנסיבות, נטל הנאשם את המוט מהמתלונן בידו האחת ועם ידו השנייה חתך באמצעות החפץ שהחזיק את פניו ואוזניו של המתלונן. כתוצאה ממעשיו של הנאשם, נגרמו למתלונן חבלות בדמות חתך מעל האוזן האורך 10 ס"מ המגיע עד לאנטי טרגוס וכן חתך עמוק באזור צוואר אחורי, אשר הצריכו תפירתם.

7. בהמשך , בתחנת המשטרה ברמלה, בעוד שהו הנאשם והמתלונן בתאים נפרדים, אמר הנאשם למתלונן "יש לך ילד שקוראים לו מוחמד אתה לא מפחד עליו?", "אני אצא החוצה ואני אכנס מאסר עולם אני לא מפחד מבית סוהר" והוסיף "תשמור על הבית שלך".

8. יש לציין שלא היה הסדר בין הצדדים לעניין העונש וכל צד טען כראות עיניו.

**תסקיר שירות המבחן**

9. התקבל תסקיר לעונש מטעם שירות המבחן ולהלן עיקרו:

1. הנאשם בן 59 שנים נשוי בשלישית ואב לשלושה ילדים, אחד בגיר מגרושתו ושניים קטינים מאשתו הנוכחית.

ב. בעבר נכרתה כליה אחת של הנאשם. הוא מתקיים היום מקצבה מהמוסד לביטוח לאומי. לטענתו, חייו סובבים סביב ביתו וילדיו והצורך לפרנסם. הנאשם ניהל בעבר אורח חיים עברייני ולחובתו הרשעות קודמות ואף ריצה מספר מאסרים בפועל.

1. לנאשם רקע של שימוש בסמים וכיום לפי דבריו משתמש בקנאביס ללא מרשם רפואי וחוקי ואינו רואה את עצמו כמכור מאחר ולטענתו הדבר לא פוגע בתפקודו. שתי בדיקות השתן שנערכו לו בשירות המבחן נמצאו חיוביות לסם מסוג קנאביס.

ד. מפיקוח מעצר עלה שהנאשם שולב בקבוצת עצורי בית והתמיד להגיע למפגשי הקבוצה והיה משתתף באופן פעיל בשיח הקבוצתי. לכן, שרות המבחן המליץ להשית על הנאשם מאסר בפועל שירוצה בדרך של עבודות שירות וצו מבחן תוך שילובו בקבוצה טיפולית למניעת אלימות.

**טענות הצדדים לעונש**

10. להן תמצית טענות המאשימה לעניין העונש:

א. מתחם העונש ההולם נע בין 18 חודשי מאסר בפועל עד 36 חודשי מאסר בפועל. לנאשם עבר פלילי מכביד שכולל 19 הרשעות קודמות במגוון עבירות לרבות בעבירת הריגה ונדון בגינה לשבע שנות מאסר בפועל. לטענת המאשימה, העונש המתאים בתוך מתחם העונש ההולם הוא 30 חודשי מאסר בפועל, מאסר על תנאי, קנס ופיצוי למתלונן.

ב. נשמעו הראיות בתיק לרבות עדותו של המתלונן ולמעשה ההודאה של הנאשם בכתב האישום נעשתה בשלב מתקדם מאוד במשפט ולכן אין להקל בעונשו בשל הודיה וחיסכון בזמן שיפוטי.

11. להלן תמצית טענות ההגנה לעניין העונש:

1. הנאשם כמעט בן שישים שנים וחייו סובבים סביב ביתו וגידול ילדיו. גם אם המתלונן העיד במשפט, עדיין הנאשם קיבל אחריות על מעשיו, הודה בכתב האישום וחסך את שמיעת הראיות עד תום.
2. מתחם העונש ההולם שהוצע על ידי המאשימה הוא מחמיר ואיננו הולם את נסיבות ביצוע העבירות שבהן הורשע הנאשם. לטענת ההגנה, מתחם העונש ההולם יכול להתחיל ממאסר שירוצה בעבודות שירות. כמו כן, יש לאמץ את המלצת שרות המבחן.

**מתחם העונש ההולם**

12. למדיניות הענישה הנוהגת בעבירות של פציעה כשהעבריין נושא נשק קר לפי [סעיף 335(א)(1)](http://www.nevo.co.il/law/70301/335.a.1) ל[חוק העונשין](http://www.nevo.co.il/law/70301) שיש לגביה עונש מקסימלי של 6 שנות מאסר, אפנה לפסיקה שלהלן של בית המשפט העליון:

א. [רע"פ 6817/22](http://www.nevo.co.il/case/29089955) **פריג' נ' מדינת ישראל** (פורסם בנבו, 18.10.22). המבקש הורשע בבית משפט השלום בביצוע עבירה של החזקת סכין שלא כדין ופציעה כשהעבריין מזוין ונגזרו עליו 12 חודשי מאסר בפועל ועונשים נלווים. ערעור המבקש לבית המשפט המחוזי נדחה ונדחתה בקשת רשות ערעור שהוגשה לבית המשפט העליון.

ב. [רע"פ 5955/23](http://www.nevo.co.il/case/29901718) **שמשון נ' מדינת ישראל** (פורסם בנבו, 14.8.23). המבקש הורשע בבית משפט השלום בביצוע עבירה של פציעה כשהעבריין מזוין ונגזרו עליו 12 חודשי מאסר בפועל ועונשים נלווים. ערעור המבקש לבית המשפט המחוזי נדחה ונדחתה בקשת רשות ערעור שהוגשה לבית המשפט העליון.

ג. [רע"פ 9157/20](http://www.nevo.co.il/case/27280736) **גרוסברג נ' מדינת ישראל** (פורסם בנבו, 3.1.21). המבקש שפך נוזל הנחזה לאקונומיקה על המתלונן ותקף אותו באגרופים תוך שימוש באגרופן ברזל. בעקבות כך נגרמו למתלונן חבלות של ממש בדמות נפיחות באף ומאחורי אוזן שמאל, חתך מעל אפו, שטף דם בעין שמאל וכוויה בדרגה 1 בלחי שמאל. בית משפט השלום השית עליו 12 חודשי מאסר בפועל. ערעורו לבית המשפט המחוזי נדחה ובקשת רשות ערעור שהוגשה לבית המשפט העליון נדחתה גם כן.

ד. [רע"פ 5655/13](http://www.nevo.co.il/case/7977340) **טל עמרם נ' מדינת ישראל** (20.11.14) המבקש הורשע בעבירה של פציעה לפי [סעיף 335(א)(1)](http://www.nevo.co.il/law/70301/335.a.1) ל[חוק העונשין](http://www.nevo.co.il/law/70301). על פי עובדות כתב האישום, המתלונן הציע למבקש לשתות עמו משקה אלכוהול. בתגובה לכך המבקש ניפץ בקבוק זכוכית על ראשו של המתלונן. לאחר מכן הטיח את הבקבוק השבור בפני המתלונן וגרם לו לחתך עמוק של 10 ס"מ בפניו, קרוב לאוזנו, שבגינו נזקק לטיפול רפואי בבית החולים. המבקש היה בן 18 וחצי שנים בעת ביצוע העבירה, ללא עבר פלילי ונטל אחריות על מעשיו. בית משפט השלום גזר עליו שישה חודשי מאסר שירוצו בעבודות שירות. ערעור המדינה לבית המשפט המחוזי במחוז מרכז התקבל ועונשו הוחמר לשנת מאסר מאחורי סורג ובריח. הוגשה בקשת רשות ערעור לבית המשפט העליון ואשר בחר לתת רשות ערעור ודן בערעור בהרכב של שלושה שופטים. בסופו של יום, הערעור נדחה.

13. לפיכך, הנני קובע שמתחם העונש ההולם למכלול העבירות שבוצעו נע בין 12 ועד 36 חודשי מאסר בפועל בצירוף מאסר על תנאי, קנס ופיצוי למתלונן.

**העונש המתאים בתוך מתחם העונש ההולם**

14. בעת קביעת העונש המתאים בתוך מתחם העונש ההולם, לקחתי בחשבון לחומרה את עברו הפלילי המכביד של הנאשם. לנאשם 19 הרשעות קודמות שמשתרעות על פני ארבעה עשורים וכוללות מספר הרשעות בעבירות אלימות, לרבות בעבירות חמורות של הריגה ונשיאת נשק, וכן הרשעות בעבירות סמים ורכוש. הנאשם גם ריצה מספר מאסרים בפועל, חלקם גם לתקופות ממושכות של מספר שנים. כמו כן, הרשעתו האחרונה היא משנת 2019 ובעבירת אלימות.

15. הטענה של ההגנה שהנאשם מנסה לשקם את חייו איננה משכנעת. על פניו, ברור שמדובר במי שאימץ לעצמו אורח חיים עברייני עם נטייה ברורה לשימוש באלימות קשה לפתרון בעיותיו. הנאשם עשה שימוש בחפץ חד וחתך את צווארו ואת ראשו של אחיו מעל לאוזן באורך של 10 ס"מ תוך הותרת צלקת משמעותית. לכן, ברור שיש להשית על הנאשם עונש מאסר בפועל לתקופה משמעותי.

16. המלצת שירות המבחן שיש להשית על הנאשם מאסר שירוצה בדרך של עבודת שירות וצו מבחן היא המלצה שחורגת לקולא באופן משמעותי ממתחם העונש ההולם שקבעתי וברור שהמלצה זו איננה הולמת את חומרת העבירות שבוצעו. במקרה שבפני, אין כל הצדקה לסטות ממתחם העונש ההולם מטעמי שיקום. נהפוך הוא, זה המקרה המובהק שיש לקבוע את העונש בתוך המתחם ובנקודה שהיא גבוהה משמעותית מחלקו התחתון של המתחם.

17. לקולא, לקחתי בחשבון את הודאתו של הנאשם, וזאת על אף שנמסרה בשלב מתקדם במשפט ולאחר שמיעת עדותו של המתלונן. כמו כן, כשיקול נוסף לקולא לקחתי בחשבון שהנאשם נשוי ואב לילדים קטינים שפרנסתם עליו.

18. לפיכך, הנני משית על הנאשם את העונשים הבאים:

א 20 חודשי מאסר בפועל בניכוי ימי מעצרו מיום 24.4.21 ועד 20.6.21.

ב. 8 חודשי מאסר על תנאי והתנאי הוא שבמשך שלוש שנים ממועד שחרורו לא יבצע עבירת אלימות.

ג. הנאשם ישלם קנס בסך של 7,000 ₪, או 20 ימי מאסר תמורתו. הקנס ישולם בשבעה תשלומים חודשיים שווים ורצופים כאשר הראשון שבהם עד ליום 1.7.24 והיתרה ב-1 לכל חודש שלאחריו. היה ואחד התשלומים לא ישולם במועד אזי יעמוד מלוא סכום הקנס לפירעון מידי.

ד. הנאשם ישלם פיצוי למתלונן, עד תביעה 1, בסך של 10,000 ₪. הפיצוי ישולם ב-10 תשלומים חודשיים שווים ורצופים כאשר הראשון שבהם עד ליום 1.7.24 והיתרה ב-1 לכל חודש שלאחריו. היה ואחד התשלומים לא ישולם במועד אזי יעמוד מלוא סכום הפיצוי לפירעון מידי.

5129371

54678313זכות ערעור לבית המשפט המחוזי במחוז מרכז תוך 45 ימים.

ניתן היום, כ"ט ניסן תשפ"ד, 7 מאי 2024 במעמד הצדדים.

הישאם אבו שחאדה 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)