|  |  |  |
| --- | --- | --- |
| **בית משפט השלום בפתח תקווה** | | |
| **ת"פ 6387-04-09 מדינת ישראל נ' גונן(עציר)** |  | **18 מרץ 2010** |

|  |  |  |  |
| --- | --- | --- | --- |
|  | **בפני כב' השופטת ליה לבאון** | | |
| **המאשימה** | | **מדינת ישראל** | |
| **נגד** | | | |
| **הנאשמים** | | **עידן גונן (עציר)** | |
|  | | |  |

<#2#>

נוכחים:

ב"כ המאשימה עו"ד צור לוטן

ב"כ הנאשם עו"ד גיל פרידמן

הנאשם בעצמו

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301)

**גזר דין**

1. הנאשם, עידן גונן בן יצחק, יליד 1981, הודה כי החזיק ביום 16.4.09 בשעת ערב, ברכבו, באקדח גלוק שמספרו 160EUP ובתוכו מחסנית ובה 5 כדורים.

על כך הורשע ביום 8.7.09 בעבירה לפי סעיף 144 (א) רישא וסיפא ל[חוק העונשין](http://www.nevo.co.il/law/70301), התשל"ז-1977.

2. בגין העבירה הוחזק במעצר מיום 17.4.09 ועד 3.5.09.

3. בעניינו התקבל תסקיר חיובי ביותר ליום 5.1.10, המתאר אדם שעברו נקי ואין כל תיק פתוח במשטרה כנגדו, שירת שירות צבאי מלא כלוחם בגדוד "חרוב" והשתחרר בדרגת סמ"ר, כאשר בתעודת השחרור שלו הוערך כ"בעל כושר מנהיגות, פיקח, מוסר עבודה גבוה, כושר ניהול וארגון , כושר עבודה עם קהל ומהווה דוגמא אישית לזולת".

במהלך השירות קיבל אות השירות המבצעי ומאז שחרורו , בשנת 2005 , עבד עם אביו במתן שירותי מטבע ומצפה כי העסק יועבר על שמו, גם אם אח נוסף עובד אתם.

הנאשם לקח אחריות מלאה על העבירה ומצר עליה תוך מתן הסבר כי - הנשק של אביו, אביו נשדד בעבר, והוא - שהסתובב עם כסף רב השייך לעסק המשפחתי, חשש והחזיק הנשק להגנה אם יותקף, כאשר במקביל החל בהליכים לקבלת רשיון לנשק.

לא באה המלצה טיפולית, משנמצא שלנאשם אין דפוסי התנהגות עבריינים וההליך המשפטי היווה עבורו גבול ברור, מחשש לפגיעה בעתידו כך שלא יוכל לנהל את העסק המשפחתי בעתיד, באה המלצה לביטול הרשעתו והעמדתו בצו של"צ בהיקף 250 שעות.

4. התביעה בטיעוניה ובהסתמכות על פסיקה מערכאות שונות עתרה להטלת מאסר לריצוי בפועל לתקופה שבין 8 עד 12 חודשים וזאת מבלי שהתעלמה מעבר נקי, הודיה וכו' ובשל חומרת העבירה.

5. עוה"ד, מר פרידמן, חזר ועתר לביטול ההרשעה והפנה לאמור בתסקיר תוך שהדגיש כי אמנם תחילה טען הנאשם כי לא ידע שהנשק ברכב, אך בהמשך, לאחר ששוחח עם אביו, טענו שפחד להשאיר הנשק בבית ולכן נשאו אתו, ועל כך מצר .

עוד הדגיש כי הנאשם שירת ביחידה מובחרת , כי החל בתהליכי קבלת רישיון לנשק וכי מגמת פניו להחליף את אביו בעסק המשפחתי המחייב תעודת יושר והרשעתו, לטעמו – תהא לא מידתית.

הנאשם עצמו סיפר כי משהחל לעבוד עם אביו הוחלט כי תוחלף הבעלות על האקדח מהאב אליו, הטיפול השתהה וביום האירוע כשאביו בחו"ל , הלך לבנק ומשך כסף, בעוד את הנשק השאיר תחת המושב בידיעה שהדבר אסור, וגם רישיון הנשק לא היה עמו אלא בארנקו של אביו.

5. גם אם אין זה המקרה בו מדובר בהחזקת נשק ותחמושת על ידי עבריינים לעשות בו שימוש לעת מצוא, הנאשם החזיק הנשק והתחמושת שאינם שלו ובעת שאינו מורשה להחזיקם, השאירם ברכב וגם לא החזיק את הרישיון בצמוד לאקדח כהוראת החוק.

אמנם הנאשם לקח אחריות, הודה ומתחרט על הטעות שעשה, אלא שלא מצאתי נימוקים מתאימים ולא הצדקה לביטול ההרשעה משמתכנן הוא להמשיך לעבוד עם אביו בעסק החלפנות תוך ציפייה שהעסק יעבור לבעלותו.

לא ניתן להתעלם מסך הנסיבות אליהן התייחסתי כאשר מחד גיסא, האב אינו נוהג כחוק בהיותו הבעלים של הנשק והבין כי גם הוא עובר עבירות ולשניהם ברור האיסור ללא כל ספק.

בנסיבות אלו, כאשר הנשק היה ברכב והנאשם החזיקו שלא כחוק, לא ניתן לבטל ההרשעה שמא בכך יופר אותו שוויון בסיסי לפיו מי שהודה בביצוע עבירה יורשע, ובפרט כשמדובר בעבירה חמורה.

לפיכך, ההרשעה תעמוד על כנה.

אשר לענישה, איני תמימת דעים עם התביעה באשר לעונש הראוי ובשל נסיבותיו האישיות, ההודיה, החרטה וההתנהלות הנורמטיבית ככלל, מוצאת אני להטיל על הנאשם 6 חודשי מאסר בניכוי ימי מעצרו, מיום 17.4.09 עד 3.5.09 (כולל), לא ברצף, סה"כ 12 ימים, לפי דיווחי התביעה.

משהתקבלה חוות דעת של הממונה ובהסכמתו, ירצה את המאסר בדרך של עבודות שירות, אשר יבוצעו בהסכמתו בבית חולים גריאטרי בית רבקה, רח' החמישה 4, פתח תקוה, טל' 03-9373955, בימים א' – ה' בין השעות 7:00 ל- 15:00 וזאת החל מיום 26.4.10 בפיקוחו של אבוחצירה יוסי 050-6278574 והנאשם יתייצב במועד האמור במפקדת מחוז מרכז, יח' עבודות שירות רמלה אצל המפקח על עבודות השירות בשעה 8:00.

מבהירה אני לנאשם כי עליו לדווח על כל שינוי אם יחול בכתובת מגוריו.

כמו כן, עליו לעמוד בתנאי הפיקוח ובקורות פתע – וכל הפרה בעבודות השרות יכול שתביא להפסקה מנהלית וריצוי העונש במאסר ממש.

כמו כן, מוטלים 6 חודשי מאסר אותם לא ישא אלא אם בתוך 3 שנים יחזור הנאשם על העבירה בה הורשע.

בנסיבות בכללותן – התנהלות האב והעבירה של הבן – הנשק והתחמושת מחולטים.

כמו כן, מוטל קנס בגובה 2,500 ₪ או 25 ימי מאסר תחתיו שישולם בתוך 30 יום .

הקנס יקוזז, בהסכמה שניתנה במעמד זה מפיקדון שבתיק. יתרת הפיקדון תוחזר למפקיד בתום תקופת המאסר בדרך של עבודות שירות.

**זכות ערעור בתוך 45 ימים לבית-המשפט המחוזי.**

<#4#>

5129371

5129371

ליה לבאון 54678313-/

5467831354678313

|  |
| --- |
| **ניתנה והודעה היום ג' ניסן תש"ע, 18/03/2010 במעמד הנוכחים.** |
| **ליה לבאון, שופטת** |

הוקלד על ידי: רוית יצחק

נוסח מסמך זה כפוף לשינויי ניסוח ועריכה

הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן