|  |  |  |  |  |
| --- | --- | --- | --- | --- |
| **בית משפט השלום ברמלה** | | | |  |
| ת"פ 66741-06-22 מדינת ישראל נ' פלוני(עציר) | | |  |  |
| בפני | **כבוד השופט הישאם אבו שחאדה** | | | |
| בעניין: | **המאשימה** | **מדינת ישראל**  **ע"י ב"כ עוה"ד עדי סעדיה** | | |
|  | **נגד** | | | |
|  | **הנאשם** | **פלוני – הובא באמצעות שב"ס**  **ע"י ב"כ עוה"ד עדי בקויה ממשרד עו"ד אבו עאמר** | | |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [192](http://www.nevo.co.il/law/70301/192), [287(א)](http://www.nevo.co.il/law/70301/287.a), [379](http://www.nevo.co.il/law/70301/379), [380](http://www.nevo.co.il/law/70301/380), [382(ב)](http://www.nevo.co.il/law/70301/382.b), [452](http://www.nevo.co.il/law/70301/452)

|  |
| --- |
| **גזר דין** |

**כתב האישום המתוקן**

1. הנאשם הודה בעובדות כתב האישום המתוקן במסגרת הסדר טיעון והורשע בעבירות שמופרטות בכתב האישום המתוקן ואשר כולל שלושה אישומים.

2. **באישום הראשון**, הנאשם הורשע בביצוען של העבירות הבאות: תקיפה סתם – קטין על ידי אחראי לפי [סעיף 382(ב)](http://www.nevo.co.il/law/70301/382.b) ל[חוק העונשין](http://www.nevo.co.il/law/70301), התשל"ז-1977 (להלן: **חוק העונשין)**; תקיפה הגורמת חבלה ממש לפי [סעיף 380](http://www.nevo.co.il/law/70301/380) לחוק העונשין; תקיפה סתם – בת זוג – לפי [סעיף 382(ב)](http://www.nevo.co.il/law/70301/382.b) לחוק העונשין; איומים לפי [סעיף 192](http://www.nevo.co.il/law/70301/192) לחוק העונשין; תקיפה סתם לפי [סעיף 379](http://www.nevo.co.il/law/70301/379) לחוק העונשין; היזק לרכוש במזיד לפי [סעיף 452](http://www.nevo.co.il/law/70301/452) לחוק העונשין.

3. על פי עובדות האישום הראשון, במועד הרלוונטי לאישום, היו הנאשם ופלונית (להלן: **פלונית**) בני זוג נשואים והתגוררו יחד עם ששת ילדיהם בדירה ברחוב שמשון הגיבור 12 ברמלה (להלן: **הדירה**). בתאריך 21.6.22 בסמוך לשעה 20:30 צעק הנאשם על בתו פלונית, ילידת 2002 (להלן: **פלונית**) "למה יש עלייך חובות, לאן הכסף שלך הולך". פלונית ענתה לנאשם כי הוא לא עובד ולא מפרנס אותם והלכה לחדר השינה. הנאשם צעק לעברה ופלונית לא ענתה לו, ואז אמר לה "ברגע שאני עונה לך את תעני". והשניים צעקו זה על זו.

4. בנסיבות המתוארות, אמר הנאשם לפלונית שלא ייתן לה לצאת מהבית או לעבוד, ובתגובה ענתה פלונית שהיא תצא בניגוד להחלטתו. בנסיבות אלה, אמר הנאשם לפלונית "אם תצאי לעבודה אני אדקור אותך באמצעות סכין". בתגובה, אמרה המתלוננת שאם ימשיך לאיים עליה תתלונן עליו במשטרה, ואז אמר לה הנאשם "אני אקח אותך לשטחים ואגמור אותך שם". בנסיבות המתוארות, הנאשם נטל נרגילה בחדר השינה וניפץ אותה על הרצפה. מיד לאחר מכן נטל הנאשם נרגילה נוספת וזרק אותה לעבר פלונית, והיא התנפצה על הקיר. בהמשך, הגיע הנאשם שוב לחדרה של פלונית כשבידו כוס קפה מלאה, הנאשם זרק את כוס הקפה לכיוונה של פלונית אך היא הרימה כרית והכוס פגעה בכרית והתנפצה על הרצפה.

5. בהמשך הנאשם רדף אחרי חתולה שבני המשפחה מגדלים בבית והכה אותה עם נעל. בתו פלונית, ילידת 2005 (להלן: **פלונית**) נכנסה לחדר כדי לקחת את החתולה ואז הכה הנאשם את פלונית באמצעות הנעל בכל הגוף, וכן הכה בגופה בידיו. בנסיבות אלה, הכה הנאשם את פלונית עם הנעל בגופה וכן הכה אותה באמצעות ידיו בראשה. בנסיבות אלה, במרפסת הדירה נטל הנאשם את מוט הברזל של הנרגילה, זרק אותו לעברה של פלונית ופגע בה.

6. פלונית התקשרה להזעיק את המשטרה, או אז, נטל הנאשם את הטלפון הנייד של פלונית , הטיח אותו מספר פעמים ברצפה וגרם לניפוצו. בנסיבות אלה, הכה הנאשם את פלונית ופלונית לרבות בראש וברגליים.

7. בנסיבות המתוארות, ניסתה פלונית להפריד את הנאשם מפלונית ופלונית, אז דחף אותה הנאשם בשתי ידיו בחזה, החזיק בחוזקה בכף ידה ולא שחרר. בהמשך, הוציא הנאשם אוויר מגלגלי רכב פורד שבשימוש פלונית ואשר שייך לפלוני. כתוצאה ממעשיו של הנאשם, נגרמו לפלונית חבלות של ממש בדמות שריטות ביד ימין ולפלונית נגרמו חבלות של ממש בדמות שריטות באצבעות יד ימין.

8. **באישום השני**, הנאשם הורשע בביצוע עבירה של תקיפה סתם של בת זוג לפי [סעיף 382(ב)](http://www.nevo.co.il/law/70301/382.b) ל[חוק העונשין](http://www.nevo.co.il/law/70301). על פי עובדות האישום השני, כחודשיים עובר ליום 21.6.22, במועד ושעה מדויקים אינם ידועים למאשימה, בסלון הדירה התגלע ויכוח שטיבו אינו ידוע למאשימה, בין הנאשם לבין פלונית.

9. בנסיבות אלה, החזיק הנאשם את פלונית בידה, משך אותה לכיוון חדר השינה, וכשהיא עומדת אחז בצווארה בשתי ידיו. אז, דחף הנאשם את פלונית על המיטה, רכן מעליה ואחז בה בצווארה. המתלוננת צעקה ואז הבן ג'מאל ששמע את הצעקות הפריד בין הנאשם לפלונית.

10. **באישום השלישי**, הנאשם הורשע בביצוע עבירה של הפרת הוראה חוקית לפי [סעיף 287(א)](http://www.nevo.co.il/law/70301/287.a) ל[חוק העונשין](http://www.nevo.co.il/law/70301). על פי עובדות האישום השלישי בתאריך 22.6.22 שוחרר הנאשם בהחלטת כבוד השופט גיל גבאי במסגרת [מ"י 47531-06-22](http://www.nevo.co.il/case/28712783), בתנאים הכוללים, בין היתר, מעצר בית עד ליום 26.6.22 בשעה 16:00, והרחקה מאשתו וילדיו עד ליום 30.6.22 (להלן: **ההוראה החוקית**).

11. בתאריך 24.6.22, בשעות הצהריים, הגיע הנאשם יחד עם אחר, שזהותו ידועה למאשימה, לבית המשפחה. הנאשם ביקש מפלונית שתביא לו בגדים, ואמר לה "מה אמרת למשטרה? תבטלי את התלונה ונעשה סולחה והכל יהיה בסדר".

**טענות הצדדים לעונש:**

12. להלן טיעוני המאשימה לעניין העונש בתמצית:

א. המאשימה טענה שמתחם העונש ההולם לגבי האישום הראשון נע בין 15 חודשי מאסר ועד 30 חודשי מאסר. לגבי האישום השני, מתחם העונש ההולם נע בין מספר חודשים שניתן לבצע בעבודות שירות ועד שנת מאסר. לגבי האישום השלישי, מתחם העונש ההולם נע בין מאסר על תנאי ועד מספר חודשי מאסר.

ב. המאשימה טענה שהמתחם הכולל לכל העבירות יחד נע בין 24 חודשי מאסר ועד 48 חודשי מאסר וזאת לצד ענישה נלוות. הערכים המוגנים אשר נפגעו עקב מעשיו של הנאשם הם שלומם ושלוות נפשם של בני הבית, זכותם להגנה על גופם וביטחונם. הנאשם פעל באופן אלים, כוחני, משפיל ומבזה שמצדיק עונש מאסר של ממש.

13. להלן טיעוני בא כוח הנאשם לעניין העונש בתמצית:

א. מדובר בנאשם נורמטיבי ונעדר עבר פלילי. לא מדובר בתקיפה מהחמורות, מדובר באירוע נקודתי ויש לקחת בחשבון את העובדה שהוא השלים עם ילדיו ורצונה של המתלוננת שהוא יחזור לחיק המשפחה.

ב. יש לראות במכלול האירועים כאירוע אחד ומתחם העונש ההולם לגביהם נע בין מספר חודשי מאסר שירוצו בעבודות שירות ועד 10 חודשי מאסר בפועל. בנסיבות העניין והיות והנאשם עצור מיום 26.6.2022 ועד היום, יש להסתפק בימי המעצר שריצה עד כה.

**מתחם העונש ההולם**

14. לצורך קביעת מתחם העונש ההולם לאירועים שבהם הורשע הנאשם, אפנה למדיניות הענישה הנוהגת כפי שמשתקפת מפסיקתו של בית המשפט העליון בריבוי מקרים של אלימות כלפי בת הזוג וילדיהם המשותפים:

א. [רע"פ 5705/18](http://www.nevo.co.il/case/24878230) **ס' ק' נ' מדינת ישראל** . המבקש הורשע בבית משפט השלום בביצוע עבירות של תקיפת קטין על ידי אחראי הגורמת חבלה של ממש; תקיפה הגורמת חבלה של ממש כלפי בת זוג; תקיפה סתם כלפי בת זוג; תקיפה סתם כלפי קטין בן משפחה על ידי אחראי; איומים (ריבוי עבירות) ותקיפה סתם (ריבוי עבירות). בית משפט השלום גזר עליו שישה חודשי מאסר לריצוי בעבודות שירות וכן עונשי מאסר מותנים. ערעורו לבית המשפט המחוזי התקבל באופן חלקי והעונש הופחת לארבעה חודשי מאסר לריצוי בעבודות שירות. בקשת רשות ערעור לבית המשפט העליון נדחתה.

ב. [רע"פ 4008/20](http://www.nevo.co.il/case/26773032) **מירוצ'ניק נ' מדינת ישראל** . המבקש הורשע בבית משפט השלום בביצוע עבירות כנגד בתו ואשתו, העבירות כללו איומים, תקיפה סתם בת זוג והוטלו עליו 4 חודשי מאסר שירוצו בדרך של עבודות שירות לצד ענישה נלווית. ערעורו לבית המשפט המחוזי נדחה ובקשת רשות ערעור שהגיש לבית המשפט העליון נדחתה.

ג. [רע"פ 8144/21](http://www.nevo.co.il/case/28142486) **פלוני נ' מדינת ישראל** . המבקש הורשע בריבוי עבירות של תקיפה בנסיבות מחמירות כלפי קטין או חסר ישע על ידי אחראי, ריבוי עבירות של תקיפת קטין או חסר ישע הגורמת חבלה של ממש על ידי אחראי, תקיפה בנסיבות מחמירות כלפי בת זוג, תקיפה בנסיבות מחמירות כלפי בת זוג הגורמת חבלה של ממש, ריבוי עבירות של איומים, ריבוי עבירות של היזק בזדון והפרעה לשוטר. בית משפט השלום הטיל עליו 20 חודשי מאסר בפועל וכן מאסרים על תנאי. ערעורו לבית משפט המחוזי נדחה ובקשת רשות ערעור לבית משפט העליון נדחתה.

ד. [רע"פ 10822/08](http://www.nevo.co.il/case/6243309) **פלוני נ' מדינת ישראל** . המבקש הורשע בביצוען של העבירות הבאות: תקיפה הגורמת חבלה ממשית של בת זוג, תקיפת בת זוג, ניסיון תקיפת בת זוג, תקיפת קטין על ידי אחראי, שלוש עבירות של איומים, היזק בזדון והפרת הוראה חוקית. בית משפט השלום גזר עליו שנתיים מאסר בפועל. ערעורו לבית המשפט המחוזי התקבל והעונש הופחת ל-18 חודשי מאסר בפועל. בקשת רשות ערעור שהגיש לבית משפט העליון נדחתה.

15. לעניין קביעת מתחם העונש ההולם יש לראות בשלושת האישומים כ-"אירוע אחד", וזאת בשל הזיקה ההדוקה שביניהם. מדובר בדפוס התנהגות דומה שבו הנאשם מטיל מורא, איומים ואלימות פיזית על בת זוגו ובנותיו. לפיכך, לאור מספר אירועי האלימות שבכתב האישום (שלושה אירועים) ונסיבות ביצוען הנני קובע כי מתחם העונש ההולם למכלול העבירות והאירועים המתוארים בכתב האישום נע בין 8 ועד 24 חודשי מאסר בפועל, וזאת בצירוף פיצוי למתלוננים וקנס כספי.

**העונש המתאים בתוך מתחם העונש ההולם**

16. בעת קביעת העונש המתאים בתוך מתחם העונש ההולם לקחתי בחשבון לקולא, את הודאתו של הנאשם בכתב האישום המתוקן וחסכון בזמן שיפוטי וחסכון מהעדים להעיד בבית המשפט; בנוסף לקחתי בחשבון שהנאשם נעדר עבר פלילי ואת גילו שהוא כיום בן 52 שנים.

17. לפיכך הנני משית על הנאשם את העונשים הבאים:

א. 11 חודשי מאסר בפועל בניכוי ימי מעצרו מיום 26.6.22 ועד היום.

ב. 7 חודשי מאסר על תנאי והתנאי הוא שבמשך 3 שנים מיום שחרורו לא יעבור עבירת אלימות.

ג. הנאשם ישלם קנס בסך של 5,000 ₪ או 20 ימי מאסר תמורתו. הקנס ישולם ב-10 תשלומים חודשיים שווים ורצופים כאשר הראשון שבהם עד ליום 1.4.23 והיתרה ב-1 לכל חודש שלאחריו.

זכות ערעור תוך 45 ימים.

**5129371**

**54678313**

**ניתן היום, ט"ז שבט תשפ"ג, 07 פברואר 2023, במעמד הצדדים.**

**5129371**

512937154678313

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

הישאם אבו שחאדה 54678313-/

נוסח מסמך זה כפוף לשינויי ניסוח ועריכה