|  |  |
| --- | --- |
| **בית המשפט המחוזי בירושלים** | |
| **ת"פ 70375-07-20 מדינת ישראל נ' אבו סנינה(עציר) ואח'** |  |

|  |  |
| --- | --- |
| **27.1.2021** | |
| **לפני כבוד השופטת תמר בר-אשר** | |
| **המאשימה** | **מדינת ישראל** |
| **נגד** | |
| **הנאשמים** | **1. עבד כרים אבו סנינה (עציר)**  **2. מחמוד סלאיימה (עציר)**  **3. מחמד עלאווי (עציר)**  **4. נעים אבו תורכי (עציר)** |

בא כוח המאשימה: עו"ד עפרי מלצר

בא-כוח הנאשם 2: עו"ד רמי עותמאן

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144(ב2)](http://www.nevo.co.il/law/70301/144.b2), [499](http://www.nevo.co.il/law/70301/499)

**גזר דין**

**בעניין הנאשם 2**

1. **הכרעת הדין:** הנאשם 2 (להלן גם – **הנאשם**), יליד שנת 1999 (כבן 21), הודה בעובדות כתב אישום מתוקן במסגרת הסדר טיעון ובהתאם לכך הורשע ביום 14.1.2021 בעבירה של סחר בתחמושת, לפי [סעיף 144(ב2)](http://www.nevo.co.il/law/70301/144.b2) ב[חוק העונשין](http://www.nevo.co.il/law/70301), התשל"ז-1977 (להלן – **החוק**) וכן בעבירה של קשירת קשר לעשיית פשע, לפי [סעיף 499](http://www.nevo.co.il/law/70301/499) בחוק.

2. **הסדר הטיעון:** במסגרת הסדר הטיעון הוסכם כי על הנאשם יושת עונש מאסר בפועל למשך שישה חודשים וחצי וכן מאסר מותנה כפי שיקבע בית המשפט.

3. **עובדות כתב האישום המתוקן שבהן הודה הנאשם:** בין הנאשם לבין מוחמד אבו עבסה, תושב ענאתה החדשה (להלן – **אבו עבאסה**), ישנה היכרות, בין השאר על רקע עיסוק בסחר בכלי נשק ובאמצעי לחימה. במועדים שיתוארו להלן, החזיק הנאשם 2 תחמושת בקביעות ושוחח עם אחרים על אפשרות אספקת תחמושת.

**האישום הרביעי:** בקשר לאישום זה הורשע הנאשם בעבירה של סחר בתחמושת.

קודם ליום 14.6.2020 פנה הנאשם 3 אל אבו עבסה וביקש ממנו שייתן לו אקדח שהיה ברשותו, לצורך חתונה של אחיו שתוכננה ליום 15.6.2020, ושהוא ישתתף בה ואף ישתמש באקדח במהלכה. ביום 14.5.2020 בשעה 21:26 פנה אבו עבסה לאברהים פקיה וביקש ממנו שייתן לנאשם אקדח השייך לו. פקייה השיב שהאקדח שלו מוחבא אצל אדם אחר, אך יוכל להוציאו אם יזדקק לו. בשעה 21:38 התקשר הנאשם 3 לאבו עבסה וביקש לרכוש ממנו תחמושת. אבו עבסה השיב לו כי יוכל למכור לו רק תמורת מחיר יקר, 900 ₪. הנאשם 3 אמר שהוא זקוק לכך עבור עצמו ושהוא זקוק לשתי חפיסות כדורים, והלה הסכים למכור לנאשם 3 את התחמושת תמורת 850 ₪ לחפיסה וביקש שישיב סופית אם הוא מעוניין בכך.

כדי לספק לנאשם 3 את התחמושת, התקשר אבו עבסה בשעה 22:48 אל הנאשם 2, ביקש לרכוש ממנו 4 או 5 חפיסות כדורים ובירר עמו את מחיר התחמושת לנשק ארוך ולאקדחים. השניים התמקחו על המחיר ובשלב מסוים אמר אבו עבסה, שאם הנאשם 2 יסכים למכור לו תמורת סך 4.5 ₪ עבור כדור לנשק ארוך, הוא מוכן להגיע כדי לרכוש זאת. הנאשם 2 השיב כי הוא תלוי באדם אחר לשם השלמת העסקה ואבו עבסה הציע שיגיע עוד באותו לילה כדי לרכוש את התחמושת. הנאשם 2 העדיף לדחות את הגעת אבו עבסה למחרת היום, כדי שיוכל להיפגש עם האדם הנוסף, ואף ציין שהוא סבור שלמחרת יוכל להשיג מחיר טוב יותר עבור התחמושת. בסוף השיחה אמר אבו עבסה לנאשם 2 כי הוא סומך עליו שלא ימכור תחמושת זו לאחרים.

בשעה 23:41 שוב התקשר הנאשם 3 אל אבו עבסה וביקש ממנו למכור לו שתי חפיסות תחמושת במחיר של 850 ₪ ועל כך השיב אבו עבסה, כי אספקת התחמושת טרם הגיעה אליו. סמוך לשעה 00:49 רכש אבו אבסה מהנאשם 2 חפיסות תחמושת תמורת מחיר של 700 ₪ ומכר אותן או את חלקן לנאשם 3 תמורת 850 ₪. במועד זה מסר אבו עבסה לנאשם 3 את האקדח, כדי שישתמש בו בחתונה. הנאשם 3 לקח את האקדח לחתונת אחיו ובמהלכה, בעת ליווי החתן ובמהלך הריקודים, השתמשו באקדחים.

**האישום החמישי:** בקשר לאישום זה הורשע הנאשם בעבירה של קשר לעשיית פשע.

ביום 15.6.2020 בשעה 11:30 התקשר הנאשם 1 אל מספר אנשים שזהותם אינה ידועה, וביקש מהם תחמושת והם השיבו לו כי אבו עבסה מחזיק בתחמושת. הנאשם 1 התקשר אל אבו עבסה וביקש לרכוש ממנו שתי חפיסות תחמושת, אך אבו עבסה הסכים למכור לו חפיסה אחת תמורת סך 700 ₪. לאחר מכן, בשעה 11:49, התקשר אבו עבסה אל הנאשם 2 וביקש ממנו שתי חפיסות תחמושת עבור הנאשם 1. הנאשם 2 תיאם עם אבו עבסה שיבוא בצוהריים כדי לקחת את חפיסות התחמושת. בשעה 11:53 שוחחו הנאשם 1 ואבו עבסה בטלפון ובשיחה זו ביקש הנאשם 1 לדעת מה המחיר שתמורתו יסכים אבו עבסה למכור לו שתי חפיסות תחמושת, ואבו אבסה השיב לו שאם הוא זקוק לכך לצורך סכסוך שהוא מעורב בו, יוכל לבוא לקחת בחינם. הנאשם 1 השיב לאבו עבסה כי אינו מעוניין לקחת בחינם, אך אישר כי 'יקרה משהו' עם בני דודים שלו וכי האירוע הקשור אליהם לא יהיה באזור, אלא 'בחוץ'. בהמשך השיחה עדכן אבו עבסה את הנאשם 1 על כך ששוחח עם הנאשם 2, אשר ארגן עבורו אפשרות לרכישת שתי חפיסות תחמושת תמורת סך 700 ₪. הנאשם 1 ביקש מאבו עבסה את מספר הטלפון של הנאשם 2, כדי לתאם עמו רכישה זו.

סמוך לאחר מכן, התקשר אבו עבסה אל הנאשם 2 והשניים סיכמו שהוא יגיע לקחת את חפיסות התחמושת. הנאשם 2 אמר שמחירן יהיה 750 ₪ ואבו עבסה הזכיר לו כי שבוע קודם לכן רכש ממנו תחמושת תמורת 700 ₪. בשיחה נוספת שהתקיימה בין אבו עבסה לבין הנאשם 2 סמוך לאחר מכן, דנו השניים במחירי התחמושת המאמירים בתקופת בחינות הבגרות. הנאשם 2 אמר שבתקופה זו הוא מוכר תחמושת תמורת סכום הנע בין סך 700 ₪ לסך 800 ₪. הם אף דנו באפשרות שהעלה הנאשם 2, שלפיה אבו עבסה ישלח אל הנאשם 2 קונים ועבור כל קונה שישלח, יתוגמל אבו עבסה בעמלת תיווך בסך 100 ₪.

4. **תסקיר שירות המבחן (מיום 25.1.2021):** על-פי התסקיר, הנאשם כבן 21, רווק, אשר עד מעצרו גר בבית הוריו בשכונת ענתא החדשה ועבד. אביו נהג אוטובוס אשר בשל משבר הקורונה, מאז חודש מרץ בחל"ת. אמו עקרת בית. קשריו עם משפחתו טובים ולדבריו, בני משפחתו אינם מעורבים בפלילים. למרות שלדבריו היה תלמיד טוב ללא בעיות משמעת, בגיל 16 נשר מהלימודים, על רקע פציעה במהלך פעילות ספורט, שבעטיה נעדר תקופה ממושכת מהלימודים. מאז עבד בתחנת דלק, בתחום התברואה בעיריית רעננה וסמוך למעצרו עבד זמן קצר כטכנאי מעליות.

על-פי התרשמות קצין המבחן, הנאשם אינו מבטא אחריות לעבירות שעבר, אלא השליך את האחריות על גורמים אחרים אשר לטענתו, הובילו לכך שעבר את העבירות. הנאשם 1 הוא בן דודו והנאשם 2 הוא חבר הגר בשכנות ולטענת הנאשם, הם אינם מעורבים בפלילים.

התרשמות קצין המבחן היא כי מדובר בבחור צעיר, אשר גדל בבית שבו הוריו היו גורמים משמעותיים, מכוונים ומחנכים עבורו. למרות הפסקת לימודיו, הצליח להשתלב במקומות עבודה באופן חיובי ולפיכך גורמים אלו מבטאים סיכוי לשיקומו. לעומת זאת, ישנו פער בין אורחות חייו, שלא כללו מעורבות בפלילים, לבין מצבו הנוכחי. פער זה ותפקודו התקין בשאר תחומי החיים, גורמים לטשטוש הצד הבעייתי בהתנהלותו ומקשים עליו לבחון זאת ולהימנע מחבירה לגורמים שוליים, ולפיכך אלו הם גורמי הסיכון להישנות עבירות.

בשל הסדר הטיעון שכלל הסכמה בעניין העונש, נמנע שירות המבחן מהמלצה טיפולית בעניין הנאשם.

5. **ראיות לעונש**: אין ראיות לעונש (לנאשם אין הרשעות קודמות).

6. **טענות הצדדים בעניין העונש:** באי-כוח שני הצדדים ביקשו שהסדר הטיעון יכובד.

7. **גזר הדין ונימוקיו:** בעת שקילת העונש שיושת על הנאשם, נשקלה חומרת עבירות הנשק ובמיוחד עיסוקו המתמשך של הנאשם בכך, כפי שעולה מהעובדות שבהן הודה.

לצד זה, נשקלה העובדה שחלקו בעבירות הוא קטן יחסית לאחרים, הודאתו בעבירות אשר הובילו לחיסכון בזמן השיפוטי, העובדה שאין לחובתו הרשעות קודמות וגילו הצעיר. כן נשקלו דברי קצין המבחן בתסקיר, שלפיהם בדרך כלל היה אורח חייו תקין ונורמטיבי וכי מדובר במי שמגיל צעיר עבד לפרנסתו. בנסיבות אלו, אף יש לקוות שהנאשם ישוב למעגל החיים התקין, בעוד המעצר שבו היה נתון, המאסר ועונש המאסר המותנה שיושת עליו, ישמשו עבורו גורם מרתיע מפני הישנות עבירות בכלל ועבירות מהסוג שעבר בפרט.

לנוכח שיקולים אלו מצאתי כי העונש שעליו הוסכם במסגרת הסדר הטיעון הולם את העבירות שבהן הורשע הנאשם ועל כן החלטתי לכבדו.

8. על הנאשם יושתו אפוא, העונשים הבאים:

א. מאסר בפועל למשך שישה חודשים וחצי, החל מיום מעצרו ביום 27.7.2020.

ב. מאסר מותנה למשך שלושה חודשים. הנאשם לא יישא עונש מאסר זה, אלא אם יעבור תוך שלוש שנים מיום שחרורו מן המאסר עבירת נשק שהיא פשע או עבירה של קשירת קשר לפשע.

ג. מאסר מותנה למשך חודש וחצי. הנאשם לא יישא עונש מאסר זה, אלא אם יעבור תוך שלוש שנים מיום שחרורו מן המאסר עבירת נשק שהיא עוון.

**זכות ערעור לבית המשפט העליון תוך ארבעים וחמישה יום.**

5129371

54678313ניתן היום, י"ד בשבט התשפ"א, 27 בינואר 2021, במעמד הנאשם ובאי-כוח הצדדים, כמפורט בפרוטוקול הדיון מהיום.

5129371

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

תמר בר אשר 54678313-/

נוסח מסמך זה כפוף לשינויי ניסוח ועריכה