|  |  |  |
| --- | --- | --- |
| **בית משפט השלום בתל אביב - יפו** | | |
| **ת"פ 70552-06-20 מדינת ישראל נ' זתוניה** |  | **18 יוני 2023** |

|  |  |  |
| --- | --- | --- |
|  | **לפני כבוד השופט עלאא מסארווה** | |
| **המאשימה** | | **מדינת ישראל** |
| **נגד** | | |
| **הנאשם** | | **חליל זתוניה** **ת"ז xxxxxxxxxx** |

<#1#>

נוכחים:

ב"כ המאשימה: עו"ד מוטי חבה ועו"ד שירלי אקרמן

ב"כ הנאשם: עו"ד פולינה סורין

הנאשם בעצמו

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7](http://www.nevo.co.il/law/4216/7.a)(א), [7](http://www.nevo.co.il/law/4216/7.c)(ג)

[חוק העונשין, תשל"ז-1977](http://www.nevo.co.il/law/70301): סע' [186](http://www.nevo.co.il/law/70301/186.a)(א)

**גזר דין**

הנאשם הורשע על פי הודאתו בעובדות כתב האישום מתוקן, בתיק שבכותרת ובכתב האישום בתיק אותו ראה לצרף ובמסגרת הסכמה דיונית, כדלקמן:

**תיק עיקרי** - בהתאם לעובדות, ביום 28.8.19 החזיק הנאשם על גופו סם מסוכן מסוג קוקאין במשקל כולל של 6.2365 נטו גרם. בנוסף, החזיק הנאשם 2,190 ₪ במזומן ו-3 טלפונים ניידים.

על יסוד האמור, הורשע הנאשם בעבירה של **החזקת סמים שלא לצריכה עצמית** לפי [סעיף 7(א)](http://www.nevo.co.il/law/4216/7.a) + [7(ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג-1973.

[**ת"פ 17226-09-19**](http://www.nevo.co.il/case/26018528)-ביום 20.5.19 בסמוך לשעה 23:02 החזיק הנאשם ברכבו שתי סכינים מתקבעות.

על יסוד האמור, הורשע הנאשם בעבירה של **החזקת סכין שלא כדין** לפי [סעיף 186(א)](http://www.nevo.co.il/law/70301/186.a) ל[חוק העונשין](http://www.nevo.co.il/law/70301), תשל"ז-1977.

**הסכמות הצדדים**

בהתאם להסכמת הצדדים, עניינו של הנאשם הופנה לשירות המבחן והצדדים ישוחחו לאחר קבלתו. כמו כן, באשר לתיק הצירוף בלבד, עמדת התביעה למאסר על תנאי.

**תסקירי שירות המבחן**

מתסקיר שירות המבחן מיום 07.09.22, עולה כי הנאשם בן 21, ללא עבר פלילי ותיקי מב"ד נוספים. הנאשם קביל אחריות על מעשיו, וביטא חרטה על התנהלותו. בנוסף, מכיר בבעייתיות השימוש בסמים ופועל על מנת לקדם זכאותו לרישיון לקנאביס רפואי. הנאשם זומן ל-11 בדיקות שתן, מתוכן הגיע ל-2 בלבד, ומהבדיקה היחידה שמסר, נמצאו שרידי סם מסוג קנביס. כמו כן, הנאשם לא הגיע לשיחות שנקבעו לו עם שירות המבחן וקיים סיכון להישנות התנהגות שולית. על כן, אין המלצה שיקומית בעניינו.

מתסקיר שירות המבחן מיום 1.1.23, עולה כי הנאשם ממשיך לא לשתף פעולה עם שירות המבחן, לא מגיע לבדיקות ההתאמה ולבדיקות השתן. שירות המבחן עודנו סבור כי קיים סיכון להישנות התנהגות שולית. על כן, לא בא בהמלצה שיקומית בעניינו של הנאשם.

מתסקיר שירות המבחן מיום 25.4.23, עולה כי הנאשם עודנו מסרב לשתף פעולה עם שירות המבחן ולהשתלב בהליך טיפולי. במהלך תקופת הקשר של הנאשם עם שירות המבחן, זומן ל-10 בדיקות שתן אשר לכולן לא התייצב. עוד שירות המבחן מדווח כי הנאשם חזר לשימוש אינטנסיבי בסמים ברמה היומיומית. כנגד הנאשם לא נפתחו תיקי מב"ד נוספים. על כן, שירות המבחן לא בא בהמלצה שיקומית בעניינו של הנאשם.

**חוות דעת ממונה**

הנאשם נמצא מתאים לביצוע עבודות שירות.

**דיון והכרעה**:

מתחם העונש ההולם:

בהתאם לתיקון 113 ל[חוק העונשין](http://www.nevo.co.il/law/70301), יש לקבוע, בטרם קביעת העונש המתאים, (בגין כל אחד מהאירועים), מתחם עונש הולם למעשה העבירה בהתאם לעקרון ההלימה ותוך התחשבות במידת הפגיעה בערך החברתי, במדיניות הענישה הנהוגה ובנסיבות הקשורות בביצוע העבירה.

הערכים המוגנים הם: תרומתו של בית המשפט למאבק בנגע הסם וכן בריאותו ושלומו הפיזי והנפשי של הציבור מפני נזקים הנגרמים כתוצאה משימוש בסמים והשפעתם הממכרת וההרסנית.

בחינת מדיניות הענישה הנוהגת מעלה כי במקרים דומים הוטלו על נאשמים עונשים, החל ממספר חודשי מאסר שיכול שירוצו בעבודות שירות ועד ל-18 חודשי מאסר. למעין הדיוק, יאמר כי הזרם העיקרי בפסיקה מציג מתחם עונש שנע בין 6 חודשים ועד 18 חודשים, על אף שההגנה צודקת שניתן להקיש ממתחמי עונש לגבי כמויות גדולות יותר על המתחם, ואולי ניתן לאתר ענישה שנופלת מ-6 חודשים אך לא בהרבה.

על מנת לבסס את הקביעות הנ"ל, אפנה לפסיקה:

אשר למדיניות הענישה בעבירת **החזקת סמים שלא לצריכה עצמית** –

1. [עפ"ג (מרכז) 29484-12-19](http://www.nevo.co.il/case/26265593) **מדינת ישראל נ' פינקלשטיין** (25.2.20)- הנאשם הורשע עפ"י הודאתו בביצוע של שתי עבירות סחר בסמים מסוכנים. עפ"י עובדות כתב האישום, ביום 23.11.17, מסר הנאשם ליואב גלבוע סם מסוכן מסוג קוקאין במשקל של 4.8860 גרם, במפגש שתואם בין השניים טלפונית. מאחר וברשות יואב לא היה כסף מזומן לצורך תשלום, השאיר ברשות הנאשם כרטיס אשראי השייך לו, כעירבון עד לתשלום הכסף עבור הסם. בתאריך 21.11.17, מסר הנאשם ליואב גלבוע סם מסוכן מסוג קוקאין במשקל של כ – 1 גרם, במפגש שתואם בין השניים טלפונית. **בית משפט קמא קבע כי מתחם העונש ההולם נע בין 8 ל-18 חודשי מאסר בפועל.** בית המשפט סטה ממתחם הענישה משיקולי שיקום וגזר על הנאשם, גרוש ואב ל-2, לחובתו עבר פלילי מכביד בין היתר בתחום הרלוונטי, שנטל אחריות על מעשיו, תוך התייחסות לנסיבות חייו, ההליך הטיפולי שעבר, שהייתו במעצר ולאחר מכן בתנאים מגבילים, עונש של צו של"צ בהיקף של 325 שעות, צו מבחן למשך 12 חודשים, לצד מע"ת, פסילת רישיון נהיגה, פסילת רישיון על תנאי, קנס בסך 1,500 ₪ והתחייבות כספית על סך 10,000 ₪. הערעור שהוגש לבית המשפט המחוזי נדחה.
2. [ת"פ (תל-אביב) 39400-05-15](http://www.nevo.co.il/case/20299976) **פרקליטות מחוז תל אביב פלילי נ' נועם לב** (5.11.17)- נאשם 1 הורשע בשתי עבירות של סחר בסם מסוכן. מדובר בתיק אחד מתוך פרשה, במסגרתה הופעל סוכן משטרתי. הסוכן רכש בהוראת משטרת ישראל ובכספה, סמים מסוכנים בעבור סכומי כסף שונים, והכל בעסקאות שתואמו מראש ובוצעו עם נאשם 1 ונאשם נוסף, ערן מרזוק שהנו גיסו של נאשם 1, אשר גם כנגדו הוגש כתב האישום במסגרת תיק זה, ועניינו כבר הסתיים. על פי עובדות כתב האישום בשני המקרים, מכרו הנאשמים לסוכן סם מסוכן מסוג קוקאין, במקרה הראשון בכמות כוללת של 1.7171 גרם נטו, מחולק ל-4 שקיות בתמורה לסך של 1,500 ₪ ובמקרה השני כמות כוללת של 9.7752 גרם נטו תמורה ל-5,000 ₪. **בית המשפט קבע כי מתחם העונש ההולם בגין האירוע הראשון נע בין 8 חודשי מאסר לריצוי בפועל לבין 18 חודשי מאסר לריצוי בפועל ומתחם העונש ההולם בגין האירוע השני נע בין 12 חודשי מאסר לריצוי בפועל לבין 24 חודשי מאסר לריצוי בפועל**. בית המשפט סטה ממתחם הענישה משיקולי שיקום וגזר על הנאשם, שלחובתו הרשעה קודמת אחת בלבד שאינה מתחום הסמים, שהודה במעשיו ולקח עליהם אחריות, שחסך בזמן שיפוטי ניכר, תוך התחשבות בחלוף הזמן והעדר פתיחת תיקים חדשים, נסיבות חייו ומצבו הכלכלי הקשה, עונש של מאסר בדרך של עבודות שירות למשך 6 חודשים, לצד מע"ת, קנס בסך 15,000 ₪ וצו מבחן.
3. [ת"פ (תל-אביב) 47302-02-13](http://www.nevo.co.il/case/6602104) **מדינת ישראל נ' סאסי** (4.3.14)- הנאשם הודה והורשע בשתי עבירות של סחר בסם מסוכן, לאחר שבשתי הזדמנויות שונות בחודש אוגוסט 2012 מכר לסוכן משטרתי קוקאין, בשתי הפעמים לאחר תיאום טלפוני: בתאריך 2.8.12 מכר לסוכן חמש מנות קוקאין במשקל כולל של 3.8996 גרם נטו, ובתאריך 9.8.12 מכר לסוכן חמש מנות נוספות במשקל כולל של 3.7081 גרם נטו. תמורת כל מכירה קיבל הנאשם סך של 2,500 ₪.**בית המשפט קבע כי מתחם העונש ההולם נע שבין שמונה חודשי מאסר לבין שמונה-עשרה חודשי מאסר, כעונש עיקרי.** בית המשפט גזר על הנאשם, בן 42, גרוש ואב ל-5 ילדים, נעדר עבר פלילי, שהביע חרטה על מעשיו, הודה במיוחס לו, תוך התייחסות לנסיבות חייו ונכונותו לטיפול, עונש של 14 חודשי מאסר, בניכוי ימי מעצרו, לצד מע"ת, קנס בסך 3,000 ₪ וחילוט.
4. [ת"פ (רמלה) 46328-02-18](http://www.nevo.co.il/case/23656815) **מדינת ישראל נ' טברי** (15.5.19)- הנאשם הורשע בעקבות הודאתו בריבוי עבירות של סחר בסם מסוכן והחזקת סם מסוכן שלא לצריכה עצמית. על פי עובדות האישום הראשון, בתאריך 15.1.18 מכר הנאשם ליצחק ביטון קוקאין במשקל 0.42 גרם נטו והרואין במשקל 1.74 גרם נטו תמורת 200 ₪. על פי עובדות האישום השלישי, בתאריך 28.1.18 מכר הנאשם לסעיד אלצאנע הרואין במשקל 0.88 גרם נטו תמורת 100 ₪. על פי עובדות האישום הרביעי, במהלך תקופה בת חודשיים, עובר לתאריך 11.2.18 במספר הזדמנויות שונות מכר הנאשם לטל ערני קוקאין תמורת 100 ₪ למנת סם. עוד נמסר, שכאשר אזל לרוכש הסם כספו, הוא שילם לנאשם באמצעות בגדים שאותם רכש, באמצעות מכשיר טלוויזיה שנרכש בסכום של כ - 2,390 ₪. על פי עובדות האישום החמישי, במהלך תקופה של כחודשיים, עובר לתאריך 28.1.18, בשלוש הזדמנויות שונות, מכר הנאשם לעדי כהן הרואין בכמות שאינה ידועה בסכומים שבין 100 – 200 ₪ בכל פעם, ובאחת מהן, בתאריך 14.1.18 מכר לה 1.55 גרם הרואין תמורת 200 ₪. על פי עובדות האישום השישי, בתאריך 5.2.18 החזיק בביתו קוקאין במשקל 9 גרם שלא לצריכה עצמית. **בית המשפט קבע כי מתחם העונש ההולם ביחס לכל מכירה ומכירה של הרואין/ קוקאין במשקלים המתוארים באישום ובנסיבות המתוארות נע בין מספר חודשי מאסר בפועל ל-18 חודשי מאסר בפועל.** בית המשפט גזר על הנאשם, שלחובתו עבר פלילי הכולל 6 הרשעות קודמות בתחום הרלוונטי, שלא עבר הליך שיקומי, תוך התייחסות לנסיבות חייו כפי שפורטו בתסקיר שירות המבחן, עונש של 30 חודשי מאסר בפועל, מהם תנוכה תקופת מעצרו לצד מע"ת, קנס בסך 30,000 ₪ ופסילת רישיון נהיגה.
5. [ת"פ (תל-אביב) 13084-07-18](http://www.nevo.co.il/case/24360947) **מדינת ישראל נ' ג'אן פייר** (17.12.19)- הנאשם הורשע על פי הודאתו בשתי עבירות של סחר בסמים ובעבירה נוספת של תיווך בסם מסוכן. למקרא עובדות כתב האישום, עניין לנו בפרשת סוכן אשר הפעילה משטרת ישראל בשלהי התקופה שבין יולי לאוגוסט 2017 באזור תל אביב כאשר הסוכן, על מנת להיטמע באזור, פתח חנות לממכר אופניים. באותה עת, הנאשם עבד במסעדת "פאפא" ברחוב צ'רנחובסקי בתל אביב, ובתוך כך הסוכן הגיע למסעדה והחל לשוחח עם הנאשם. אליבא דאישום הראשון, אמר הסוכן לנאשם, כי חברו אינו מצליח להשיג לו חשיש, או אז אמר הנאשם לסוכן כי יוכל להשיג לו את מבוקשתו. בהמשך, ביום 24.04.2018, העביר הנאשם לסוכן חשיש במשקל 96 גרם בתמורה ל-2,800 ₪.תחילה קיבל הנאשם בחנותו של הסוכן את הכסף וכעבור זמן שב לחנות והעביר את הסם לסוכן. בגמר העסקה, שילם הסוכן 200 ₪ נוספים לנאשם. אליבא דאישום השני, ביום 07.05.2018, העביר הנאשם לסוכן סם מסוכן מסוג חשיש במשקל 98.5 גרם חשיש, בעבור 2,800 ₪, ועבור תיווכו בעסקה זו, קיבל הנאשם מהסוכן סך של 200 ₪. אליבא דאישום השלישי לכתב האישום המתוקן, הנאשם מכר לסוכן המשטרתי, זאת ביום 14.05.2018 סם מסוכן מסוג קוקאין **במשקל 4.2 גרם** בתמורה לסך של 2,500 ₪. **בית המשפט קבע כי מתחם העונש ההולם בעבירות של סחר בסמים קשים, כגון קוקאין או הרואין, מתחם העונש ההולם לכל עסקה נע בין 8 ל-18 חודשי מאסר לצד ענישה נלוות ובמיוחד רכיבים כספיים משמעותיים.** באשר לעבירות תיווך בסם, בית המשפט ציין כי מדיניות הפסיקה הנוהגת נעה בין מס' חודשים שיכול וירוצו בעבודות שירות ועד ל-15 חודשים לצד ענישה נלוות. **בית המשפט קבע כי יש להשקיף על הדברים כאירוע מאוחד וכולל לאור הזיקה, סמיכות הזמנים וההתנהלות הזהה, וכי מתחם העונש ההולם נע בין 10 חודשי מאסר ל-20 חודשים לצד ענישה נלוות ורכיבים כספיים הולמים.** בית המשפט גזר על הנאשם, צעיר בן 30, נעדר עבר פלילי וללא תיקי מב"ד, שהודה בפתח משפטו, שנטל אחריות מלאה על מעשיו והביע חרטה, שחסך בזמן שיפוטי ניכר, ששהה במעצר ממש מעל ל-3 שבועות ולאחר תקופה זו תקופה ניכרת בתנאים מגבילים, תוך התחשבות בנסיבות חייו האישיות כפי שפורטו בתסקיר שירות המבחן ושילובו בטיפול, עונש של מאסר לתקופה של 9 חודשים, בניכוי ימי המעצר, בדרך של עבודות שירות, לצד מע"ת, קנס כספי בסך 4,000 וצו מבחן.
6. [ת"פ (תל-אביב) 54024-09-19](http://www.nevo.co.il/case/26059631) **מדינת ישראל נ' אבו שמיס** (20.10.20)- הנאשם הורשע על פי הודאתו ב-3 עבירות של סחר בסמים. אליבא דכתב האישום המתוקן, משטרת ישראל הפעילה שוטרת סמויה אשר התכתבה עם הנאשם ולאחר תיאום ביניהם, הנאשם הגיע באמצעות קורקינט לרחוב סלמה בתל אביב ומסר לידיה סם מסוכן מסוג קנאביס במשקל 4.59 גרם בתמורה ל-500 ₪ וזאת ביום 05.09.2019. ביום 11.09.2019, סחר הנאשם בסם מסוג קאנביס עם השוטרת הסמויה, עת מסר לידה ברחוב סלמה בתל אביב בשעת אחה"צ סם בהיקף של 4.13 גרם בתמורה ל-500 ₪.אליבא דאישום השני, ביום 15.09.2019, סחר הנאשם בסם מסוג קוקאין במשקל של 3.3 גרם נטו עם השוטרת הסמויה בכך שמסר לידה את הסם ברחוב סלמה בתל אביב בתמורה לסך של 3,000 ₪. בית המשפט קבע כי מתחם העונש ההולם בעבירות סחר בסמים מסוג קאנביס וחשיש (האירוע הראשון- 2 עסקאות הסחר בסמים אותן רואים כאירוע אחד) נע בין מאסר קצר ולו בעבודות שירות ועד ל-12 חודשי מאסר לריצוי בפועל לצד ענישה נלווית **וכי מתחם העונש ההולם בעבירת הסחר בקוקאין נע בין 8 חודשים לבין 18 חודשים לצד ענישה נלווית.** בית המשפט גזר על הנאשם, צעיר לימים, בן 20, נעדר עבר פלילי וללא תיקי מב"ד, תוך התחשבות בנסיבות חייו, הטיפול שעבר ודגימות השתן שנמצאו נקיות משרידי סם, עונש של 9 חודשי מאסר שירוצו בדרך של עבודות שירות בניכוי ימי מעצרו, לצד מע"ת וקנס בסך 2,000 ₪.
7. [ת"פ (תל-אביב) 58746-02-21](http://www.nevo.co.il/case/27434825) **מדינת ישראל נ' תורג'מן** (11.7.22)- הנאשם הורשע על יסוד הודאתו בעבירה של סחר בסמים, החזקה שלא לצריכה עצמית והחזקה לצריכה עצמית. למקרא עובדות כתב האישום עולה כי הנאשם נהג ברחובה של עיר ומכר לאחר סם מסוג קוקאין במשקל 1.9 גרם נטו בתמורה ל1,300 ₪ עוד הוברר כי החזיק לצריכתו העצמית 3.4 גרם קוקאין. וכן 8.7 גרם קוקאין שחולק לשקיות שלא לצריכתו העצמית. **לא בלי התלבטות,**  **בית המשפט קבע מתחם עונשי כולל למעשיו של הנאשם הנע בין 9 חודשי מאסר ועד 24 חודשי מאסר בפועל לצד ענישה נלווית** בית המשפט מיקם את הנאשם בתחתית המתחם לאור עבר פלילי נקי, מצבו הנפשי, העובדה ששהה במעצר ממש מעל 10 ימים ותקופה ממושכת בתנאים מגבילים, אי פתיחת תיקים חדשים וללא הפרות, יציבותו התעסוקתית, הודיה בפתח משפטו וחסכון בזמן שיפוטי ניכר. עונש של 9 חודשי מאסר ללא ניכוי ימי המעצר שירוצו בדרך של עבודות שירות לצד מע"ת, קנס 2,000₪, פסילה על תנאי וחילוט הכספים בהסכמה.
8. אוסיף פסיקה אליה התייחס התובע, ברע"פ – 1473/18, **אוחיון נגד מדינת ישראל**, שם אושר מתחם של 6-12 חודשים וזאת ביחס לעבירות של החזקת קוקאין בכמות קטנה יותר מהמקרה שלפנינו, אך מנגד – אפנה לת"פ – 41515-08-18, **מדינת ישראל נגד בורזנקו,** שם נקבע מתחם בין 6 חודשים ל-18 חודשים בעבירות של החזקת סמים שלא לצריכה עצמית (7 גרם מסוג הרואין ועוד 2.5 מסוג קוקאין).

אשר למדיניות הענישה בעבירת **החזקת סכין** **שלא כדין** – מדיניות הענישה המקובלת בעבירות מסוג זה, נעה בין מאסר מותנה ועד מספר חודשי מאסר שיכול וירוצו בעבודות שירות. כך קבע בית המשפט ב[ת"פ 22663-11-11](http://www.nevo.co.il/case/3665202) **מדינת ישראל נ' שלמה כהן**, שם קבע כב' השופט דרויאן במתחם שמתחיל במאסר מותנה, של"צ וקנס ועד 8 חודשי מאסר בפועל. בית המשפט לא התעלם מפסיקה לפיה הוטלו עונשים של מאסר בפועל בתיקים מסוג זה, אך מצד שני, הפנה לפסיקה מקלה בתחום.

גם ב[ת"פ 25854-09-13](http://www.nevo.co.il/case/8282723) **מדינת ישראל נ' מובדלי**, נקבע מתחם בעבירת החזקת סכין שמתחיל במאסר מותנה ועד ל-9 חודשים.

במקרה דנן לא מצאתי נסיבות מיוחדות המצדיקות סטייה ממתחם העונש ההולם, לחומרה או לקולה.

קביעת העונש בתוך מתחם העונש ההולם:

בעניין זה, שני הצדדים מסכימים כי יש למקם את עונשו של הנאשם בשליש התחתון של המתחם ואולם ההגנה, מבקשת למקם את העונש ברף התחתון ממש.

הנאשם בחור צעיר, נעדר עבר פלילי ואולם, קשה להתנתק מהרושם שמותיר התסקיר האחרון, תסקיר שלילי, לפיו הנאשם חזר לשימוש אינטנסיבי בסם מסוג קנאביס ולא שיתף פעולה עם התהליך הטיפולי על אף נזקקות טיפולית ממצבו. שירות המבחן לא הגיש בעניינו של הנאשם המלצה שיקומית.

חרף כל האמור, מצאתי להתעכב על הסיבה לחזרה של הנאשם לשימוש אינטנסיבי בסמים והיא חוזרת לטרגדיה משפחתית, לאחר שאחיו של הנאשם נרצח, לפני כחצי שנה, והדבר השפיע על מצב רוחו של הנאשם עד כדי משבר. כאן המקום להוסיף ולציין כי כתב האישום מייחס לנאשם החזקת סמים מסוג קוקאין, בעוד השימוש האינטנסיבי של הנאשם בסמים מסוג קנאביס, לטענת ההגנה – עקב כאבים עזים אשר בכוונת הנאשם לפנות לקבלת רישיון לשימוש בקנאביס רפואי.

סופו של דבר, מצאתי לקבוע מתחם כולל שמתחיל מ-6 חודשים ועד 18 חודשים, כשתוך מתחם זה אני מתייחס להסכמה בין הצדדים לגבי עבירת החזקת הסכין (מאסר מותנה וקנס) שניתנה לפני הצירוף וללא קשר אליו.

כמו כן, לקחתי בחשבון כאמור את גילו של הנאשם, היעדר תיקי מב"ד, הודאתו, החרטה שהביע, ההכרה בבעייתיות בשימוש בסמים ובעיקר – נסיבות אישיות ומשפחתיות כמפורט בהרחבה בתסקיר.

כל אלו הובילו אותי למסקנה שיש למקם את העונש ברף התחתון שבמתחם שקבעתי.

לאור המקבץ האמור, ולאחר שנתתי דעתי לתיקון 113 ל[חוק העונשין](http://www.nevo.co.il/law/70301) ולטיעוני הצדדים, החלטתי לגזור על הנאשם את העונשים הבאים:

* 1. מאסר למשך 6 חודשים, אשר ירוצה בדרך של **עבודות שירות**, בהתאם לחוות דעת **הממונה** מיום 08.06.2023 עבודות השירות תבוצענה "במרכז קהילתי רייך" בתל אביב ותחלנה ביום 14.08.2023 הנאשם יתייצב במועד זה עד השעה 8:30 בפני הממונה. הנאשם מוזהר כי הפרת הכללים במסגרת עבודות השירות תוביל לריצוי העונש במאסר בפועל מאחורי סורג ובריח.
  2. 4 חודשי **מאסר על תנאי** למשך שנתיים, שלא יעבור עבירת סמים מסוג פשע.
  3. חודשיים **מאסר על תנאי** למשך 2 שנים, שלא יעבור עבירת החזקת סכין.
  4. **קנס** בסך 1,000 ש"ח או 7 ימי מאסר תמורתו. הקנס ישולם עד ליום 15.09.2023.
  5. **פסילת רישיון נהיגה בפועל** למשך חצי שנה מהיום, רשמתי בפניי כי אין בידי הנאשם רישיון נהיגה להפקיד.
  6. **פסילת רישיון נהיגה לתקופה של 4 על תנאי למשך שנתיים**, שלא יעבור עבירה לפי פקודת הסמים מסוג פשע.
  7. **חילוט מוסכם סך של 2,100 ₪** שנתפסו על הנאשם וכן שלושה מכשירי טלפונים ניידים.

ניתן יהיה לשלם את הקנס/ פיצוי/ ההוצאות כעבור שלושה ימים מיום מתן ההחלטה/ גזר הדין לחשבון המרכז לגביית קנסות, אגרות והוצאות ברשות האכיפה והגבייה באחת מהדרכים הבאות:

* **בכרטיס אשראי** – באתר המקוון של רשות האכיפה והגבייה, [www.eca.gov.il](http://www.eca.gov.il/)
* **מוקד שירות טלפוני בשרות עצמי (מרכז גבייה) – בטלפון 35592\* או בטלפון 073-2055000**
* **במזומן בכל סניף של בנק הדואר** – בהצגת תעודת זהות בלבד (אין צורך בשוברי תשלום).

המזכירות וההגנה ישלחו העתק מפסק הדין לממונה על עבודות השירות.

ניתן צו כללי למוצגים. המוצגים יחולטו/יושמדו/יושבו לבעליהם על פי החלטת קצין משטרה.

הכספים שהופקדו עבור הנאשם בתיקי מ"י/מ"ת קשורים יועברו לצורך תשלום הקנס ו/או הפיצוי שנפסקו בגזר דין זה, וככל שתיוותר יתרה היא תושב לידי המפקיד, בכפוף לכל עיקול או למגבלה אחרת על פי דין, לאחר קיזוז הקנס.

**זכות ערעור לבית משפט המחוזי בתוך 45 ימים מהיום**.

<#3#>

**5129371ניתנה והודעה היום כ"ט סיוון תשפ"ג, 18/06/2023 במעמד הנוכחים.**

|  |
| --- |
| 54678313 |
| **עלאא מסארווה, שופט** |

5129371

54678313הוקלד על ידי יעל חיים

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

עלאא מסארווה 54678313-/

נוסח מסמך זה כפוף לשינויי ניסוח ועריכה