|  |  |  |  |
| --- | --- | --- | --- |
| **בית המשפט המחוזי בירושלים** | | |  |
| ת"פ 7089-03-21 מדינת ישראל נ' הדרא ואח' | |  |  |
| **9.1.2023** | | | |
| **לפני כבוד השופטת תמר בר-אשר** | | | |
| **המאשימה** | **מדינת ישראל** | | |
| **נגד** | | | |
| **הנאשמים** | **1. עדנאן הדרא**  **2. עלי מחיסן** | | |

בא-כוח המאשימה: עו"ד אריאל אילוז (פרקליטות מחוז ירושלים (פלילי))

בא-כוח הנאשם 1: עו"ד רותם ישעיהו (משרד עו"ד אמיר נבון)

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [31](http://www.nevo.co.il/law/70301/31), [144(א)](http://www.nevo.co.il/law/70301/144.a), [144(ב)](http://www.nevo.co.il/law/70301/144.b), [144(ג)(1)](http://www.nevo.co.il/law/70301/144.c.1)

**גזר דין בעניין הנאשם 1**

1. **הכרעת הדין:** בהתאם להכרעת הדין מיום 18.11.2021, הנאשם 1 (להלן גם – **הנאשם**), יליד שנת 2000 הורשע על-פי הודאתו במסגרת הסדר טיעון בעבירת **סיוע לרכישת נשק**, לפי [סעיף 144(א)](http://www.nevo.co.il/law/70301/144.a) רישה וסיפה בצירוף [סעיף 31](http://www.nevo.co.il/law/70301/31) ב[חוק העונשין](http://www.nevo.co.il/law/70301), התשל"ז-1977 (להלן – **החוק**) ובעבירת **נשיאת נשק**, לפי [סעיף 144(ב)](http://www.nevo.co.il/law/70301/144.b) רישה וסיפה בצירוף סעיף [144(ג)(1)](http://www.nevo.co.il/law/70301/144.c.1) בחוק.

2. **הסדר הטיעון:** בהתאם להסדר הטיעון הוסכם כי שני הצדדים יעתרו להשית על הנאשם חמישה-עשר חודשי מאסר בפועל, מאסר מותנה כפי שיקבע בית משפט וקנס בסך 4,000 ₪.

3. **עובדות כתב האישום המתוקן שבהן הודה הנאשם:** במועד האירוע שיתואר להלן, הנאשם 1 היה מאורס לאחות של הנאשם 2 (על-פי תסקיר שירות המבחן, מאז השניים כבר נישאו) ושניהם מכרים של חליל רבאיעה (להלן – **חליל**). חליל אמר לנאשם 1 כי ברשותו סך 30,000 ₪ שבאמצעותו ניתן לרכוש נשק. הנאשם 1 התקשר לאדם שזהותו אינה ידועה ושאל אןץן עך רכישת נשק בלגי תמורת לכל היותר סך 30,000 ₪ וכן התעניין ברכישת כדורי 9 מ"מ.

ביום 16.2.2021 בשעות הצהריים הנאשם 1 וחליל נפגשו ונסעו לרמאללה כדי לרכוש את הנשק. בדרכם פגשו את הנאשם 2, שהצטרף אליהם. בהתאם לתיאום המוקדם שתיאם הנאשם 1, פגשו הנאשמים וחליל את המוכר, ששהותו אינה ידועה, בשעות אחר הצהריים. המוכר נכנס אל הרכב שבו הגיעו הנאשמים וחליל, התיישב במושב האחורי והציג לנאשמים אקדח תוצרת בלגיה מסוג FN, תואם קליעי 9 מ"מ, שבכוחו להמית אדם ומחסנית תואמת. הנאשם 1 אחז באקדח ובדק אותו ולאחר מכן, אחזו בו גם הנאשם 2 וחליל וכל השלושה הסכימו כי הנשק "טוב ונקי". חליל הוציא את שטרות הכסף בסך 30,000 ₪ ומסר אותם לנאשם 1 שהעבירם אל המוכר. לאחר מכן נסעו הנאשמים וחליל מרמאללה חזרה לכיוון ירושלים בעוד האקדח והמחסנית ברשותם. סמוך לשעה 19:00 עצרה אותם המשטרה סמוך לכיכר א-טור.

4. **תסקיר שירות המבחן:** הנאשם כבן 22, נשוי ואב לילד בן מספר חודשים, עובד באינסטלציה. הוא הבכור מבין חמישה ילדים, אביו פועל בניין ואמו עקרת בית. הנאשם השלים עשר שנות לימוד ולדבריו, הישגיו הלימודיים היו טובים, אך בשל מצוקה כלכלית השתלב בעבודה ועבד עם אביו ועם דודו. הוא התחתן בחודש יולי 2021. אשתו (אחות של הנאשם 2) למדה פיזיותרפיה במכללה וכיום היא עקרת בית.

לנאשם אין הרשעות קודמות. כבר בשלב מעצרו היה טרוד מהמחיר הנלווה למעורבותו באירוע הנדון והביע חשש מהשלכותיו. במסגרת צו פיקוח מעצרים הוא השתלב בקבוצה טיפולית לעצורי בית, התמיד בהשתתפותו וביטא צורך להשתלב במסגרת טיפולית. במפגשים הראשונים ראה עצמו קורבן של הנסיבות תוך השלכת האשמה על המעורבים האחרים, אך בהמשך ניכר כי הכיר באופן ראשוני בקשיים באישיותו שעמדו ברקע העבירות ואף חלה התקדמות בהכרתו בהתנהלותו בתקופה שבה נעברו. שירות המבחן התרשם כי ההליך המשפטי, מעצר הנאשם ומעצר הבית הממושך חידדו לו את הפסול בהתנהלותו ומשמשים עבורו גורם מציב גבולות. הוא מודע לנזק שנגרם ולמחיר האישי, הכלכלי והמשפחתי שהוא משלם ואף חש כי נתרם מהמסגרת הטיפולית. כיום הוא מבין את חלקו בעבירות ומכיר באחריותו.

לשם הערכת גורמי הסיכון להישנות עבירות, נשקלו אופי העבירות והפער בינן לבין אופן התנהלות הנאשם בדרך כלל, כמי שרואה עצמו כאדם שומר חוק וכן נשקלו יכולות תפקודו הטובות בתחום המשפחתי והתעסוקתי. נראה כי אינו מאופיין בקווי חשיבה עברייניים, הוא נעדר הרשעות קודמות, גדל בסביבה משפחתית תקינה, ניהל אורח חיים נורמטיבי ומבטא רצון ושאיפות להתקדם ולהצליח. לנוכח האמור, הערכת שירות המבחן היא כי רמת הסיכון להישנות עבירות נמוכה ואם יישנו, דרגת חומרתן תהיה נמוכה.

הנאשם ער לחומרת העבירות, אך לנוכח כל האמור ונכונותו להשתלב במסגרת טיפולית, הומלץ להשית עליו ענישה מוחשית אך שיקומית אשר תצמצם נזקים עתידיים והסתפקות במאסר בעבודות שירות, מאסר מותנה, חתימה על התחייבות להימנע מעבירות דומות וצו מבחן אשר במסגרתו ישולב בתהליך טיפולי.

5. **ההליכים בעניין המעורבים:** עניינו של **חליל** נדון בנפרד (לפני כבוד השופטת ח' מאק-קלמנוביץ). על-פי גזר הדין בעניינו (ת"פ (מחוזי ירושלים) 7053-03-21 **מדינת ישראל נ' חליל רבאיעה** (24.1.2022)), הוא הורשע על-פי הודאתו במסגרת הסדר טיעון בעבירות **רכישת נשק** ([סעיף 144(ב)](http://www.nevo.co.il/law/70301/144.b) רישא וסיפה בצירוף [סעיף 144(ג)(1)](http://www.nevo.co.il/law/70301/144.c.1) בחוק) ו**נשיאת נשק** ([סעיף 144(א)](http://www.nevo.co.il/law/70301/144.a) רישא וסיפה בחוק). חליל יליד שנת 1995, לחובתו הרשעה קודמת בעבירת רכוש. לא הוגש בעניינו תסקיר לעונש. בגזר דינו נקבע מתחם עונש בין 18 ל-30 חודשי מאסר בפועל. הושתו עליו 20 חודשי מאסר בפועל, 6 חודשי מאסר מותנה למשך שלוש שנים וקנס בסך 5,000 ₪.

**הנאשם 2, עלי מחסין,** הורשע ביום 18.11.2021 על-פי הודאתו במסגרת הסדר טיעון בעבירת **סיוע לרכישת נשק (**[סעיף 144(א)](http://www.nevo.co.il/law/70301/144.a) רישא וסיפא בצירוף [סעיף 31](http://www.nevo.co.il/law/70301/31) בחוק) ובעבירת **סיוע לנשיאת נשק** ([סעיף 144(ב)](http://www.nevo.co.il/law/70301/144.b) רישה וסיפה בצירוף [סעיף 144(ג)(1)](http://www.nevo.co.il/law/70301/144.c.1) ובצירוף [סעיף 31](http://www.nevo.co.il/law/70301/31) בחוק). הטיעונים לעונש בעניינו יישמעו ביום 29.1.2023.

6. **טענות הצדדים בעניין העונש:** בא-כוח המאשימה טען כי הנימוק העיקרי להסדר הטיעון הוא עונשו של חליל, כמפורט לעיל ולפיכך לבקש לכבד את הסדר הטיעון.

בא-כוח הנאשם טען כי ההסדר ראוי בנסיבות העניין ובהתאם לכך הצטרף לבקשה לכבד את הסדר הטיעון.

7. **דברי הנאשם:** אני מכיר את הסדר הטיעון ואני מבקש לכבדו.

8. **גזר הדין ונימוקיו:** בעת שקילת העונש נשקלה חומרת העבירות ומנגד נשקלו הודאת הנאשם והכרתו באחריות לעבירות, תסקיר שירות המבחן החיובי בעניינו, היותו אב לתינוק והשלכות מאסרו על משפחתו, אורח חייו הנורמטיבי קודם לעבירות, תקופת מעצרו ותקופת מעצר הבית.

לנוכח שיקולים אלו מצאתי כי העונש שעליו הוסכם במסגרת הסדר הטיעון הולם את העבירות שבהן הורשע הנאשם ועל כן החלטתי לכבדו.

9. על הנאשם יושתו אפוא, העונשים הבאים:

א. מאסר בפועל למשך **חמישה-עשר חודש**, בניכוי מעצרו מיום 16.2.2021 עד יום 29.4.2021 (במקרה של סתירה לרישומי שב"ס, יש לפעול על-פי רישומי שב"ס).

ב. מאסר מותנה למשך **שישה חודשים**. הנאשם יישא עונש זה אם יעבור תוך שלוש שנים מיום שחרורו מן המאסר עבירת נשק, או ניסיון לעבור עבירה כאמור.

ג. קנס בסך 4,000 ₪. הקנס ישולם בארבעה תשלומים שווים רצופים ועוקבים החל מיום 1.2.2023.

הנאשם יתייצב למאסרו בבית המעצר ניצן, ביום 17.1.2023 עד השעה 10:00, או במקום אחר על פי החלטת שירות בתי הסוהר, כשברשותו תעודת זהות, או דרכון ועותק מגזר-הדין.

על הנאשם לתאם את הכניסה למאסר, כולל האפשרות למיון מוקדם, עם ענף אבחון ומיון של שירות בתי הסוהר, טלפונים: 08-9787377 או 08-9787336; פקס' 08-9193314; דוא"ל: [MaasarN@ips.gov.il](mailto:MaasarN@ips.gov.il).

כמו כן, על הנאשם להתעדכן באתר האינטרנט של שב"ס, ברשימת הציוד הראשוני שניתן להביא בעת ההתייצבות.

**זכות ערעור לבית המשפט העליון תוך ארבעים וחמישה יום.**

5129371

|  |
| --- |
| 54678313ניתן היום, ט"ז בטבת התשפ"ג, 9 בינואר 2023, במעמד הנאשם ובאי-כוח הצדדים. |
| תמר בר-אשר, שופטת |

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

תמר בר אשר 54678313-/

נוסח מסמך זה כפוף לשינויי ניסוח ועריכה