|  |  |
| --- | --- |
| **בית המשפט המחוזי בחיפה** | |
| ת"פ 7566-11-09 מדינת ישראל נ' סביחאת | 04 ינואר 2011 |

|  |  |  |
| --- | --- | --- |
| **בפני** | **כב' השופט יוסף אלרון** | |
| **בעניין** | **מדינת ישראל** |  |
|  |  | **המאשימה** |
|  | **נגד** | |
|  | **אשרף סביחאת** |  |
|  |  | **הנאשם** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144(א)](http://www.nevo.co.il/law/70301/144.a), [(ב)](http://www.nevo.co.il/law/70301/144.b), [(ג)](http://www.nevo.co.il/law/70301/144.c)

|  |
| --- |
| **גזר דין** |

הנאשם הורשע על פי הודאתו בכתב האישום, בעבירות לפי [סעיף 144(א)](http://www.nevo.co.il/law/70301/144.a) רישא+ [(ב)](http://www.nevo.co.il/law/70301/144.b) רישא + סעיף קטן [(ג)](http://www.nevo.co.il/law/70301/144.c) ל[חוק העונשין](http://www.nevo.co.il/law/70301) תשל"ז-1977, קרי, עבירות בנשק.

א. **עובדות כתב האישום**

ביום ה- 05.11.09 בסמוך לשעה 17:00 הנאשם נשא, הוביל והחזיק שלא כדין נשק ברכבו, אקדח תופי webiey, מתחת לריפוד במושב שליד הנהג.

ב. **תסקיר שירות המבחן**

בתסקיר שהוכן בעניינו של הנאשם, פורטו מכלול נסיבותיו האישיות והמשפחתיות, בכלל זה היותו נשוי ואב לשלושה ילדים המנהל אורח חיים נורמטיבי.

להתרשמות קצין המבחן, הנאשם מכיר באחריותו לביצועה ולחומרתה של העבירה, ואף הפיק את הלקח המתבקש מהסתבכות זו בפלילים:

"...הינו מודע לחומרת מעשיו ולסיכון הטמון באחזקת אקדח ללא רישיון. הוא הבטיח לא לחזור להתנהגות דומה וציין כי, הפיק והפנים הלקחים הדרושים ממעשהו" **(תסקיר שירות המבחן מיום 05.12.10 עמ' 2).**

כמו כן, ציין קצין המבחן, את דברי הנאשם כי מצא את הנשק עת טייל בחורשה הסמוכה לכפרו וכי סקרנות והעדר שיקול דעת לגבי ההשלכות והתוצאות, גרמו לו ליטול את האקדח במקום לדווח זאת לגורמי המשטרה.

עוד הביא קצין המבחן מדברי הנאשם כי לא היתה לו כל כוונה להשתמש בנשק או להעבירו לאחרים, כמו גם שלל כוונה או התייחסות אלימה אחרת.

זאת ועוד, קצין המבחן מציין כי הנאשם קיבל אחריות, הביע חרטה ואינו תופס עצמו כמי שמחפש להתגרות בחוק וגורמי הסמכות וזוהי לו עבירה יחידה.

להתרשמותו של קצין המבחן, בשל מאפייני אישיותו הדלים, הנאשם לא בשל להשתלב בהליך טיפול אפשרי, כמו גם העובדה כי לא ביטא נזקקות טיפולית. ומשכך, נמנע מהמלצה להעמידו בצו מבחן.

קצין המבחן מסכם את תסקירו כי ניכר על הנאשם שהינו במצוקה מההליך המשפטי וגזר הדין הצפוי לו, ולהערכתו "למאסר בפועל יהיו השלכות פוגעניות עבורו ועבור משפחתו, כאשר כניסתו לכלא תגרום לפיטוריו ממקום עבודתו ותיצור מצוקה כלכלית במשפחתו. מה גם, אנו סבורים כי נוכח מאפייני אישיותו, כפי שצויינו מעלה, אשרף (הנאשם י' א') יתקשה לשמור על התנהלות מאוזנת בין כתלי הכלא, ויש חשש לרגרסיה בתפקודו".

מבלי להתעלם מחומרת העבירה, המליץ קצין המבחן להימנע מהטלת מאסר בפועל ולחילופין, לשקול עונש של עבודות שירות, זאת בנוסף למאסר מותנה וקנס.

ג. **טיעוני הצדדים לעונש**

באת כח המאשימה בפתח טיעוניה לעונש, הפנתה להרשעתו של הנאשם בעבירה של החזקה, נשיאה והובלת האקדח והדגישה את נסיבות תפיסת האקדח ומיקום היותו מוסתר.

עוד הוסיפה באת כח המאשימה כי לשיטתה הנאשם לא הצליח להסביר מדוע לא התקשר למשטרה עת מצא את האקדח, לגירסתו, אלא, כאמור האקדח נתפס בחיפוש שנערך ברכבו.

עוד הוסיפה וטענה באת כח המאשימה כי אי תקינותו ושמישותו של האקדח כעולה מחוות הדעת מעבדת הנשק במטה הארצי, אזי, אין בכך כדי למנוע ביצוע שינויים אשר יביאו את האקדח לשמישות ומשכך, נשקפת סכנה ממנו.

בסיכום טיעוניה לעונש ביקשה לגזור על הנאשם עונש מאסר בפועל, עונש מאסר מותנה וקנס כספי.

ב"כ הנאשם בפתח טיעוניו לעונש טען כל אשר יכל דברי זכות למרשו, תוך שהפנה לאמור בהרחבה בתסקיר שירות המבחן באשר לנסיבותיו האישיות והמשפחתיות והמלצת שירות המבחן להימנע מהטלת עונש מאסר בפועל.

בנוסף לכך, הפנה ב"כ הנאשם להודיית הנאשם במסגרת הליך הגישור, להבעת החרטה הן בפני בית המשפט והן בפני קצין המבחן.

זאת ועוד, ב"כ הנאשם הגיש במסגרת ראיותיו לעונש את חוות דעתו של רפ"ק פבל גיבץ קצין מעבדת נשק במטה הארצי ובה קובע הלה כדלקמן:

"בדיקות וממצאים: אקדח טופי וובלי מספר סידורי A71388 אינו תקין (כך במקור י' א') הנוקר הוחלף או שונה ולא ניתן לבצע ירי במצב בו התקבל לבדיקה" (ראה נ/2).

בסיכומו של דבר ביקש הסניגור שלא למצות את הדין עם הנאשם, ולהימנע מהטלת עונש מאסר בפועל תוך שהפנה אף לאסופת פסיקה בעבירה דומה (ראה נ/3).

ד. **דיון**

אין חולק באשר לחומרתן של עבירות בנשק, ובכלל זה, להחזקת אקדח שלא כדין.

זאת ועוד, בתי המשפט עמדו לא אחת על החומרה שיש לראות בהחזקת הנשק ולפסע שבין החזקת נשק שלא כדין לעשיית שימוש בו ו/או העברתו לגורמים עבריינים.

לעניין זה אפנה לנאמר בע"פ 910/85:

"אין אנו יכולים להתעלם מהעובדה,שהחזקת נשק שלא כדין הינה עבירה נפוצה, אשר מסכנת את בטחון הציבור במידה רצינית, והדברים ידועים. חשוב שתחדור לתודעת כל תושבי המדינה הידיעה, שמי שביודעין מקבל לרשותו כלי נשק שלא כדין, צפוי בגין עבירה זו לעונש מכאיב, אפילו אין הוא מתכוון אישית לבצע פשע מסוים ומוגדר בעזרת הנשק האמור". **(אברהים קונדוס נ' מדינת ישראל, תק-על 86(2), 670).**

זאת ועוד, אפנה לנאמר ב[ע"פ 3289/03](http://www.nevo.co.il/case/5887284):

"[...] החזקה ונשיאה של נשק על ידי מי שאינו מורשה לכך, הנן עבירות בעלות חומרה יתרה, ובמיוחד בימינו אלה. כדי להלחם בתופעה זו בה חוטאים לא מעטים, ומתוך חשש שנשק המוחזק שלא כדין יגיע לידיים עברייניות או עוינות, קצב המחוקק לצדן של העבירות עונשי מאסר כבדים, מתוך שסבר כי בדרך זו יהיה כדי להרתיע את הרבים. אך כפי שהמציאות מלמדת, אותה מטרה ששם המחוקק לנגד עיניו, רחוקה מהגשמה, ומכאן הצורך להחמיר בעונשיהם של אלה החוטאים בתחום זה, כדי למנוע את פגיעתם בציבור" **(אבשלום קוממי נ' מדינת ישראל, תק-על 2003(4), 78).**

במקרה דנן, הנאשם נשא והחזיק נשק שלא כדין ומבלי שיהיה לו רישיון כדין לעשות כן וכעולה מדבריו בפני קצין המבחן, והינו מודע לחומרת העבירה ולעובדה כי עליו להיענש בגין כך.

כעולה מבדיקת מעבדת הנשק במטה הארצי של משטרת ישראל, אזי, בפנינו **אקדח שאינו תקין ולא ניתן לבצע ירי במצב בו התקבל לבדיקה.**

יחד עם האמור לעיל, אין להקל ראש בעובדה כי הנאשם החזיק את האקדח ולא טרח גם אם נקבל את גרסתו בדבר מציאתו בחורשה הסמוכה לביתו למוסרו למשטרת ישראל. עם זאת, אני סבור כי בהחלט ניתן ליתן משקל לעובדת אי תקינותו של האקדח לעניין העונש שיש לגזור עליו.

בנוסף לאמור לעיל, בעניינינו, נסיבות לקולא נוספות, כעולה מתסקיר שירות המבחן כפי שפורטו לעיל, העדר עבר פלילי, הודאתו במסגרת הליך הגישור שהתנהל בעניינו ואשר ייתר את שמיעת הראיות בתיק, הבעת החרטה, ובסופו של יום גם המלצת קצין המבחן להימנע מעונש מאסר בפועל.

לפיכך, לאחר ששקלתי את מכלול השיקולים הרלוונטיים, אני מחליט לגזור על הנאשם את העונשים הבאים:

א. 6 חודשי מאסר בפועל אשר ירוצו במסגרת עבודות שירות, במועצה המקומית כפר קרע – על פי חוות דעת הממונה על עבודות שירות – ולצורך כך, עליו להתייצב ביום 05.01.11 בשעה 08.00 במפקדת מחוז צפון – יחידת עבודות שירות של השב"ס.

ב. 10 חודשי מאסר על תנאי ל**משך שנתיים** לבל יעבור עבירות בנשק מסוג פשע.

ג. קנס כספי בסך של 3,000 ₪ לתשלום ב- 3 תשלומים שווים ורצופים החל מיום 02.02.11 ולא יאוחר מכל 02 לכל חודש שלאחריו.

כמו כן, אני מורה על חילוט האקדח.

זכות ערעור לבית המשפט העליון תוך 45 יום מהיום.

5129371

54678313

5129371

**ניתן היום, כ"ח טבת תשע"א, 04 ינואר 2011, במעמד באי כח הצדדים והנאשם.**

יוסף אלרון 54678313-/

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן