

|  |  |  |
| --- | --- | --- |
| **בית המשפט המחוזי בבאר שבע** | | |
| **ת"פ 8185-09 מ.י. פרקליטות מחוז דרום-פלילי נ' אבו טהה(עציר)** |  | **09 מאי 2011** |

|  |  |
| --- | --- |
|  | 21507/09 |

|  |  |  |
| --- | --- | --- |
|  | **בפני כב' השופט אליהו ביתן** | |
| **המאשימה:** | | **מדינת ישראל** |
| **נגד** | | |
| **הנאשם:** | | **ראד אבו טהה (עציר)** |

<#2#>

נוכחים:

<#3#>

# גזר דין

# כללי

**1. לאחר שמיעת כל ראיות התביעה ועדות הנאשם, הגיעו הצדדים להסדר טיעון במסגרתו הוכנסו שינויים מסוימים בעובדות ובסעיפי האישום שבכתב האישום המקורי והנאשם הודה בעובדות שיוחסו לו בכתב האישום המתוקן.**

**2. אלה עיקרי העובדות בהן הודה הנאשם:**

**בתאריך 24.07.09 בסמוך לשעה 22:00, הגיע הנאשם עם אחר, ברכב, לביתו של עבדל כרים חמדיה (להלן:"המתלונן") בתל שבע. הנאשם ירה מתוך הרכב בנשק שהחזיק שלא כדין, כחמש יריות לעבר המתלונן, שעמד סמוך לשער הכניסה לביתו. המתלונן נפגע מהירי ברגלו הימנית, הובהל לבית החולים והפצע שנגרם לו נתפר ונחבש.**

**הנאשם ביצע את המעשה המתואר, בזמן שהיה עליו להימצא במעצר בית בישוב שגב שלום.**

**3. על יסוד הודאת הנאשם בעובדות, כאמור, הוא הורשע בעבירות של החזקת נשק שלא כדין, לפי סעיף 144(א) רישא ל**[**חוק העונשין**](http://www.nevo.co.il/law_html/law01/073_002.htm) **תשל"ז-1977 (להלן:"החוק"), חבלה בכוונה מחמירה, לפי סעיף 329(א)(1) ו- (2)לחוק, והפרת הוראה חוקית לפי סעיף 287 (א) לחוק.**

4. במסגרת הסדר הטיעון, המליצו הצדדים לבית המשפט להטיל על הנאשם 45 חודשי מאסר בפועל, מאסר על תנאי, פיצויים למתלונן בסך 5,000 ש"ח ופסילת רישיון נהיגה למשך שנתיים מיום גזר הדין.

5. מתסקיר שירות המבחן על הנאשם עולה כי הוא כבן 21, רווק. סיים 11 שנות לימוד במגמת חשמל. שירות המבחן התרשם מבחור בעל שאיפות נורמטיביות, שתחושות אחריות כלפי משפחתו מובילות אותו לנקיטת פעולות אלימות. הנאשם הסביר כי העבירה בוצעה במסגרת סכסוך משפחתי.

## 6. ב"כ המאשימה הסבירה כי הרקע להסדר הטיעון נעוץ בקשיים ראייתיים. ב"כ הנאשם ציין את נסיבותיו, את הודאתו ואת החרטה שהביע. והצדדים ביקשו לאמץ את העונש המוצע.

**7. אין צורך להכביר מלים על החומרה היתרה שבירי מנשק חם לעבר אדם. הסכנה הטמונה בכך, ברורה מאליה.** מי שמרשה לעצמו לירות מנשק חם, ממרחק קצר יחסית, לעבר אדם, מלמד על עצמו כי חיי אדם אינם נחשבים בעיניו והוא מסוכן לציבור.

8. עם זאת, ולאחר ששקלתי בדבר, באתי למסקנה כי יש לכבד את הסדר הטיעון:

**א. "הסדר טיעון** – באשר הוא – אינו רק שיקול אחד ככל יתר השיקולים העומדים בפני בית-המשפט הגוזר את העונש. הסדר טיעון, כשהוא לעצמו, הוא שיקול מרכזי בגזירת הדין הן מטעמים של אינטרס הציבור הן כדי למלא אחר ציפיות הנאשם המוותר בהודאתו על זכותו לניהול ההליך הפלילי עד תומו. האינטרס הציבורי במובנו הרחב מחייב את בתי-המשפט לעודד קיומם של הסדרי טיעון. קיום הסדרי טיעון מאפשר פריסה רחבה יותר של אכיפת החוק, ובכך יש כוח מרתיע כשלעצמו, העשוי לאזן את אפקט ההקלה בעונש במקרה הקונקרטי. ...ככלל, בית-המשפט יראה לקיים את הסדר הטיעון בשל הטעמים הקשורים בחשיבותם ובמעמדם של הסדרי הטיעון". - ע"פ 1958/98‏ פלוני נ' מדינת ישראל, פ''ד נז(1) 577

ב. הרקע להסדר הטיעון, ענייני וסביר.

ג. כתב האישום המקורי שהוגש נגד הנאשם, תוקן משמעותית.

ד. למרבה המזל, הפגיעה שנגרמה למתלונן אינה חמורה.

ה. הנאשם הודה במיוחס לו וחסך זמן שיפוט יקר.

ו. הנאשם צעיר כבן 21 וזהו מאסרו הראשון.

ז. הנאשם נתון במעצר – שתנאיו קשים משל מאסר, מזה כשנתיים.

ח. בהתחשב במעשי הנאשם, העבירות בהן הורשע ונתוניו, עונש המאסר המוצע – סביר.

9. על כן אני דן את הנאשם לעונשים הבאים:

א. 45 חודשי מאסר בפועל, מיום מעצרו 24.07.09 .

ב. 8 חודשי מאסר על תנאי למשך שלוש שנים מיום שחרורו מהמאסר שלא יעבור עבירה המסווגת כפשע.

ג. אני מחייב את הנאשם לשלם למתלונן פיצויים בסך של 5,000 ש"ח. הפיצויים ישולמו ב- 5 תשלומים שווים ורצופים החל מיום 1.6.11. תשלום שלא ישולם במועדו, יעמיד את כל היתרה לפרעון מיידי.

ד. אני פוסל הנאשם מלקבל או להחזיק רישיון נהיגה למשך שנתיים. הפסילה תימנה מהיום.

זכות ערעור תוך 45 יום.

<#4#>

**ניתנה והודעה היום ה' אייר תשע"א, 09/05/2011 במעמד הנוכחים.**

5129371

אליהו ביתן 54678313

54678313

|  |
| --- |
|  |
| **אליהו ביתן, שופט** |

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)