|  |  |  |
| --- | --- | --- |
| **בית משפט השלום בפתח תקווה** | | |
| **ת"פ 8493-03-09 מדינת ישראל נ' עודה עוצם(עציר)** |  | **08 יולי 2009** |

|  |  |  |
| --- | --- | --- |
| **בפני כב' השופטת ליה לבאון** |  |  |

|  |  |
| --- | --- |
| **המאשימה** | **מדינת ישראל** |
| **נגד** | |
| **הנאשמים** | **חמדאללה עודה עוצם (עציר)** |

<#2#>

נוכחים:

מאשימה 1 מדינת ישראל באמצעות ב"כ עו"ד חגי הרוש

נאשם 1 חמדאללה עודה עוצם באמצעות ב"כ עו"ד זילברברג

חקיקה שאוזכרה:

[**חוק העונשין, תשל"ז-1977**](http://www.nevo.co.il/law/70301): סע' [**144(א)**](http://www.nevo.co.il/law/70301/144.a)

[**פקודת הסמים המסוכנים [נוסח חדש], תשל"ג-1973**](http://www.nevo.co.il/law/4216): סע' [**7(א)**](http://www.nevo.co.il/law/4216/7.a), [**(ג)**](http://www.nevo.co.il/law/4216/7.c)

**גזר דין**

1. הנאשם, חמדאללה בן עומר עודה עוצם, יליד 1963, הודה במיוחס לו בכתב האישום והורשע בהחזקת נשק ותחמושת – לפי [ס' 144(א)](http://www.nevo.co.il/law/70301/144.a) לחוק העונשין התשל"ז-1977, ובהחזקת סמים מסוכנים לצריכה עצמית – לפי [ס' 7(א)](http://www.nevo.co.il/law/4216/7.a) יחד עם [(ג)](http://www.nevo.co.il/law/4216/7.c) סיפא לפקודת הסמים המסוכנים [נוסח חדש] התשל"ג-1973.

2. כעולה מכתב האישום, בתאריך 9.11.05 נגנב אקדח בקוטר 9 מ"מ מסוג FN שמספרו 41770 מדירה ברעננה.

ביום 11.3.09 בשעה 06:05 או סמוך לכך החזיק הנאשם בקומה הראשונה שבביתו בכפר קאסם אקדח ובו מחסנית עם כדורים בתחתית הדופן של שולחן מגירות, ובתרמיל של אקדח 9 מ"מ.

כמו כן נמצא מחזיק באותו מועד בסם מסוכן מסוג חשיש במשקל של 0.66 גרם נטו במכנסיו, וסם מסוכן מסוג חשיש במשקל של 0.56 גרם נטו במגירת השולחן בביתו.

3. בטיעוניה לעונש עתרה עוה"ד הגב' חליחל להטלת 24 חודשי מאסר בפועל, מאסר על תנאי וקנס משמעותי.

היא הדגישה את חומרת העבירה של החזקת נשק משנמצא מחזיק בביתו אקדח גנוב, תחמושת וכמו כן סם מסוג חשיש, עמדה על המסוכנות שבהחזקת אקדח עם מחסנית טעונה תוך הפנייה לפסיקה רלבנטית, על עברו הפלילי – שלחובתו הרשעות קודמות וגם ריצה מאסרים כשאחרון שבהם למשך שנה בגין עבירה של חבלה (מ- 3.6.04) ועל פי אלו עתרה להשית עונש מאסר שישקף את חומרת העבירה ויתן דגש לשיקולי הרתעה וגמול.

עוה"ד מר זילברברג הדגיש את הנסיבות לקולא - ההודיה ונטילת האחריות טרם שבוצעה ההקראה, את נסיבות ביצוע העבירה – משהחזיק את האקדח והתחמושת צפונים בביתו בתוך מגירה ולא נשאם עימו ומכאן שחומרת העבירה פחותה, וכמו כן טען כי החזקת הנשק היתה לשם הגנה עצמית ולא על רקע עברייני או כספי.

בנוגע להחזקת הסם הבהיר, כי מדובר בפחות משני גרם חשיש, קרי, כמות קטנה וגם הדגיש הנסיבות האישיות – סיים 12 שנות לימוד, בשנת 1984 הסתבך בעבירת הריגה ועונשו הופחת משמעותית מ- 8 שנות מאסר ל- 4 שנים בלבד, ולא ביצע כל עבירה עד לשנת 2003 – שאז נשפט ל- 12 חודשי מאסר ולאחר מכן בתיק נוסף בגין החזקת נשק ל– 100 ימים במצטבר.

לשיטתו הנאשם בן 47 שואף להנשא ולהקים משפחה, בשנים אחרונות לא היתה הסתבכות נוספת, הנסיבות שבכתב האישום אינן מן החמורות, ובהגישו מקבץ פסיקה רלבנטית עתר לנהוג במידת הרחמים ולהטיל עליו לכל היותר מאסר לריצוי בע"ש.

עוד שמעתי את עדי ההגנה:

**מר סמי עיסא** – יועץ לשלטון מקומי, כיהן בעבר כראש עיריית כפר קאסם לימד על הנאשם זכות באומרו כי היתה לו ילדות מורכבת, התייתם בגיל צעיר, וחרף עברו הפלילי ערך שינוי בחייו, נוהג להתנדב בקהילה וכך גם משפחתו.

**מר סעלוק חאמיס** – ראש ועד הסולחה בכפר קאסם תיאר איך נעזר בנאשם בהסדרי סולחה וביישוב סכסוכים.

**מר בדיר רמזי** – מ"מ ראש העיר התייחס לנאשם כאל מי שתורם לחברה, שעברו הפלילי אינו משקף את אישיותו וגם אם הסתבך בעבירות הוא תורם לחברה ומנסה לשקם את חייו – להנשא ולהקים משפחה, ומשכך יש ליתן לו הזדמנות להשתקם ולהתחיל חיים חדשים.

**מר עודא פרוק בן חסאן** - סוכן ביטוח בורר מוסמך ואיש ועדת סולחה אזורית מסר כי הנאשם מסייע לו בפתרון סכסוכים ובסולחות, נוהג להתייעץ עימו בנוגע לעתידו ומעיד כי הנאשם ערך שינוי חיובי בחייו.

עוד שמעתי את הנאשם שהצר על מעשיו, התחרט, והדגיש כי הפנים הלקח המתחייב, וכל יום בכלא הוא עבורו שנה.

4. הנאשם, כבן 46 שנים, הודה והורשע כי החזיק בביתו אקדח גנוב ובו מחסנית עם כדורים בתחתית הדופן של שולחן מגירות, ובתרמיל של אקדח 9 מ"מ. כמו כן החזיק אותה עת בסם מסוכן מסוג חשיש במשקל של 0.66 גרם נטו במכנסיו, וסם מסוכן מסוג חשיש במשקל של 0.56 גרם נטו במגירת השולחן בביתו.

עבירות בנשק הן מן החמורות שבספר החוקים - פוטנציאל המסוכנות בהן גבוה, לא ניתן לדעת מה שימוש ייעשה בנשק ע"י מי ואימתי, ואפשר שהנשק יפול לידי ידיים עברייניות או עוינות ותגרם פגיעה בחפים מפשע.

משכך מצווים בתי המשפט ליתן קדימות לאינטרס הציבורי ולצורך להרתיע עבריינים בכח, כפי שהשמיענו כב' השופט רובינשטיין **ב**[**ע"פ 4050/08 ליבוביץ נ' מ"י**](http://www.nevo.co.il/case/5891607)  **(טרם פורסם, 27.07.08);**

**"באשר לעבירות בנשק, בית משפט זה, שבתוך עמו הוא יושב, חזר פעמים אין ספור על היחס המחמיר שיש לנקוט כלפיהן. הדברים ברורים כשמש; המחזיקים בנשק בעבירה, או הסוחרים בו, על פי רוב וככלל אינם עושים זאת אלא לצרכי עבירות אחרות, הכרוכות באלימות או בהפחדה. נשק נועד לירות, וטבעו גם שבשעת ה"צורך" הסובייקטיבי, זדוני ומרושע ככל שיהיה, עלולה האצבע להיות קלה על ההדק. דברים אלה מתחזקים כמובן כשהמדובר בבעלי עבר פלילי .....**

**כפי שמקובל לומר, אם ראית בתיאטרון במערכה ראשונה אקדח, צפה לכך שבמערכה הבאה או זו שאחריה גם יירה האקדח. אין בדעתנו לחרוג מן הקו המחמיר שמצא ביטוי מתמיד בפסיקה...."**

עיון בר"פ מלמד כי בעברו הורשע הנאשם בעבירות מתחום האלימות ובין השאר הריגה (1984 - בגינה ריצה 4 שנות מאסר), החזקת סמים לצריכה עצמית (1991), החזקת סכין למטרה לא כשרה ועבירת סמים (1996), עבירת איומים (1996), הסגת גבול פלילית ופציעה (1995), איומים, הפרעה לעו"צ (1996), חבלה כשהעבריין מזויין ופציעה (1995), חבלה כשהעבריין מזויין וחבלה חמורה (2003), והחזקת נשק (1999) - עבירות שגם אם חלקן ישנות, הרי שכולן ממין העניין - שבכל אלו היווה סכנה לשלום הציבור ובטחונו, וגם עונשים שהושתו עליו בעבר לרבות עונשי מאסר, לא הרתיעוהו מלחזור ולבצע עבירות.

בהחזקת הנשק יחד עם תחמושת בביתו – גם אם מוצפנים בשולחן - מוכנים היו וזמינים לשימוש, ובנסיבות בהן כבר הורשע בעבירות אלימות לרבות בהחזקת נשק, קשה לקבל את הסבר הסניגור לפיו החזקת הנשק נועדה לצרכי הגנה עצמית בלבד.

גם אין לקבל את טיעון הסניגור לפיו החזקת נשק מוצפן בבית איננה חמורה כנשיאתו (בהקשר זה ראו [**ת"פ 207/08 מ"י נ' בלטי**](http://www.nevo.co.il/case/687125)  שם חזר כב' השופט מ' דרורי על קטגוריות החומרה בעבירות נשק כפי שנקבעו ע"י כב' השופט בך **ב**[**ב"ש 625/82 אבו מוך נ' מ"י**](http://www.nevo.co.il/case/17929065)  **פ"ד לז(3)668 בעמ' 671** שלפי עברו הפלילי של הנאשם המקרה דנן נראה כמתאים להכלל בקטגוריות הראשונות החמורות יותר.

אשר לרף הענישה – ולנוכח עברו הפלילי, שונה המקרה שלו מהמקרים אליהם הופניתי ע"י הסניגור במקבץ הפסיקה שצירף, שם דובר - בחלק הארי של המקרים - בנאשמים ללא עבר פלילי.

לקולא אתחשב בהודיה – משחסך בזמן שיפוטי, בחרטה ובנסיבותיו האישיות – כפי שהועלו ע"י הסניגור בטיעוניו, וכן בעדויות החיוביות של עדי ההגנה אודות מעורבותו בחיי הקהילה, ביישוב סכסוכים ובהסדרי סולחה בכפר.

כמו כן אתחשב בשהותו במעצר החל מיום (11.3.09), ועל פי כל אלו, בהתחשב בפסיקה הענפה שהומצאה לעיוני ובצורך להגן על שלום הציבור ובטחונו מוצאת אני להטיל על הנאשם את העונשים הבאים:

1. 12 חודשי מאסר לריצוי בפועל ומאחורי סורג ובריח החל מיום 11.3.09 כולל .
2. 6 חודשי מאסר אותם לא ישא אלא אם תוך 3 שנים מעת שישוחרר יחזור ויעבור על עבירה לפי [ס' 144(א)](http://www.nevo.co.il/law/70301/144.a) לחוק העונשין או יחזור ויבצע כל עבירה שיש בה יסוד של אלימות, נסיון או סיוע לבצעה.
3. כמו כן, מוטלים 4 חודשי מאסר אותם לא ישא אלא אם בתוך 3 שנים מהיום יחזור ויעבור כל עבירה לפי פקודת הסמים המסוכנים.
4. הנני מטילה על הנאשם קנס בגובה 4,000 ₪ או חודש מאסר תחתיו אשר ישולם עד ליום 01.10.09 בשעה: 12:00.

סמים נשק ותחמושת שנתפסו – יחולטו.

**זכות ערעור לביהמ"ש המחוזי תוך 45 יום.**

**<#4#>**

**ניתנה והודעה היום ט"ז תמוז תשס"ט, 08/07/2009 במעמד הנוכחים.**

5129371

ליה לבאון 54678313-/

54678313

|  |
| --- |
|  |
| **ליה לבאון, שופטת** |

5129371

54678313

הוקלד על ידי: נילי קופרמן

נוסח מסמך זה כפוף לשינויי ניסוח ועריכה

הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן