|  |  |
| --- | --- |
| **בית משפט השלום ברמלה** | |
| ת"פ 8588-02-13 |  |

|  |  |  |
| --- | --- | --- |
| בפני | **כב' ה**שופטהישאם אבו שחאדה | |
| בעניין: | המאשימה - משטרת ישראל תביעות- שלוחת רמלה  ע"י עוה"ד איריס מוריץ |  |
|  |  | |
|  | **נגד** | |
|  | הנאשם - פלוני ע"י עוה"ד שרון אבישר |  |
|  |  | |
| חקיקה שאוזכרה:  [חוק העונשין, תשל"ז-1977](http://www.nevo.co.il/law/70301): סע' [192](http://www.nevo.co.il/law/70301/192), [379](http://www.nevo.co.il/law/70301/379), [382(ב)(1)](http://www.nevo.co.il/law/70301/382.b.1)    **גזר דין** | | |

1. כנגד הנאשם הוגש כתב אישום הכולל חמישה אישומים. כל האישומים מתייחסים למעשי אלימות כלפי אשתו ואם שני ילדיו, פלונית (להלן: **פלונית**).

2. באישום הראשון, מיוחסות לנאשם עבירות של תקיפה בנסיבות מחמירות של בת זוג לפי [סעיפים 379](http://www.nevo.co.il/law/70301/379) ו-[382(ב)(1)](http://www.nevo.co.il/law/70301/382.b.1) ל[חוק העונשין](http://www.nevo.co.il/law/70301) התשל"ז – 1977 (להלן: **חוק העונשין**) וכן איומים לפי [סעיף 192](http://www.nevo.co.il/law/70301/192) לחוק העונשין. על פי עובדות האישום הראשון, ביום 29.1.13 התקשרה פלונית לנאשם וביקשה ממנו להגיע לביתם שברחוב --- ברמלה, על מנת שיאסוף את חפציו ובגדיו אשר סידרה עבורו. בשעה 14:44 או בסמוך לכך, בשביל הסמוך לביתם ועל רקע בקשתה של פלונית שהנאשם לא יוציא את ילדיהם מהגן, התרגז הנאשם על פלונית ותקף אותה בכך שאחז אותה בחוזקה בידיים ואיים עליה בכך שאמר לה "אל תתחילי איתי".

3. באישום השני, מיוחסות לנאשם עבירות של תקיפה בנסיבות מחמירות של בת זוג לפי [סעיפים 379](http://www.nevo.co.il/law/70301/379) ו-[382(ב)(1)](http://www.nevo.co.il/law/70301/382.b.1) ל[חוק העונשין](http://www.nevo.co.il/law/70301) וכן איומים לפי [סעיף 192](http://www.nevo.co.il/law/70301/192) לחוק העונשין. על פי עובדות האישום השני, כשלושה שבועות עובר לאישום הראשון, הנאשם שב לביתם בשעה 22:00 בהיותו בגילופין. הנאשם העיר את המתלוננת אשר ישנה יחד עם ילדיהם ודרש ממנה להכין לו אוכל, וזאת כאשר הוא תוקף אותה בכך שמשך אותה בידה וצעק עליה. בנסיבות האמורות, התעוררו הילדים והחלו לבכות למשמע הצעקות, או אז, איים הנאשם על המתלוננת בכך שאמר לה שהחיים והבריאות שלו לא טובים וכי אין לו מה להפסיד. כמו כן, הוסיף שאם תעזוב אותו הוא ירצח אותה ואת ילדיה.

4. באישום השלישי, מיוחסות לנאשם עבירות של תקיפה בנסיבות מחמירות של בת זוג לפי [סעיפים 379](http://www.nevo.co.il/law/70301/379) ו-[382(ב)(1)](http://www.nevo.co.il/law/70301/382.b.1) ל[חוק העונשין](http://www.nevo.co.il/law/70301) וכן איומים לפי [סעיף 192](http://www.nevo.co.il/law/70301/192) לחוק העונשין. על פי עובדות האישום השלישי, בשלהי שנת 2012, במועד שאינו ידוע במדויק למאשימה, עת שהתגוררו הנאשם ופלונית בדירה ברחוב בן צבי ברמלה, הנאשם הגיע לדירתם בהיותו בגילופין בשעת לילה מאוחרת. עם הגעתו הנאשם תקף את פלונית בכך שהצמידה לקיר וחנק אותה תוך שמאיים עליה באומרו שירצח אותה.

5. באישום הרביעי, מיוחסת לנאשם עבירה של תקיפה בנסיבות מחמירות של בת זוג לפי [סעיפים 379](http://www.nevo.co.il/law/70301/379) ו-[382(ב)(1)](http://www.nevo.co.il/law/70301/382.b.1) ל[חוק העונשין](http://www.nevo.co.il/law/70301). על פי עובדות האישום הרביעי, כחמש שנים עובר לאירוע נשוא האישום הראשון, עת התגוררו בני הזוג בבית הורי הנאשם, ברחוב --- ברמלה, תקף הנאשם את פלונית בהיותו בגילופין בכך שחנק אותה. הרקע לדברים הוא כך שהעירה לו שהינו חוזר שתוי לבית. בהמשך לאמור, פלונית נפרדה מהנאשם למשך שנה והתגוררה בבית הוריה עד שאחיו של הנאשם, ז' (להלן: **ז'**) וכן אחותו ט' (להלן: **ט'**) שכנעו אותה, לבקשת הנאשם, לשוב לחיות עימו.

6. באישום החמישי, מיוחסת לנאשם עבירה של איומים לפי [סעיף 192](http://www.nevo.co.il/law/70301/192) ל[חוק העונשין](http://www.nevo.co.il/law/70301). על פי עובדות האישום החמישי, במספר הזדמנויות, במועדים שאינם ידועים במדויק למאשימה, עת העלתה פלונית בפני הנאשם את בקשתה להתגרש ממנו, איים עליה בכך שאמר לה שאין לו מה להפסיד וירצח אותה ואת ילדיה.

7. הנאשם כפר בכתב האישום ולאחר שמיעת הראיות החלטתי לזכותו מהאישום החמישי ולהרשיעו בכל העבירות שפורטו באישומים 1,2,3 ו-4.

**טענות הצדדים לעונש**

8. ב"כ המאשימה הדגישה בטיעוניה את החומרה הנובעת מעבירות אלימות במשפחה וטענה כי מתחם העונש ההולם עבור כל אחד מהאישומים נע בין 8 ועד 18 חודשי מאסר בפועל. כמו כן, הוסיפה שהעונש הראוי הוא מאסר מאחורי סורג ובריח, וזאת על אף העובדה שלנאשם אין עבר פלילי קודם.

9. ב"כ הנאשם הדגיש את העובדה שלנאשם אין עבר פלילי קודם ושהינו סובל מנכות נפשית בשיעור של 100 אחוז מטעם המוסד לביטוח לאומי. בנוסף, בני הזוג מצויים כיום בהליכים גירושים וכי מן הראוי שהענישה תיעשה בצורה מידתית.

**מתחם העונש ההולם**

10. יובהר תחילה שכל אחד מארבעת האישומים הינו בבחינת אירוע העומד בפני עצמו, כך שיש צורך בקביעת עונש הולם לכל אחד מהאירועים בנפרד. מכל מקום, לדעתי, לאור הדימיון בעובדות בין כל אחד ואחד מהאירועים (זהות קורבן העבירה, עבירות מאותו סוג של אלימות במשפחה, בין אם מדובר באיומים ובין אם מדובר בתקיפה), לדעתי מתחם העונש ההולם בכל אחד מהאישומים הוא זהה והנני קובע שהוא נע בין מאסר על תנאי ל-15 חודשי מאסר בפועל.

11. על גבולותיו של מתחם העונש ההולם הרלווטי לכל אחד מהאישומים שבהן הורשע הנאשם, שכאמור, הינו זהה בכל אחד מהם, ניתן ללמוד ממדיניות הענישה הנוהגת כפי שבאה לידי ביטוי בפסיקה שלהלן:

א. [רע"פ 7720/12](http://www.nevo.co.il/case/6247978) **פלוני נ' מדינת ישראל** [פורסם בנבו] (12.11.2012). במקרה זה היה מדובר באיש חינוך שהיכה את אשתו וילדיו בהזדמנויות שונות. בסופו של דבר, הוטלו על המבקש מאסר על תנאי, צו מבחן למשך 18 חודשים וצו שירות לתועלת הציבור של 200 שעות.

ב. [רע"פ 8323/12](http://www.nevo.co.il/case/5606505) **שוקרון נ' מדינת ישראל** [פורסם בנבו] (19.11.12) במקרה זה המבקש תקף את בת זוגו בכך שהלם בה באגרופיו בצלעותיה וגרם לשבר באחת הצלעות. בנוסף, המבקש גרם נזק לרכוש בכך שהשליך טוסטר לתוך הכיור והפיל ארצה די.וי.די ורמקול המחובר אליו. בית משפט השלום בת"א הטיל עליו שישה חודשי מאסר שירוצו בדרך של עבודות שירות, מאסר על תנאי, קנס ופיצוי למתלוננת. בית משפט זקף לזכותו של המבקש כי השתלב בתהליך טיפולי למניעת הישנותן של עבירות אלימות בעתיד. בערעור שהוגש לבית המשפט המחוזי ע"י המדינה, הושתו עליו 8 חודשי מאסר לריצוי בפועל וסכום הפיצוי למתלוננת הוגדל מסך של 1000 ₪ לסך של 5000 ₪. בקשת רשות ערעור שהוגשה לבית המשפט העליון מטעם המבקש, נדחתה.

ג. [רע"פ 182/13](http://www.nevo.co.il/case/5568571) **משה נ' מדינת ישראל** [פורסם בנבו] (21.1.13). לבית משפט השלום ברחובות הוגש כתב אישום כנגד המבקש כולל שני אישומים שעניינם תקיפת בת זוג הגורמת חבלה ממשית, איומים והיזק בזדון לרכוש וכן תקיפה בנסיבות מחמירות של בן משפחה. המבקש השליך לעבר ראשה של אשתו חפצים שונים, היכה אותה באגרופיו, איים עליה וקיללה. בהמשך השליך את תכולת המקרר על רצפת הבית, ריסק מספר כיסאות ושבר באמצעות מטאטא פמוטים אשר הוצבו בסלון הבית. בנוסף, המבקש השליך לעבר ראשה של המתלוננת חלקי ארון, סטר לה, היכה אותה באגרופיו והרימה בחולצתה עד שזו נקרעה. לאחר מכן הוביל המבקש את המתלוננת למיטתם, הסיר ממנה את מכנסיה ותחתוניה ובעט בירכה. באירוע באישום השני כחודש ומחצה לאחר האירוע נשוא האישום הראשון, לאחר שמאכליה של המתלוננת לא ערבו לחיכו של המבקש, הוא דחף את המתלוננת אל מחוץ לביתם, נעל את דלת הבית והותירה מחוץ לבית. מתסקיר שירות המבחן עלה כי המבקש מתקשה לוסת את דחפיו ולכן התנהגותו אינה צפויה ולעיתים אף בלתי נשלטת. בית משפט הטיל עליו 8 חודשי מאסר בפועל. ערעורו לבית המשפט המחוזי נדחה, וזאת למרות העדר קיומו של עבר פלילי. בקשת רשות ערעור שהוגשה לבית המשפט העליון נדחתה.

ד. [ע"פ 4800/12](http://www.nevo.co.il/case/5588053) **סולומון נ' מדינת ישראל** [פורסם בנבו] (12.2.13). המערער הורשע בכתב אישום מתוקן במספר עבירות של תקיפה בנסיבות מחמירות שביצע בבת זוגו. על פי כתב האישום, במספר הזדמנויות מאז שהיתה בהיריון ביקש המערער לקיים עם המתלוננת יחסי מין ועל רקע דרישה זו התעורר בין בני הזוג ויכוח במהלכו תקף המערער את המתלוננת והיכה אותה בפניה ובחלקי גופה השונים. גם לאחר שהמתלוננת ילדה את בנם, תקף אותה במספר הזדמנויות ועל רקע דומה. הנאשם נהג לסטור בפניה של המתלוננת ולהכות בה באגרופיו בכל חלקי גופה. מתסקיר שירות המבחן עלה כי המערער זקוק לטיפול אינטנסיבי בתחום האלימות ואף נשלח לטיפול בהוסטל לגברים מכים ושהה במקום כארבעה חודשים עד שאובחנה אצלו מחלת הסרטן שבגינה החל לעבור טיפולים. בית משפט המחוזי בבאר שבע הטיל על הנאשם 15 חודשי מאסר בפועל. בקשת רשות ערעור שהוגשה מטעם הנאשם לבית המשפט העליון נדחתה.

12. יובהר שלא מצאתי נסיבות מיוחדות במקרה שבפני שיצדיקו סטיה ממתחם העונש ההולם לחומרא לצורך הגנה על שלום הציבור או לקולא לצורכי שיקום.

**קביעת העונש המתאים בתוך מתחם העונש ההולם**

13. בעת קביעת העונש המתאים הסופי לנאשם, למכלול העבירות שבוצעו על ידו, לקחתי בחשבון את כל הנתונים שלהלן: העדר עבר פלילי; פרק הזמן שחלף מאז מועד ביצוע העבירות (באישום הרביעי מדובר בפרק זמן של כמעט 6 שנים, באישום השלישי פרק זמן של שנתיים, באישומים הראשון והשני, פרק זמן של שנה ועשרה חודשים לערך). דומני שבנסיבות העניין ניתן להסתפק במאסר שירוצה בעבודות שירות, בצירוף מאסר על תנאי וקנס.

14. על כן, הנני משית על הנאשם את העונשים הבאים:

א. 4 חודשי מאסר בפועל שירוצו בדרך של עבודות שירות. הנאשם יתייצב ביום 11.1.15 בשעה 08:00 במפקדת מחוז מרכז, יחידת עבודות שירות ברמלה. הנאשם יבצע את עבודות השירות במרכז יום לקשיש ברחוב ההגנה 1 ברמלה ויועסק חמישה ימים בשבוע, 8 וחצי שעות עבודה יומיות. מובהרת לנאשם חובתו להישמע להוראותיו והנחיותיו של הממונה על עבודות השירות.

ב. 5 חודשי מאסר על תנאי והתנאי הוא שבמשך 3 שנים מהיום הנאשם לא יבצע עבירת אלימות.

ג. הנאשם ישלם קנס בסך 2,000 ₪ , או 7 ימי מאסר תמורתו.

הקנס ישולם ב- 5 תשלומים חודשים שווים ורצופים כאשר הראשון שבהם עד ליום 15.12.14 והיתרה ב- 15 לכל חודש שלאחריו. היה ואחד התשלומים לא ישולם במועד, אזי יעמוד מלוא סכום הקנס לפירעון מידי.

זכות ערעור תוך 45 יום.

5129371

54678313ניתן היום, י"ז חשוון תשע"ה, 10 נובמבר 2014, במעמד הצדדים.

5129371

54678313

הישאם אבו שחאדה 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

הישאם אבו שחאדה 54678313-/

נוסח מסמך זה כפוף לשינויי ניסוח ועריכה