|  |
| --- |
| בית משפט השלום ברמלה |
| **ת"פ 9019-10-22 מדינת ישראל נ' מגנם(עציר)**    תיק חיצוני: 442577/2022 |

|  |  |  |
| --- | --- | --- |
| **בפני** | **כבוד השופט הישאם אבו שחאדה** | |
| **מאשימה** | | **מדינת ישראל**  **ע"י ב"כ עוה"ד נאור בן לולו** |
| **נגד** | | |
| **נאשם** | | **עבד אלעזיז מגנם (עציר)** **– הובא באמצעות שב"ס**  **ע"י ב"כ עו"ד עדן יחיא ממשרד עו"ד עבד אבו עאמר** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [338(א)(1)](http://www.nevo.co.il/law/70301/338.a.1), [413ב](http://www.nevo.co.il/law/70301/413b), [413ה](http://www.nevo.co.il/law/70301/413e), [413ו](http://www.nevo.co.il/law/70301/413f)

[פקודת התעבורה [נוסח חדש]](http://www.nevo.co.il/law/5227): סע' [10(א)](http://www.nevo.co.il/law/5227/10.a), [36ב](http://www.nevo.co.il/law/5227/36b), [36ב(א)](http://www.nevo.co.il/law/5227/36b.a)

[חוק הכניסה לישראל, תשי"ב-1952](http://www.nevo.co.il/law/90721): סע' [12(1)](http://www.nevo.co.il/law/90721/12.1)

[פקודת ביטוח רכב מנועי [נוסח חדש], תש"ל-1970](http://www.nevo.co.il/law/74501): סע' [2א](http://www.nevo.co.il/law/74501/2a)

**גזר דין**

**כתב אישום**

1. כנגד הנאשם הוגש כתב אישום המייחס לו את ביצוען של העבירות הבאות: גניבת רכב לפי [סעיף 413ב](http://www.nevo.co.il/law/70301/413b) ל[חוק העונשין](http://www.nevo.co.il/law/70301), התשל"ז – 1977 (להלן: **חוק העונשין**); פריצה לרכב בכוונה לגנוב לפי [סעיף 413ו](http://www.nevo.co.il/law/70301/413f) לחוק העונשין; חבלה במזיד ברכב לפי [סעיף 413ה](http://www.nevo.co.il/law/70301/413e) לחוק העונשין; נהיגה פוחזת של רכב לפי [סעיף 338(א)(1)](http://www.nevo.co.il/law/70301/338.a.1) לחוק העונשין; נהיגה ללא רישיון נהיגה – מעולם לא הוציא- לפי [סעיף 10(א)](http://www.nevo.co.il/law/5227/10.a) ל[פקודת התעבורה](http://www.nevo.co.il/law/5227) (נוסח חדש) תשכ"א - 1961; כניסה או ישיבה בישראל שלא כחוק לפי [סעיף 12(1)](http://www.nevo.co.il/law/90721/12.1) ל[חוק הכניסה לישראל](http://www.nevo.co.il/law/90721), תשי"ב - 1952 ; נהיגה ברכב ללא ביטוח לפי [סעיף 2א](http://www.nevo.co.il/law/74501/2a) לפקודת רכב מנועי (נוסח חדש) תש"ל - 1970.

2. על פי עובדות כתב האישום, בתאריך 25.9.22, בשעות הערב, החנה מר סהר קילקר את רכבו מסוג טויוטה מ.ר. 659-46-302 (להלן: **הרכב**) ברחוב שמחה הולצברג בבאר יעקב (להלן: **המקום**). בהמשך לנסיבות המתוארות, בשעה שאינה ידועה במדויק למאשימה, אולם עובר ליום 27.9.22 בשעה 03:54, הגיע למקום הנאשם, שהוא תושב הכפר יאטה שבשטחים, ניפץ את משולש החלון השמאלי הקדמי של הרכב, פתח אותו ונכנס אליו.

3. בעודו ברכב, שבר הנאשם את הפלסטיקה של חובק ההגה המצויה מתחת להגה הרכב, התניע את הרכב באופן שאינו ידוע במדויק למאשימה ועזב את המקום כשהוא נוהג בו, כשאין בידיו רישיון נהיגה ואין כיסוי ביטוחי לנהיגתו ברכב. הנאשם נסע עם הרכב, בין היתר בכביש 1, בכביש 38 וכן בכביש 35, עד אשר הגיע לאזור בית העלמין בקרית גת, שם הבחין בו צוות משטרה אשר קיבל דיווח בדבר גניבת הרכב.

4. באותן נסיבות, החל הנאשם בנסיעה בכביש 35 לכיוון תרקומיא. השוטר אנס אלקרינאוי (להלן: **השוטר**) עקף אותו וביקש ממנו לעצור. הנאשם לא שעה לכריזתו של השוטר לעצור והמשיך בנסיעתו, עד אשר נחסם על ידי ניידת המשטרה של השוטר (להלן:  **הניידת**). בעודו מנסה לברוח מן השוטרים, התנגש הנאשם בניידת וגרם לכיפוף הפח בדלת השמאלית האחורית של הניידת. משנתבקש הנאשם להזדהות בפני השוטר, מסר לו הנאשם שם אחר ואמר ששמו מוסא אלהאריני וכי נולד בשנת 2000.

5. לאחר שמיעת הראיות, הנאשם הורשע בכל העבירות שיוחסו לו בכתב האישום.

**טענות הצדדים**

6. להלן טענות המאשימה לעניין העונש בתמצית:

א. מדובר בנאשם יליד 1999, לחובתו תשע הרשעות קודמות, חלקן ביטחוניות, כאשר ההרשעה האחרונה משנת 2021 בגין כניסה לישראל שלא כחוק, החזקת סכין והפרעה לשוטר.

ב. העבירות שבהן הורשע הנאשם מחייבות הטלת עונשים משמעותיים שיהיה בהם כדי להרתיע את הנאשם מביצוע עבירות נוספות.

ג. יש לקחת בחשבון את פוטנציאל הנזק שנבע מביצוע העבירות על ידי הנאשם ובמיוחד הנהיגה הפזיזה שבמהירות גבוהה הייתה עלולה להיות טראגית. בנוסף, יש לקחת בחשבון את התכנון המוקדם שכן הנאשם נכנס למדינה שלא כחוק באופן מתוכנן במטרה לגנוב רכב ולהעבירו לתוך שטחי הרשות.

ד. המאשימה סבורה כי מתחם העונש ההולם בגין העבירות אותן ביצע הנאשם צריך לנוע בין 18 ועד 36 חודשי מאסר. בשל עברו הפלילי של הנאשם והעובדה שלא עבר כל הליך טיפולי המאשימה עתרה להשית על הנאשם 22 חודשי מאסר בפועל, מאסר על תנאי, פסילה מלקבל רישיון נהגיה מכוח [סעיף 36ב(א)](http://www.nevo.co.il/law/5227/36b.a) ל[פקודת התעבורה](http://www.nevo.co.il/law/5227), פסילה על תנאי, קנס בגובה 5,000 ₪ ופיצוי בסך של 3,000 ₪ לבעל הרכב.

7. להלן טענות ההגנה לעניין העונש בתמצית:

א. הנאשם מגיע ממעמד סוציו אקונומי נמוך ביותר, אביו נכה וכבר 12 שנים על כיסא גלגלים, אחיו הגדול בעל רקע פסיכיאטרי ויש לו עוד שני אחים קטנים, הוא עובד ומנסה לסייע בפרנסת המשפחה שמונה 13 נפשות.

ב. העבירה של גניבת רכב שבכתב האישום הינה עבירת הרכוש הראשונה עבור הנאשם ובקשר לעבירת הביטחון היא בוצעה בשנת 2015, בהיותו קטין ולכן יש לקחת בחשבון את חלוף הזמן ולייחס לה משקל מזערי.

ג. לגבי הפיצוי והקנס ההגנה הדגישה שהנזק שנגרם הינו מינורי, והתביעה לא הוכיחה את הנזק באמצעות חוות דעת ולכן אין להטיל על הנאשם כל פיצוי. בנוסף, ההגנה טענה מאחר ומדובר בתושב השטחים, יש להשית על הנאשם קנס בסכום מינימאלי.

**מתחם העונש ההולם**

8. לצורך קביעת מתחם העונש ההולם לאירוע שבגינו הורשע הנאשם, אפנה למדיניות הענישה הנוהגת כפי שמשתקפת מפסיקתו של בית המשפט העליון בעבירות של גניבת רכב:

א. [רע"פ 2054/18](http://www.nevo.co.il/case/23777562) **רבאיעה נ' מדינת ישראל** (פורסם בנבו, 12.3.18). המבקש הורשע בגניבת רכב, הפרעה לשוטר בשעת מילוי תפקידו, נהיגה פוחזת ברכב ונהיגה ללא רישיון נהיגה בתוקף. בית משפט השלום השית עליו עונש של 10 חודשי מאסר לריצוי בפועל ועונשים נלווים. ערעורו לבית המשפט המחוזי נדחה ובקשת רשות ערעור שהוגשה לבית המשפט העליון נדחתה.

ב. [רע"פ 4606/16](http://www.nevo.co.il/case/21475180) **אדהם מסרי נ' מדינת ישראל** (פורסם בנבו, 18.4.18). המבקש הורשע בבית משפט השלום בגניבת רכב, חבלה במזיד ברכב ופירוק חלקים מרכב, פריצה לרכב בכוונה לגנוב, הפרעה לשוטר במילוי תפקידו והחזקת כלי פריצה לרכב והושת עליו צו מבחן למשך 18 חודשים ושירות לתועלת הציבור בהיקף 250 שעות. ערעור על קולת העונש לבית המשפט המחוזי התקבל והחמיר את עונשו והשית עליו 12 חודשי מאסר לריצוי בפועל ועונשים נלווים. בקשת רשות ערעור שהוגשה לבית המשפט העליון נדחתה.

ג. [רע"פ 9269/17](http://www.nevo.co.il/case/23506743) **אבו עישא נ' מדינת ישראל** (פורסם בנבו, 15.1.18). המבקש הורשע בבית משפט השלום בביצוען של העבירות הבאות: גניבת רכב, נהיגה בפזיזות, נהיגה בזמן פסילה, הכשלת שוטר בשעת מילוי תפקידו ונהיגה ללא ביטוח והשית על המבקש הארכת עונשי המאסר התלויים כנגדו ושירות לתועלת הציבור בהיקף של 350 שעות ופיצוי למתלונן. ערעור על קולת העונש לבית המשפט המחוזי התקבל והחמיר את עונשו והשית עליו 15 חודשי מאסר לריצוי בפועל. בקשת רשות ערעור שהוגשה לבית המשפט העליון נדחתה.

ד. [רע"פ 2299/11](http://www.nevo.co.il/case/5824241) **קדומי נ' מדינת ישראל** (פורסם בנבו, 24.3.11). המבקש הורשע בבית משפט השלום בביצוען של העבירות הבאות: גניבת רכב, חבלה במזיד לרכב, תקיפת שוטר בעת מילוי תפקידו ונהיגה פוחזת ברכב ונגזרו עליו 22 חודשי מאסר בפועל ועונשים נלווים. ערעור המבקש לבית המשפט המחוזי נדחה וכן נדחתה בקשת רשות ערעור שהוגשה לבית המשפט העליון.

9. לאור כל האמור לעיל, הנני קובע כי מתחם העונש ההולם לאירוע מושא כתב האישום, נע בין 13 ועד 30 חודשי מאסר בפועל, וזאת בצירוף מאסר על תנאי, קנס כספי ופיצוי.

**העונש המתאים בתוך מתחם העונש ההולם**

10. בעת קביעת העונש המתאים בתוך מתחם העונש ההולם לקחתי בחשבון **לקולא** את נסיבותיו המשפחתיות כפי שתוארו בטיעונים לעונש והיותו בגיר צעיר. **לחומרא** את עברו הפלילי של הנאשם שכולל תשע הרשעות קודמות.

11. לאור הוראות [סעיף 36ב](http://www.nevo.co.il/law/5227/36b) ל[פקודת התעבורה](http://www.nevo.co.il/law/5227) קיימת חובת פסילה של רישיון הנהיגה ל-3 שנים (שילוב של גניבת רכב עם נהיגה ללא רישיון נהיגה).

12. לפיכך, הנני משית על הנאשם את העונשים הבאים:

א. 16 חודשי מאסר בפועל.

ב. הנני מפעיל את המאסר המותנה של חודשיים שהוטל עליו ב- [ת.פ 4801-11-20](http://www.nevo.co.il/case/27121727)21 של בית המשפט השלום בתל אביב מיום 17.11.2021, וזאת במצטבר לעונש המאסר שהוטל לעיל.

ג. **סך הכל** ירצה הנאשם 18 חודשי מאסר בפועל בניכוי ימי מעצרו מיום 27.9.2022 ועד היום.

ד. 8 חודשי מאסר על תנאי והתנאי הוא שבמשך 3 שנים ממועד שחרורו, הנאשם לא יבצע עבירת רכוש מסוג פשע.

ה. 4 חודשי מאסר על תנאי והתנאי הוא שבמשך 3 שנים ממועד שחרורו הנאשם לא יבצע עבירת רכוש מסוג עוון.

ו. חודשיים מאסר על תנאי והתנאי הוא שבמשך שנתיים ממועד שחרורו לא יבצע עבירה על [חוק הכניסה לישראל](http://www.nevo.co.il/law/90721).

ז. פסילה בפועל של רישיון הנהיגה למשך 4 שנים. הנאשם פטור מהפקדת רישיון הנהיגה. ימי מאסרו של הנאשם לא יבואו במניין ימי הפסילה.

ח. הנאשם ישלם קנס בסך 5,000 ₪ או 20 ימי מאסר תמורתו. הקנס ישולם ב-5 תשלומים חודשיים שווים ורצופים כאשר הראשון שבהם עד ליום 1.9.23 והיתרה ב-1 לכל חודש שלאחריו. היה ואחד התשלומים לא ישולם במועד, יעמוד מלוא סכום הקנס לפירעון מידי.

5129371

54678313זכות ערעור תוך 45 ימים.

ניתן היום, כ"ג תמוז תשפ"ג, 12 יולי 2023, במעמד הצדדים.

5129371

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

הישאם אבו שחאדה 54678313-/

נוסח מסמך זה כפוף לשינויי ניסוח ועריכה