|  |  |
| --- | --- |
| **בית המשפט המחוזי בחיפה** | |
| ת"פ 9051-03-10 מדינת ישראל נ' שובל(עציר) ואח' | 23 מאי 2010 |

|  |  |  |
| --- | --- | --- |
| בפני | **כב' השופטת צילה קינן** | |
| **בעניין:** | **מדינת ישראל** |  |
|  |  | **המאשימה** |
|  | **נגד** | |
|  | **1. גבריאל גבי שובל ת"ס 021658476 (עציר)**  **2. עזרא גנני ת"ס 052988433 (עציר)** |  |
|  |  | **הנאשמים** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [31](http://www.nevo.co.il/law/70301/31), [144](http://www.nevo.co.il/law/70301/144), [144(א)](http://www.nevo.co.il/law/70301/144.a)

|  |
| --- |
| **גזר דין** |

הנאשמים הורשעו על פי הודאותיהם, שנתנו במסגרת הסדר טיעון, במיוחס להם בכתב אישום מתוקן.

הנאשם 1 הורשע בעבירות של החזקת נשק ותחמושת – עבירות לפי [סע' 144(א)](http://www.nevo.co.il/law/70301/144.a) רישא + סיפא ל[חוק העונשין](http://www.nevo.co.il/law/70301), התשל"ז-1977 )להלן-"חוק העונשין").

הנאשם 2 הורשע בסיוע להחזקת נשק ותחמושת – עבירה לפי [סע' 144(א)](http://www.nevo.co.il/law/70301/144.a) רישא + סיפא + [סע' 31](http://www.nevo.co.il/law/70301/31) ל[חוק העונשין](http://www.nevo.co.il/law/70301).

1. **כתב האישום המתוקן:**

על פי כתב האישום המתוקן (מסומן א'), בתאריך 25.2.10, בחיפה, החזיק הנאשם 1 בסיועו של הנאשם 2, שלא כדין, אקדח מסוג Beretta, אשר נגנב ביום 1.5.08 מאליהו כהן, טעון במחסנית ובה 7 כדורים בקוטר 0.22, וכדור נוסף בקנה.

האקדח הוא נשק שסוגל לירות כדור או קלע שבכוחו להמית אדם. כדורי האקדח והמחסנית הינם תחמושת ואבזר של כלי נשק שבכוחו להמית אדם.

2. **הסדר הטיעון:**

סמוך לאחר פתיחת המשפט, הגיעו הנאשמים להסדר טיעון (מסומן ב'), על פיו תוקן כתב האישום המקורי וכן סוכם על העונש שיוטל על הנאשמים – 18 חודשי מאסר בפועל, על הנאשם 1, ו- 9 חודשי מאסר בפועל, על הנאשם 2.

לאחר שהוקרא לנאשמים כתב האישום המתוקן, הוסברה להם מהות ההסדר ולאחר שהובהר להם כי אין בית המשפט כבול להסדר הטיעון, הודו הנאשמים בעובדות המפורטות בכתב האישום המתוקן והורשעו בהתאם.

3. **טיעונים לעונש:**

הסכמת הצדדים התייחסה לעונשי המאסר בפועל בלבד.

**ב"כ המאשימה** הגישגיליונות המרשם הפלילי.

לנא' 1, (תע/1) 4 הרשעות קודמות: עבירה של העדר מן השרות, 2 הרשעות בעבירות רכוש ועבירה של הפרת הוראה חוקית. הנאשם 1 ריצה בשנת 2005, 9 חודשי מאסר.

לנא' 2,(תע/2) 4 הרשעות קודמות שעיקרן עבירות רכוש. הנאשם ריצה שני עונשי מאסר, האחד למשך ששה חודשים והשני למשך 4 חודשים. שניהם רוצו בעבודות שירות.

ב"כ המאשימה ביקש לכבד את הסדר הטיעון. לדבריו, על אף חומרת העבירות, ראוי לעשות כן בהתחשב בנסיבות בצוע העבירה, בטיבו של הנשק ובהודאת הנאשמים בהזדמנות הראשונה. עוד טען ב"כ המאשימה, כי העונש המוסכם אינו חורג מרמת הענישה המקובלת, במקרים דומים.

בנוסף על עונשי המאסר עתר הוא להשתת מאסרים על תנאי וקנס.

**ב"כ הנאשמים,** ביקש אף הוא לכבד את הסדר הטיעון ככל המתייחס לעונשי המאסר, העומדים לדבריו, ברף הענישה הראוי. הנאשמים לקחו אחריות מלאה על מעשיהם והודו בהזדמנות הראשונה.

באשר לקנס, עתר הסנגור להימנעות מהטלתו. הנאשם 1 עתיד לרצות תקופת מאסר משמעותית ובנסיבות אלה לא נהוג לגזור קנס, לצד המאסר. אשר לנאשם 2, זה לו מאסר ראשון, בפועל. הוא נשוי ואב לשלושה ילדים.

4. **דיון:**

על חומרת העבירה של נשיאת נשק אין צורך להרבות מילים. לא בכדי קבע המחוקק לצידה עונש מאסר משמעותי.

נשיאת נשק ע"י אנשים שאינם מורשים טומנת בחובה סכנה של ממש לכלל החברה והדברים ידועים.

לשני הנאשמים עבר פלילי, הגם שאינו מכביד מאד, אך אין להם הרשעות דומות.

לקולא הבאתי בחשבון את הודאתם בהזדמנות הראשונה ואת נטילת האחריות על מעשיהם. עוד התחשבתי בעובדה שחומרתו של כתב האישום המתוקן, נופלת מזו של כתב האישום המקורי. על פי כתב האישום המתוקן, חלקו של הנאשם 2 קטן משל הנאשם 1 והוא הואשם אך בסיוע.

עיון בפסיקה מעלה כי העונש המוסכם מצוי בטווח הענישה המקובל בנסיבות דומות, לפיכך איני רואה לחרוג מהסדר הטיעון.

אשר על כן אני גוזרת על הנאשמים את העונשים הבאים:

**נאשם 1:**

30 חודשי מאסר, מתוכם 18 חודשים לריצוי בפועל והיתרה תהא על תנאי, למשך 3 שנים, לבל יעבור עבירות לפי [סע' 144](http://www.nevo.co.il/law/70301/144) ל[חוק העונשין](http://www.nevo.co.il/law/70301).

העונש ימנה מיום מעצרו 25.2.2010.

**נאשם 2:**

20 חודשי מאסר, מתוכם 9 חודשים לריצוי בפועל והיתרה תהא על תנאי, למשך 3 שנים, לבל יעבור עבירות לפי [סע' 144](http://www.nevo.co.il/law/70301/144) ל[חוק העונשין](http://www.nevo.co.il/law/70301).

העונש ימנה מיום מעצרו 25.2.2010.

**הנשק והתחמושת שנתפסו יחולטו (לאחר שהבעלים הודיע כי הוא מוותר עליהם).**

**התוצאה הודעה לנאשמים ולבאי כוחם והם קיבלו עותקי גזר הדין.**

5129371

54678313

**זכות ערעור תוך 45 יום.**

צילה קינן 54678313

5129371

54678313ניתן היום, יז' סיון תש"ע, 23 מאי 2010.

נוסח מסמך זה כפוף לשינויי ניסוח ועריכה

הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן