|  |  |
| --- | --- |
| **בית משפט השלום בפתח תקווה** | |
| **ת"פ 9349-05-09 מדינת ישראל נ' עודה(עציר)** | **14 פברואר 2010** |

|  |  |  |
| --- | --- | --- |
|  | **בפני כב' השופטת ליה לבאון** | |
| **המאשימה** | | **מדינת ישראל** |
| **נגד** | | |
| **הנאשמים** | | **מאלק עודה (עציר)** |

<#2#>

נוכחים:

מאשימה 1 מדינת ישראל באמצעות ב"כ עו"ד נטלי חגי

נאשם 1 מאלק עודה וב"כ עו"ד שאדי נאטור

חקיקה שאוזכרה:

[**חוק העונשין, תשל"ז-1977**](http://www.nevo.co.il/law/70301): סע' [**א**](http://www.nevo.co.il/law/70301/1S), [**פרק ח**](http://www.nevo.co.il/law/70301/8C), [**144 (א)**](http://www.nevo.co.il/law/70301/144.a)

**גזר דין**

1. הנאשם, מאלק עודה, יליד 1979 הודה והורשע במסגרת הסדר טיעון בעבירה של החזקת נשק שלא כדין לפי [ס' 144 (א)](http://www.nevo.co.il/law/70301/144.a) לחוק העונשין, התשל"ז 1977.
2. כעולה מכתב האישום ביום 12/5/09, בשעה 12:00 במהלך חיפוש במקפיא בביתו שבג'לג'וליה נמצא הנאשם מחזיק באקדח מסוג CZ שמספרו 1066A עם מחסנית ריקה. ובתוך נעל בחדרו 26 כדורי אקדח 9 מ"מ התואמים לנשק שבמקפיא.
3. בתסקיר שירות מבחן מיום 16/12/09 נאמר כי הנאשם כבן 30,בוגר 12 שנות לימוד- ללא בגרות, מאורס מזה כ-3 שנים, עובר למעצרו עבד בפנצ'רייה של המשפחה כעצמאי.

הנאשם הודה במיוחס לו, אך התקשה לשתף ולהסביר לשירות המבחן את נסיבות הסתבכותו,שירות המבחן התרשם כי מתקשה לקחת אחריות ולבחון נסיבות הסתבכותו,

עמדת הנאשם כי יש בהליכים המשפטיים להרתיעו והוא מודע להשלכות, מאז מעצרו עבודתו נפגעה, חתונתו נדחתה, הדגיש כי העבירה חריגה לו ואינה מאפיינת את אורח חייו, ומאמין שימנע מהסתבכות נוספת בעתיד.

לאור כל האמור ושלילת נזקקות טיפולית נמנע שירות המבחן מהמלצה טיפולית.

1. ביום 31/12/09 שמעתי את טיעוני הצדדים לעונש.

ב"כ המאשימה התייחסה לחומרת העבירה ולעונש שבצידה, לתסקיר שירות המבחן ובפרט לכך שלא בא בהמלצה.

לפיכך הגם שמדובר בנאשם שעברו נקי עתרה למאסר שבין 8-12 חודשים בפועל.

כתימוכין צרפה פסיקה של בית משפט עליון שקבע מדיניות ענישה בעבירות אלו, ועתרה להורות על 11 חודשי מאסר בפועל, ומאסר על תנאי לתקופה ממושכת וקנס.

ב"כ הנאשם, מר שאדי נטור, התייחס בטיעוניו לנסיבות ביצוע העבירה ,לתסקיר שירות המבחן לנסיבותיו האישיות של הנאשם,ולמדיניות הענישה.

הוא עמד על הודיה בהזדמנות הראשונה עוד במהלך החקירה המשטרתית, שיתוף פעולה, הבעת חרטה, מעצר מאחורי סורג ובריח למשך חודשיים וחצי ולאחר מכן כ-5 חודשים במעצר בית מלא, עבר נקי.

עבד למחייתו בפנצרייה ותכנן את חתונתו שנדחתה נוכח האירוע נשוא האישום.

לדבריו, חוסר שיתוף פעולה מצד הנאשם אינו מצביע על כך שלא מביע חרטה על מעשיו, משפחתו הינה משפחה מוכרת ומכובדת בישוב ג'לג'וליה, רחוקה מפליליים אביו יו"ר ועדת הסולחה ומאז האירוע המשפחה נרתמה ועומדת לצד הנאשם כדי שלא יוכתם שמו.

כמו כן צרף לעיוני מקבץ פסיקה באשר לשיקולי הענישה ומדיניות הענישה בעבירות נשק.

במסגרת הטיעונים לעונש שמעתי את, מר דוד סיון יו"ר ועד ישוב סמוך, שדה חמד, חבר משפחה, אשר העיד על אופיו הטוב של הנאשם על משפחתו, הלם שהכה במשפחה משוכנע כי ההליך הפלילי יש בו כדי להרתיע את הנאשם.

אבי הנאשם, סוכן ביטוח, חבר בועדת סולחה מקומית ומתנדב בעמותה למען הקשיש העיד כי האירוע נשוא האישום חריג למשפחתו, כי בנו ניהל עסק ותמך במשפחתו, הביע חשש ממאסר מאחורי סורג ובריח שמא יפגע בעתיד בנו וידרדר אותו, ומסר כי שקע בדכאון נוכח ההליך התלוי ועומד כנגדו והחשש מהעונש שיוטל עליו.

הנאשם עצמו הביע חרטה והצר על מעשיו.

1. אין צורך להכביר במילים באשר לחומרה שבעבירות החזקה נשק והחובה להרתיע ולהטיל עונשים חמורים על כל מי שברשותו נשק המוחזק שלא כחוק ,שהרי לעולם אין לדעת מתי ייעשה בו שימוש לאיזה צורך מוחזק ומי עלול להיפגע.(וראה לעניין זה [רע"פ 2718/04 אבו דחאל נ' מ"י](http://www.nevo.co.il/case/5852404)).

הנאשם שבפני בחר להחזיק נשק ומחסנית ריקה במקפיא שבביתו ובתוך נעל בחדרו בכדורים תואמים לנשק שבמקפיא, לא הובררה סיבה ההחזקה ונסיבותיו.

לצד אלו התרשמתי כי מדובר בהסתבכות חריגה לאורח חייו של הנאשם אדם מתפקד עברו נקי, שהה במעצר מאחורי סורג ובריח במשך כחודשיים וחצי וטעם טעמו של הכלא ולאחר מכן שוחרר למעצר בית מלא שלא הופר.

הנאשם הודה, הביע חרטה וחסך בזמן שיפוטי יקר, וסביר שבכל אלו היה כדי להמחיש לנאשם את הפסול שבמעשיו.

עיינתי בפסיקה שהוצגה לי ואציין כי בפסיקה שנאספה לאורך השנים באו מגמות שונות לידי ביטוי, ודוגמאות יש כהנה וכהנה.

בענייננו לא מצאתי להחמיר עם הנאשם בשליחתו שוב לריצוי מאסר בשל ההודיה, לקיחת אחריות ומשלא הובאו בפניי נסיבות חריגות לחומרא שבהחזקת הנשק והתחמושת, מתרשמת אני כי במסגרת המשפחתית יהיה מי שיעקוב וימנע הסתבכות נוספת, שליחתו לכלא לעומת זאת, יכול שיהיה בה כדי לדרדרו לעולם הפשע וכך יפגעו ענין הפרט והציבורי זה לצד זה.

1. את כל אלו שקלתי, ומוצאת אני להטיל על הנאשם העונשים להלן:

א. 6 חודשי מאסר אותם ירצה בהסכמתו בדרך של עבודות שירות, ולאחר שהתקבלה חוו"ד של הממונה, במרכז גריאטרי משולב גבעת השלושה, רחוב ארלוזרוב 35 פתח תקווה, טלפון 03-9392058, בימים א-ה בשעות 07.30 – 15.00 בפיקוחו של יוסי אבוחצירא, טלפון 050-6278574, החל מיום 8.3.10.

בתאריך זה בשעה 08.00 יתייצב הנאשם לצורך קליטה והצבה במפקדת מחוז מרכז יחידת עבודות שירות ת.ד. 81 רמלה, אוטובוס מתחנה מרכזית רמלה או לוד קו 247.

הוסבר לנאשם כי עליו לעדכן את משרד הממונה בכל שינוי, אם יחול, בכתובת מגוריו, וכן שעליו לעמוד בתנאי הפיקוח וביקורות פתע וכי כל הפרה בעבודות השירות עלולה להביא להפסקה מנהלית ולריצוי יתרת העונש במאסר ממש.

ב. 9 חודשי מאסר אותם לא יישא אלא אם תוך 3 שנים מיום תום ריצוי המאסר יחזור ויעבור על העבירה בה הורשע או יבצע כל עבירה לפי [סימן א](http://www.nevo.co.il/law/70301/1S) [פרק ח](http://www.nevo.co.il/law/70301/8C)' לחוק העונשין,תשל"ז 1977.

ג. קנס בגובה 7000 ₪ או 3 חודשי מאסר תחתיו. הקנס ישולם ב-4 שיעורים חודשיים שווים ורצופים, הראשון שביניהם עד ליום 28.2.10 ומדי חודש בחודשו ב28 בו. במידה ולא יעמוד באחד מן השיעורים במועדו – יתרת הקנס במלואה תעמוד לפרעון מידי.

ד. תיחתם התחייבות בגובה 5000 ₪ תנאיה כפי התנאי שהוטל ואם לא תחתם ירצה 7 ימי מאסר.

ה. תקופת המעצר לא תנוכה מהמאסר שהוטל.

ו. הנשק והתחמושת יחולטו.

**זכות ערעור תוך 45 יום לבית המשפט המחוזי.**

<#4#>

**ניתנה והודעה היום ל' שבט תש"ע, 14/02/2010 במעמד הנוכחים.**

|  |
| --- |
|  |
| **ליה לבאון, שופטת** |

<#5#>

**החלטה**

את בקשת התביעה לעיכוב ביצוע דוחה אני, שהרי מועד תחילת ריצוי המאסר בעבודות שירות הוא 8.3.10 ועד אז בוודאי ניתן יהיה להגיש את הערעור.

<#6#>

**5129371**

**54678313ניתנה והודעה היום ל' שבט תש"ע, 14/02/2010 במעמד הנוכחים.**

5129371

ליה לבאון 54678313-/

54678313

|  |
| --- |
|  |
| **ליה לבאון, שופטת** |

הוקלד על ידי: נילי קופרמן

נוסח מסמך זה כפוף לשינויי ניסוח ועריכה

הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן