|  |  |
| --- | --- |
| **בית משפט השלום בפתח תקווה** | |
| ת"פ 9732-01-10 מדינת ישראל נ' טאהא(עציר) ואח' | 21 נובמבר 2010 |

|  |  |  |
| --- | --- | --- |
| **בפני** | **כב' השופטת עינת רון** | |
| **בעניין:** | **מדינת ישראל** |  |
|  |  | **המאשימה** |
|  | **נגד** | |
|  | **1.חמאדה טאהא-ע"י ב"כ עו"ד אנואר פריג'**  **2.בהא טאהא-ע"י ב"כ עו"ד יוסי זילברברג** |  |
|  |  | **הנאשמים** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144](http://www.nevo.co.il/law/70301/144), [144(א)](http://www.nevo.co.il/law/70301/144.a)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

|  |
| --- |
| **גזר דין** |

**שני הנאשמים הודו בכתב אישום מתוקן והורשעו בעבירה של החזקת נשק ואביזרים, לפי** [**סעיף 144(א)**](http://www.nevo.co.il/law/70301/144.a) **רישא וסיפא ל**[**חוק העונשין**](http://www.nevo.co.il/law/70301)**, תשל"ז – 1977****.**

**עובדות המקרה, המצויינות בכתב האישום המתוקן הן כדלקמן:**

**בתאריך 25/12/09 החזיקו הנאשמים בארגז המצעים של מיטת הנאשם 1 המצוייה בחדר השינה שבביתו שבכפר קאסם, כלי נשק ותחמושת:**

**טיל נגד טנקים 6-A מסוג "לאו"**

**רובה 335SPAS 15 L. FRANCHISPA + מחסנית תחמושת לרובה זה.**

**רובה אוויר M15A4 דמוי רובה M16**

**מחסנית M16**

**שתי מחסניות ארוכות 9 מ"מ**

**ארבע מחסניות 9 מ"מ**

**28 כדורי ציד בקופסת תחמושת תואמת**

**10 כדורים שונים בתפזורת**

**55 כדורים לאקדח בקופסת תחמושת תואמת**

**114 כדורי 9 מ"מ לאקדח בשלוש קופסאות תחמושת תואמות**

**רצועה לנשק.**

**הצדדים הגיעו ביניהם להסדר טיעון והציגו לבית המשפט עתירה מוסכמת ומשותפת באשר לעונש המאסר בפועל אותו ביקשו לגזור על כל אחד מן הנאשמים.**

**כמו כן הוסכם בין הצדדים כי על כל אחד מן הנאשמים יוטל אף קנס, אלא שעל שיעורו נחלקו דעותיהם, כפי שיפורט להלן.**

**התביעה הדגישה כי במקרה דנן עסקינן בכמות גדולה מאוד של נשק ולמעשה בארסנל נשק אשר הוחזק על ידי שני הנאשמים בבית שבכפר קאסם.**

**התביעה ערה לכך כי הוענש אשר עליו הוסכם במסגרת הסדר הטיעון הוא מתון מאוד ביחס לנסיבות העבירה והיקפה, אך הציגה את השיקולים להסדר זה, אשר נעוצים בעיקרם בשיקולים ראייתים, הקשורים בחומר המודיעיני המצוי בתיק החקירה.**

**התביעה הגישה את גיליונות המרשם הפלילי של הנאשמים וציינה כי כיוון שלנאשם 1 עבר פלילי מכביד למדי ואילו נאשם 2 הוא נעדר עבר פלילי, מצאה לאבחן בעתירה לעונש בין השניים ולדורש עונש מחמיר יותר בעניינו של נאשם 1.**

**ב"כ התביעה ציין כי מאחר שהעונש שיוטל על הנאשמים על פי הסדר הטיעון הינו מקל ביחס לעבירה ולנסיבותיה, הרי שמן הראוי, איפוא, להחמיר עם הנאשמים ברכיב הקנס שבענישה ולהטיל על כל אחד מהם קנס שגובהו עשרות אלפי שקלים.**

**בא כוחו של נאשם 1 עתר לקבל את הסדר הטיעון תוך שציין כי היה בכך משום חיסכון ניכר בזמנו של בית המשפט, זמנם של הצדדים וזמנם של עדים.**

**באשר לקנס שיוטל על הנאשם, ביקש בא כוח הנאשם להתחשב בכך שמדובר בנאשם שנטל את האחריות, כי הוא נשוי ואב לארבעה ילדים, העומד לרצות כעת עונש של מספר שנות מאסר בפועל וכי בענייננו אין מדובר היה בעבירה אשר נשאה רווח בצידה לנאשמים.**

**על כן עתר כי הקנס שיוטל לא יכביד על הנאשם.**

**בא כוחו של נאשם 2 חזר אף הוא על השיקולים שנמנו לעיל ואשר הביאו להשגתו של הסדר הטיעון וביקש ליתן להם משקל נכבד ובאשר לרכיב הקנס, הבהיר כי הנאשם תמך במשפחתו עד למעצרו וכי מצבה הכלכלי של המשפחה אינו בכי טוב וכי הנאשם הוא התומך היחידי באמו.**

**על כן עתר כי הקנס שיוטל על מרשו יהיה סמלי.**

**הוגש גיליון המרשם הפלילי בעניינו של נאשם 1 ממנו עולה כי נאשם זה שהינו יליד שנת 1975, צבר לחובתו חמש הרשעות קודמות בעבירות של אלימות, איומים עבירות לפי** [**פקודת הסמים**](http://www.nevo.co.il/law/4216)**, שיבוש מהלכי משפט ועוד.**

**הרשעתו האחרונה היא משנת 2001 בגין עבירות שבוצעו בשנת 2000.**

**נאשם 2 שהינו יליד שנת 1987, הינו נעדר עבר פלילי , כאמור.**

**העבירות של החזקת נשק, הן חמורות לכשעצמן ומכתן לחברה רעה וקשה.**

**במיוחד אמורים הדברים משמדובר בכמות ניכרת של נשק, ומסוגים שונים, לרבות תחמושת, כפי שמדובר במקרה דנן וכאשר הנאשמים לא מסרו כל הסבר לנסיבות החזקת נשק זה ברשותם.**

**לא אחת, אמר בית המשפט העליון את דברו באשר לצורך שיש בענישה מחמירה, מכבידה ומרתיעה בעבירות אלה, תוך מתן משקל נכבד לסיכון הרב לציבור שהן טומנות בחובן ולאפשרות הסבירה ביותר כי נשק כזה המוחזק שלא כדין יגיע, סופו של דבר לידים פליליות או עויינות.**

**יחד עם זאת, לאחר ששקלתי בצד כל האינטרסים הציבוריים לעיל, את הודאתם של הנאשמים באשמה, אשר בחרו ליטול אחריות על מעשיהם וחסכו תוך כך זמן שיפוטי יקר ואף מנעו בכך העדת עדים רבים ותוך התחשבות בשיקולי הצדדים אשר הביאו להסדר הטיעון מצאתי כי בנסיבות מקרה זה, יש מקום לכבד את הסדר הטיעון שהושג בין הצדדים.**

**עוד מצאתי כי אף האבחנה שנעשתה בין שני הנאשמים היא נכונה וראוייה.**

**על כן אני גוזרת על נאשם אחד שלוש שנות מאסר לריצוי בפועל, שמניינן מיום מעצרו – 24/12/09 ועל נאשם מס' 2 שתי שנות מאסר לריצוי בפועל, שמניינן מיום מעצרו – 28/12/09.**

**כמו כן אני גוזרת על נאשם 1 שמונה עשר חודשי מאסר על תנאי למשך שלוש שנים, לבל יעבור עבירה כשלהי, לפי** [**סעיף 144**](http://www.nevo.co.il/law/70301/144) **ל**[**חוק העונשין**](http://www.nevo.co.il/law/70301)**, תשל"ז – 1977 ועל נאשם מס' 2 שלושה עשר חודשי מאסר על תנאי למשך שלוש שנים לבל יעבור עבירה כשלהי לפי** [**סעיף 144**](http://www.nevo.co.il/law/70301/144) **לחוק העונשין.**

**באשר לרכיב הקנס –**

**אכן בנסיבות מקרה זה ולאור עונש המאסר לריצוי בפועל שהוטל על כל אחד מן הנאשמים יש מקום לגזור על כל אחד מהם בנוסף אף עונש של קנס.**

**לאחר ששקלתי את עתירת התביעה ולאחר שבחנתי את נסיבותיהם האישיות של הנאשמים, לרבות נסיבותיהם המשפחתיות והכלכליות והעובדה כי עתה עליהם לרצות עונשי מאסר בפועל שאינם קצרים אני מטילה עליהם את הקנסות הבאים.**

**על נאשם 1 יוטל קנס של 7,500 ₪, או חודשיים מאסר תמורתו, אשר ישולם בשבעה תשלומים חודשים, שווים ורצופים, שהראשון בהם ביום 1/1/11 והבאים אחריו בכל אחד לחודש שלאחר מכן. לא ישולם תשלום במועדו, יעמוד כל הקנס לפרעון מיידי.**

**על נאשם 2 יוטל קנס של 5,000 ₪ או 45 ימי מאסר תמורתו, אשר ישולם בחמישה תשלומים חודשיים, שווים ורצופים, שהראשון בהם ביום 1/1/11 והבאים אחריו בכל אחד לחודש שלאחר מכן. לא ישולם תשלום במועדו – יעמוד כל הקנס לפרעון מיידי.**

**זכות ערעור כחוק.**

**5129371**

**54678313לאור שביתת הפרקליטים תעביר מזכירות בית-המשפט את גזר הדין לפרקליטות מחוז מרכז.**

5129371

**ניתנה היום, 25 נובמבר 2010, בנוכחות הצדדים.**

עינת רון 54678313-/

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן