**בתי המשפט**

|  |  |  |  |
| --- | --- | --- | --- |
| **בית משפט השלום קרית גת** | | **ת.פ 000288/08** | |
|  | |
| **בפני:** | **כבוד סגנית הנשיא השופטת טלי חיימוביץ** | **תאריך:** | **12/10/2008** |

# 

|  |  |  |  |
| --- | --- | --- | --- |
| בעניין: | מדינת ישראל | |  |
|  | ע"י ב"כ עו"ד | מיטל פרי | המאשימה |
|  |  | |  |
|  | לוי אליהו | |  |
|  | ע"י ב"כ עו"ד | הרצל סמילה | הנאשם |
|  |  |  |  |

|  |  |
| --- | --- |
| נוכחים: | ב"כ המאשימה – עו"ד מיטל פרי |
|  | הנאשם - בעצמו ובא כחו עו"ד הרצל סמילה |

**גזר דין**

1. הנאשם הורשע על פי הודאתו בכתב אישום מתוקן, בעבירות של איום לפי סעיף 192 ל[חוק העונשין](http://www.nevo.co.il/law_html/law01/073_002.htm), התשל"ז-1977 (להלן: החוק") (X2) ופגיעה בפרטיות לפי סעיף 2 (1) ו- (5) ל[חוק הגנת הפרטיות](http://www.nevo.co.il/law_html/law01/087_001.htm), תשמ"א-1981, בכך שבמהלך חודש אוגוסט 2007 או בסמוך לו, איים על המתלוננת, חברתו לשעבר, ואמר לה שידרוס אותה באמצעות משאית בטון. בהמשך, באמצעות הטלפון, אמר לה שלא יתן לה להתחתן עם אף אחד. במועד נוסף, בסמוך לחודש ינואר 2007, עקב הנאשם אחר המתלוננת ומשפחתה ונסע אחריה לישוב עלי סיני.
2. לנאשם הרשעה אחת קודמת בעבירה של החזקת מקום להימורים והגרלות.
3. במסגרת ההסדר דיוני, הופנה הנאשם לשירות המבחן לקבלת תסקיר בעניינו. הצדדים הסכימו כי באם התסקיר יהיה חיובי, ויצביע על כך שמדובר באירוע חד פעמי, תעתור המאשימה לעונש מאסר מותנה והתחייבות והסניגור יטען באופן פתוח.
4. מתסקיר שירות המבחן עולה, כי הנאשם התייחס בזלזול ובצחוק למיוחס לו בכתב האישום. לדבריו, בעבר התקשה לקבל את עובדת פרידתו מהמתלוננת, וכיום השלים עם עובדה זו. שירות המבחן התרשם כי לנאשם מאפיינים המצביעים על נטייה לנהוג באלימות כלפי אחרים בכלל ובמעורבות זוגית בפרט, וכי קיים פער בין האופן בו הנאשם מציג את התנהלות חייו לבין התנהגותו בפועל. הנאשם שלל את האפשרות כי קיימת בעייתיות בהתנהגותו בתחום של שליטה בכעסים.
5. שירות המבחן גם שוחח עם המתלוננת, אשר ציינה כי רמת ההטרדה של הנאשם פחתה ואולם ביטאה חשש לביטחונה האישי. שירות המבחן נמנע מהמלצה.
6. ב"כ המאשימה עתר להשית על הנאשם עונש מאסר בפועל, מאסר מותנה, קנס כספי ופיצוי למתלוננת, זאת נוכח התסקיר השלילי בעניינו וחומרת העבירות.
7. ב"כ הנאשם עתר לאמץ את ההסדר אליו הגיעו הצדדים ולהשית על הנאשם עונש מאסר מותנה. הנאשם הודה בהזדמנות הראשונה ולא חזר להטריד את המתלוננת. תסקיר שירות המבחן מדבר על אובססיביות ורדיפה שאינם קיימים, ועל כן אין להחמיר עם הנאשם.
8. לקולא שקלתי את הודייתו המהירה של הנאשם ואת עברו הפלילי שאינו מכביד.
9. לאחר שעיינתי בתסקיר ושמעתי את טענות הצדדים, הגעתי למסקנה כי אין מקום בנסיבות העניין, להשית על הנאשם עונש של מאסר בפועל וניתן להסתפק בעונש עתידי. מדובר במערכת זוגית שהסתיימה. המתלוננת התחתנה, והנאשם לא המשיך בהפרעותיו במועד החתונה, או לאחריה. קרוב לודאי כי חששותיה של המתלוננת, אשר ירדו, תואמים את המצב האמיתי, לפיו הנאשם הבין כי הקשר הסתיים, ועל כן אינו מהווה יותר סיכון למתלוננת. מעבר לכך, יש לזכור כי עברו הפלילי של הנאשם אינו מכביד, והוא גם שהה תקופה ארוכה במעצר בית בבית אחותו, כך שהמסר הופנם, בכל הנוגע להבנה של הנאשם את חומרת העבירה.
10. אשר על כן, אני גוזרת על הנאשם את העונשים הבאים:
11. שלושה חודשי מאסר על תנאי שלא יעבור במשך שלוש שנים מהיום עבירה בה הורשע בתיק זה.
12. הנאשם יחתום על התחייבות כספית בסך 2,000 ₪ לפיה לא יעבור כל עבירה בה הורשע תוך שנתיים מהיום. אי חתימה על ההתחייבות תגרור מאסר של 7 ימים.
13. הנאשם יפצה את המתלוננת בסך של 800 ₪ שישולם תוך 60 יום מהיום.

5129371

54678313

המוצג קלטות יושמד בכפוף לחלוף תקופת הערעור, ואם יוגש ערעור כפוף להחלטה בו.

הטלפון מוחזר לנאשם.

**5129371**

**54678313**

טלי חיימוביץ 54678313-288/08

זכות ערעור תוך 45 יום מהיום.

|  |
| --- |
| **ניתן היום י"ג בתשרי, תשס"ט (12 באוקטובר 2008) במעמד הנוכחים. טלי חיימוביץ, שופטת**  **סגנית נשיא** |

נוסח מסמך זה כפוף לשינויי ניסוח ועריכה