**בתי המשפט**

|  |  |  |  |
| --- | --- | --- | --- |
| **בית משפט השלום קרית גת** | | **ת.פ 001055/01** | |
|  | |
| **בפני:** | **כבוד השופט אבי זמיר** | **תאריך:** |  |
|  |  |  |  |

|  |  |  |  |
| --- | --- | --- | --- |
| בעניין: | מדינת ישראל | |  |
|  | ע"י ב"כ עוה"ד | אלוני ופקד אוזיזק | המאשימה |
|  | נגד | |  |
|  | אפריאט ציון | |  |
|  | ע"י ב"כ עוה"ד | דרבאשי מטעם הס.צ.ד | הנאשם |

|  |  |
| --- | --- |
| נוכחים: | בשם המאשימה – עו"ד אלוני ופקד אוזיזק  הנאשם – בעצמו ובא כחו דרבאשי |

# 

**גזר דין**

1. הנאשם הורשע, לאחר שמיעת עדויות הגנה, בעבירה של החזקת סם שלא לצריכה עצמית לפי סעיף 7 (א) + (ג) רישא ל[פקודת הסמים המסוכנים](http://www.nevo.co.il/law_html/law01/P170_001.htm), בכך שהחזיק ביום 14/5/01 בסם מסוג הירואין במשקל נטו של 1.6270 גרם, מחולק ל- 7 מנות. הנאשם לא כפר בהחזקת הסם אך טען להחזקה לשימוש עצמי בלבד, טענה שנדחתה בהכרעת הדין.

הנאשם הורשע גם, על פי הודאתו, בעבירה של החזקת סכין, באותה הזדמנות, עבירה לפי סעיף 186 ל[חוק העונשין](http://www.nevo.co.il/law_html/law01/073_002.htm).

בישיבה מיום 21/5/02 צורפו 2 תיקים נוספים: בגין [ת.פ 1056/00](http://www.nevo.co.il/links/psika/?link=תפ%201056/00) הורשע הנאשם בעבירות של הפרת הוראה חוקית, איום ותקיפת גרושתו, עבירות לפי סעיפים 287, 192, 379 + 382 (ב) (1) ל[חוק העונשין](http://www.nevo.co.il/law_html/law01/073_002.htm); בגין [ת.פ 331/01](http://www.nevo.co.il/links/psika/?link=תפ%20331/01) הורשע הנאשם בעבירת איום כלפי גרושתו, עבירה לפי סעיף 192 לחוק הנ"ל.

2. שרות המבחן מציין, בתסקיר מיום 28/4/02, כי הנאשם סיים ביצוען של בדיקות רפואיות לצורך קליטתו לקהילה טיפולית סגורה. הואיל והנאשם טען, כי במידה ויקלט בקהילה, תועבר כל קצבת הביטוח הלאומי, ממנה הוא מתפרנס, לחשבון הקהילה, יביא הדבר למעצרו המיידי, הואיל ולא יוכל לעמוד בתשלום חובותיו במסגרת איחוד תיקים בלשכת ההוצל"פ. לאור זאת, יזם שרות המבחן דיון מחודש בועדה המתאימה, והתחזקה ההתרשמות כי שילוב בקהילה סגורה היא הדרך המתאימה להמשך טיפול הגמילה. במקביל, המשיך הנאשם למסור בדיקות שתן במסגרת היחידה לנפגעי סמים בקרית גת, בדיקות שנמצאו נקיות. שרות המבחן יתרשם ממוטיבציה מצומצמת מצידו של הנאשם בנוגע להמשך טיפול בקהילה סגורה. הנאשם טען בפני שרות המבחן כי המשך הקשר עם השרות, במקביל לאפשרות לצאת לעבודה ולהשתקם כלכלית, יהווה עבורו דרך מתאימה.

שרות המבחן מסכם ואומר, כי "התלבט רבות" בנוגע להמלצה, ובסופו של דבר, אין בכוונת השרות לחסום בפני הנאשם את הדרך הטיפולית שבחר לעצמו. לאור זאת, ממליץ השרות להעמיד את הנאשם למבחן טהור למשך שנה, תוך שילוב בתוכנית מתאימה והמשך מתן בדיקות.

3. התביעה מתנגדת להמלצה זו, תוך הדגשת העבר המכביד, המאסר המותנה של 6 החודשים, ומדיניות הענישה השמה דגש על אינטרס ההרתעה. התביעה ביקשה להטיל מאסר משמעותי, להפעיל את המאסר המותנה באופן מצטבר, להטיל מאסר על תנאי ולפסול את הנאשם מלהחזיק רישיון נהיגה.

4. הסניגור הדגיש, כי גם הגמילה מהווה אנטרס ציבורי. אין המדובר במקרה זה בסחר בסמים. מדובר בנאשם הנקי מסמים כמעט שנה, ובכל מקרה הואיל וההמלצה מתייחסת לפיקוח סמים טהור, במקרה של מעידה, ניתן יהיה להפקיע את הצו ולחזור ולהטיל עונש. לפיכך, מבקש הסניגור להאריך את המאסר המותנה ולקבל את המלצת שירות המבחן.

5. דומני כי לא ניתן במקרה זה לקבל את ההמלצה, ולא רק מחמת העובדה שניתנה לאחר "התלבטות רבה", ובניגוד לעמדה הבסיסית של השרות בנוגע לצורך בקהילה סגורה.

גם כאשר ישנה המלצה, ואפילו ציפיה אצל נאשם, שעורר הליך גמילה חיצוני, עדיין אין זה השיקול היחידי שיש לשקול. אפנה בהקשר זה לפסק דינו של בית המשפט המחוזי בבאר שבע ב[ע"פ 7149/01](http://www.nevo.co.il/links/psika/?link=עפ%207149/01) **סולימאן נ' מדינת ישראל** (ניתן ביום 13/6/01) שם דובר במערער שהופנה על ידי בית המשפט השלום להליך גמילה חיצוני, שבסיומו המליץ שירות המבחן להסתפק במבחן טהור; חרף הצלחתו של הליך הגמילה דן בית משפט השלום את המערער ל- 18 חודשי מאסר (בגין החזקת 21 גרם הירואין) ובית המשפט המחוזי אישר את גזר הדין.

ב[ע"פ 7217/01](http://www.nevo.co.il/links/psika/?link=עפ%207217/01) **כנפו נ' מדינת ישראל** (פסק דין מיום 10/9/01) דן בית המשפט המחוזי בבאר שבע בערעור של מערער שהורשע בהחזקת 0.7 גרם הירואין, כמות שחולקה ל- 3 מנות. בית משפט השלום הטיל עונש מאסר של 24 חודשים, כולל הפעלת התנאי, ובית המשפט המחוזי נתן משקל מיוחד לעובדה שמדובר היה בצעיר ששירת שירות צבאי מלא, העובד לפרנסתו באופן רציף, והפחית את תקופת המאסר ל- 15 חודש.

ב[ע"פ 7382/01](http://www.nevo.co.il/links/psika/?link=עפ%207382/01) **חסן נ' מדינת ישראל** (פסק דין מיום 5/12/01) התברר עניינו של המערער, צעיר כבן 26 אשר הורשע בהחזקת סם מסוג קוקאיןבמשקל נטו של 1.3 גרם. בית המשפט המחוזי בבאר שבע ציין, כי תקופת המאסר שהושתה על המערער בבית משפט השלום – 24 חודש – מהווה עונש חמור, אך לא במידה המצדיקה התערבות של ערכאת הערעור; עם זאת, ביטל בית המשפט את הקנס הכספי.

6. חומרת העבירה שמדובר בה, במקרה זה, מאפילה על כל אינטרס אחר. במידה והנאשם מצליח אכן לשמור על ניקיון מסם בחודשים האחרונים, ניתן להניח כי יוכל להשלים את טיפולי הגמילה, שגם שרות המבחן רואה בהם צורך, במסגרת כותלי בית הסוהר (ראו גישה דומה בהחלטת בית המשפט העליון, מפי כב' השופט ריבלין ב[בש"פ 3678/02](http://www.nevo.co.il/links/psika/?link=בשפ%203678/02) **דדון נ' מדינת ישראל**, החלטה מיום 6/5/02).

7. עוד יש להדגיש, כי הנאשם הורשע במספר עבירות חמורות כנגד גרושתו. אמנם, המעשים המפורטים בכתב האישום ב[ת.פ 1056/00](http://www.nevo.co.il/links/psika/?link=תפ%201056/00) בוצעו בחודש אפריל 99', לפני שהנאשם נשפט במסגרת צירוף מספר תיקים ונשלח למאסר (לאחר שביקש אז לצרף את כל תיקיו), דבר החייב להשקל כעת, אך יש לזכור, עדיין, שמדובר בעבירות קשות, שלו היו מצורפות בהליך קודם, בהחלט יתכן שהיה נגזר בו עונש חמור יותר.

שני האישומים הנוספים שצורפו, מהווים, על כן, חיזוק לצורך בקביעת עונש הולם.

עוד יש לזכור, כי הארכת מאסר מותנה איננה הכלל, אלא החריג לכלל, ולא מתקיימות כאן הנסיבות המיוחדות המצדיקות את אימוצו של החריג.

8. בהתחשב בנסיבות ובטיעוני הצדדים לעונש, אני מטיל על הנאשם את העונשים הבאים:

א. מאסר בפועל למשך 15 חודשים.

מופעל בזאת המאסר המותנה בן 6 החודשים שהוטל ב[ת.פ 1571/99](http://www.nevo.co.il/links/psika/?link=תפ%201571/99).

המאסרים ירוצו חלקם במצטבר וחלקם בחופף, כך שהנאשם ירצה תקופת מאסר כוללת של 18 חודש, בניכוי ימי מעצרו בתיק זה.

ב. מאסר על תנאי למשך 6 חודשים, והתנאי שהנאשם לא יעבור כל עבירת אלימות, לרבות איומים, או עבירה לפי [פקודת הסמים המסוכנים](http://www.nevo.co.il/law_html/law01/P170_001.htm) תוך שנתיים מיום שיחרורו.

ג. יאסר על הנאשם מלהחזיק או לקבל רישיון נהיגה לפרק זמן של שנה מיום שיחרורו.

זכות ערעור תוך 45 יום מהיום.

הסם יושמד.

המזכירות תעביר העתק גזר הדין לשרות המבחן.

#### 

שרות בתי הסוהר יבדוק את טענתו של הנאשם להמשך הליכי גמילה במסגרת המאסר.

**5129371**

**54678313זכות ערעור תוך 45 יום מהיום לבית המשפט המחוזי בבאר-שבע.**

**ניתן היום י"ז בסיון, תשס"ב (28 במאי 2002) במעמד הנוכחים. מותר לפרסום מיום**

אבי זמיר 54678313-1055/01

|  |
| --- |
| **אבי זמיר, שופט** |

נוסח מסמך זה כפוף לשינויי ניסוח ועריכה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)