**בתי-המשפט**

|  |  |
| --- | --- |
| **בבית-המשפט המחוזי בתל-אביב - יפו**  **בפני כב' השופט זכריה כספי** | **ת.פ. 40065/04**  **תאריך: 01/11/2004** |

|  |  |
| --- | --- |
| **המאשימה:** | מ ד י נ ת י ש ר א ל  על-ידי באת-כוחה - הפרקליטה גב' רָבִיד שִׁיפְמַן |
|  | נ ג ד |
| הנאשם: | רן בן צדיק צדיק  על-ידי בא-כוחו - עו"ד שַׁי ווֹלשְׁטֵיין, מטעם הסניגוריה הציבורית |
| חקיקה שאוזכרה:  [חוק העונשין, תשל"ז-1977](http://www.nevo.co.il/law/70301): סע' [25](http://www.nevo.co.il/law/70301/25), [144(א)](http://www.nevo.co.il/law/70301/144.a), [(ב](http://www.nevo.co.il/law/70301/144.b), [402(ב)](http://www.nevo.co.il/law/70301/402.b), [413ב(א)](http://www.nevo.co.il/law/70301/413b.a)    ג ז ר - ד י ן | |

**ההרשעה**

בצהרי יום 25.2.2004 נכנס הנאשם לסניף בנק הדואר בתל-אביב כשבידו אקדח טעון שהחזיק בו שלא כחוק, ועל ראשו קסדה. תוך שבעט בדלת המובילה לפקידוֹת הסניף, שלף את האקדח וצעק: **"זה שוד"**. בטרם הספיק לעשות דבר, השתלטו עליו הלקוחות במקום. הנאשם יצא מן הסניף, ניסה להימלט על קטנוע שחנה שם, אך נלכד.

מכוח מעשיו אלה הורשע הנאשם, על-פי הודאתו, בעבירות של **ניסיון שוד בנסיבות מחמירות**, לפי [*סעיפים 402(ב)*](http://www.nevo.co.il/law/70301/402.b) ו-[*25*](http://www.nevo.co.il/law/70301/25) *ל*[*חוק העונשין*](http://www.nevo.co.il/law/70301)*, התשל"ז-1977* ו**החזקת נשק ונשיאתו שלא כדין**, לפי [*סעיפים 144(א)*](http://www.nevo.co.il/law/70301/144.a) *ו-*[*(ב*](http://www.nevo.co.il/law/70301/144.b)*) לחוק*.

5129371

5129371על-פי בקשתו לצרף תיק וליתן את הדין גם בגינו, הורשע הנאשם בעבירה של **גניבת רכב**, לפי [*סעיף 413ב(א)*](http://www.nevo.co.il/law/70301/413b.a) *לחוק*, על כך שגנב קטנוע בתל-אביב ביום 5.2.2002, ונתפס בכף כשהוא נוהג בו.נ

**התסקיר והנסיבות**

הנאשם נעצר עד תום ההליכים, אך ביקש לבחון את אפשרות שליחתו לגמילה בקהילה טיפולית מחוץ לכלא. הייתי מוכן לשקול אפשרות זו לאחר הזמנת תסקיר מטעם שירות-המבחן.

התסקיר ותסקיר משלים שהוגשו לא היו חיוביים. נאֱמר בהם, כי המוטיבציה של הנאשם לגמילה הינה מילולית וחיצונית, ועל-כן הביע שירות-המבחן ספקות ביחס לכוחותיו להשתלב בתהליך טיפול אינטנסיבי וּלהתמיד בו. יותר מזה, במהלך שהִייתו במעצר שב להשתמש בסם. דחיתי, איפוא, את בקשתו.ב

מתוך המידע שהובא בתסקיר מצטיירת תמונה של גבר המשתמש בסמים מזה שנים רבות. הוא כבן 44 שנים וּמתגורר עם גרושתו וּבניו, בני 23, 19 ו-13. הצעיר לומד בבית-ספר תיכון בתל-אביב והשניים האחרים בכּוֹלל.ו

תחילת הבעייתיוּת של הנאשם עוד בשנות לימודיו האחרונות - עשר במספר - שאז החל בשימוש בסמים קלים וּלאחר מכן העמיק את התמכרותו, עד כדי שימוש בסמים קשים. לצבא לא גוייס. הוא עצמו בן למשפחה נורמטיבית וּמאז מוֹת אביו, לפני כחמש-עשרה שנים, לא עבד, לאחר שמצבו התדרדר והסתבכויותיו עם החוק תכפו.נ

לחובתו שש-עשרה הרשעות קודמות מאז שנת 1975, בעיקרן בעבירות סמים, רכוש, מירמה וזיוף, בגינן נידון גם לעונשי מאסר בפועל ממשיים. תלוי ועומד כנגד מאסר מותנה בן שנתיים ב-***ת.פ. 10187/98*** של בית-המשפט המחוזי בתל-אביב **(ת/2)**. הוא נידון שם גם ל-44 חודשי מאסר, כולל חודשיים הפעלה של מאסר מותנה קודם, בין היֶתר בעבירות של גניבת רכב. בבצעוֹ את העבירה נשוא תיק הצירוף, הפר הנאשם את התנאי הכרוך במאסר זה.ב

הנאשם הביע צער על מה שעשה והדגיש, כי לא התכוון לירות באקדח במהלך ניסיון השוד, שכן זה לא היה דרוך. את העבירה ביצע בעת שהיה נתון להשפעת סם, כך סיפר. הוא ביקש לאפשר לו להיגמל במסגרת מאסרו וּלהשתקם.ו

שלושת בניו של הנאשם העידו, סיפרו קצרות על עצמם וּביקשו להקל בעונשו של אביהם.נ

**שיקולי העֲנישה וּברירתם**

עבירות השוד למיניהן הפכו להיות, בשנים האחרונות, כמעט לתופעה שכיחה. מעשים כאלה מתבצעים תדיר בנסיבות שונות, אם בבנק, בבית-עסק וּבחנות, ואם בבית הקורבן או בראש חוצות. חמורים במיוחד הם מעשי השוד המלוּוים באיוּם בנשק חם וטעוּן. אי-אפשר להפריז בסיכונים בפגיעה באזרחים, קורבנות השוד או אחרים, הכּרוּכים בשימוש בנשק כזה במהלך השוד. התוצאה של תדירות המעשים מסוג זה היא הטלת עונשים מחמירים, שתכליתם להרתיע אחרים מביצוע עבירות כאלה וּבה בעת גם לבודד את העבריין מן החברה, כדי להקטין, כך, את הסכנות הצפויות לה ממנו.ב

על שכיחות מעשי השוד והצורך בהרתעה באמצעות עֲנישה מתאימה, ראה ב-[*ע"פ 3429/90*](http://www.nevo.co.il/case/17919723)***מדינת ישראל נ' מנצור ואח'****, תק-על 91(1) 1042* וּב-[*ע"פ 1548/91*](http://www.nevo.co.il/case/17912324)***סורי ואח' נ' מדינת ישראל****, תק-על 94(3) 425*, שם עמד כב' הנשיא לשעבר שמגר, על הקשר שבּין עבירות אלימות לבין צריכת הסמים ועל כך שצריכת סם, בנסיבות כאלה, איננה בגדר נסיבה מקלה.ו

על רמת העֲנישה הראויה בעבירות שוד, ראה גם ב-*ע"פ 5384/95* ***בוחבוט נ' מדינת ישראל*** *(לא פורסם)*; ב-[*ע"פ 4524/98*](http://www.nevo.co.il/case/5962230)***ביטון נ' מדינת ישראל****, תק-על 98(3) 467*; ב-[*ע"פ 6491/98*](http://www.nevo.co.il/case/6068510)*, 6746/98* ***בן-שבת ואח' נ' מדינת ישראל****, תק-על 99(2) 124* וּב-[*ע"פ 142/99*](http://www.nevo.co.il/case/5679487)***קריבצקי נ' מדינת ישראל****, תק-על 99(2) 428*.נ

ההחמרה ראויה, צריך לומר, בעניינוֹ של עבריין בעל הרשעות קודמות, שעֲנישה קודמת לא גרמה להרתעתו, כולל מאסר מותנה.ב

כזה הוא הנאשם. הקשר בין מעשיו לבין השימוש שלו בסמים, הוא מובהק. עד כה, ואין המדובר באדם צעיר, לא עשה, ממשית, כדי לצאת ממעגל המשתמשים בסם, וּבדרך זו להינתק גם מן העבריינות.ו

עם זאת, מצאתי גם נסיבות לקולא בעניינוֹ. בפועל, הגם שאִיֵים באקדח טעון (אך לא דרוך), תוך ניסיון השוד, לא ביצע מעשה אלימות שפּגע בזולתו. הוא הודה מיידית במעשיו והביע רצון, שלא נמצא רציני, בשעתו, להיגמל מן הסם. גם חרטה הביע.נ

הֶחלטתי ליתן משקל גם לנסיבות אלה ולא להחמיר הרבה בעונשו, הגם שראוי הוא, לטעמי, לעונש חמוּר מזה שאגזור עליו. מקווה אני, כי הנאשם, מצידו, יעשה את הנחוץ במהלך מאסרו, כדי להיגמל וּלהשתקם וכך למלא תוכן מעשִׂי בדברים שאמר, אודות זה שלמרות שלחובתו עבר גרוע, עדיין מצפה הוא לעתיד טוב יותר.ב

**העונש**

לאחר שהנאשם הפר את התנאי ב-***ת.פ. 10187/98*** הנזכר, אני מפעיל את העונש בן שנתיים מאסר על-תנאי, שנגזר עליו שם.ו

בגין העבירות בהן הורשע, אני גוזר עליו עונשים אלה:

***(א)*** 33 חודשי מאסר לריצוי בפועל מיום מעצרו.נ

***(ב)*** 18 חודשי מאסר על-תנאי לשלוש שנים, שלא יעבור במהלך תקופה זו עבירה עליה הורשע או עבירה מסוג פשע, שיש בה יסוד של אלימות.ב

***(ג)*** 6 חודשי מאסר על-תנאי לשלוש שנים, שלא יעבור במהלך תקופה זו עבירת סם או רכוש, שאיננה בגדר התנאי שקבעתי בס"ק (ב) לעיל. תוקף התנאי בעבירות הסם - מהיום.ו

כדי לעודד את הנאשם, שאפשר ויש לו עדיין תקומה, אני קובע, כי הוא ירצה מחצית מעונש המאסר המופעל בחופף לעונש המאסר המוטל, כך שעליו לרַצות בסך-הכל **45 חודשי מאסר בפועל מיום מעצרו 25.2.2004**.נ

על-פי בקשתו, אני ממליץ בפני רשויות שב"ס לשלב את הנאשם במתקן-כליאה מתאים וּבמסגרת גמילתית-שיקומית ראויה.ב

האקדח יחולט לטובת המדינה, אם אין לו בעלים חוקי.ו

זכות ערעור לבית-המשפט העליון תוך 45 יום מהיום.נ

**ניתן והוּדע בפומבי, היום, י"ז בחשוון התשס"ה, 1 בנובמבר 2004.ב**

|  |
| --- |
| **זכריה כספי, שופט** |

**קלדנית: ד.ל.ס.ו**

**נוסח מסמך זה כפוף לשינויי ניסוח ועריכה**