**בתי המשפט**

|  |  |  |  |
| --- | --- | --- | --- |
| ת.פ. 4011/05 | | בבית המשפט המחוזי בחיפה | |
| 05/04/2005 | תאריך: | ס. הנשיא השופט ש. ברלינר | בפני: |

|  |  |  |  |  |
| --- | --- | --- | --- | --- |
|  | מדינת ישראל | | | בעניין: |
| המאשימה |  | |  |  |
|  | נ ג ד | | |  |
|  | עבד אל קאדר חאמד ת"ז 903606841 | | |  |
| הנאשם |  |  | |  |

# 

# גזר דין

1. הנאשם הורשע לפי הודייתו בעבירה של החזקת נשק שלא כדין, עבירה לפי סעיף 144(א) לחקו העונשין התשל"ז - 1977 (להלן - החוק), ובעבירה של נשיאה להובלת נשק שלא כדין - עבירה לפי סעיף 144(ב) לחוק.

2. העובדות מתוארות בכתב האישום המתוקן: ביום 21.11.02 או בסמוך למועד זה נגנבו מבסיס צבאי אקדח וכן מחסנית ובה 6 כדורים. במהלך דצמבר 2004 הגיעו האקדח והמחסנית הטעונה בכדורים לידי הנאשם אשר החזיק בהם והחביא אותם במקום מוסתר בכרם הצמודה למקום מגוריו בכפר פרדיס. בתאריך 12.1.05, סמוך לשעה 13:45, הוציא הנאשם את האקדח והמחסנית מן המסתור, נשא אותם והובילם על גופו בדרכו ל"סנוקר חאמד" שבבעלותו.

סמוך לשעה הנ"ל נעצר הנאשם במועד האמור על ידי שוטרים בסנוקר, כשהאקדח והמחסנית על גופו.

החזקת הנשק ונשיאתו נעשו בלא רשות על פי דין.

3. הוגש לגבי הנאשם תסקיר של שירות המבחן. התסקיר מפרט את נתוניו האישיים ומתייחס גם לעברו (ראה הרשעות קודמות ת/1). הנאשם הסביר כי מצא את הנשק בשטח חקלאי השייך למשפחתו, ולא מסר אותו לידי המשטרה מכיוון שחשש כי ייעצר מפני שלא יאמינו לו כי מצא את הנשק. בשיחה עם קצין המבחן הוא הביע "הבנה לחומרת מעשיו". מן הסיבות המפורטות בתסקיר התקשה קצין המבחן להגיע לאבחנה מעמיקה אודות אישיותו של הנאשם. הנאשם לא ביטה נזקקות לקשר טיפולי עם שירות המבחן, והתוצאה היתה כי שירות המבחן נמנע מהמלצה טיפולית לגביו.

4. עברו של הנאשם כולל 7 הרשעות בגין עבירות מסוגים שונים: תקיפות, פריצה לבנין והיזק לרכוש, החזקת סמים מסוכנים שלא לצריכה עצמית ונסיון לסחור בסם, החזקת נשק החשוד כגנוב וכן שתי הרשעות בגין תגרה במקום ציבורי.

מבין הרשעותיו נציין את ההרשעה בת"פ 4646/01 של בית משפט השלום בחדרה מיום 10.1.02 (בפרשת הסמים), שבגינה ריצה הנאשם מאסר בפועל לתקופה של 12 חודשים.

5. העבירה שעבר הנאשם היא חמורה. האקדח נמצא על גופו כאשר הוא טעון במחסנית ובתוכה הכדורים. אם נוסיף לכך את עברו ואת שאר הנסיבות הצריכות לענין, נגיע למסקנה כי מדובר במקרה חמור, אשר מגלם בחובו סכנה של ממש לשלום הציבור. ביהמ"ש העליון כבר קבע כי "נודעת חומרה מופלגת לעבירות בנשק, הואיל וכאשר מחזיק בנשק מי שלא הורשה לכך, קיים בסיס לחשד שייעשה בו שימוש אסור, ונדמה שאין צורך לומר כי הסכנה הכרוכה בכך לציבור היא רבה" (ע"פ 5304/01 דוד שרביט נ' מדינת ישראל, פ"ד נו(1) 817). עוד נפסק כי "מידת העונש המוטל בגין עבירות המבוצעות בנשק מושפעת מפוטנציאל הסיכון הרב הטמון בנשק המוחזק שלא כדין ומהעברתו מיד ליד ללא פיקוח... המציאות השוררת היום בארץ - זמינותו של נשק חם ורב עוצמה שיש עימו פוטנציאל להסלמה ואלימות העבריינית והאידיאולוגית כאחד - מחייבים מתן ביטוי עונשי הולם והחמרה ברמת הענישה" (ע"פ 1332/04 מדינת ישראל נ' יצחק רפאל פס מיום 19.4.04). כמו כן יש לקחת בחשבון כי אין "להתעלם מהעובדה, שהחזקת נשק שלא כדין הינה עבירה נפוצה, אשר מסכנת את בטחון הציבור במידה רצינית, ... חשוב שתחדור לתודעת כל תושבי המדינה הידיעה, שמי שביודעין מקבל לרשותו כלי נשק שלא כדין, צפוי בגין עבירה זו לעונש מכאיב, אפילו אין הוא מתכוון אישית לבצע פשע מסויים ומוגדר בעזרת הנשק האמור" (ע"פ 972/85 אברהים קונדוס ואח' נ' מדינת ישראל, תקדין עליון 86(2), 670).

6. בעניננו לא הוכח שהנאשם התכוון לבצע פשע מסויים כלשהו תוך שימוש בנשק. הוא ניסה לתת הסברים כאילו התכוון למסור את הנשק למשטרה אך פחד לעשות זאת. הסברים אלה אינם משכנעים והבאת האקדח למועדון הסנוקר אותו הוא מפעיל, משווה למקרה חומרה נוספת.

7. לטובת הנאשם נוכל לקחת בחשבון את הודייתו וכן את הנסיבות האישיות, כמפורט בתסקיר.

8. בשוקלי את כל הנ"ל, אני מגיע למסקנה כי יהיה זה מוצדק להטיל על הנאשם מאסר לתקופה של 36 חודשים, מזה 24 חודשי מאסר בפועל והיתר על תנאי לתקופה של 3 שנים מיום שיסיים לרצות את מאסרו, שלא יעבור תוך התקופה האמורה עבירה שהיא פשע.

9. תקופת המאסר תימנה החל מיום מעצרו בתיק הנוכחי - 12.1.05.

10. זכות ערעור לבית המשפט העליון תוך 45 יום מהיום.

ניתן היום כ"ה באדר ב, תשס"ה (5 באפריל 2005) במעמד ב"כ המאשימה, הנאשם ובא כוחו.

5129371

ס. ש. ברלינר 54678313-4011/05

5129371

5467831354678313

|  |
| --- |
| ש. ברלינר - שופט  ס. נשיא |

שם הקלדנית: רונית י.

נוסח מסמך זה כפוף לשינויי ניסוח ועריכה