**בתי המשפט**

|  |  |
| --- | --- |
| בבית המשפט המחוזי בירושלים **בפני: כבוד השופט יעקב צבן** | **ת.פ. 988/05** |
|  | **29/09/2005** |

|  |  |  |  |
| --- | --- | --- | --- |
| בעניין: | **מדינת ישראל**  **ע"י עו"ד בן-יצחק שלומית, מפרקליטות מחוז י-ם** | |  |
|  |  |  | המאשימה |
|  | **נ ג ד** | |  |
|  | **נתשה יאסר**  **ע"י ב"כ עו"ד ספייה** | |  |
|  |  |  | הנאשם |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144](http://www.nevo.co.il/law/70301/144), [144(ב)](http://www.nevo.co.il/law/70301/144.b), [144(ב) 9](http://www.nevo.co.il/law/70301/144.b.9), [192](http://www.nevo.co.il/law/70301/192)

**גזר דין**

1. הנאשם, הורשע על-פי הודאתו במסגרת הסדר טיעון בעבירות של נשיאת נשק לפי [סעיף 144(ב) 9](http://www.nevo.co.il/law/70301/144.b.9) לחוק העונשין, ובנשיאת תחמושת לפי [סעיף 144(ב)](http://www.nevo.co.il/law/70301/144.b) סיפא לחוק וכמו כן בעבירת איומים לפי [סעיף 192](http://www.nevo.co.il/law/70301/192) ל[חוק העונשין, התשל"ז-1977.](http://www.nevo.co.il/law/70301)

**ואלה המעשים**:

ביום 2.7.05 עצר שוטר את הרכב בו נסע הנאשם ובתגובה אמר הנאשם לשוטר שהוא מניאק ואף הציע לו להוריד את מדיו ונשקו ואז יראה לו וכי הוא מכיר את השוטר ויחכה לו בעתיד. באותו מעמד החזיק הנאשם בכיסו 7,300 ₪ ומשנשאל למטרת החזקת הסכום אמר כי בכוונתו לקנות אקדח והוא מחכה להזדמנות בה יראה לשוטר מה יעשה באקדח.

ביום 28.7.05 הגיע לידי הנאשם אקדח מסוג ברטה 022 ומחסנית. באותו יום נשא הנאשם את האקדח והמחסנית ובה שני כדורים.

2. בגדרו של הסדר הטיעון הוסכם, כי המאשימה תבקש להטיל על הנאשם עונש מאסר של 15 חודשים וכי ההגנה תהיה חופשית בטיעוניה. כמו-כן הוסכם, כי יוטל על הנאשם קנס בסך 5,000 ₪ ומאסר על תנאי.

3. הנאשם יליד 1980 תושב סילוואן, רווק, עבד כנהג הובלות. בשנת 2000 הועמד לדין בגין סיוע לחבלה במזיד ברכב וההליך הסתיים בהודאה ללא הרשעה.

מתסקיר שירות המבחן עולה כי הנאשם בן למשפחה נורמטיבית, למד 9 שנים בלבד, חי בד"כ חיים רגילים אך דלים, עם קווים לא בוגרים באישיותו. באשר לעבירות, הנאשם נוטל אחיות ומודע לכך כי פעל בקלות דעת וגרם נזק לעצמו ולמשפחתו ויתכן כי אחזקת הנשק היוותה עבורו גירוי ונתנה לו תחושת גבריות וכוח. שרות המבחן המליץ על תקופת מאסר קצרה, בעיקר לצורך הרתעה ולימוד לקח, שכן להערכתו אין מאפיינים עבריינים ממש אצל הנאשם.

4. **ב"כ המאשימה** ביקשה למצות את הרף העליון של ההסדר, שכן לטענתה מעצם העבירות בהן הורשע עולה מסוכנות של הנאשם. איומים על שוטר הוא דבר חמור ויש לשלוח מסר לציבור, כי על שוטרים אין מאיימים. באשר לעבירה של נשיאת נשק ותחמושת הדגישה, כי מגמת הפסיקה הינה החמרה וכי השיקול העיקרי הינו הרתעתי.

5. **ב"כ הנאשם** טען שאין קשר בין שני האירועים בהם הודה הנאשם אף שאין לזלזל בעבירת איומים, אין מקום לטעמו של הסניגור לראות עניין זה בחומרה. באשר לעבירות הנשק טען, כי מדובר למעשה בעבירה אחת וכי לנאשם לא הייתה כוונה לעשות מעשה פלילי נוסף עם האקדח. לטעמו, החזקת האקדח על-ידי נאשם זה הוא מעשה ילדותי, "עניין של פוזות". עוד ביקש הסניגור להתחשב בכך שעל הנאשם יוטל קנס משמעותי, ולפיכך, ביקש כי עונש המאסר יחפוף את תקופת מעצרו שהחל ביום 28.7.05.

6. ב"כ הצדדים הגישו פסיקה, איש איש לשיטתו. מטבע הדברים יש בפסיקה עונשי מאסר ארוכים ויש קצרים, אולם, מגמת הפסיקה הינה לעלות את רמת הענישה בעבירות נשק. בית המשפט העליון ציין כי סלחנות בעבירות כאלה לא הרימה תרומה מספקת לעקירת התופעה המסוכנת הזאת (ע"פ 1332/04; ע"פ 1530/04 **מדינת ישראל נ' יצחק פס ומתתיהו שבו**).

לחובת הנאשם יש לציין כי ביצע שתי עבירות. אומנם עבירת אחזקת הנשק חמורה יותר מעבירת איומים אולם גם לאיומים על שוטר הממלא את תפקידו יש משמעות ומשקל בגזירת הדין. לקולא אציין כי הנאשם הודה באשמה, הביע חרטה, אורח חייו בדרך כלל נורמטיבי וכן תסקיר שירות המבחן בעיקרו חיובי.

7. לאור האמור, אני גוזר על הנאשם העונשים הבאים:

א. מאסר בפועל לתקופה של 12 חודשים. תחילת המאסר ביום המעצר, 28.7.05.

5129371

54678313ב. מאסר על תנאי של ארבעה חודשים שיופעל אם הנאשם יעבור במשך שלוש שנים מיום שחרורו עבירה על [סעיף 192](http://www.nevo.co.il/law/70301/192) לחוק העונשין.

מאסר על תנאי של שמונה חודשים שיופעל אם הנאשם יעבור במשך שלוש שנים מיום שחרורו עבירה על [סעיף 144](http://www.nevo.co.il/law/70301/144) לחוק העונשין.

ג. קנס בסך 5,000 ₪. הקנס ישולם לא יאוחר מיום 31.10.05.

5129371

54678313

**ניתן היום כ"ה באלול, תשס"ה (29 בספטמבר 2005) במעמד הצדדים.**

יעקב צבן 54678313-988/05

**זכות ערעור לבית המשפט העליון תוך 45 יום מהיום.**

|  |
| --- |
| **יעקב צבן, שופט** |

נוסח מסמך זה כפוף לשינויי ניסוח ועריכה