**בתי המשפט**

|  |  |  |  |
| --- | --- | --- | --- |
| בית משפט השלום אשקלון | | פ 003023/00 +003650/00 | |
|  | |
| בפני: | שופט: בן-יוסף רענן | תאריך: | 04/01/01 |

|  |  |  |  |
| --- | --- | --- | --- |
| בעניין: | מדינת ישראל | | המאשימה |
|  | ע"י ב"כ עוה"ד | חכמון |  |
|  | נגד | |  |
|  | 1 . אדרי יצחק | | הנאשם |
|  | ע"י ב"כ עוה"ד | אטיאס מלי | עו"ד דביר - בהעדר |

|  |  |
| --- | --- |
|  |  |

**גזר דין**

הנאשם אדרי יצחק יליד 1960 הורשע לאחר שמיעת ראיות בעבירת הסגת גבול בניגוד לסעיף 447 (א) (1) לחוק העונשין תשל"ז-1977 (להלן: "חוק העונשין") בת.פ. 3023/00 ובת.פ. 3650/00 הורשע על פי הודאתו בכתב אישום מתוקן בעבירות בניגוד לסעיף 287 לחוק העונשין הפרת הוראה חוקית, החזקת נשק ותחמושת בניגוד לסעיף 144 (א) + ג (1) רישא וסיפא והחזקת רכוש חשוד כגנוב בניגוד לסעיף 413 לחוק העונשין.

העבירות כולן נעברו בחודשים יוני ואוקטובר שנת 2000 והחל מיום 10/10/00 הנאשם במעצר ואח"כ עד תום ההליכים המשפטיים. במסגרת הטיעון לעונש קיבל ביהמ"ש תסקיר קצין מבחן בעניינו. התסקיר מגלה כי הנאשם לאחר תקופת גמילה מסמים שערכה כשלוש שנים חזר בשנה האחרונה לצרוך סמים קשים הירואין.

החל משרותו הצבאי לפני כ- 20 שנים ריצה תקופות מאסר ממושכות ועל פי דו"ח שירות המבחן עסקינן באדם הפועל על פי דפוסי התנהגות עברייניים מושרשים.

5129371לחובתו של הנאשם הרשעות קודמות בדין 18 במספר בעשרות עבירות רכוש, סמים, אלימות ואחרות.

בהקשר זה יצויין שאכן כדברי סנגוריתו של הנאשם הרשעותיו הקודמות של הנאשם האחרונה הינה בשל עבירה בשנת 92 אלא שרק בשנת 96 שוחרר ממאסר.

לזכותו של הנאשם ניתן לאמר כי ברוב העבירות בהן הוא נותן הדין היום הודה וחסך מזמנו של ביהמ"ש וכן כי הוא נשוי, אב לחמישה ילדים ושלאחר מאסרו האחרון ניסה לשקם חייו, חדל ל-3 שנים להשתמש בסמים ואף השתלב כשנתיים וחצי בעבודה.

על מצע זה של עברו ונסיבותיו האשיות של הנאשם צריך ביהמ"ש לגזור עונש הולם על הנאשם באשר לעבירותיו שהחמורה שבהן החזקת הנשק, נשק שבו מחסנית עם כדורים.

בהקשר זה יש לזכור כי כתב האשום תוקן והוסף לו סעיף הקובע כי מדובר בנשק אשר נמצא ע"י הנאשם בבוקרו של יום שעות ספורות בטרם נתפס בידי הנאשם, בחוף הים.נ

הן המדינה והן סנגורו של הנאשם בקשו שביהמ"ש ילמד לחומרת המעשה מנסיבות שטענו להן מצד אחד שהנאשם בקש לעשות בנשק דברים אסורים ומצד שני כי כוונתו היתה למסרו למשטרה – טענות אלו גובו במסמכים מתיק החקירה ובטענות – ובכך לא הוכחו ובמה שלא הודה בו הנאשם ולא הורשע בו לא ניתן ליחס לו וכוונתו להסגיר את הנשק למשטרה גם היא לא הוכחה ונותר ביהמ"ש עם המוכח והוא שהנאשם החזיק בנשק ובתחמושת.

הוגשה לביהמ"ש גם פסיקה לענישה הראויה לעבירת הנשק.

עבירותיו האחרות של הנאשם, הסגת הגבול לעסק במטרה לגנוב, החזקת רכוש חשוד כגנוב והפרת הוראה חוקית הינן עבירות שחומרתן פחותה, אך בהצטברן הינן מוסיפות משקל חומרה למעשיו.

לאחר ששקלתי את כל העובדות והנסיבות שפורטו לעיל, הנני סובר שהעונש ההולם את אשמו של הנאשם הינו כדלקמן:

א. 18 חודשי מאסר בפועל החל ביום מעצרו 10.10.2000 וכן ינוכו ימי מעצרו בת.פ. 3023/00 מיום 20.6.00 ועד 22.6.00 .

ב. מאסר על תנאי של 8 חודשים למשך 3 שנים שלא יעבור עבירות בניגוד לפרק יא' לחוק העונשין תשל"ז – 1977 (למעט עבירות בנגוד לסעיף (413) לחוק) או עבירות בנגוד לסעיף 144 לחוק, או נסיון, או סיוע או שידול לביצוען של כל העבירות המפורטות בסעיף זה.

ג. התחייבות על סך 4,000 ₪ למשך 3 שנים שלא יעבור עבירות בנגוד לסעיפים 413, 287 לחוק העונשין תשל"ז – 1977 ,לא יחתום יאסר ל-40 יום.

זכות ערעור בתוך 45 יום.

ניתנה היום 04 בינואר, 2001 (ט' בטבת תשס"א) במעמד הצדדים

|  |
| --- |
| ר. בן יוסף, שופט |

**צו**

המוצגים יוחזרו לבעליהם למעט הנשק והתחמושת שימסרו למדינה.

ניתנה היום 04 בינואר, 2001 (ט' בטבת תשס"א) במעמד הצדדים

|  |
| --- |
| ר. בן יוסף, שופט |

**קלדנית: קאפח רות**

נוסח מסמך זה כפוף לשינויי ניסוח ועריכה