**בתי המשפט**

|  |  |  |  |
| --- | --- | --- | --- |
| **בית משפט השלום אשדוד** | | **פ 001599/05** | |
| **בפני:** | **כב' השופט אריאל חזק** | **תאריך:** | **23/09/2007** |

|  |  |  |  |
| --- | --- | --- | --- |
| בעניין: | מדינת ישראל | | המאשימה |
|  | באמצעות | תביעות לכיש, שלוחת אשדוד |  |
|  | נ ג ד | |  |
|  | אליהו גטאקאר | | הנאשם |
|  | עי |  |  |

**פרוטוקול**

**באופן חריג מאפשר ביהמ"ש למתלוננת לומר מספר מילים.**

**המתלוננת- לאחר שהוזהרה לומר את האמת:**

הרבה עשו בלגאן, הוא היה מחוץ לבית. מי מטפל עכשיו בילדים, אני לא עובדת , רק הוא עובד. מה שהוא עובד זה הפרנסה. ואני לא רוצה שימשיכו עם זה.

# 

# גזר דין

**הנאשם הודה והורשע בעבירה של תקיפת בת זוג , הגורמת חבלה של ממש, וזאת לאחר שביום 14/10/05, תקף את אשתו, בכך שאחז במקל מטאטא שבור והיכה באמצעותו בידה הימנית ובכף רגלה השמאלית, אחז בה בשערה באמצעות ידו, היכה בה באמצעות ברכיו ודחף את ראשה לקיר, עד שנגרמו למתלוננת סימנים אדומים בידיה.**

**בתסקירי שירות המבחן שהוגשו לבית המשפט, המליץ שירות המבחן על הטלת צו של"צ כנגד הנאשם ועל העמדתו בפיקוח שירות המבחן.**

**ב"כ המאשימה ביקשה שלא לאמץ את המלצות שירות המבחן ולהטיל על הנאשם עונש מאסר לביצוע בעבודות שירות.**

**לדבריה, מדובר אמנם בנאשם ללא עבר פלילי, אך יחד עם זאת, מדובר באלימות ברמה גבוהה ובתיק חמור של אלימות, הכוללת תקיפות קשות בנוכחות קטין ולפיכך, טענה, כי לא ניתן יהיה להסתפק רק במאסר מותנה ובעבודות של"צ.**

**הסניגורית מצידה טענה, כי אין להטיל על הנאשם עונש של מאסר בעבודות שירות.**

**לדבריה, מדובר בנאשם בן 36 שנה, העובד במקום מסודר, מפרנס בכבוד את משפחתו והוא חסר כל עבר פלילי.**

**לטענתה, תסקיר שירות המבחן מציין, כי מדובר בבני זוג, בעלי בסיס זוגי טוב, ולדבריה, גם אשת הנאשם טענה, כי היא אינה חוששת מן הנאשם, ושני בני הזוג מעוניינים לשקם יחסיהם.**

**לטענת ב"כ הנאשם, העונש שמבקשת המאשימה להטיל על הנאשם נקמני והוא יפגע בסופו של דבר, גם במתלוננת, מאחר והנאשם עובד מזה שנים במפעל אלקטרה והינו מפרנס יחידי, וכראיה לכך, הציגה מכתב מאת המתלוננת, שבו טוענת המתלוננת כי אם יישלח הנאשם לעבודות שירות המתלוננת היא שתסבול.**

לדברי ב"כ הנאשם, שני בני הזוג מסכימים שמדובר באירוע חריג ובתקופה מאד חריגה ולדבריה, לאחר שבית המשפט דחה הדיון לתקופה ארוכה על מנת לבחון את התנהגות הנאשם ולאחר שהתבר כי התנהגות הנאשם הייתה ללא דופי, יש להטיל על הנאשם עונש מאסר על תנאי.

**לאחר ששמעתי את הצדדים, אני קובע כדלקמן:**

**כפי שצויין לעיל, הורשע הנאשם בעבירה של תקיפת בת זוג בגין כך שביום האירוע תקף את אישתו בכך שאחז מקל מטאטא שבור והיכה באמצעותו בחלקי גופה השונים, ובנוסף היכה באשתו באמצעות ברכיו ודחף את ראשה לקיר.**

**מדובר באלימות חמורה כנגד בת זוג ובדרך כלל אלימות כדוגמת האלימות שנקט הנאשם כלפי המתלוננת תביא להטלת עונש של מאסר בפועל או לכל הפחות בעבודות שירות.**

**יחד עם זאת, בענייננו מדובר בנאשם חסר כל עבר פלילי, אשר גם מדברי המתלוננת עולה כי האירוע הנדון היה אירוע חד פעמי ואינו אופייני לנאשם.**

**זאת ועוד, בתסקירו מיום 02/06/06 ציין שירות המבחן כי הנאשם לוקח אחריות על התנהלותו ומביע צער וחרטה.**

**כן עולה מתוך תסקיר שירות המבחן כי עפ"י התרשמות שירות המבחן מדברי המתלוננת מדובר בבני זוג בעלי בסיס טוב במערכת היחסים ביניהם, אשר האירוע האלים היה אירוע חד פעמי וההליכים המשפטיים בגין האירוע החד פעמי גרמו לזעזוע באיזון המשפחתי.**

**לאחר הגשת תסקיר זה הוריתי על דחייה נוספת במועד הדיון על מנת להתרשם מדרך התקדמותו של הנאשם בהליך טיפולי ששולב בו ובתסקיר מיום 07/02/07 ציין שירות המבחן כי הנאשם משתף פעולה ומגיע לשיחות במסגרת המרכז לנפגעי אלימות באשדוד.**

**בנוסף, ציין שירות המבחן בתסקיר המשלים מיום 07/02/07 כי, המתלוננת דיווחה אף היא על מערכת יחסים תקינה בינה לבין הנאשם.**

**לא זאת אף זאת, במהלך הדיון מיום 10/09/07 אישר בהימ"ש באופן חריג למתלוננת להגיש מכתבה לביהמ"ש, ובמכתבה ביקשה המתלוננת באופן בהיר כי הנאשם לא יישלח לריצוי עבודות שירות, בין היתר לאור חששה שצו על ביצוע עבודות שירות יביא לפיטוריו מהעבודה.**

**בדיון שנערך בפניי היום חזרה המתלוננת על בקשתה שלא יימשכו ההליכים המשפטיים כנגד הנאשם.**

**בבואו של ביהמ"ש לשקול עונשו של נאשם, עליו להביא בחשבון, בין יתר השיקולים, גם את אינטרס המתלוננת, ובמקרים מסויימים יש ליתן משקל מכריע לאינטרס המתלוננת.**

**בענייננו, מדובר בנאשם חסר כל עבר פלילי, אשר הורשע בגין מעשה חד פעמי ועפ"י האמור בתסקירי שירות המבחן מערכת יחסיו עם אישתו ככל הינה מערכת יחסים תקינה.**

**ובנסיבות אלה, כאשר המתלוננת מבקשת את ביהמ"ש באופן עקבי שלא לשלוח הנאשם לעבודות שירות בשל מערכת יחסיה התקינים עימו ובשל חששה שהדבר יפגע בה בעצמה, יש ליתן משקל מכריע לרצונה של המתלוננת.**

**לאור האמור לעיל ועל אף העובדה שבתיק זה קיימת חוות דעת הממונה על עבודות השירות, החלטתי באופן חריג שלא להורות על מאסר הנאשם בדרך של עבודות שירות, ולפיכך אני גוזר על הנאשם את העונשים הבאים:**

**עונש מאסר על תנאי לתקופה של 10 חודשים והתנאי הוא שלא יעבור כל עבירת אלימות לא כולל איומים במשך 3 השנים הקרובות.**

**עונש מאסר על תנאי לתקופה של 5 חודשים, והתנאי שלא יעבור כל עבירת איומים במשך 3 השנים הקרובות.**

**הנאשם יבצע 100 שעות של"צ שירוצו במסגרת מתנ"ס י' באשדוד.**

**הפיקוח על ביצועו של צו השל"צ ייעשה על ידי שירות המבחן.**

**במידת הצורך ישנה שירות המבחן את מקום ההשמה וידווח על כך לביהמ"ש.**

**הנאשם יועמד בצו מבחן במשך שנה, שבמהלכה יפקח שירות המבחן על השתלבותו במסגרת המרכז לנפגעי אלימות באשדוד.**

**5129371**

**54678313**

**מקל המטאטא השבור שצויין כראיה בכתב האישום, יושמד.**

5129371

54678313

אריאל חזק 54678313-1599/05

זכות ערעור בתוך 45 יום לבית משפט מחוזי באר-שבע.

|  |
| --- |
| **ניתנה היום י"א בתשרי, תשס"ח (23 בספטמבר 2007) במעמד הצדדים. א. חזק, שופט** |

קלדנית: שני סעדה

נוסח מסמך זה כפוף לשינויי ניסוח ועריכה