**בתי המשפט**

|  |  |  |  |
| --- | --- | --- | --- |
| **פ 001699/05** | | **בית משפט השלום באר שבע** | |
|  | |
| **24/12/2006** | **תאריך:** | **כבוד השופט ד. מגד- סגן נשיא** | **בפני:** |

|  |  |  |  |
| --- | --- | --- | --- |
|  | **מדינת ישראל – משטרת ישראל** | | בעניין: |
| המאשימה | **אבו צבייח** | **ע"י ב"כ עו"ד** |  |
|  | **נ ג ד** | |  |
|  | **1 . אלנבארי חסן –**  **ע"י ב"כ עו"ד סמיר אבו עאבד**  **2 . אלנבארי זהאנה – נדונה** | |  |
| הנאשמים |  |  |  |
|  | **ב"כ המאשימה**  **הנאשם ובא כוחו** | | **נוכחים** |

**גזר-דין (לנאשם 1)**

1. הנאשם הורשע על פי הודאתו, במסגרת הסדר טיעון, בעבירות בנשק, עבירה לפי סעיף 144 (א) רישא לחוק העונשין התשל"ז – 1977. מכתב האישום עולה, כי בתאריך 22/06/04, החזיק בביתו ללא הרשאה כדין אקדח מתוצרת עירק ובו מחסנית ריקה.

בהסדר הטיעון סוכם, כי המאשימה תגביל עצמה לעונש של 5 חודשי מאסר לריצוי בעבודות שירות, בכפוף לקבלת חוות-דעת הממונה על עבודות שירות, מאסר מותנה וקנס והסניגור יטען על פי שיקול דעתו. עוד סוכם, כי ההסדר יותנה בקבלת חוות-דעת חיובית מאת הממונה על עבודות שירות, שאם לא כן, התיק ייקבע להוכחות.

2. בטיעוניה לעונש הדגישה ב"כ המאשימה, כי מדובר בעבירה חמורה במהותה כעולה מהעונשים שנגזרים בגין נשיאת נשק, לרבות על נאשמים שלא הסתבכו בפלילים. לכן, ביקשה לאמץ את הרף העליון שבהסדר הטיעון.

הסניגור פירט את נסיבותיו האישיות של הנאשם יליד 1953, נשוי ואב ל – 18 ילדים הבכור בן 27 והצעיר בן 3. בטרם הוגש כתב-האישום עבד כנהג על אוטובוס ציבורי בחברת "המוביל הדרומי צביקה" וכתוצאה מהרשעתו, לדבריו, לא יוכל עוד להמשיך בעבודתו. הוא הטעים, כי מעולם לא הסתבך עם החוק, חי חיים נורמטיביים, זוכה לכבוד בחברה הבדואית, המתבטא גם בעיסוקו כבורר ומגשר בסכסוכים בין השבטים ובסיוע לגיוס בני נוער בדואים לצה"ל. עוד הוסיף, כי כבר במהלך החקירה הודה במיוחס לו, שיתף פעולה והביע חרטה. לכן, ביקש להקל בעונשו ולהסתפק במאסר מותנה וקנס ולחילופין לגזור עליו מאסר קצר לריצוי בעבודות שירות.

ב"כ הצדדים תמכו טיעוניהם בפסיקה שהוצגה לבית-המשפט.

3. לפני מספר ימים דן בית המשפט העליון בע.פ. 6671/06 **מ"י נ' מאדי סרור** (לא פורסם) בעבירות של נשיאה והובלת נשק, שנעברו בנסיבות חמורות מאלה שבתיק שבפנינו, שכן המשיב נסע ברכב, כשהוא נושא בין רגליו אקדח טעון במחסנית ובה 9 כדורים וכן, החזיק בכיסו שקית ובה 9 כדורים נוספים. בית המשפט העליון ביטל את העונש שהשית בית-המשפט המחוזי, שעמד על 6 חודשי מאסר לריצוי בעבודות שירות, קנס ומאסר מותנה וגזר על המשיב 15 חודשי מאסר בפועל, בעודו מציין שאינו ממצה עמו את הדין.

בית המשפט צטט מהדברים שנאמרו בע"פ 1332/04 **מ"י נ' יצחק רפאל פס ואח'** פד"י נח (5) 541, 545-546 כדלקמן:

**"יחד עם זאת, נדגיש כי בכל הנוגע לרמת הענישה, הגיעה העת לתת משקל לחומרת העבירות של החזקת נשק... מן הראוי שיהיה בעונש כדי להרתיע מנפיצות התופעה העבריינית של החזקה, נשיאה ושימוש בנשק חם מסוגים שונים... המציאות השוררת היום בארץ – זמינותו של נזק חם ורב עצמה שיש עמו פוטנציאל להסלמה באלימות העבריינית והאידיאולוגית כאחד – מחייבים מתן ביטוי עונשי הולם והחמרה ברמת הענישה..."**.

אכן, מגמה זו של החמרה בעונשים המוטלים בגין עבירות בנשק עוברת כחוט השני בפסיקה הרווחת בשנים האחרונות. ברע"פ 2718/04**פואד אבו דאחל נ' מ"י** תק-על 2000 (1) 3401 קבע בית-המשפט כי :

"מעבר לנדרש יוער, כי הסכנה הטמונה בעבירה החמורה של החזקת נשק מצדיקה הטלת עונשי מאסר לריצוי בפועל גם על מי שזו עבירתו הראשונה. בבוא בית המשפט לשקול את הענישה בעבירות מסוג זה, עליו לתת משקל נכבד יותר לאינטרס הציבורי ולצורך להרתיע עבריינים בכח מלבצע עבירות דומות, על פני הנסיבות האישיות של העבריין".

4. עיינתי בפסיקה שהוצגה על ידי הסניגור ואינני סבור כי ניתן ללמוד ממנה גזירה שווה לגבי הנאשם שבפנינו. בת.פ. 4522/02 הגיעה המאשימה להסדר טיעון עם ב"כ הנאשם, בשל קושי ראייתי מסויים ולכן נגזר עליו מאסר מותנה בלבד. זו גם היתה התוצאה בת.פ. 3111/05 אשר הסתיים בהסדר טיעון, שהתחשב בנסיבותיו האישיות המיוחדות של הנאשם ובשל גילו המבוגר. בת.פ. 1336/03 העדיף בית-המשפט לאמץ המלצת שירות המבחן לגבי נאשם עתיר מעללים וללכת במסלול השיקומי. למותר לציין, שהנאשם שבפנינו אינו זקוק לשיקום.

5. לא התעלמתי מהנימוקים לקולא שפורטו לעיל. התחשבתי בגילו של הנאשם, בהעדר הסתבכות עם החוק הן לפני שהעבירה נעברה והן לאחר מכן, כשקיים יסוד לתקווה שמדובר באירוע חד-פעמי. כמו כן התחשבתי בתרומתו לחברה ולמגזר הבדואי, בהודאתו באשמה שחסכה זמן שיפוטי יקר, בחרטה שהביע, ובתוצאות ההרשעה לגבי המשך עבודתו.

6. אשר על כן, אני גוזר עליו את העונשים כדלקמן:

א. 3 חודשי מאסר שירוצו בעבודות שירות. בהתאם לחוות-הדעת שנערכה ע"י הממונה על עבודות השירות, ירצה הנאשם את עונשו בכיבוי אש באר-שבע בימים א' עד ה' בשבוע בין השעות 08:00 עד 16:00 ובערבי חג בין השעות 08:00 עד השעה 13:00 באחריות מר כנפו מאיר וזאת החל מתאריך 10/01/07.

ב. 6 חודשים מאסר על תנאי והתנאי הוא שתוך 3 שנים מהיום לא יעבור עבירות בנשק.

ג. קנס בסך 5,000 ₪ או 100 ימי מאסר תחתיו. הקנס ישולם ב- 10 תשלומים חודשיים שווים ורצופים החל מתאריך 28/01/07 ואילך.

ד. האקדח יושמד בכפוף לחלוף תקופת הערעור.

הודעה זכות הערעור.

**5129371**

**54678313עותק מגזר-הדין יועבר לממונה על עבודות השירות.**

5129371

ד. מגד 54678313-1699/05

|  |
| --- |
| **ניתנה היום ג' בטבת, תשס"ז (24 בדצמבר 2006) במעמד הצדדים. ד. מגד, שופט**  **סגן נשיא** |

שם הקלדנית: מרקוס אורלי

נוסח מסמך זה כפוף לשינויי ניסוח ועריכה