**בתי המשפט**

|  |  |  |  |
| --- | --- | --- | --- |
| בית משפט השלום באר שבע | | פ 001992/05 | |
|  | |
| בפני: | כב' השופט ג. אמוראי | תאריך: | 28/12/2009 |

|  |  |  |  |
| --- | --- | --- | --- |
| בעניין: | מדינת ישראל | |  |
|  | ע"י ב"כ עו"ד | נאוה זרנגר | המאשימה |
|  | נ ג ד | |  |
|  | אבו עביד מוסא – בעצמו | |  |
|  | ע"י ב"כ | ראפת אבו סרחן – מתמחה ממשרד עו"ד אלסאנע חליל | הנאשמים |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144 (א)](http://www.nevo.co.il/law/70301/144.a), [144(ב)](http://www.nevo.co.il/law/70301/144.b)

# גזר דין

הנאשם בן 46, נשוי, אב ל- 6 ילדים, נעדר עבר פלילי, הועמד לדין ביחד עם נאשמת נוספת, על עבירות לפי [חוק העונשין](http://www.nevo.co.il/law/70301), תשל"ז- 1977 {להלן: [חוק העונשין](http://www.nevo.co.il/law/70301)}.

הנאשם הורשע על פי הודאתו, במסגרת הסדר טיעון, שלא כלל הסכמה לעונש, בעובדות כתב האישום, בעבירה של **החזקת נשק שלא כדין** { [ס' 144 (א)](http://www.nevo.co.il/law/70301/144.a) ל[חוק העונשין](http://www.nevo.co.il/law/70301)} ובעבירה של **החזקת חלק אבזר או תחמושת** {[ס' 144(ב)](http://www.nevo.co.il/law/70301/144.b) [לחוק העונשין](http://www.nevo.co.il/law/70301)}.

עפ"י עובדות כתב האישום, בתאריך 25/02/04 בשכונה 8 בלקיה החזיקו הנאשמים נשק מסוג אקדח "לאמה" וכן מחסנית+ 17 כדורים בלא רשות על פי דין להחזקתם.

**ההסדר בין הצדדים** כלל מחיקת כתב האישום כנגד הנאשמת , הודאת הנאשם בעובדות כתב האישום, הרשעתו, ושליחתו לקבלת תסקיר שירות המבחן בטרם טיעונים לעונש.

**תסקיר שירות המבחן,** פירט את נסיבותיו האישיות והמשפחתיות של הנאשם, עיסוקו, ההשקעה הרבה של הנאשם ובני משפחתו בטיפול באחת מבנותיו החולה במחלת צליאק, וכן את אחריותו לעבירה והרקע לביצועה. שירות המבחן התרשם כי הנאשם לוקח אחריות מלאה לעבירה. באשר להחזקת הנשק התקשה הנאשם להסביר את מניעיו, שלל סכסוכים , ציין כי רכש הנשק שנים ארוכות קודם שהתגלה, הנשק הוחבא בחצר ביתו ומעטים ידעו על קיומו. שירות המבחן התרשם כי הסיכון להישנות עבירה מסוג בה הורשע אינו גדול. המלצת שירות המבחן הינה ענישה חינוכית בדמות צו של"צ בהיקף של 180 שעות.

**במסגרת הטיעונים לעונש**, עתרה ב"כ המאשימה להשית על הנאשם מאסר בפועל, מאסר על תנאי וקנס, תוך שהיא מפנה לחומרת העבירה, לנסיבות ביצועה, ובהסתמך על פסיקה אליה הפנתה. לענין המלצת שירות המבחן טענה כי הינה בגדר המלצה ואינה עולה בקנה אחד עם הפסיקה בנסיבות המקרה.

בטרם טיעוני הסנגור נשלח הנאשם לממונה על עבודות השירות לצורך בחינת התאמתו לריצוי עונש במסגרת עבודות השירות, זאת בהסכמת הסנגור.

**חוות דעת הממונה על עבודות השירות בשב"ס** מצאה את הנאשם מתאים לריצוי עונש במסגרת עבודות השירות. מועד אפשרי עדכני לריצוי העונש הינו החל מיום 9/2/10.

הצדדים השלימו טיעוניהם לעונש. המאשימה חזרה על עמדתה לעניין העונש. ב"כ הנאשם ביקש שלא להחמיר עם הנאשם ולהשית עליו מאסר בפועל שירוצה בדרך של עבודות שירות ברף המינמלי. הסנגור הפנה לחלוף הזמן מאז ביצוע העבירה, העדר הסתבכויות מאז, וכן לאמור בתסקיר שירות המבחן. הוסיף הסנגור וטען כי הנאשם נעדר עבר פלילי, זו מעידתו הראשונה, הנאשם הודה, לקח אחריות, ועובד לפרנסת משפחתו, שכן הוא נשוי ואב ל-6 ילדים קטנים.

**דיון:**

העבירות בהן הודה והורשע הנאשם- החזקת נשק והחזקת תחמושת, הינן חמורות, בעלות פוטנציאל ממשי לסיכון ביטחון הציבור, בין אם במתכוון ובין אם ברשלנות ועלולות להוביל לתוצאות טראגיות של אובדן חיי אדם. בנוסף קיים החשש שמא הנשק המוחזק יגיע לידיים עברייניות או עוינות. לאור הסכנה הטמונה בעבירות אלו נקבע כי יש להשית עונשי מאסר בפועל גם על מי שזו עבירתו הראשונה { [רע"פ 2718/04](http://www.nevo.co.il/case/5852404) פואד אבו דאחל נ' מ"י, מיום 29/03/04}

יחד עם זאת הענישה הינה אינדיווידואלית בהתחשב בנסיבות המעשה והעושה ולאחר איזון בין כלל שיקולי הענישה. כאמור הנאשם נעדר עבר פלילי.

הנאשם החזיק בדרך מוסווית במשך מס' שנים באקדח, במחסנית וב- 17 כדורים, זאת במקום מגוריו.

החזקת האקדח בשילוב התחמושת במקום מגורים רק מגבירים את הפוטנציאל והסיכון הטמון בכך.

לקולא יש ליתן הדעת לגילו של הנאשם, מצבה הרפואי של ביתו, העדר עבר פלילי, חלוף הזמן מאז ביצוע העבירה {כ- 5 שנים} ולהודאתו בכתב האישום המתוקן.

שירות המבחן התרשם כי אין בהתנהגות הנאשם דפוסים עבריינים או אלימים.

במכלול שיקולי הענישה {חומרת העבירה ומהותה, גמול, הרתעה, מניעה ושיקום} הגעתי לכלל איזון לפיו יש להשית על הנאשם עונש מאסר בפועל שירוצה בעבודות שירות ובו יינתן המשקל לשיקול הגמול {למי שמחזיק נשק ותחמושת בצורה מוסווית}, וכן יבטיח את שיקול ההרתעה {האישי והכללי} ומאידך יתחשב בשיקוליו האישיים והמשפחתיים של הנאשם.

## העונש

**לאור כל האמור לעיל, ובהתחשב בשיקולי הענישה, הנסיבות לקולא ולחומרא, ונסיבות העושה והמעשה, הנני דן את הנאשם כדלקמן:**

א. 3 חודשים מאסר בפועל אשר ירוצו בעבודות שירות בהתאם לחוות דעת הממונה על עבודות השירות בשב"ס. הנאשם יתייצב לתחילת ריצוי העונש, ביום 9/2/10 שעה 8:00 במפקדת מחוז דרום שליד כלא באר שבע.

ב. 6 חודשים מאסר על תנאי למשך שלוש שנים מהיום, שהנאשם לא יעבור על אחת העבירות בהן הורשע.

מורה על השמדת/חילוט המוצגים, עפ"י שיקול דעת רשם המוצגים.

**עותק גזר הדין ישלח לממונה על עבודות השירות בשב"ס.**

**5129371**

**54678313זכות ערעור כחוק.**

**5129371**

ג. אמוראי 54678313-1992/05

**54678313ניתן היום י"א בטבת, תש"ע (28 בדצמבר 2009) במעמד הצדדים.**

|  |
| --- |
| **ג.אמוראי, שופט** |

001992/05פ 134 איריס א.

נוסח מסמך זה כפוף לשינויי ניסוח ועריכה

הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן