**בתי המשפט**

|  |  |  |  |
| --- | --- | --- | --- |
|  | | | |
| בית משפט השלום באר שבע | | פ 002261/06 | |
|  | |
| בפני: | כב' השופט ג. אמוראי | תאריך: | 29/10/2006 |

|  |  |  |  |
| --- | --- | --- | --- |
| בעניין: | מדינת ישראל | |  |
|  | ע"י ב"כ | גב' טלי כהן | המאשימה |
|  | נ ג ד | |  |
|  | אבגי גבריאל | |  |
|  | ע"י ב"כ עו"ד | שבתאי רווח | הנאשם |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [58](http://www.nevo.co.il/law/70301/58), [413](http://www.nevo.co.il/law/70301/413), [413ד(א)](http://www.nevo.co.il/law/70301/413d.a), [413ו](http://www.nevo.co.il/law/70301/413f), [413ז](http://www.nevo.co.il/law/70301/413g), [פרק יא](http://www.nevo.co.il/law/70301/jaC)

# גזר דין

הנאשם הורשע על פי הודאתו בעובדות כתב האישום המתוקן בעבירות הבאות: פריצה לרכב בכוונה לבצע פשע לפי [סעיף 413ו](http://www.nevo.co.il/law/70301/413f) סיפא ל[חוק העונשין](http://www.nevo.co.il/law/70301) התשל"ז 1977 (להלן: "החוק"), החזקת כלי פריצה לרכב לפי [סעיף 413ז](http://www.nevo.co.il/law/70301/413g) לחוק, גניבה מרכב לפי [סעיף 413ד(א)](http://www.nevo.co.il/law/70301/413d.a) לחוק.

ביום 9.05.06 ברחוב הרב עוזיאל בבאר שבע, התפרץ הנאשם לרכב מסוג סקודה השייך למר שמעון ויצמן בכך שניפץ את שמשת הרכב באמצעות פלג, הכניס את ידו לרכב וגנב מהרכב פלאפון. עובר לכך, שבר הנאשם את הפלג לצורך שימוש בו ככלי להתפרצות לרכב באמצעות שבירת החלון.

ביום 24.05.06 הגיעו הצדדים להסדר טיעון לפיו הנאשם הודה בכתב אישום מתוקן ונשלח לתסקיר שירות המבחן וזאת ללא הסכמה לעניין העונש (הצדדים יטענו באופן חופשי לעונש).

ב"כ המאשימה בטיעוניה לעונש מיום 13.07.06 מציינת, כי הנאשם בעל עבר פלילי מכביד בעבירות רכוש, סמים ואלימות. לחובתו של הנאשם 2 מאסרים מותנים ברי הפעלה. הנאשם שב ומבצע עבירות וזאת למרות ההזדמנויות שבית המשפט נתן לו. תסקיר שרות המבחן שלילי, הנאשם מגיל צעיר צורך סמים והעבירות בוצעו לשם מימון הסם.

ב"כ המאשימה עותרת להשית על הנאשם עונש מאסר בפועל, להפעיל את המאסרים המותנים במצטבר, מאסר מותנה לתקופה משמעותית וכן פיצוי כספי לבעל הרכב עת/2, מר שמעון ויצמן.

מנגד ב"כ הנאשם עתר שלא למצות את הדין עם הנאשם. הנאשם הודה בהזדמנות הראשונה, כ-7 שנים הנאשם כמעט ולא ביצע עבירות. הנאשם פרץ לרכב בשעת חולשה כדי לממן את התשלום למתדון במרכז סלע. אביו של הנאשם עיוור, הנאשם מטפל בו וכן מנסה לשקם את חייו, חי בדירה של עמידר ובעבר היה ישן במקלטים.

הנאשם בדבריו מציין כי שלושה ימים הוא לא קיבל את המתדון ובשל כך ביצע את העבירות, הנאשם הביע חרטה על ביצוע העבירות וכי הוא מודע שהרס בכך את כל השגיו בשנים האחרונות.

הנאשם יליד 1962 כיום בן 45, גרוש.

מתסקיר שרות המבחן עולה כי הנאשם צורך סמים מגיל 17 אך כ- 7 שנים משתתף בתוכנית של משרד הבריאות לקבלת תחליף סם מסוג "מתדון". התרשמות שרות המבחן מאדם אימפולסיבי, המתקשה לשלוט בדחפיו ונוטה על כן להתנהגות פורצת גבולות.

בנוסף בשנת 1980 עלה בבדיקה פסיכולוגית כי הנאשם סובל מפיגור קל.

מדווח גורמי הטיפול במרכז סלע ב' לשרות המבחן עלה כי לאורך תקופת הטיפול במרכז סלע הצהיר הנאשם על רצונו הרב להפסיק את השימוש בסמים ואף הצליח בכך לתקופת מה, אך הנאשם התקשה להתמיד בטיפול, הניסיונות לבנות עבורו תוכנית שיקום לא צלחו וכי במרבית בדיקות השתן בשנתיים האחרונות נמצאו בנוסף למתדון, סמי רחוב ותרופות פסיכיאטריות.

בסיכומו של דבר שירות המבחן אינו בא בהמלצה טיפולית בעניינו של הנאשם.

הנאשם בעל עבר פלילי רב, לחובתו 28 הרשעות קודמות, שעיקרן עבירות רכוש, סמים ואלימות, כאשר ההרשעה הראשונה משנת 83 והאחרונה הינה מיום 3.05.05.

לנאשם שני תנאים ברי הפעלה:

1. בת.פ 2797/04, שם נידון הנאשם למאסר על תנאי בן 4 חודשים למשך 3 שנים מיום מתן גזר הדין, שלא יעבור עבירה של החזקת מכשירי פריצה. גז"ד ניתן ע"י כב' השופט שפסר בבית המשפט השלום בב"ש ביום 13.12.04.

2. ב[ת.פ 3254/02](http://www.nevo.co.il/case/1016126), שם נידון הנאשם למאסר על תנאי בן 6 חודשים למשך שנתיים מיום מתן גזר הדין, שלא יעבור כל עבירה בא הורשע בין השאר, החזקת נכס חשוד כגנוב לפי [סעיף 413](http://www.nevo.co.il/law/70301/413) לחוק. גז"ד ניתן ע"י כב' השופט אבו טהה בבית המשפט השלום בב"ש ביום 3.05.05.

מאחר והעבירה בתיק הנוכחי בוצעה ביום 9.05.06 יוצא כי המאסרים המותנים הינם ברי הפעלה. הנאשם לא השכיל לנצל את ההזדמנויות שניתנו לו ע"י בית המשפט לנטוש את דרך העבריינות.

העבירה נשוא כתב אישום זה נעברה 6 ימים לאחר מתן גזר הדין ב[ת.פ. 3254/02](http://www.nevo.co.il/case/1016126).

עברו הפלילי של נאשם הינו שיקול הנזקף לחובתו והמחייב ככלל להחמיר בעונשו וזאת כי עברו מהווה הראיה לכך שהעונשים לא היה בהם כדי להרתיעו מלהמשיך לבצע עבירות.

יש לציין לחובת הנאשם את חומרת העבירה בגינה הורשע, אשר לא בכדי קבע המחוקק בגינה עונש מירבי של 7 שנות מאסר. העבירה שעניינה התפרצות לכלי רכב בכוונה לבצע גניבה הפכה ל"מכת מדינה", הפוגעת בבעלי הרכב, הן במישור הרכושי והן במישור האישי (חדירה לפרטיות).

בנוסף יש לציין את הקלות בביצוע העבירה הנ"ל והקושי הרב במיגורה.

הנאשם הודה בהזדמנות הראשונה.

לעניין הפעלת מאסרים מותנים התייחס בית המשפט המחוזי במסגרת [ע"פ 658/06](http://www.nevo.co.il/case/476824) מדינת ישראל נ' אבראהים מוניר, (טרם פורסם) כדלקמן:

"הכלל הוא כי מאסר מותנה שנגזר על נאשם באירוע קודם, יופעל במצטבר לעונש שנגזר באירוע החדש "זולת אם בית משפט שהרשיעו בשל עבירה נוספת ציווה, מטעמים שירשמו, ששתי התקופות כולן או מקצתן יהיו חופפות", כאמור בהוראות [סעיף 58](http://www.nevo.co.il/law/70301/58) ל[חוק העונשין](http://www.nevo.co.il/law/70301). מכאן, שרק במקרה חריג המצדיק זאת יופעל מאסר מותנה בחופף, ובמיוחד כאשר מדובר בחפיפת מלוא התקופה ובשני מאסרים מותנים".

לאור האמור לעיל ולאחר ששקללתי את מכלול שיקולי הענישה, הנני דן את הנאשם לעונשים הבאים:

1. מאסר בפועל לתקופה של 7 חודשים.

2. אני מורה כי עונשי המאסר המותנה שנגזרו על הנאשם בת"פ 2797/04 שמשכו 4 חודשים ועונש המאסר המותנה שנגזר על המשיב ב[ת"פ 3254/02](http://www.nevo.co.il/case/1016126) שמשכו 6 חודשים, ירוצו במצטבר זה לזה, ובסך הכל 10 חודשים, ובמצטבר לעונש המאסר שהוטל בגין כתב האישום דנן.

3. סך הכל ירצה הנאשם 17 חודשים מאסר בפועל מיום מעצרו 10/5/06.

4. 6 חודשים מאסר על תנאי למשך 3 שנים מיום שחרורו, שהנאשם לא יעבור בתקופה זו כל עבירה לפי [פרק יא](http://www.nevo.co.il/law/70301/jaC) ל[חוק העונשין](http://www.nevo.co.il/law/70301), התשל"ז- 1977.

5. מורה על השמדת המוצג.

5129371

54678313

**זכות ערעור תוך 45 יום מהיום.**

5129371

54678313

ג. אמוראי 54678313-2261/06

**ניתן היום ז' בחשון, תשס"ז (29 באוקטובר 2006) במעמד הצדדים.**

|  |
| --- |
| **ג.אמוראי, שופט** |

002261/06פ 134 איריס א.

נוסח מסמך זה כפוף לשינויי ניסוח ועריכה