**בתי המשפט**

|  |  |  |  |
| --- | --- | --- | --- |
| **בית משפט השלום באר שבע** | | **פ 002458/07** | |
|  | |
| **בפני:** | **כב' השופט נ. אבו טהה** | **תאריך:** | **13/10/2009** |

|  |  |  |  |
| --- | --- | --- | --- |
| **בעניין:** | מדינת ישראל | |  |
|  | ע"י ב"כ עו"ד | הדס הוס | המאשימה |
|  | נ ג ד | |  |
|  | אבו ואדי מוסא - בעצמו | |  |
|  | ע"י ב"כ עו"ד | יובל ליבדרו | הנאשם |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301)

**גזר דין**

הנאשם הורשע, במסגרת הסדר טיעון, על פי הודאתו בעובדות כתב האישום המתוקן, בביצוע 2 עבירות בנשק בכך שבתאריך 26.06.07 החזיק רובה מסוג קלצ'ניקוב, מוסלק תחת ערימת מזרונים וכן החזיק במקומות שונים בביתו מחסנית של רובה ובה שני קליעים.

טרם הטיעונים לעונש התבקש תסקיר בעניינו של הנאשם.

מתסקיר שהוגש ביום 19.01.09 עולה כי הנאשם בן 62, נשוי בשנית, אב ל-9 ילדים, חולה לב וסוכרת, עבר שלושה התקפי לב וארבעה צינטורים, מתקיים מקצבת נכות.

עוד עולה מהתסקיר כי הנאשם שירת שירות צבאי מלא וכן עבד במהלך חייו עד להחרפה במצבו הרפואי.

בשיחה עם שירות המבחן, שלל הנאשם כוונות פליליות בכל הנוגע לעבירות נשוא כתב האישום, טען כי מצא את כלי הנשק והתחמושת וכי היה בכוונתו למסרם למשטרה. נראה היה כי חשוב לנאשם להבהיר שהוא אדם נורמטיבי, שומר חוק, נאמן למדינה ותרם לה רבות.

שירות המבחן התרשם כי הנאשם חש כקורבן אשר נעשה לו עוול ע"י הממסד המתעלם מתרומתו למדינה ומתייחס אליו כעבריין.

מאחר והנאשם לא העלה בעייתיות הדורשת התערבות טיפולית ולאור עמדותיו ביחס לעבירה שביצע, גילו ומצבו הרפואי, נמנע השירות מהמלצה טיפולית או שיקומית בעניינו.

במסגרת הטיעונים לעונש עתרה ב"כ המאשימה להשית על הנאשם מאסר בפועל וכן מאסר על תנאי. נטען כי על אף עברו הנקי של הנאשם, יש להחמיר עימו וזאת לאור חומרת העבירות ומדיניות הענישה שננקטה בנוגע לעבירות הנשק.

ב"כ המאשימה הגישה לעיוני פסיקה רלוונטית – [רע"פ 2718/04](http://www.nevo.co.il/case/5852404) ו[ע"פ 6583/06](http://www.nevo.co.il/case/6072945), [רע"פ 2070/08](http://www.nevo.co.il/case/5809395).

ב"כ הנאשם מנגד, עתר להשית על הנאשם עונש מותנה בלבד, וזאת לאור העובדה כי מדובר בנאשם מבוגר, ללא עבר פלילי, אשר הודה וחסך מזמנו של בית המשפט. הנאשם תרם למדינה במסגרת שירותו הצבאי ואף השתתף במלחמת יום הכיפורים. בנוסף, נטען כי מדובר בנאשם חולני ואף הוגשו מסמכים רפואיים המעידים על מצבו הבריאותי. ב"כ הנאשם עתר להתחשב בנוסף במצבה הסוציו אקונומי של משפחת הנאשם וכן במצבה הרפואי, לאור זאת שרעייתו של הנאשם וכן אחד מבניו פגועים מבחינה מוחית.

**הנאשם:**

ביקש לזקוף לזכותו את תרומתו הרבה למדינה וטען כי היה בכוונתו למסור את הנשק למשטרה.

כמו כן, עתר להתחשב במצבו ובנסיבותיו האישיות והמשפחתיות.

הנאשם יליד 1946, אין לחובתו הרשעות קודמות.

אין חולק בדבר חומרת העבירות בהן הורשע הנאשם וכן בדבר הצורך להשית ענישה ראויה בעבירות אלו על מנת להרתיע עבריינים מלבצע עבירות דומות.

עם זאת ובהתאם לעקרון הענישה האינדיבידואלית, על ביהמ"ש להתייחס לכל נאשם ונאשם בהתאם לנסיבותיו ולגזור את הדין תוך התחשבות במכלול השיקולים העומדים לפניו.

במקרה דנן, מדובר בנאשם מבוגר, כבן 63, ללא רבב בעברו.

נסיבות העבירה – הנשק נתפס בביתו, לאחר בדיקות לא נמצא כי הנשק היה מעורב בפעילות פלילית, משך החזקת הנשק הייתה לתקופה של מספר ימים – לדברי הנאשם, היה בכוונתו למסור את הנשק לתחנת המשטרה, אולם בשל מחלתו התעכב הדבר.

עד לביצוע העבירות דנן ניהל הנאשם אורח חיים נורמטיבי, שירת בצה"ל, השתתף במלחמות ישראל ועבד כל חייו עד אשר מצבו הבריאותי מנעו מלהמשיך לעבוד.

מצבו הבריאותי של הנאשם אינו תקין, הוא חולה לב וסוכרת ואף עבר שלושה התקפי לב וארבעה צינטורים. הנאשם מטופל באישה ובבן אשר פגועים מבחינה מוחית.

מצבו הכלכלי של הנאשם אף הוא קשה. לעיוני הוגש מסמך עו"ס במועצה המקומית בכסייפה, ממנו עולה כי הנאשם ובני משפחתו מצויים במצב סוציו-אקונומי קשה.

במכלול השיקולים אתחשב אף בהודאתו של הנאשם אשר חסכה זמן שיפוטי יקר ובחרטה אשר הביע בפני.

עיינתי בפסיקה שהגישה ב"כ המאשימה: ב[רע"פ 2718/04](http://www.nevo.co.il/case/5852404) - המדובר בנשק שנגנב ממקום התפרצות והוספה לקנה האקדח הברגה מתאימה למשתיק קול; [ע"פ 6583/06](http://www.nevo.co.il/case/6072945) - המדובר בכתב אישום שהוגש לבית המשפט המחוזי בהתאם לסעיף 144(א) רישא + (ג) (1) ל[חוק העונשין](http://www.nevo.co.il/law/70301); [רע"פ 2070/08](http://www.nevo.co.il/case/5809395) – המדובר בכתב אישום המייחס לנאשם החזקת ציוד צבאי ונשק רב. עוד מדובר בנאשם שלחובתו הרשעות בגין פקודת הסמים – כך שאין במקרים הנידונים כדי להשליך על המקרה דנן.

לאור האמור לעיל, החלטתי שלא למצות את הדין עם הנאשם ובהתאם לכך הנני גוזר עליו את העונשים הבאים:

**א. 6 חודשי מאסר על תנאי, למשך 3 שנים מהיום, שלא יעבור עבירה בה הורשע.**

**ב. קנס בסך 500 ש"ח או יומיים מאסר תמורתו.**

**ג. חתימת התחייבות כספית על סך 10,000 ש"ח, שלא יעבור עבירה דומה משך שנתיים מהיום.**

**זכות ערעור תוך 45 יום.**

**ניתנה היום כ"ה בתשרי, תש"ע (13 באוקטובר 2009) במעמד הצדדים.**

|  |
| --- |
| **אבו טהה נסר, שופט** |

5129371

54678313

**צו**

מורה על חילוט המוצגים לאוצר המדינה.

נ. אבו טהה 54678313-2458/07

|  |
| --- |
| **ניתן היום כ"ה בתשרי, תש"ע (13 באוקטובר 2009) במעמד הצדדים. אבו טהה נסר, שופט** |

נוסח מסמך זה כפוף לשינויי ניסוח ועריכה

הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן