**בתי המשפט**

|  |  |  |  |
| --- | --- | --- | --- |
| **בית משפט השלום באר שבע** | | **פ 003498/07** | |
| **בפני:** | **כב' השופט נ. אבו טהה** | **תאריך:** | **09/10/2007** |

|  |  |  |  |
| --- | --- | --- | --- |
| **בעניין:** | מדינת ישראל | |  |
|  | ע"י ב"כ עו"ד | אוהד סלמי | המאשימה |
|  | נ ג ד | |  |
|  | צאלח חוסאם (עצור) – בעצמו | |  |
|  | ע"י ב"כ עו"ד | אלעטאונה נאסר | הנאשם |

חקיקה שאוזכרה:

[חוק הכניסה לישראל, תשי"ב-1952](http://www.nevo.co.il/law/90721)

[חוק העונשין, תשל"ז-1977](http://www.nevo.co.il/law/70301)

**גזר דין**

הנאשם הורשע על פי הודאתו, בעובדות כתב האישום בעבירות של:

1. כניסה לישראל שלא כחוק- עבירה לפי סעיף 12 (1) ל[חוק הכניסה לישראל](http://www.nevo.co.il/law/90721), תשי"ב 1952.
2. החזקת נשק שלא כדין- עבירה לפי סעיף 144 (א) רישא ל[חוק העונשין](http://www.nevo.co.il/law/70301), תשל"ז-1977.

מעובדות כתב האישום עולה כי בתאריך 08.09.07, שהה הנאשם, אשר הינו תושב השטחים בישראל, כשאין ברשותו אישור כניסה כחוק לישראל. במעמד זה החזיק הנאשם בנשק עם מחסנית ריקה וזאת בלא רשות על פי דין להחזיקו.

במסגרת הטיעונים לעונש עתר ב"כ המאשימה להשית על הנאשם עונש של מאסר בפועל ארוך ומשמעותי, מאסר על תנאי וקנס כספי כבד.

ב"כ המאשימה הגיש לעיוני אסופת פסיקה הנוגעת לענישה בעבירות בהן הורשע הנאשם.

מנגד, עתר ב"כ הנאשם שלא למצות את הדין עם הנאשם ולהשית עליו מאסר קצר בלבד וכן מאסר מותנה ארוך ומשמעותי.

ב"כ הנאשם טען כי הענישה הינה אינדיבידואלית ובמקרה דנן, אין המדובר במקרה מהמקרים החמורים של החזקת נשק וכן כי יש לייחס משקל רב לעובדה שלנאשם אין עבר פלילי.

**דבר הנאשם:**

הנאשם הודה בטעותו וביקש את התחשבות בית המשפט.

הנאשם, תושב חברון, טען כי ביקש, באמצעות הנשק, להרתיע את משפחת אהובתו, תושבי חברון אף הם, אשר אינם מסכימים כי יינשא לה.

בנוסף טען הנאשם כי הבין את חומרת מעשיו ואף הגיע להחלטה שאיננו מעוניין עוד להיות בקשר עם משפחת חברתו ואף לא להינשא לה.

הנאשם יליד 1985, אין לחובתו הרשעות קודמות.

באשר לעבירת הכניסה לישראל שלא כחוק:

פסיקת בתי המשפט שבה ומדגישה את חומרת התופעה של כניסה לישראל שלא כדין, המשבשת את הסדר החברתי ומכבידה על איתורם של אילו הנכנסים לישראל לשם ביצוע עבירות פליליות או ביטחוניות.

כפי שנפסק ב[ע"פ 6244/02](http://www.nevo.co.il/case/6055365) בבית המשפט המחוזי בירושלים:

**"מדובר בעבירות נפוצות המתבצעות בתקופה קשה שאינה מאפשרת פתיחות וסובלנות כלפי כניסה לישראל שלא כחוק. היא מכבידה על כוחות הביטחון ומסכנת את הציבור. ענישה קלה יחסית, אין בה כדי להרתיע הן את המשיבים והן אחרים ובכך מחטיאה היא את עיקר מטרתה".**

באשר לעבירה של החזקת נשק שלא כדין:

נקודת המוצא לצורך הטלת העונש בעבירה של נשיאת נשק שלא כדין, היא דברים שקבע בית

המשפט העליון עוד לפני כעשרים שנה (ע"פ 972 ,910/85 אברהים קונדוס ואח' נ' מדינת ישראל

תק-על 86(2), 670 ,עמ' 671, מפי השופט ג' בך, אליו הסכימו המשנה לנשיא, השופטת מ' בן פורת

השופט, כתוארו אז, א' ברק):

"אין אנו יכולים להתעלם מהעובדה, שהחזקת נשק שלא כדין הינה עבירה נפוצה, אשר מסכנת את בטחון הציבור במידה רצינית, והדברים ידועים. חשוב שתחדור לתודעת כל תושבי המדינה הידיעה, שמי שביודעין מקבל לרשותו כלי נשק שלא כדין, צפוי בגין עבירה זו לעונש מכאיב, אפילו אין הוא מתכוון אישית לבצע פשע מסוים ומוגדר בעזרת הנשק האמור."

באותה פרשה, הוטלו על שני הנאשמים העונשים הבאים: שלוש וחצי שנות מאסר, כאשר מתוכם

לנאשם 1, עונש מאסר בפועל של עשרים חודשי מאסר, והיתרה על תנאי, ולנאשם השני, חמש

עשרה חודשי מאסר, והיתרה על תנאי.

כבסיס לשיקולי הענישה, יש לשוב, תמיד, להוראות המחוקק.

סעיף 144 ל[חוק העונשין](http://www.nevo.co.il/law/70301), שכותרתו "**עבירות בנשק**", קובע מספר עבירות, ולצידם - העונש המרבי.

הנאשם שבפנינו הורשע, על פי הודאתו, בעבירה של נשיאת נשק שלא כדין, על פי סעיף 144(א)

רישא ל[חוק העונשין](http://www.nevo.co.il/law/70301), אשר קובע כי, "**הרוכש או המחזיק נשק בלא רשות על פי דין להחזקתו, דינו**

**- מאסר שבע שנים".**

יש לזכור כי המחוקק ראה בחומרה יתירה את מחזיק הנשק, בכך שהטיל עליו עונש מרבי של 7 שנות מאסר.

כמו בכל גזר דין, יש ליתן משקל לא רק לנסיבות המיוחדות של המקרה , כפי שתואר לעיל, אלא גם לנסיבותיו האישיות של הנאשם, הנסיבות שהביאו אותו להחזיק נשק, הודאתו במיוחס לו ולהעדר עבר פלילי לחובתו.

לאחר ששקלתי את מכלול הנסיבות שהובאו לעיל, ובהתחשב בעונש המרבי שנקבע בחוק ובמגמת

הפסיקה שהוזכרה לעיל, ולאחר שנתתי דעתי גם לדברי הנאשם בחרטתו, הגעתי למסקנה כי מן

הראוי להטיל על הנאשם עונש מאסר בפועל.

תקופת המאסר, צריכה לשקף את הסיכון של החזקת הנשק, והשהייה שלא כדין בתחומי מדינת

ישראל, אך עמדתי היא כי אין למצות עמו את הדין עד תום, ולכן לא ראיתי לנכון לקבל את בקשת

המדינה לנקוט כלפי הנאשם בעונשים החמורים שנמצאו בחלק מהפסיקה שהוגשה לעיוני.

לפיכך, אני גוזר על הנאשם:

א. **24** חודשי מאסר, מתוכם **10** חודשים לריצוי בפועל והיתרה על תנאי למשך שלוש שנים מיום שחרורו מהכלא, שלא יעבור עבירה מסוג פשע.

ב. **6** חודשי מאסר, מתוכם **חודשיים** לריצוי באופן **מצטבר** למאסר שהושת בסעיף א' לעיל והיתרה על תנאי למשך שנתיים מיום שחרורו מהכלא, שלא יעבור עבירה בניגוד ל[חוק הכניסה לישראל](http://www.nevo.co.il/law/90721).

תקופת המאסר תימנה מיום מעצרו 08.09.07.

**זכות ערעור תוך 45 יום.**

**ניתנה היום כ"ז בתשרי, תשס"ח (9 באוקטובר 2007) במעמד הצדדים.**

|  |
| --- |
| **אבו טהה נסר, שופט** |

**ב"כ המאשימה**:

אבקש צו לחילוט הנשק לאוצר המדינה או להשמדתו.

**ב"כ הנאשם**:

אין התנגדות.

**5129371**

**54678313החלטה**

כמבוקש.

5129371

נ. אבו טהה 54678313-3498/07

|  |
| --- |
| **ניתנה היום כ"ז בתשרי, תשס"ח (9 באוקטובר 2007) במעמד הצדדים. נסר אבו טהה, שופט** |

003498/07פ 134 עינת חייט

נוסח מסמך זה כפוף לשינויי ניסוח ועריכה