**בתי המשפט**

|  |  |  |  |
| --- | --- | --- | --- |
| בית משפט השלום באר שבע | | פ 004493/06 | |
|  | |
| בפני: | כבוד השופט ד. מגד- סגן נשיא | תאריך: | 17/09/2008 |

|  |  |  |  |
| --- | --- | --- | --- |
| בעניין: | מדינת ישראל | |  |
|  | ע"י ב"כ עו"ד | רוית מלכה | המאשימה |
|  | נ ג ד | |  |
|  | מחמד אבו מדיעים – בעצמו | |  |
|  | ע"י ב"כ עו"ד | אלשאמי פאיז | הנאשם |

**גזר דין**

1. הנאשם הורשע על פי הודאתו במסגרת הסדר טיעון בכתב אישום מתוקן בעבירות בנשק, עבירה לפי סעיף 144(א) ל[חוק העונשין](http://www.nevo.co.il/law_html/law01/073_002.htm), התשל"ז-1977. מכתב האישום המתוקן עולה, כי בתאריך 14.9.06 החזיק הנאשם בביתו שברהט אקדח מסוג אף אן ומחסנית ובה ארבעה כדורים. בהסדר הטיעון סוכם, כי התביעה תעתור לגזור על הנאשם מאסר בפועל לריצוי בבית סוהר וההגנה תטען באופן חופשי.

2. לבקשת הסניגור שירות המבחן ערך מספר תסקירים. התסקיר הראשון פרט את נסיבותיו האישיות. מדובר בנאשם כבן 25, שסיים 6 שנות לימוד, נשוי ואב לשלושה ילדים ועובד בחקלאות. בתסקיר השני נכתב, כי הנאשם הכחיש את המיוחס לו בכתב האישום, טען, כי אסף טרמפיסט שהשאיר את האקדח ברכבו. לאחר שהנאשם שב והודה בבית המשפט בעבירה המיוחסת לו הוגש תסקיר נוסף. עולה ממנו, כי הנאשם הודה שרכש את האקדח, בידיעה שאינו רשאי להחזיק בו, על מנת לירות יריות שמחה במסיבת נישואין של אחיו. שירות המבחן סבר, כי הימשכות ההליכים המשפטיים מהווים לגבי הנאשם גורם חינוכי והרתעתי לכן המליץ להשית עליו מאסר לריצוי בעבודות שירות.

3. בטיעוניו לעונש הדגיש התובע, כי אין מקום להסתפק במאסר לריצוי בעבודות שירות וכי רק ענישה מחמירה, הכוללת מאסרים בפועל בבית סוהר, תצמצם את תופעת החזקת הנשק הנפוצה במחוזותינו. הוא תמך טיעוניו בפסיקה עניפה. הסניגור טען, כי מדובר בנאשם נורמטיבי, בעל משפחה, מפרנס יחיד שלראשונה הסתבך עם החוק ולכן ביקש לאמץ את המלצת שירות המבחן.

4. החזקת נשק ללא רישיון הינה חמורה ביותר. חברה מתוקנת חייבת לנקוט יד קשה כלפי העוברים אותה. פסקי הדין של בית המשפט העליון מצביעים על כך, שהגיעה העת להעלות את רמת הענישה בעבירה זו, בה טמון פוטנציאל של סכנה לשלום הציבור.

ב[ע"פ 3804/05](http://www.nevo.co.il/links/psika/?link=עפ%203804/05) **אברהים אבוקרינאת נ. מדינת ישראל**, תק-על 2005(2), 1849 נקבע כדלקמן:

**"עבירת החזקת נשק ללא רשות כדין, נמנית על העבירות החמורות, המצדיקות הטלת עונשי מאסר לריצוי בפועל, גם על מי שזו עבירתו הראשונה (ראו** [**רע"פ 2718/04**](http://www.nevo.co.il/links/psika/?link=רעפ%202718/04) **פואד אבו דאחל נ' מדינת ישראל, תק-על 2004(1) 3401). במאזן השקלא–טריא בעבירות מסוג זה, על בית-המשפט לתת משקל נכבד יותר לאינטרס הציבורי ולאינטרס ההרתעתי, על-פני נסיבותיו האישיות של העבריין."**

בית משפט העליון קבע בעניין זה ב[ע"פ 910/85](http://www.nevo.co.il/links/psika/?link=עפ%20910/85), **אברהים קונדוס ואח' נ. מדינת ישראל,** תק-על 86(2), 670 כדלקמן:

**"אין אנו יכולים להתעלם מהעובדה, שהחזקת נשק שלא כדין היא עבירה נפוצה, אשר מסכנת את בטחון הציבור במידה רצינית והדברים ידועים. חשוב שתחדור לתודעת כל תושבי המדינה הידיעה, שמי שביודעין מקבל לרשותו כלי נשק שלא כדין, צפוי בגין עבירה זו לעונש מכאיב, אפילו אין הוא מתכוון אישית לבצע פשע מסוים מוגדר בעזרת הנשק האמור."**

ב[ע"פ 3289/03](http://www.nevo.co.il/links/psika/?link=עפ%203289/03) **אבשלום קוממי נ. מדינת ישראל**, תק-על 2003(4), 78, עמ' 79 חזר ואמר כב' השופט לוי :

"**העבירות בהן הורשע המערער, החזקה ונשיאה של נשק על ידי מי שאינו מורשה לכך, הנן עבירות בעלות חומרה יתרה, ובמיוחד בימינו אלה. כדי להלחם בתופעה זו בה חוטאים לא מעטים, ומתוך חשש שנשק המוחזק שלא כדין יגיע לידיים עברייניות או עוינות, קצב המחוקק לצדן של העבירות עונשי מאסר כבדים, מתוך שסבר כי בדרך זו יהיה כדי להרתיע את הרבים. אך כפי שהמציאות מלמדת, אותה מטרה ששם המחוקק לנגד עיניו, רחוקה מהגשמה, ומכאן הצורך להחמיר בעונשיהם של אלה החוטאים בתחום זה, כדי למנוע את פגיעתם בציבור..."**

בית המשפט המחוזי בבאר שבע דן במקרה דומה של החזקת אקדח מסוג אף אן ב[ע"פ 7117/05](http://www.nevo.co.il/links/psika/?link=עפ%207117/05) **פתחי טורה נ. מדינת ישראל** (לא פורסם). באותו עניין גזר בית המשפט השלום על נאשם נעדר עבר פלילי 6 חודשי מאסר בפועל ומאסר מותנה. בית המשפט המחוזי לא התערב בגזר הדין.

5. גם כאשר הנשק שימש לצורך "יריות שמחה" במהלך חתונה, על-פי המינהג המקומי, לא ראה בית המשפט לנכון להימנע מהטלת עונש מאסר בפועל על העבריין. ב[ע"פ 1568/90](http://www.nevo.co.il/links/psika/?link=עפ%201568/90) **עלי אחמד** **נעמה נ. מדינת ישראל**, דינים-עליון, כרך יז, 193, נדון עניינו של מערער שהורשע בעבירות של נשיאת נשק ויריות באוויר בזמן חתונה בכפר מגוריו. המערער נדון ל-9 חודשי מאסר בפועל, לקנס ולמאסר על תנאי. באותו עניין הודגש, כי האקדח שהוחזק לא נועד למטרות פליליות או עויינות וכי המערער הוא בן למשפחה חיובית. בית המשפט העליון ראה לנכון להקל עם המערער הנ"ל והעמיד את תקופת המאסר לריצוי בפועל על 6 חודשים, ללא ניכוי ימי המעצר (44 יום).

6. בנסיבות אלה ונוכח הפסיקה המפורשת והעקבית שפורטה לעיל, לא אוכל לקבל את המלצת שירות המבחן. לאחר שהתחשבתי בהודאת הנאשם באשמה, העדר עבר פלילי והזמן הרב שחלף מאז נעברה העבירה ללא כל הסתבכות עם החוק, אני גוזר על הנאשם את העונשים כדלקמן:

א. 4 חודשי מאסר לריצוי בפועל.

ב. 6 חודשי מאסר על תנאי והתנאי הוא שתוך 3 שנים ממועד שחרורו מהכלא לא יעבור עבירה זהה.

המוצג יחולט לטובת אוצר המדינה.

עותק מהגזר-הדין ישלח לשירות המבחן.

הודעה זכות הערעור.

**ניתן היום י"ז באלול, תשס"ח (17 בספטמבר 2008) במעמד הצדדים.**

|  |
| --- |
| **ד. מגד, שופט**  **סגן נשיא** |

**ב"כ הנאשם:**

מבקש עיכוב ביצוע. בכוונתי להגיש ערעור.

**ב"כ המאשימה:**

מסכימה.

# 

# 5129371

# 54678313החלטה

ד. מגד 54678313-4493/06

בהסכמת המאשימה מעכב ביצוע גזר-הדין למשך 45 יום.

|  |
| --- |
| **ניתנה היום י"ז באלול, תשס"ח (17 בספטמבר 2008) במעמד הצדדים. ד. מגד, שופט**  **סגן נשיא** |

004493/06פ 134 נורית היינה

נוסח מסמך זה כפוף לשינויי ניסוח ועריכה