**בתי המשפט**

|  |  |  |  |
| --- | --- | --- | --- |
| **בית משפט השלום באר שבע** | | **פ 006484/99** | |
| **פ 1992/99 - מצורף**  **פ 5157/01 - מצורף**  **פ.א. 27104/00 - מצורף**  **פ 4127/00 - מצורף** | |
| **בפני:** | **כב' השופטת דרורה בית- אור** | **תאריך:** | **11/02/03** |

|  |  |  |  |
| --- | --- | --- | --- |
| **בעניין:** | **מדינת ישראל** | |  |
|  | **ע"י ב"כ עוה"ד** | **אורלי הרפז** | **המאשימה** |
|  | נגד | |  |
|  | **אבוטבול אורן** | |  |
|  | **ע"י ב"כ עוה"ד** | **בן נתן** | **הנאשם** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144 (א)](http://www.nevo.co.il/law/70301/144.a), [279](http://www.nevo.co.il/law/70301/279), [382 (ב) (1)](http://www.nevo.co.il/law/70301/382.b.1), [413 ג'](http://www.nevo.co.il/law/70301/413c), [447](http://www.nevo.co.il/law/70301/447), [452](http://www.nevo.co.il/law/70301/452)

[פקודת ביטוח רכב מנועי [נוסח חדש], תש"ל-1970](http://www.nevo.co.il/law/74501): סע' [2 (א)](http://www.nevo.co.il/law/74501/2.a)

[פקודת התעבורה [נוסח חדש]](http://www.nevo.co.il/law/5227): סע' [10 (א)](http://www.nevo.co.il/law/5227/10.a), [36 ב' (א)](http://www.nevo.co.il/law/5227/36b.a)

# 

גזר דין

1. הנאשם הורשע עפ"י הודאתו ולאחר צירוף תיקים במספר כתבי אישום בעבירות להלן:

**א. ב**[**ת.פ. 6484/99**](http://www.nevo.co.il/case/2303341) **-** **בעבירה של תקיפת שוטרים לפי** [סעיף 279](http://www.nevo.co.il/law/70301/279) **ל**[**חוק העונשין**](http://www.nevo.co.il/law/70301) **תשל"ז - 1977 (****להלן:"החוק"). העבירה בוצעה ביום 24.10.99.**

**ב. ב**[**ת.פ. 1992/99**](http://www.nevo.co.il/case/2303343) **- בעבירה של שימוש ברכב ללא רשות לפי** [סעיף 413 ג'](http://www.nevo.co.il/law/70301/413c) **(סיפא) לחוק, בעבירה של שימוש ברכב ללא ביטוח לפי** [סעיף 2 (א)](http://www.nevo.co.il/law/74501/2.a) **ל**[**פקודת ביטוח רכב מנועי**](http://www.nevo.co.il/law/74501) **[נוסח חדש] תש"ל - 1970, בעבירה של נהיגה ללא רשיון נהיגה תקף וללא רשות המתלונן בניגוד** [לסעיף 10 (א)](http://www.nevo.co.il/law/5227/10.a)[וסעיף 36 ב' (א)](http://www.nevo.co.il/law/5227/36b.a) **ל**[**פקודת התעבורה**](http://www.nevo.co.il/law/5227)**. העבירות בוצעו ביום 7.8.96.**

**ג. ב**[**ת.פ. 5157/00**](http://www.nevo.co.il/case/2303345) **- בעבירה של עבירות נשק לפי** [סעיף 144 (א)](http://www.nevo.co.il/law/70301/144.a) **רישא לחוק. העבירות בוצעו בין המועדים 20.5.99 ליום 21.5.99.**

**ד. בפ.**[**א. 27104/00**](http://www.nevo.co.il/case/901045) **- בעבירות של היזק בזדון לפי** [סעיף 452](http://www.nevo.co.il/law/70301/452) **לחוק ותקיפה בנסיבות מחמירות לפי סעיף** [382 (ב) (1)](http://www.nevo.co.il/law/70301/382.b.1) **לחוק. העבירות בוצעו בתאריך 5.8.00.**

**ה. ב**[**ת.פ. 4127/00**](http://www.nevo.co.il/case/2303344) **- בעבירה של הסגת גבול לפי** [סעיף 447](http://www.nevo.co.il/law/70301/447) **לחוק ובעבירה של היזק בזדון לפי** [סעיף 452](http://www.nevo.co.il/law/70301/452) **לחוק. העבירות בוצעו בתאריך 7.10.98.**

**2. ביום 16.8.98 הורשע הנאשם בת.פ. 405/96 בעבירות של תקיפת שוטר בעת מילוי תפקידו והעלבת עובד ציבור. באותו תיק גזר עליו בית המשפט (כב' השופט מיכליס, סגן הנשיא, כתוארו אז), מאסר מותנה בלבד בגין העבירות בהן הורשע תוך שהוא מתחשב בנסיבותיו האישיות של הנאשם (להלן:"גזר הדין").**

**על פי גזר הדין נדון הנאשם למאסר בן 12 חודש וזאת בתנאי שבתוך שנתיים מיום מתן גזר הדין (16.9.98) לא יעבור עבירה דומה לעבירות בהן הורשע.**

**3. העבירה בתיק זה** [**ת.פ. 6484/99**](http://www.nevo.co.il/case/2303341) **של תקיפת שוטרים אירעה בתוך שנה מיום מתן גזר הדין הנ"ל ובתוך תקופת התנאי.**

**4. כנגד הנאשם תלוי ועומד תיק נוסף שמספרו** [7056/99,](http://www.nevo.co.il/case/2303341)  **שאף בו עומד הנאשם לדין בגין תקיפת שוטרים בשל אירוע שהיה ביום 21.10.98, בתקופה של פחות מחודש ימים לאחר מתן גזר הדין בת.פ. 405/96. בתיק זה הודה הנאשם בעבירה שיוחסה לו והתיק צורף לכלל התיקים שצורפו לעיל, אך בשלב מאוחר יותר חזר בו הנאשם מהודייתו בהרשאת בית המשפט והתיק הופרד מיתר התיקים ונקבע להוכחות. יש לציין כי טרם החזרה מההודייה ובשל העובדה שהנאשם ביצע לכאורה שתי עבירות של תקיפת שוטרים בשני מועדים שונים, אך בתוך תקופת התנאי, נפתחו נגדו שני כתבי אישום ולאחר שהנאשם הודה באותם שני כתבי אישום הפך התנאי בן 12 החודשים מת.פ. 405/96 לחב הפעלה.**

**5. הנאשם הופנה לקבלת תסקיר של שירות המבחן ושירות המבחן התבקש להתייחס בתסקירו גם לעניין הפעלת התנאי. בנתיים, ולאחר ש**[**ת.פ. 7056/99**](http://www.nevo.co.il/case/6094149) **הופרד מיתר התיקים בשל כך שהנאשם חזר בו מהודייתו בתיק זה, הרי שהתנאי שתלוי ועומד כנגד הנאשם בגין תקיפת שוטרים הפך להיות בר הפעלה, הואיל ומדובר בעבירה אחת בלבד שנעברה ב**[**ת.פ. 6484/99**](http://www.nevo.co.il/case/2303341) **שמפעילה את התנאי.**

**6. שרות המבחן סבור כי לאור העובדה שמדובר בבחור צעיר הרי שלענישה מחמירה של מאסר בפועל, בשלב זה של חייו, תהיינה השלכות מרחיקות לכת על המערכת המשפחתית וענישה של מאסר בפועל עלולה להוביל להשרשרת נורמות עברייניות ולפגוע בסיכוייו לתפקוד תקין בעתיד. לאור זאת מאחר והתסקיר התייחס להודייתו של הנאשם בשני התיקים של תקיפת שוטרים ועל מנת לאפשר לנאשם סיכוי לשקם את חייו הציע שירות המבחן כי תעשה הפרדה בין התיקים וגזר הדין ב**[**ת.פ. 6484/99**](http://www.nevo.co.il/case/2303341) **(בו יש להפעיל את המאסר על תנאי) ינתן בנפרד. בתיק זה המליץ שירות המבחן על העמדתו של הנאשם במבחן טהור למשך 12 חודשים במהלכם ישולב הנאשם בקבוצה טיפולית.**

**לגבי יתר התיקים המליץ שירות המבחן להאריך את המאסר על תנאי וכן להחתימו על התחייבות כספית להמנע מעבירת אלימות בעתיד. כמו כן המליץ שירות המבחן להטיל על הנאשם 450 שעות של עבודות לתועלת הציבור כעונש מוחשי ומציב גבולות להתנהגותו.**

**7. ב"כ המאשימה מתנגד לקבלת ההמלצה של שירות המבחן גם לאחר שהתנאי הפך להיות חב הפעלה והוא סבור שבגין העבירות שהנאשם ביצע עליו לשאת בעונש מאסר בפועל ואין מקום להארכת התנאי. לטענתו, התנהגותו של הנאשם והעבירות שביצע מראות כי הנאשם מזלזל באושיות החוק והעונשים הקלים אותם קיבל עד כה, לא היוו הרתעה מספקת עבורו. לפיכך, סבור ב"כ המאשימה שיש להפעיל את עונש המאסר המותנה וכן לגזור על הנאשם מאסר מותנה נוסף, קנס ופיצוי לשוטר שהותקף.**

**ב"כ המאשימה מבקש לחייב את הנאשם בהוצאות בגין ההליכים שהתארכו עקב בקשתו לחזור מההודייה.**

**8. ב"כ הנאשם מבקש מבית המשפט לקבל את המלצת שירות המבחן. לדבריו, העבירות שבהן הורשע הנאשם הן עבירות שנעברו לפני מספר שנים כאשר העבירה הראשונה בוצעה לפני למעלה מ - 6 שנים ויתר העבירות נעברו על ידו במשך תקופה של 4 שנים בהפרשים גדולים בין עבירה לעבירה. לטענתו, למעט העבירה של תקיפת שוטר, העבירות שעבר הנאשם אינן מן החמורות שישנן ובוודאי שלא עפ"י נסיבותיהן. לדבריו, העבירה שבה נידון הנאשם למאסר על תנאי בן 12 חודשים נעברה בשנת 1995 וגזר הדין ניתן בשנת 98' דהיינו לאחר למעלה משנתיים מיום ביצוע העבירה. העבירה שהפעילה את התנאי בוצעה בשנת 99' דהיינו כשנה לאחר מתן הגזר הדין. יוצא איפוא, שבשל עבירה שאירעה בשנת 95' התנאי הופך להיות תקף בשנת 1999 ובית המשפט מתבקש להפעילו בשנת 2003 דהיינו כ – 4 שנים לאחר ביצוע העבירה. מצב דברים זה לטענתו איננו סביר ועל כן גם לולא המלצתו של שירות המבחן להאריך את התנאי סבור ב"כ הנאשם כי היה על בית המשפט מיוזמתו לשקול הארכת התנאי במקרה זה.**

**9. ככלל, טוען ב"כ הנאשם, מדובר בנאשם צעיר בן 25, נשוי ואב לשני קטינים, שיש לו עבר פלילי לא מכביד אם כי אין הוא מקל ראש בעבירה של תקיפת שוטרים, שאותה ביצע הנאשם ואשר מפעילה את התנאי שתלוי ועומד כנגדו. לדבריו, צירף הנאשם את כל תיקיו, הביע חרטה ומבקש היום לשקם את חייו. ההמלצה של שירות המבחן לטענתו היא המלצה מאוד חיובית והענישה המוצעת היא ענישה שיקומית ועל כן מבקש ב"כ הנאשם לקבל את המלצת שירות המבחן ולא לשלוח את הנאשם למאסר.**

**ב"כ הנאשם מבקש שלא לחייב את הנאשם בהוצאות הואיל והנאשם מימש זכות שקיימת לו במשפט פלילי של חזרה מהודייה ולא מדובר בהליך סרק גרידא.**

**10. לנאשם עבר פלילי לא מכביד, בעברו הרשעה אחת בת.פ. 405/96 הנ"ל בגין תקיפת שוטר. דא עקא שבין השנים 1996 לשנת 2000 הספיק הנאשם, כמפורט לעיל, לבצע עבירות בהיקף גדול שכולן מעידות על זלזול בוטה בשלטון החוק. כל העבירות שביצע הנאשם צורפו יחדיו לתיק שבפני.**

**11. כאמור רובץ על הנאשם עונש מאסר על תנאי בגין תקיפת שוטרים. אין להרבות במילים על חומרת האישום של תקיפת שוטרים במילוי תפקידם, כאשר הנאשם מבצע עבירות אלה לאחר שבית המשפט נתן בו אמון ושיחרר אותו בפעם הראשונה בדונו אותו למאסר מותנה בלבד.**

**12. בנתיים כאמור לעיל הפך התנאי להיות בר הפעלה ולא חב הפעלה.**

**13. שקלתי את טיעוני ב"כ הצדדים, את נסיבותיו האישיות של הנאשם ואת נסיבות ביצוע העבירות על ידו. אין ספק בליבי כי לנאשם זה חוב כבד לחברה. מדובר באדם שלא בחל בדרך עבריינית שכללה מגוון עבירות כמו העבירות של שימוש ברכב ללא ביטוח ונהיגה ללא רשיון, עבירות של תקיפה והיזק בזדון וכן עבירה של השגת גבול והחמורה מכל היא העבירה של תקיפת שוטרים אשר התרחשה בעוד מאסר מותנה בר הפעלה תלוי ועומד כנגדו.**

**מנגד, אינני יכולה להתעלם מהעובדה שמדובר אכן בעבירות אשר בוצעו לפני שנים מספר החל בשנת 1996, לאחר מכן בשנת 1998, וכן בשנת 1999 ובשנת 2000. מאז שנת 2000 לא נרשמה לחובתו של הנאשם כל עבירה ולמעשה החל הנאשם בהליך שיקומי וטיפולי במסגרת שירות המבחן יחד עם אשתו ושירות המבחן מציין כי מאז החל ההליך מתנהלת בין הנאשם ואשתו מערכת זוגית מפרגנת ותומכת והנאשם בחר לפתוח בדף חדש כשבין היתר הוא גם מצרף את כל התיקים שתלויים ועומדים כנגדו על מנת לסיים את ההליכים הפלילים כולם.**

**שירות המבחן מתרשם כי הנאשם משקיע מאמצים כנים ומבטא מוטיביציה ורצון לשינוי אורחות חייו ולבדיקת החלקים המכשילים באישיותו וחושש מאוד מהמשך ההליך הפלילי על עתידו. לכן, גם סבור שירות המבחן כי לענישה מחמירה של מאסר בפועל בשלב זה של חייו תהיינה השלכות מרחיקות לכת על המערכת המשפחתית וכן היא עלולה להוביל להשרשרת נורמות עברייניות ולפגוע בתפקוד תקין בעתיד.**

**14. בנסיבות המתוארות לעיל ונוכח העובדה שמחד גיסא מדובר בעבירות שהנאשם אמור לתת עליהן את הדין בכל חומרתו אך הואיל והעבירות בוצעו לפני מספר שנים וכן בשל כך שמצאתי שיש ממש בדברי ב"כ הנאשם בנוגע להפעלת תנאי בשנת 2003 עקב גזר דין שניתן בשנת 1996 ובשל עבירה שבוצעה בשנת 1999 וכמו כן לאור התסקיר החיובי שניתן בעניינו של הנאשם אני רואה לנכון לקבל את המלצת שירות המבחן בנוגע לעונש שיש להטיל על הנאשם.**

**15. אשר על כן ולאור האמור לעיל אני גוזרת על הנאשם את העונשים הבאים:**

**א. אני מאריכה את התנאי שהוטל על הנאשם בת.פ. 405/96 בן 12 חודש לתקופה נוספת של שנתיים וזאת החל מהיום.**

**ב. בגין העבירות בהן הורשע הנאשם, כאמור לעיל, אני מטילה על הנאשם מאסר מותנה בן 10 חודשים והתנאי הוא שהנאשם לא יעבור במשך 3 שנים מהיום עבירות כמו העבירות שבהן הורשע בכל התיקים שצירף.**

**ג. אני גוזרת על הנאשם 450 שעות של עבודה לתועלת הציבור לפי המלצת שירות המבחן.**

**ד. קובעת לדיון בנוגע לעבודות השל"צ ליום 9.3.03 בשעה 08:30.**

**ה. לא מצאתי לנכון לחייב את הנאשם בהוצאות בגין ההליכים שננקטו על ידו בתיק זה.**

**ו. עותק החלטה זו ישלח לשירות המבחן.**

**5129371**

**54678313ניתן היום ט' באדר א, תשס"ג (11 בפברואר 2003) במעמד הצדדים**

**5129371**

דרורה בית- אור 54678313-6484/99

**54678313**

|  |
| --- |
| **ד. בית אור, שופטת** |

006484/99פ 134 לבנה טלגאוקר

נוסח מסמך זה כפוף לשינויי ניסוח ועריכה