**בתי המשפט**

|  |  |  |  |
| --- | --- | --- | --- |
| **בית משפט מחוזי באר שבע** | | **פ 008040/01** | |
|  | |
| **בפני:** | **כב' השופט יוסף אלון** | **תאריך:** | **12/09/2004** |

|  |  |  |  |  |  |
| --- | --- | --- | --- | --- | --- |
| בעניין: | | | **מדינת ישראל** | |  |
|  | | | **ע"י ב"כ עו"ד** | **עטר** | המאשימה |
|  | | | נגד | |  |
|  | | |  | |  |
|  | | | **אבו אלקיעאן פואד** | | הנאשם |
|  |  | **ע"י ב"כ עו"ד א. בר ציון** | | | |

# 

# חקיקה שאוזכרה:

# [חוק העונשין, תשל"ז-1977](http://www.nevo.co.il/law/70301): סע' [144 (א)](http://www.nevo.co.il/law/70301/144.a), [273](http://www.nevo.co.il/law/70301/273)

# 

**גזר דין**

1. הנאשם הורשע עפ"י הודאתו בכתב האישום המתוקן בביצוע המעשים והעבירות דלהלן:

ב-25.4.01 בשעות אחה"צ התחוללו מהומות והתפרעויות בין שתי משפחות ביישוב ח'ורה, וכוחות המשטרה הגיעו למקום כדי להחזיר הסדר על כנו.

סמוך לשעה 19:00, אותו הערב, רדפו מספר שוטרים אחרי הנאשם וכשהתקרב אליו קצין המשטרה יקי ארצי, הוציא הנאשם מחגורת הקצין את אקדחו, האקדח נשמט מידו של הנאשם ונתפס ע"י שוטר נוסף שהיה במקום.

5129371בעת שניסה הקצין הנ"ל לעצור את הנאשם, הנאשם דחף אותו.

בשל ביצוע מעשים אלה המפורטים בכתב האישום המתוקן, הורשע הנאשם, עפ"י הודאתו, בעבירה של תקיפת שוטר לפי [סעיף 273](http://www.nevo.co.il/law/70301/273) ל[חוק העונשין](http://www.nevo.co.il/law/70301) וב"עבירה בנשק" לפי [סעיף 144 (א)](http://www.nevo.co.il/law/70301/144.a) לחוק הנ"ל.

2. מלכתחילה הואשם הנאשם [ביום 27.4.01] בכתב האישום המקורי בעבירות נטענות רבות נוספות, שבכולן כפר.

לאורך ישיבות רבות שנקבעו לשמיעת ראיות התביעה לא הופיעו מרבית עדיה, ובסופם של דברים ביום 8.12.03 הגיעו התביעה וההגנה להסדר טיעון לפיו תוקן כתב האישום על דרך צימצומו המשמעותי כפי שפורט לעיל.

הנאשם הודה במיוחס לו בכתב האישום המתוקן והורשע עפ"י אותה הודאה.

אותו היום – 8.12.03 – בהסכמת המאשימה, הוריתי על עריכת תסקיר מבחן.

שרות המבחן הגיש התסקיר רק באפריל 2004 וביקש דחייה נוספת להשלמת התסקיר, והתסקיר המשלים הוגש ב-5.7.04.

הנה איפוא הרקע למתן גזר דין זה - שלוש שנים וחצי לאחר מועד ביצוע המעשים בהם הורשע הנאשם.

3. ב"כ המאשימה בטיעוניו לעונש עומד על חומרת מעשיו של הנאשם המתבטאת בהתנגדותו למעצר תוך הוצאת נישקו של קצין המשטרה שניסה לעוצרו.

לדבריו, הנאשם אכן לא עשה שימוש באותו הנשק, אולם יש לתת הדעת על עצם הסיטואציה בה תוך התנגדות לאותו המעצר הוציא הנאשם את הנשק של קצין המשטרה מחגורתו.

בשל כך עותר הוא להטלת עונש מאסר בפועל על הנאשם.

הסנגורית לעומתו טוענת כי הארוע התרחש תוך כדי מהומות שפרצו בין בני משפחת הנאשם לבני משפחה יריבה, השוטרים שדלקו אחרי הנאשם היו בבגדים אזרחיים, בתחילת המרדף פחד הנאשם כי הרודפים אחריו הם בני המשפחה היריבה שזמן קצר קודם לכן ירה מישהו מהם בבן משפחתו של הנאשם, וכי המעשים שביצע היו בתוך להט הפחד והמנוסה שאחזו בו – גם משהבין כי הדולקים אחריו הם שוטרים.נ

מכל מקום, כך היא מוסיפה וטוענת, לא עלה בדעתו לעשות שימוש כלשהו באותו האקדח והוא אכן שמט אותו מידו מיד לאחר שהוציאו מחגורת השוטר.

בשל כך ובשל נסיבותיו האישיות כפי שפורטו בתסקיר שרות המבחן, מבקשת הסנגורית להסתפק בענישת הנאשם בדרך של הטלת מאסר שיבוצע בעבודות שירות כהמלצת שירות המבחן.

3. הנאשם בן כ-28 שנים, בעברו ארבע הרשעות קודמות בעבירות של גניבה ואיומים, תגרה במקום ציבורי והחזקת סכין. הרשעתו האחרונה הינה בגין עבירה שעבר בפברואר 2001.

בשל הרשעותיו הקודמות נדון הנאשם לעונשי מאסר על תנאי בלבד.

קצינת המבחן מציינת בתסקירה כי התרשמה מהפנמה שהפנים הנאשם את מעשיו, את היותו נקי מסמים ואת נכונותו להשתלב בהליכי פיקוח של שירות המבחן.

בשל אלה ממליצה היא להסתפק בענישתו במאסר שירוצה בעבודות שירות.

4. הסנגורית מבקשת לאמץ המלצת שירות המבחן.

היא מוסיפה ומציינת כי לאחר המהומות שפרצו בעיירה ח'ורה באפריל 2001, הושגה סולחה מקיפה בין השבטים הנצים, הסתיימו כל ההליכים שהתנהלו נגד מעורבים שונים באותן תיגרות, ובשל ההתארכות הרבה של ההליכים בתיק זה – שרקעה מפורט לעיל – נותר הוא השריד האחרון מאותם ארועים.

היא מציינת כי לפני חודשיים נולד בנו הרביעי של הנאשם. הנאשם סובל מנכות בידו ומתפרנס מעבודות מזדמנות ומקצבאות המל"ל.

הנאשם עצמו בדבריו מציין כי מאז הארועים היה אב ל-4 ילדים, המעשים נעשו בסערת המהומה שהיתה בין השבטים ומביע צערו וחרטתו.

5. בשוקלי את מכלול נסיבות המעשה והעושה; את נסיבות הנאשם ומשפחתו המפורטות בתסקיר המבחן והמלצת קצינת המבחן הכלולה בו; את העובדה כי הליכים אלה התארכו שנים כתוצאה מאי התייצבות עדים לישיבות ביהמ"ש; וכי חלפו שלוש שנים וחצי ממועד ביצוע העבירות – אני מחליט להטיל על הנאשם את העונשים דלהלן:

א. מאסר של ששה חודשים.

הנאשם ירצה מאסר זה בדרך של עבודות שירות וזאת בכפוף לקבלת חוות דעתו החיובית לעניין זה של הממונה על עבודות השירות בשב"ס.

ב. מאסר על תנאי של 12 חודשים.

התנאי הינו שהנאשם לא יעבור משך שלוש שנים מהיום עבירה מהעבירות בהן הורשע בתיק זה או עבירת אלימות שהינה פשע.

ג. קנס כספי בסך 3000 ₪ או חודש מאסר תמורתו.

**הקנס ישולם לא יאוחר מיום 10.10.04.**

6. אני מעמיד את הנאשם תחת פיקוח שירות המבחן לתקופה של 12 חודשים החל מהיום.

7. דוחה המשך הדיון לקבלת חוו"ד הממונה על עבודות שירות בשב"ס ליום **13.10.04 בשעה 09:00.**

מועד הישיבה הודע לנאשם הנוכח באולם במעמד סנגוריתו.

8. המזכירות תעביר לממונה הנ"ל עותק מכתב האישום המתוקן וכן עותק מגזר דין זה.

הסנגורית – עו"ד בר ציון – מתבקשת אף היא להעביר תוך 48 שעות העתק גז"ד זה לממונה בשב"ס לנסות לקדם ולזרז מועד הראיון שייקבע במשרדו לנאשם וזאת ע"מ שחוות הדעת תושלם ותובא בפני לפני מועד הישיבה הנ"ל.

# ניתן היום כ"ו באלול, תשס"ד (12 בספטמבר 2004) במעמד הצדדים הנ"ל.

|  |
| --- |
| **יוסף אלון - שופט** |

008040/01פ 055 גאולה

נוסח מסמך זה כפוף לשינויי ניסוח ועריכה