**בתי המשפט**

|  |  |  |  |
| --- | --- | --- | --- |
| **בית משפט מחוזי באר שבע** | | **פ 008047/06** | |
| **בפני:** | **כב' השופט צלקובניק יורם** | **תאריך:** | **27/01/2008** |

|  |  |  |  |
| --- | --- | --- | --- |
| בעניין: | מדינת ישראל | |  |
|  | ע"י ב"כ עו"ד | שרה טל | המאשימה |
|  | נ ג ד | |  |
|  | וזאנה שלומי | |  |
|  | ע"י ב"כ עו"ד | אליגון נעם | הנאשם |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144(ב)](http://www.nevo.co.il/law/70301/144.b)

**גזר דין**

הנאשם הורשע לאחר ניהול הוכחות, בעבירות בנשק לפי [סעיף 144(ב)](http://www.nevo.co.il/law/70301/144.b) ל[חוק העונשין](http://www.nevo.co.il/law/70301). על פי הממצאים שנקבעו, הנאשם נכנס ביום 9.2.06 בשעת אחה"צ, ללובי של בניין מגורים, בו נמצאת דירתו, ברחוב טיומקין 2 בבאר שבע, כשהוא נושא רימון רסס מס' 26, רימון גז מס' 400, וחמישה כדורים בקוטר של 9 מ"מ. הנאשם הסתיר את פריטי הנשק בתוך אדנית צמחים בלובי הבניין, ואלה נמצאו בעקבות חיפוש משטרתי, לאחר תצפית לעבר בניין המגורים.

הנאשם הינו יליד שנת 1983. הוא נדון בעבר, בשנים 1998 ו- 2001, בפני בית המשפט לנוער בגין עבירות רכוש, סמים, היזק לרכוש, וחבלה תוך כדי נשיאת נשק. בנוסף הורשע על ידי בית צבאי לעונש מאסר בגין עבירה של העדר מהשרות שלא ברשות.

ב"כ המאשימה, עותרת להטלת עונשי מאסר ממשי ומשמעותי, וקנס, נוכח טיבם של פריטי הנשק אותם נשא הנאשם, וצורכי ההרתעה המתחייבים מההגנה על שלום הציבור.

ב"כ הנאשם ציין כי מדובר באדם צעיר, העומד בפני נישואין, שאין ליתן משקל לעברו, נוכח העובדה כי העבירות בוצעו בהיות קטין, ונסתיימו בלא שהנאשם הורשע**.** לטענת הסניגור מצויות העבירות בהן הורשע הנאשם במדרג נמוך של חומרה והמעשה מתמצה בעיקרו בהחזקת פריטי הנשק, בלא שהנאשם עשה בהם שימוש כלשהו לרעה, ויש לאבחן מקרה זה מאותם מקרים שהתבררו בפסיקה, בהם עלו נסיבות חמורות של החזקת נשק לצורכי סחר. בנסיבות אלה עותר ב"כ הנאשם להטלת עונש בדרך של עבודות שירות, או עונש מאסר ממשי מתון, והוצגו בעניין זה על ידי ההגנה פסקי דין של בתי משפט השלום והמחוזי בהם הוטלו עונשים מקלים מעין אלה.

עבירות בנשק הינן בעלות חומרה מיוחדת. במסגרת [ע"פ 761/07](http://www.nevo.co.il/case/5724364) **מדינת ישראל נ' מיכאל אדרי** (לא פורסם, ניתן ביום 22.2.07) נאמר בעניין זה על ידי כב' השופט א' א' לוי:

**"ניסיון השנים האחרונות מלמד שנשק המוחזק שלא כדין מוצא את דרכו לעתים לידיים עוינות, ולעתים נעשה בו שימוש למטרות פליליות, ואלה גם אלה כבר גרמו לא אחת לאובדן חיי אדם, ולפגיעה בחפים מפשע שכל "חטאם" נבע מכך שהם נקלעו בדרך מקרה לזירת הפשע. כדי להלחם בכל אלה צריך העונש לבטא את סלידתה של החברה ודעתה הנחרצת שלא להשלים עם עבריינות בכלל, ומסוג זה בפרט".**

וכן [ע"פ 7955/06](http://www.nevo.co.il/case/6104546) **מיסורי נ' מדינת ישראל** (ניתן ביום 1.1.07) מפי כב' השופט א. לוי, בקובעו כי:

**"החזקת נשק שלא כדין על ידי מי שלא הורשה לכך, היא עבירה לה נודעת השלכות חמורות במיוחד בשנים האחרונות, כאשר עבריינים עושים שימוש תכוף בנשק חם כדי לבצע עבירות או כדי לחסל חשבונות עם יריבים. כתוצאה מכך נפגעו לא אחת אנשים חפים מפשע, ועל כן השקפת הפסיקה היא כי יש לגזור למבצעיהן של עבירות מסוג זה עונשי מאסר, מתוך תקווה שבדרך זו ניתן יהיה לצמצם את ממדיה של התופעה."**

הנאשם בענייננו הורשע בהעברת הנשק לתוך בניין המגורים והחזקתו בתוך עציץ בבניין. מטבע קו ההגנה שנקט, לא מסר הנאשם כל הסבר למעשיו, וניתן להניח לפיכך, כי החזקת פריטי הנשק לא נעשתה למטרות תמימות או "אספניות", כפי שעולה לא אחת מטעונים הנשמעים במקרים אלה, ובכללם בפסיקה שהוצגה על ידי ב"כ הנאשם. חומרה יתרה יש בעובדה כי עסקינן גם ברימון רסס, שפגיעתו קטלנית ורבת היקף. הנשק הוחזק בתוך חלל סגור של בניין, ליד דלת הכניסה האחורית, ויש חומרה נוספת בכך שהיה עלול להיגרם אסון כבד ממגע לא זהיר בעציץ של אחד מדיירי הבניין. הנאשם ידע בעבר הסתבכויות פליליות לא מועטות, ונראה שאינו מפיק לקחים נדרשים, ולא הוצגו בעניינו כל נסיבות אישיות מיוחדות או צורכי שיקום, המצדיקים התחשבות מיוחדת וחריגה בעת גזירת העונש.

סופו של דבר, מטיל אני על הנאשם מאסר לתקופה של 30 חודשים. 15 חודשי מאסר

מתוכם יהיו לריצוי בפועל, ותנוכה מהם תקופת מעצרו של הנאשם, בין 9.2.2006 עד יום 7.3.2006. יתרת המאסר תהא מותנית לשלוש שנים, מתום המאסר, שהנאשם לא

יעבור עבירה בה הורשע, או כל עבירת פשע.

על הנאשם מוטל קנס בסך של 15,000 ₪ או 6 חודשי מאסר תמורתו.

**זכות ערעור תוך 45 יום לביהמ"ש העליון.**

# ניתן היום כ' בשבט, תשס"ח (27 בינואר 2008) במעמד הצדדים.

**\_\_\_\_\_\_\_\_\_\_\_\_\_\_\_**

**י. צלקובניק – שופט**

**עו"ד אליגון:**

לאור תקופת המאסר, ולאור העובדה שערעור אם יהא להכרעת דין אנו נבקש עיכוב ביצוע של 45 יום.

**עו"ד טל:**

אין התנגדות.

אבקש להורות על צו עיכוב יציאה מן הארץ בתיק והפקדת דרכון והתנאים בתיק ב.ש. וההפקדה יוגדלו, יש הפקדה של 5,000 ₪ והתחייבות עצמית של שני ערבים כל אחד 20,000 ₪.

**עו"ד אליגון:**

לנאשם אין דרכון ולפי דעתי הערבויות מספיקות כאן.

הנאשם נמצא במעצר בית מלא עם איזוק אלקטרוני והפקדות ולא בתיק הזה.

יש הפקדות כספיות גדולות מאוד בתיקים אחרים. אבקש לא להורות על הפקדה.

עו"ד טל:

אבקש להורות על עיכוב יציאה ולהותיר את ההפקדות על כנן.

**עו"ד אליגון:**

אם כך הנאשם יצהיר שאין לו דרכון.

**הנאשם:**

יש לי דרכון פג תוקף. אני אפקיד אותו בקופת ביהמ"ש.

# 

# החלטה

ניתן עיכוב ביצוע המאסר עד יום 11.3.08, מועד בו יתייצב הנאשם עד השעה 10:00 במזכירות הפלילית של ביהמ"ש לתחילת ריצוי העונש. הערבויות בתיק זה נותרות על כנן, וניתן צו עיכוב יציאה מן הארץ נגד הנאשם.

5129371

54678313הנאשם יפקיד דרכונו במזכירות ביהמ"ש.

**ניתנה היום כ' בשבט, תשס"ח (27 בינואר 2008) במעמד הצדדים \_\_\_\_\_\_\_\_\_\_\_\_\_\_\_\_\_**

5129371

54678313

צלקובניק יורם 54678313-8047/06

**י. צלקובניק - שופט**

008047/06פ 055 נורית ג'ורנו

נוסח מסמך זה כפוף לשינויי ניסוח ועריכה