בתי המשפט

|  |  |  |  |
| --- | --- | --- | --- |
| **בית משפט מחוזי באר שבע** | | **פ 008077/02** | |
|  | |
| **בפני:** | **כבוד השופטת חני סלוטקי** | **תאריך:** | **17/03/03** |

|  |  |  |  |  |  |
| --- | --- | --- | --- | --- | --- |
| בעניין: | | | **מדינת ישראל** | |  |
|  | | |  |  | המאשימה |
|  | | | נגד | |  |
|  | | |  | |  |
|  | | | **קבועה חליל** | | הנאשם |
|  | **מופיעים:** | **ב"כ המאשימה - עוה"ד דבי מזור**  **הנאשם ובא כוחו- עוה"ד רון סולקין** | | | |

הנאשם הורשע על-פי הודאתו בעבירות שיוחסו לו בכתב-האישום העובדות הן כי במהלך ויכוח שהיה לנאשם עם המתלוננים, אב ובנו, עמם לנאשם ומשפחתו סכסוך ממושך, ירה הנאשם ברובה לעבר המתלוננים וגרם להם חבלות חמורות שלא כדין

**גזר דין**

1. הנאשם הורשע על פי הודאתו בעבירות שיוחסו לו בכתב האישום המתוקן - בשתי עבירות של חבלה חמורה בנסיבות מחמירות, עבירות לפי סעיף 333 + 335 (א) 1 לחוק העונשין, תשל"ז - 1977 [להלן:**"החוק"**] ובעבירה של החזקת נשק שלא כדין, עבירה לפי סעיף 144 (א) רישא לחוק.

העובדות המקימות את העבירות הנ"ל, הן כי בתאריך 2.5.02 ,במהלך ויכוח שהיה לנאשם עם המתלוננים, אב ובנו, עמם לנאשם ומשפחתו סכסוך ממושך, ירה הנאשם ברובה לעבר המתלוננים וגרם להם חבלות חמורות שלא כדין.

5129371 תחילה פגע הנאשם ברגל של המתלונן - עאדל, אשר נפל על הארץ, לאחר מכן פגע הנאשם ברגלו של המתלונן - סאלים והמשיך לירות לכיוונו, אך סאלים הצליח להתחבא מפני הנאשם.לאחר מכן שוב ירה הנאשם לכיוונו של עאדל ופגע ברגלו ובידו.

המתלוננים נפגעו בגפיהם, נגרמו להם שברים פתוחים והם נזקקו לאישפוז שכלל ניתוחים.נ

2. ב"כ המאשימה מבקשת להטיל על הנאשם עונש ממושך של מאסר בפועל.

לטענתה,יש להחמיר עם הנאשם לאור חומרת העבירות ונסיבותיהן ולאור הצורך בהרתעה מפני שימוש בנשק ועשיית דין עצמית.

לטענת ב"כ המאשימה, אין לזקוף לזכות הנאשם את הטענה שהנשק בו בוצעו העבירות נתפס, משום שלא הוכח באופן חד משמעי שהנשק שנתפס הוא אכן הנשק בו בוצעו העבירות וכן משום שגם אם אכן מדובר באותו נשק, הרי שהוא לא נתפס בזכות הנאשם.

ב"כ הנאשם עמד בטיעוניו לעונש על תיפקודו הנורמטיבי של הנאשם עד לביצוע העבירות, על היות הנאשם נשוי ואב לשני ילדים שפרנסתם עליו וכן על הודאת הנאשם, שעל אף שבאה לאחר שמיעת חלק מעדי התביעה, חסכה זמן שיפוטי.

כן עמד ב"כ הנאשם על כך שלא נגרם למתלוננים נזק לצמיתות ובעיקר על כך שהמתלוננים התנכלו לנאשם קודם לאירועים הנדונים ואף תקפו קשות את הנאשם ואת אחיו, באופן שהצריך טיפול רפואי ואף אישפוז של האח למספר ימים.

ב"כ הנאשם הגיש פסיקה, שלטענתו, יש בה כדי לתמוך בטענותיו.

3. העבירות בהן הורשע הנאשם הנן חמורות.ב

אין צורך להכביר מילים בדבר החומרה שיש במעשיו של הנאשם, אשר תוך כדי שימוש בנשק שאותו החזיק שלא כדין, ירה לעבר המתלוננים ולא הירפה מהם גם לאחר שאחד מהם כבר שכב פצוע. למזלם של המתלוננים, לא נגרם להם נזק לצמיתות, אך שניהם נפצעו פצעים חמורים שהצריכו אישפוז והתערבות כירורגית.

אכן, אין חולקין, כי הנאשם ירה במתלוננים על רקע סכסוך ממושך בין משפחתו לבין משפחתם ולאחר שגם אחד המתלוננים תקף את הנאשם ומשפחתו, תקיפות שגם הן הצריכו טיפול רפואי ואף אישפוז.ו

יחד עם זאת, צודקת ב"כ המאשימה בטענתה, שגם במקרה כזה יש צורך בהטלת עונש מאסר מרתיע, לבל תהיה, בהתחשבות בנסיבות הנ"ל, משום הכרה ומתן לגיטימציה למי שעושה דין לעצמו.

לזכות הנאשם עומדת הודאתו, אף שבאה בשלב שלאחר שמיעת עדויות המתלוננים. בהודאתו זו יש, לצד החסכון בזמן שיפוטי, גם משום הבעת חרטה ולקיחת אחריות על מעשיו.

עוד עומד לזכות הנאשם עברו הכמעט נקי; לנאשם רישום ללא הרשעה מלפני מספר שנים בגין עבירת תקיפה הגורמת חבלה ממשית, בגינו חוייב לחתום על התחייבות להימנע מעבירה.

כן עומד לזכות הנאשם תיפקודו הנורמטיבי שהתבטא בעבודה רציפה במשך מספר שנים כנהג, כפי שעולה מעדותו של מעבידו.נ

**4. לאחר ששקלתי את טענות הצדדים אני גוזרת על הנאשם עונשים כדלקמן:**

**א. אני דנה את הנאשם ל - 4 שנות מאסר בפועל מיום מעצרו: - 3.5.02.**

**ב. אני דנה את הנאשם ל - 18 חודשים על תנאי למשך 3 שנים מיום שחרורו, שלא יעבור עבירה של החזקת נשק שלא כדין וכל עבירת אלימות הגורמת חבלה חמורה.ב**

***זכות ערעור 45 יום לבית המשפט העליון.***

**ניתן היום י"ג ב אדר ב, תשס"ג (17 במרץ 2003) במעמד הצדדים**

|  |
| --- |
| **ח. סלוטקי, שופטת** |

**8077/02פ 055 נטע ממן**

**נוסח זה כפוף לשינויי עריכה וניסוח**