##### בתי המשפט

|  |  |  |  |
| --- | --- | --- | --- |
| **בית משפט מחוזי באר שבע** | | **פ 008166/03** | |
|  | |
| **בפני:** | **כב' השופט ח. עמר** | **תאריך:** | **01/10/2003** |

|  |  |  |
| --- | --- | --- |
| בעניין: | **מדינת ישראל** |  |
|  | ע"י ב"כ – עו"ד ד. מזור מפרקליטות מחוז הדרום | **המאשימה** |
|  | נגד |  |
|  | **רפאת אלהואשלה** |  |
|  | ע"י ב"כ – עו"ד דכוואר | **הנאשם** |

### 

**גזר דין**

1. הנאשם הורשע – על פי הודאתו, ובמסגרת הסדר טיעון, שבעקבותיו גם תוקן כתב האישום – בעבירה של **ניסיון** לסחר בנשק, לפי סעיפים 144 (ב) (2) ו- 25 לחוק העונשין, התשל"ז – 1977; ובעבירה של נשיאת נשק (אותו נשק) והובלתו, לפי סעיף 144 (ב) (1) רישא, לחוק הנ"ל.

המדובר הוא – כך על פי כתב האישום המתוקן שבעובדותיו הודה הנאשם – באקדח בקטר 9 מ"מ, שאותו הציע הנאשם, במועד בלתי ידוע בשנת **2001**, למכור לאחר (להלן: **"הקונה"**) והלה הסכים להצעה. לצורך מימוש העיסקה נסע הנאשם לבית לחם – שם פגש את הקונה ושם מסר לו את האקדח, וקיבל ממנו, תמורתו סך של 1,000 דינר ירדני ו- 600 ש"ח. אולם, ומשהתברר לקונה, באותו מעמד, כי הנוקר של האקדח פגום, נטל הנאשם את האקדח, בחזרה, בהבטיחו לקונה לתקנו; ולצורך זה, נסעו השניים, יחדיו, לבאר שבע.

2. במסגרת הסדר הטיעון, הוסכם בין הצדדים גם על הענש אשר יומלץ לבית המשפט להשית על הנאשם, היינו, 6 חודשי מאסר, בפועל, שירוצו בעבודות שירות; וכן מאסר מותנה וקנס כספי – לפי שיקול דעת בית המשפט. 5129371

בהתאם למוסכם, הוריתי על קבלת חוות דעת הממונה על עבודות שירות, וזו הוגשה.

3. לדידי – ואילמלא הסדר הטיעון והנסיבות המיוחדות לקולא שעמדו ביסודו – אין ספק כי הענש שראוי היה להשית על הנאשם, הינו מאסר בפועל לריצוי מאחורי סורג ובריח, כמתחייב ממדיניות הענישה המחמירה הנקוטה בפסיקה, ביחס לעבירות סחר (או נסיון סחר) בנשק; ומשהדברים ידועים המה – לא אוסיף ואכביר.

ואולם – וכפי שהטעימה ב"כ המאשימה – מדובר במקרה דנן בנסיבות מיוחדות לקולא, שהעיקרית שבהן נעוצה בעובדה שהאקדח, שאותו ניסה הנאשם למכור, היה פגום ולא יצלח לירי – דבר שגם היה בידיעת הנאשם, מעיקרא – ובסופו של דבר, גם לא מסר אותו לקונה, במצב תקין.נ

כן, ראויה להתחשבות העובדה שהנאשם הודה בעבירה, מיד עם מעצרו, ובכך חסך זמן יקר ומשאבים, ובמיוחד, זמנם היקר של אנשי כוחות הבטחון, שאמורים היו להעיד במשפט זה (משהם אלה שניהלו את החקירה, בראשיתה) ובאופן שאותו זמן יקר יוכלו הם לייעד למשימות הבטחון השוטפות הרובצות על כתפיהם מידי יום, שעה שעה, ובמיוחד בימים קשים אלה.

כן – וכפי שציין הסניגור – היה זה, למעשה, הנאשם שחשף, ביוזמתו, את צפונות ליבו וגילה לחוקריו את דבר ביצוע העבירה, שעה שהוא לא הוחשד ולא נחקר, כלל, בגינה, אלא בגין ענין אחר; ויש מקום לעודד התנהגות מסוג זה, המקפלת בתוכה גם ביטוי מובהק של חרטה.

כן, ראוי להביא חשבון לקולא, דבר היות הנאשם אב ל- 4 ילדים; את דבר עברו הפלילי הכמעט נקי (והכולל עבירה אחת, בלבד, משנת 1996, שענינה הסעת תושב הרשות הפלסטינית לעבודה בארץ, ללא היתר); ואת העובדה ששהה במעצר, בגין עבירה זו, 26 ימים.

4. בנסיבות המיוחדות, כמתואר, לא ראיתי שלא לאמץ את הסדר הטיעון, אשר אינו בלתי סביר בנסיבות האמורות – מה גם שיסוד ההרתעה ימצא ביטויו, בין היתר, במאסר מותנה משמעותי.

5. אשר על כן – ובאמצי את הסדר הטיעון בין הצדדים – אני גוזר על הנאשם, בגין העבירה נשוא תיק זה, את העונשים הבאים:

א. 6 חודשי מאסר בפועל – אותם ירצה הנאשם בעבודות שירות, ב"בית החייל" בבאר שבע, תחת פיקוחו של מר אלי מור-יוסף, בעבודות אחזקה וסיוע, שירותים או מינהלה. העבודות תבוצענה מן השעה 08:00 עד השעה 16:00 – בימים א' עד ה' בשבוע; ומן השעה 08:00 עד השעה 13:00 - בערבי חג.

הנאשם יחל בביצוע עבודות השירות, כאמור, ביום 19.10.03 שעה 08:00, ובמועד זה יתייצב בפני מר אלי מור יוסף הנ"ל, כשהוא מצוייד בעותק גזר דין זה.

ב. כן אני גוזר על הנאשם 30 חודשי מאסר על תנאי, והתנאי הוא אם יעבור, במשך 3 שנים מהיום, עבירת נשק – שהינה פשע.

ג. כן אני מטיל על הנאשם קנס כספי בסך 6,000 ₪ או 60 ימי מאסר תמורתו. הקנס ישולם מתוך הערבון (בסך 7,500 ש"ח) שהפקיד הנאשם בקופת בית המשפט, במסגרת תנאי שיחרורו בערובה בקשר עם תיק זה; והיתרה (1,500 ש"ח) תוחזר לו.

זכות ערעור לבית המשפט העליון, תוך 45 יום מהיום.

**ניתן היום ה' תשרי, תשס"ד (1 באוקטובר 2003) במעמד הנאשם וב"כ הצדדים.ב**

|  |
| --- |
| **ח. עמר – שופט** |

008166/03פ 055 מיכל וקנין

נוסח זה כפוף לשינויי עריכה וניסוח