**בתי המשפט**

|  |  |  |  |
| --- | --- | --- | --- |
|  | | | |
| בית משפט מחוזי באר שבע | | פ 008286/05 | |
|  | |
| בפני: | כב' השופט יוסף אלון | תאריך: | 08/01/2007 |

|  |  |  |  |
| --- | --- | --- | --- |
| בעניין: | מדינת ישראל | |  |
|  | ע"י ב"כ עו"ד | יואב עטר | המאשימה |
|  | נ ג ד | |  |
|  | אבו עסא עווד | |  |
|  | ע"י ב"כ עו"ד | רות עזריאלנט | הנאשם |

# 

**גזר דין**

הנאשם הורשע עפ"י הודאתו בביצוע המעשים והעבירות שבשני האישומים שבכתה"א המתוקן כדלהלן:

1. בחודש אוגוסט 2005 נקשר קשר בין תושב הרש"פ בשם שאדי [ששהה בישראל שלא כדין – להלן: "שאדי"] ושלושה נוספים, להבריח 19 רובי קלצ'ניקוב מגבול מצרים לישראל וממנה לידי אחד הקושרים הנ"ל תושב קלקיליה וחבר בארגון שוהאדא אל-אקצא.

סמוך לאחר מכן צירף שאדי את הנאשם לאותו הקשר, וזאת בידיעת הנאשם **"כי קיימת אפשרות שכלי הנשק והתחמושת ישמשו לביצוע פיגועים נגד ישראל".**

במסגרת אותו הקשר יצאו שאדי והנאשם לגבול ישראל-מצרים לקבל שם את הרובים והתחמושת.

בכל אותם המקרים נתקלו שניהם בכוחות צבא שפעלו באזור, והברחת הנשק לא יצאה אל הפועל.

בשל מעשים אלה שבאישום הראשון, הורשע הנאשם בעבירות של קשירת קשר לפשע ובעבירות של נסיון לסחר בנשק.

2. ב-27.8.05 קשרו שאדי, הנאשם ואדם נוסף [עודה] לגנוב מבסיס צה"ל חלקי חילוף לגיפ של שאדי.

שלושתם הגיעו באותו הגיפ לבסיס הצבאי והחנו אותו ליד גדר הבסיס.

שאדי חתך הגדר במספרי תיל, נכנס למחנה והחל בחיפוש אחרי חלקי חילוף לגיפ.

משלא עלה הדבר בידו, שבר מנעולים של שלושה מחסנים וגנב מתוכם 7 ארגזי תחמושת, ובהם 6930 כדורי רובי בקוטר 5.56 מ"מ, כמו כן גנב שאדי מהמחסנים הנ"ל 30 מנות קרב ומעיל צבאי.

כשהגיע שאדי לגדר המחנה עם שלל הגניבה, העמיס הנאשם את המלקוח על הגיפ והשלושה נסעו מהמקום.

במהלך כל אותם ארועים ידע הנאשם כי בכוונתו של שאדי למכור את התחמושת הגנובה לאחד בשם איברהים מרצועת עזה וזאת על מנת שישמשו לביצוע פיגועים נגד ישראל.

בשל מעשים אלה שבאישום השני, הורשע הנאשם בעבירות של קשירת קשר לפשע, התפרצות וסיוע לסחר בנשק.

3. בטיעוניו לעונש עומד ב"כ המאשימה על החומרה הרבה שבעבירות בהן הורשע הנאשם.

באישום הראשון – קשירת קשר ונסיון חוזר ונשנה [בשלוש הזדמנויות] להברחת נשק מגבול מצרים לשטח ישראל בידיעה שממנה יוברח לאנשי טרור בקלקיליה.

באישום השני – פריצה למחנה צה"ל תוך גניבת תחמושת רבה וציוד נוסף כמפורט לעיל.

המעשים בוצעו ע"י הנאשם בידיעה כי הנשק והתחמושת מיועדים לגורמי טרור ויכול וישמשו לביצוע פיגועים נגד ישראל, וזאת עפ"י העובדות בהן הודה בכתה"א המתוקן.

לבד מחומרתם הפלילית "גרידא" של קשירת הקשר, נסיונות הברחת הנשק מגבול מצרים והפריצה למחנה צה"ל, מצטרפת לאלה החומרה היתרה והקשה למאד בהיבט הבטחוני הנלווה לאותם המעשים.

לאמור – הקשר שבין אותם נסיונות הברחת נשק וגניבת התחמושת ליעוד האפשרי של הנשק והתחמושת לארגונים עויינים האמורים לעשות בהם שימוש בפיגועים נגד המדינה.

יהיו אשר יהיו נסיבותיו האישיות של מבצע פשעים שכאלו, שיקול מרכזי בבחינת מידת עונשו הינה בחומרתם המצטברת של אותם המעשים.

4. הסנגורית אינה מתעלמת בטיעוניה מחומרת המעשים.

עם זאת, מפנה היא לחלקו השולי יותר של הנאשם במעשים בהם הורשע לעומת חלקו הדומיננטי של אותו שאדי.

היא מפנה למצוקות חייו של הנאשם כעולה מהתסקיר המפרט את תנאי הקיום הקשים של הנאשם ומשפחתו, את העובדה שהמדובר בצעיר בן 24, שאינו יודע קרוא וכתוב ועוסק ברעיית צאן של אביו ואת אורח חייו השולי.

שרה"מ מציין כי אורחות חייו של הנאשם מאופיינות בהתנהלות בלתי נורמטיבית, הנובעת מנורמות ההתנהגות בסביבתו, כי התרשם שאין לנאשם מודעות לגבולות החוק בין אסור ומותר וכי נותר בספק אם קיימים בו הכוחות הפנימיים והחיצוניים הנדרשים לשינוי אורחותיו אלה, כן ציין שרה"מ את השפעתו הקשה של המעצר על הנאשם.

בסופו של התסקיר, נמנע שרה"מ מהמלצה טיפולית.

5. אכן, נסיבותיו האישיות של הנאשם – כמפורט בתסקיר – יש בהן ללמד על תנאי מצוקה ועזובה בהם גדל ובהם הוא מצוי.

עם זאת, מתוך תמצית הדברים המפורטת לעיל מהתסקיר, עולים גם שיקולים המטים את הכף דווקא לחומרה.

אני נמנע מהתייחסות למרכיבים נוספים שבתסקיר לעניין הנאשם וזאת נוכח העובדה כי אין בעברו הרשעות קודמות.

6. הטענה המשמעותית ביותר שהעלתה הסנגורית בטיעוניה לעונש, עניינה בהליכים שהתנהלו נגד אותו "שאדי", שיזם, הוביל והנהיג את מעשי הקשר, נסיונות הברחת הנשק, הפריצה למחנה הצבאי וגניבת התחמושת – בהם הורשע הנאשם דנן.

אותו שאדי הועמד לדין בנפרד בת.פ. 8278/05 של בימ"ש זה, בפני מותב אחר.

לאותם הליכים צורף כתב אישום נוסף שהוגש נגדו בת.פ. 1500/06 בבימ"ש השלום בבאר שבע, ובו הואשם ב-15 אישומים של עבירות פריצה, גניבה, גניבות רכב – כשכל אלה בוצעו על ידו במהלך השנים 2001-2004.

יצויין כי שאדי תושב רש"פ, שהה בישראל שלא כחוק החל מ-1993 ועד 2005.

שאדי הודה והורשע עפ"י הודאתו בביצוע כל המעשים והעבירות האמורים.

ביום 26.9.06 נגזר דינו של שאדי [ע"י מותב אחר של בימ"ש זה] בשל כל אותם המעשים והעבירות, באופן בו בשל הרשעתו בעבירות נשוא הרשעתו של הנאשם דנן, הוטלו עליו 4 שנות מאסר בפועל ובגין העבירות בתיק בימ"ש השלום נגזרו עליו שנתיים מאסר בפועל.

סנגוריתו של הנאשם דנן טוענת, כי בהיות חלקו של הנאשם בעבירות בהן הורשע קל מחלקו המכריע של שאדי באותן העבירות, ובהינתן עונשו של שאדי במשפטו כמפורט לעיל, דין הוא שמידת עונשו של הנאשם דנן תפחת משמעותית מעונשו של שאדי – והכל מתוך עקרון אחידות הענישה.

7. כשלעצמי, מוצא אני כי העונש [4 שנות מאסר בפועל] שהוטל על שאדי בעניין המעשים והעבירות – הזהים לעבירות בהן הורשע הנאשם – נוטה במובהק לקולא.

ברם, שעה שעומד אני לקבוע את מידת עונשו של הנאשם שבפני – איני יכול שלא להביא עניין זה כשיקול חשוב בשיקולי ענישתו של הנאשם דנן.

המדובר כאמור בעונש שהוטל על העבריין העיקרי בשתי פרשות האישומים בהן הורשע הנאשם דנן, כאשר אותו שאדי ראוי לענישה מחמירה מזו שראוי לה הנאשם דנן עפ"י כל מבחן ממבחני הענישה.

עם זאת, גם בהינתן שיקול מרכזי זה שבתורת הענישה – לא אוכל להתעלם מחומרתם הקשה והמופלגת של המעשים והעבירות עליהם עומד עתה הנאשם שבפני לתת את הדין – והדברים פורטו לעיל.

8. לאחר ששקלתי את כל נסיבות העניין, את חומרתם הרבה של מעשי העבירה מכאן ואת נסיבותיו האישיות של הנאשם מכאן – ונוכח מידת העונש שהוטלה על שאדי כמפורט לעיל – אני מחליט להטיל על הנאשם בשל המעשים והעבירות שהורשע בהם בתיק זה את העונשים דלהלן:

**א. מאסר בפועל של 36 חודשים.**

**מתקופה זו ינוכו כל הימים בהם היה במעצר בהליכים אלה.**

ב. מאסר על תנאי של 12 חודשים.

התנאי הינו שלא יעבור תוך 3 שנים מיום שיחרורו ממאסרו עבירת נשק או עבירת רכוש שהינה פשע.

הודעה לנאשם זכות הערעור תוך 45 יום לביהמ"ש העליון.

**5129371**

**54678313ניתן היום י"ח בטבת, תשס"ז (8 בינואר 2007) במעמד הצדדים.**

5129371

יוסף אלון 54678313-8286/05

|  |
| --- |
| **יוסף אלון - שופט** |

#### 008286/05פ 055 גאולה

נוסח מסמך זה כפוף לשינויי ניסוח ועריכה