**בתי המשפט**

|  |  |  |  |
| --- | --- | --- | --- |
| **בית משפט מחוזי באר שבע** | | **פ 008374/06** | |
|  | |
| **בפני:** | **כבוד השופטת חני סלוטקי** | **תאריך:** | **22/02/2009** |

|  |  |  |  |  |  |
| --- | --- | --- | --- | --- | --- |
|  | | **מדינת ישראל** | | | **בעניין**: |
|  |  | |  | המאשימה | |
|  | נגד | | |  | |
|  | **אבו מועמר אכרם** | | |  | |
|  |  | | | הנאשם | |

|  |  |
| --- | --- |
| **נוכחים:** | **בא כוח המאשימה – עוה"ד** **צברי**  **הנאשם ובא כוחו – עו"ד** **שפיק דראבשי** |

להחלטה בעליון (06-04-2009): [עפ 2944/09](http://www.nevo.co.il/case/5866366) אכרם אבו מועמר נ' מדינת ישראל שופטים: ס' ג'ובראן, עו"ד: עדי מנחם, שפיק דרבאשי

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301)

**גזר - דין**

**1.** הנאשם הורשע על פי הודאתו בעבירות שיוחסו לו בכתב האישום, עבירה של קשירת קשר לביצוע פשע, עבירה לפי סעיף 499(א)(1) ל[חוק העונשין](http://www.nevo.co.il/law/70301), תשל"ז – 1977 (להלן : **"החוק"**), עבירות נשק (סחר), עבירה לפי סעיף 144(ב2) לחוק (שתי עבירות) ועבירות נשק (הובלת נשק), עבירה לפי סעיף 144(ב) לחוק (שתי עבירות).

הודאת הנאשם באה בעקבות הסדר טיעון לפי הודה הנאשם בעובדות כתב האישום.

הסדר הטיעון לא כלל הסכמה לעניין העונש.

הוסכם כי יוגש תסקיר שירות המבחן.

**2.** עובדות כתב האישום בהן הודה הנאשם הן כדלהלן :

בחודש ינואר 2006, הגיע לבית הנאשם ברהט אחמד אבו מוסא, המכונה "חמאדה".

חמאדה אמר לנאשם כי ברשותו נשק מסוג מאג וכ- 500 כדורים (להלן : **"הנשק"**), כשהוא מעוניין למוכרם תמורת 15,000 ₪.

בהמשך הגיע לבית הנאשם קרוב משפחה – נעים בן חמדאן אבו מועמר (להלן : **"נעים"**). הנאשם אמר לו כי ברשותו נשק וביקש את עזרתו של נעים לסייע במכירת הנשק עבור חמאדה.

נעים הסכים וקשר עם חמאדה והנאשם למכור הנשק (להלן : **"הקושרים"**).

במסגרת הקשר התקשר נעים לאדם המכונה "אבו עווד" מנעלין שבגדה והציע למכור לו את הנשק תמורת 20,000 ₪. אבו עווד הסכים וביקש להעביר לו הנשק.

נעים והנאשם ביקשו מחמאדה להביא הנשק לבית הנאשם. חמאדה הסכים כי יקבל תמורה לאחר מכירת הנשק. חמאדה הביא את הנשק לבית הנאשם בתוך שק מבד.

בשעות הצהריים נסעו נעים וחמאדה ברכבו של חמאדה לנעלין ומסרו לאבו עווד את הנשק.

אחר יומיים חזר בו אבו עווד מהעיסקה בטענה שהנשק אינו תקין.

למחרת נסעו נעים והנאשם ברכבו של חמאדה לקחת את הנשק וביקשו מאבו עווד 2,000 ₪ תמורת הובלת הנשק והוצאות הדרך. אבו עווד שילם להם 500 ₪.

בהמשך, לבקשת חמאדה, נסעו נעים והנאשם למסור הנשק לחברו של חמאדה תושב ג'ואריש שברמלה. הנאשם ונעים הגיעו לחורשה שם המתין חברו של חמאדה, מסרו לו הנשק וחזרו לרהט.

לאחר יומיים פגש הנאשם ברמלה אדם בשם אבו איימן וסיפר לו שברשות חמאדה נשק למכירה.

לבקשת אבו איימן התקשר הנאשם לחמאדה והאחרון הגיע למקום. חמאדה הציע לאבו איימן להמתין בחניון שם ימסור את הנשק.

הנאשם אבו איימן ואדם נוסף נסעו לחניון והמתינו לחמאדה במקום. לאחר כחצי שעה הגיע חמאדה עם אדם נוסף וביקש מהנאשם ואבו איימן שיסעו אחריו לתחנת דלק ברמלה, שם מסר חמאדה לאבו איימן את הנשק. משם נסעו הנאשם וחמאדה לבקשת אבו איימן לתחנת דלק בכפר קאסם, שם מסר אבו איימן לחמאדה כסף. חמאדה מסר לנאשם 100 ₪ תמורת חלקו בעסקה וחמאדה והנאשם חזרו לרהט.

במעשיו אלה קשר הנאשם קשר לסחור בנשק שלא כדין ולהוביל נשק.

**3.** מתסקיר שירות המבחן שהוגש בעניינו של הנאשם עולה, כי הנאשם רווק בן 24, תושב רהט.

משפחת המוצא מונה זוג הורים ו- 12 ילדים, הנאשם הוא האחד עשרה בסדר הלידה. האב סובל ממחלה קשה וזקוק לטיפול סיעודי מלא. האם סובלת אף היא מבעיות וזקוקה להשתלה. האם תיארה את הנאשם כבן אחראי, מסור, עוזר בטיפול באביו ותומך בה. האם הביעה דאגה מפני שליחת הנאשם למאסר, דבר העלול להחליש ולגרום לנסיגה במצבו.

מעברו עולה, כי למד 10 שנים ועזב על רקע קשיים לימודיים. הנאשם מגיל 15 עבד בצורה סדירה בתחום הבנייה. לדבריו, טרם מעצרו עמד להינשא.

הנאשם שוהה במעצר בית מלא מזה כחצי שנה. מדיווח שהתקבל מהעובדת הסוציאלית, הנאשם לוקח אחריות על ביצוע העבירה, מביע חרטה, מגלה רצון לערוך שינוי בהתנהגותו ולהתרחק מחברת שוליים, מביע רצון לנהל אורח חיים תקין ולעזור להוריו החולים.

בהתייחס לעבירות הנדונות, שארעו לפני כשלוש שנים, הנאשם לוקח אחריות על המיוחס לו, מביע חרטה ומודע לאופן המכשיל בו פעל, לחומרת מעשיו ולנזק העלול להיגרם ממעשיו. לדבריו, פעל בצורה מכשילה כדי להתמודד עם המצב הכלכלי הקשה באותה עת. הוא יצר קשר עם חברה שולית והושפע מהם.

קצינת המבחן התקשתה להבין את הרקע לביצוע העבירות. יחד עם זאת מדובר בעבירות שנעברו בעיצומו של גיל ההתבגרות וכי בשל מחלת הוריו התקשה הנאשם למצוא במסגרת המשפחתית, מסגרת תומכת ומציבת גבולות ומצא מסגרת השתייכות בחברה העבריינית.

לנאשם זו הסתבכותו הראשונה עם החוק.

בקשר עם שירות המבחן הנאשם הגיע לכל הפגישות שנקבעו לו ושמר על קשר טלפוני.

בשיחות התרשמה קצינת המבחן מבחור צעיר, בעל תפקוד תקין שזו לו הסתבכותו הראשונה בפלילים. הנאשם הביע מוטיבציה לקשר טיפולי כדי ללמוד אלטרנטיבות בונות להתמודדות עם קשיים ולפעול לשינוי.

להערכת קצינת המבחן, על אף חומרת העבירות והשלכותיהן, לאור העובדה שמדובר בבחור צעיר, היא סבורה כי שליחת הנאשם למאסר עלולה להחליש ולהביא לנסיגה במצבו.

במידה ובית המשפט יטיל על הנאשם מאסר, המליצה קצינת המבחן על נשיאת המאסר בעבודות שירות.

עוד המליצה קצינת המבחן על הטלת פיקוח על הנאשם למשך שנה.

**4.** ב"כ המאשימה בטיעוניה לעונש עמדה על כך כי הנאשם נעצר במאי 2005, הודה במיוחס לו, אולם שוחרר בשל העובדה שלא נמצא חיזוק ראייתי להודאתו.

משנעצרו שני שותפיו כעבור חודשים ספורים, הוגש נגד הנאשם כתב אישום ובקשה למעצר. הנאשם לא נמצא וההליכים נגדו הותלו.

הנאשם אותר ב- 14.2.08 ונעצר. בתאריך 17.2.08 שוחרר עקב טעות. הוא שוב נעצר ב- 6.4.08 ושוחרר בהחלטת בית משפט בתאריך 26.6.08. כיום הנאשם נתון במעצר בית.

ב"כ המאשימה עמדה על נסיבות ביצוע העבירות, כעולה מעובדות כתב האישום המתוקן.

עוד עמדה ב"כ המאשימה על העובדה כי שותפיו של הנאשם נידונו לעונשי מאסר ארוכים המלמדים, לטענתה, כי המעשים הם חמורים ויש בהם לפגוע בביטחון המדינה, כעולה מגזרי הדין שהוגשו בעניינם.

לטענתה, חזקה על הנאשם שהבין היטב את יעדו של הנשק אשר הגיע לגדה ואת המסוכנות הברורה העולה מכך.

עוד טענה ב"כ המאשימה, כי אין מדובר בנשק לשימוש להגנה עצמית, אלא בנשק שיש בו ללמד על המסוכנות ופוטנציאל ההרס העולה ממנו, אם יעשה בו שימוש ואם יגיע לידיים עוינות.

ב"כ המאשימה טענה כי פעלתנותו הרבה של הנאשם היא שתרמה להוצאת הקשר מהכוח אל הפועל ואלמלא מאמציו של הנאשם, לא היה הנשק מגיע הנשק לידיים עוינות, כשדבר זה מצטרף למצב הבטחוני הקשה שאנו שרויים בו כיום.

ביחס לשותפיו טענה ב"כ המאשימה, כי ההבדל לחומרה בעניינם הוא עברם הפלילי המכביד לעומת הנאשם דנן, יחד עם זאת אין בכך כדי להקל עם הנאשם מעבר להקלה שהיתה לו בהשתלשלות האירועים בעניינו, כשהוא נעצר ושוחרר. כמו כן, בזמן ניהול המשפט הנאשם היה משוחרר בעוד שותפיו היו עצורים עד לתום ההליכים.

ב"כ המאשימה ביקשה שלא לקבל את המלצה שירות המבחן בתסקיר, הממליץ כי הנאשם ישא את עונש המאסר בעבודות שירות.

לטענתה הנסיבות בתסקיר לפיהם הנאשם ביצע את העבירות בשל מצב כלכלי קשה ובשל גיל ההתבגרות, אין בהן כדי להצדיק את העונש שהומלץ, בפרט לאור העונשים שהוטלו על שני שותפיו.

בשל כל האמור, ביקשה ב"כ המאשימה להשית על הנאשם מאסר בפועל ומאסר על תנאי.

הנאשם היה עצור 85 ימים.

**5.** ב"כ הנאשם בטיעוניו לעונש עמד על כך כי הנאשם היה עצור כחודש ימים.

לדבריו, הנאשם נחקר והודה, כאשר כל התיק התבסס על פי הודאתו המפורטת ובעקבות כך נעצרו שותפיו.

לטענת ב"כ הנאשם, בהודאתו לקח הנאשם אחריות וכי ללא הודאתו לא היה תיק. הנאשם מכה על חטא.

הנאשם נעצר ושוחרר לאחר כחודש. לטענת ב"כ הנאשם, לא נעשה כל ניסיון לאתר את שותפיו. לאחר כשנה וחודשיים כשהנאשם נעצר בתיק אחר, הוצא נגדו צו מעצר ב- 2/2008, כאשר מאז שחרורו 5/2006 ועד 2/2208 לא נעשה דבר. הנאשם שוב שוחרר ונעצר.

ב"כ הנאשם טען כי חלקו של הנאשם ביחס לאבו מוסא הוא שונה.

עוד טען ב"כ הנאשם, כי במהלך כל התקופה הנאשם תפקד באורח נורמטיבי ואין לו כל עבר פלילי, טרם הסתבכותו הנדונה.

מצבו הבריאותי של הנאשם אינו שפיר, כעולה ממסמכים רפואיים שהוגשו בעניינו.

כמו כן, מצבו הבריאותי של אביו גרוע, הוא מרותק למיטתו, ימיו ספורים והוא לא מתפקד.

ב"כ הנאשם עמד על כך, כי הנאשם שוחרר באיזוק אלקטרוני למעצר בית מלא והוא מקפיד לעמוד בכל התנאים.

ב"כ הנאשם הגיש אסופת פסיקה לפיה העונשים נעים בין 33 חודשי מאסר בפועל ובין מאסר לנשיאה בעבודות שירות.

הנאשם גם הוא ביקש לומר את דברו בפני. הנאשם הודה והביע צער על מעשיו. לדבריו, עשה טעות והוא מצטער עליה.

**6.** העבירות בהן הורשע הנאשם ונסיבות ביצוען הן חמורות.

הנאשם תיווך במכירה של נשק מסוג מקלע ו- 500 כדורים, תחילה במכירתו לאדם בנעלין, ולאחר מכן משהוחזר הנשק מהקונה בטענה שאינו תקין, תיווך הנאשם במכירת הנשק לאדם אחר ברמלה.

הסיכון הגלום בעבירות של סחר בנשק כמו גם נשיאת נשק והובלת נשק, נידון רבות בבתי המשפט השונים.

עבירות אלו, יוצרות סיכון פוטנציאלי לחברה ולביטחון המדינה ושומה על בתי המשפט לתרום תרומתם לביעור תופעה זו, על ידי ענישה המשקפת את חומרת העבירות והסיכון הנובע מהן.

ב[ע"פ 3072/07](http://www.nevo.co.il/case/5873817), **מדינת ישראל נ' עבד אל חפיז ואכד**, תק-על 2007(3), 2671 ,עמ' 2672 :

**"אין צורך לשוב ולהדגיש את הסכנה הכרוכה בעבירות אלו, ונזכיר רק כי השימוש בכלי נשק המוחזקים שלא כחוק, הפך לעניין שבשגרה בביצוען של עבירות או לפגיעה בעבריינים יריבים. את מחירם של מעשים אלה שילמו לא אחת בחייהם אזרחים תמימים, ועל כן מצווים אנו להחמיר בעניינם של נאשמים החוטאים בתחום זה."**

ב[ע"פ 4043/05](http://www.nevo.co.il/case/5735726), **מדינת ישראל נ' מוחמד בניית**, תק-על 2006(3), 2239 , עמ' 2244 :

**"בשנים האחרונות נתונה מדינת ישראל במציאות ביטחונית קשה וכואבת. המדינה חשופה להתקפות טרור קשות ורצחניות, הגובות מחיר כבד בחיי אדם של חיילים ואזרחים כאחד ... לא נדרשת מומחיות רבה כדי להבין, כי הספקה רציפה של כלי נשק ותחמושת תורמת להתמשכותו של גל האלימות והטרור. נתיבי הברחת הנשק והתחמושת מהווים עורק המזין את הפעילות הטרוריסטית ועל כן הם חלק בלתי נפרד ממנה. מאליו יובן, כי החומרה, הסיכון והתיעוב הנודעים למעשי הטרור עצמם אוצלים גם על ענישתם של אלו המעורבים בשלבים המוקדמים - אך החיוניים - של שרשרת הטרור ... פסיקתו של בית משפט זה חילחלה כלפי מטה והעונשים הנגזרים בבתי המשפט המחוזיים משקפים גם הם רמת ענישה מחמירה. העובדה שמניעיהם של המעורבים בשלבים שונים של שרשרת ההברחה הינם כלכליים ולא אידיאולוגיים אינה יכולה להוות גורם משמעותי, ודאי שלא מכריע, לקולה...".**

שותפיו של הנאשם, אבו מוסא אחמד ואבו מועמר נעים, נידונו האחד ל- 4 שנות מאסר מצטברות לעונש מאסר עולם שהוטל עליו בגין עבירת רצח ושתי שנות מאסר חופף לעונש מאסר העולם, והשני נידון במסגרת הסדר טיעון לעונש מאסר בפועל של 56 חודשים.

לאבו מועמר נעים, שעניינו דומה לענייננו ושונה מעניינו של אבו מוסא, היתה גם הרשעה קודמת והוא אף ריצה בגינה עונש מאסר קצר.

אמנם הנאשם בענייננו נעדר עבר פלילי, אולם הוא זה שקרא לאבו נעים להצטרף לקשר.

לזכות הנאשם שקלתי את הודאתו שבאה כבר בחקירתו המשטרה ושבעקבותיה נעצרו גם שותפיו של הנאשם.

**7. לפיכך ולאחר ששקלתי את טענות הצדדים אני דנה את הנאשם לעונשים הבאים :**

**א. אני דנה את הנאשם ל- 42 חודשי מאסר בפועל בניכוי 85 ימי מעצרו.**

**ב. אני דנה את הנאשם ל- 18 חודשי מאסר על תנאי למשך שלוש שנים מיום שחרורו, שלא יעבור עבירה מסוג פשע.**

**זכות ערעור תוך 45 יום לבית המשפט העליון.**

**ניתן היום כ"ח בשבט, תשס"ט (22 בפברואר 2009) במעמד הצדדים.**

|  |
| --- |
| **ח. סלוטקי, שופטת** |

הסנגור

אבקש עיכוב ביצוע עונש המאסר לצורך שקילת הגשת ערעור.

קיימת הפקדה בסך 15,000 ₪ וערבויות צד ג'.

הנאשם

אין לי דרכון.

עו"ד צברי

מתנגד לאור אורך תקופת המאסר המשמעותית שהוטלה על הנאשם.

# החלטה

מאחר והנאשם התייצב לכל הדיונים, מעכבת ביצוע עונש המאסר עד ליום 7.4.09 שעה 08:00,

שאז על הנאשם להתייצב במשטרת רמלה לריצוי עונש המאסר.

התנאים ששימשו לשיחרור הנאשם בערובה, ישמשו להבטחת התייצבותו לריצוי עונשו.

5129371

54678313אם לא הוצא, יוצא צו עיכוב יציאה מהארץ.

**ניתנה היום כ"ח בשבט, תשס"ט (22 בפברואר 2009) במעמד הצדדים**

5129371

54678313

חני סלוטקי 54678313-8374/06

|  |
| --- |
| **ח. סלוטקי, שופטת** |

**קלדנית:גאולה**

נוסח מסמך זה כפוף לשינויי ניסוח ועריכה