###### בתי המשפט

|  |  |  |  |
| --- | --- | --- | --- |
| **בית משפט השלום חדרה** | | **פ 001356/04** | |
|  | |
| **בפני:** | **כב' השופט חננאל שרעבי** | **תאריך:** | **31/03/2004** |

|  |  |  |  |
| --- | --- | --- | --- |
| **בעניין:** | **מדינת ישראל** | |  |
|  |  |  | המאשימה |
|  | **נ ג ד** | |  |
|  | **ויסאם אגבאריה** | |  |
|  |  |  | הנאשם |

|  |  |
| --- | --- |
| **נוכחים:** | **ב"כ המאשימה: עו"ד גב' אתי כרייף**  **הנאשם: בעצמו**  **ב"כ הנאשם: עו"ד גאגין** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144](http://www.nevo.co.il/law/70301/144), [144 (א)](http://www.nevo.co.il/law/70301/144.a)

**גזר דין**

1. הנאשם הורשע עפ"י הודייתו בעבירה של החזקת נשק שלא כדין, עבירה על [סעיף 144 (א)](http://www.nevo.co.il/law/70301/144.a) ל[חוק העונשין](http://www.nevo.co.il/law/70301) התשל"ז-1977.

2. על פי עובדות כתב האישום בהן הודה הנאשם, בתאריך 16/3/04 החזיק הנאשם בביתו שבאום-אל-פאחם, אקדח מסוג FM מחסנית ו- 10 כדורים 9 מ"מ, בלא רשות עפ"י דין להחזקתם.

5129371

3. הנאשם, יליד שנת 1978, נעדר עבר פלילי.

4. ב"כ המאשימה מדגיש את חומרת העבירה, ומציין כי החזקה של אקדח כנ"ל מסוגלת להיות קטלנית. אדם לא מחזיק אקדח אם לא מתכוון להשתמש בו. חיזוק לכך במקרה הנדון מוצא ב"כ המאשימה באמירתו של הנאשם בהודעתו במשטרה כי: "היתה איתי בעיה עם אנשים". הדברים האלה מעוררים חשד שהנשק הזה אולי היה אמור להיות בשימוש ע"י הנאשם בעתיד.

מדגיש ב"כ המאשימה כי רמות הענישה שנקבעו בפסיקה במקרים דומים, ואפילו בנאשמים הנעדרים עבר פלילי, הוא מאסר בפועל.

לכן מבקש ב"כ המאשימה כי אטיל על הנאשם מאסר בפועל, מאסר על תנאי וקנס כספי.נ

כן מבקש ב"כ המאשימה כי אחלט את הנשק והתחמושת.

5. מאידך, טוען סנגורו של הנאשם כי מדובר בנאשם נורמטיבי לחלוטין, עובד עבודות צבע, אשר החזיק את האקדח והכדורים ברשותו, על רקע חששו לבטחונו האישי, ולשם הגנה עצמית, וזאת לאחר שהותקף והוכה מכות נמרצות ביותר באזור מגוריו, אשר חייבו אף שהות בבית-חולים.

תקיפתו של הנאשם, כך לדברי סנגורו, נובעת על רקע קשרים נטענים בינו לבין אחת מבנות המשפחה אשר גרה כנראה בקירבת מקום.

מוסיף ומציין הסנגור כי הנאשם לא השתמש אף פעם בנשק האמור ואף לא יודע להשתמש בו.

על כן מבקש סנגורו של הנאשם כי ביהמ"ש יסתפק בנדון במאסר על תנאי וקנס כספי הולם.

6. **סבורני שלא יכול להיות ספק בדבר חומרת העבירה בה הורשע הנאשם.**

**אפילו לא התכוון הנאשם להשתמש בנשק ובתחמושת אותם החזיק שלא כדין, הרי לו הגיעו הנשק והתחמושת לידיים לא נכונות, היינו לגורם פלילי או עויין, היה ניתן לעשות בהם שימוש קטלני, המקפח חיי אדם.**

7. אין בנימוקו של הנאשם (חששו מפני תקיפה אפשרית לאור נסיון העבר) משום הצדקה להחזקת הנשק ו/או התחמושת האמורה, שלא כדין.

8. בנסיבות אלה, אני סבור כי יש להטיל על הנאשם עונש מרתיע, הלוקח בחישוב את העובדה המקלה כי זו לו הרשעה ראשונה בפלילים.

9. בחנתי את רמת הענישה הנוהגת בבתי המשפט בעבירה מסוג זה, אצל נאשם נעדר עבר פלילי או שיש לו הרשעה אחת בפלילים מלפני כעשור.

מצאתי כי רמת הענישה היא כזו המטילה על הנאשם עונש של מאסר בפועל עם אפשרות לביצוע במסגרת עבודות שירות, בנוסף למאסר על תנאי וקנס כספי הולם.

לענין זה ראה למשל:

[ת.פ. (כפר-סבא) 1297/03](http://www.nevo.co.il/case/1110287) מ"י נ' נאשף בן-יוסף חאלד, פסק דינו של ס. הנשיא כב' השופט חנוך פדר מיום 16/3/04, פורסם באתר האינטרנט של נבו;

[**ת.פ. (כפר-סבא) 1434/02**](http://www.nevo.co.il/case/22704902) מ"י נ' ג'באלי ראיד, פסק דינו של ס. הנשיא כב' השופט חנוך פדר מיום 25/6/03, פורסם באתר האינטרנט של נבו;

[**ת.פ. (ירושלים) 3114/02**](http://www.nevo.co.il/case/2112512) מ"י נ' זלבני נזיה, פסק דינה של כב' השופטת רבקה פלדמן מיום 04/05/03, פורסם באתר האינטרנט של נבו;

10. לאור כל האמור לעיל, ולאחר שאני מניח לזכותו של הנאשם הנעדר עבר פלילי, כי זו לו מעידה חד-פעמית שלא תשנה, אני גוזר עליו את העונשים הבאים:

א. **מאסר בפועל למשך 3 חודשים.ב**

אני מעכב את ביצוע המאסר לריצוי בפועל עד ליום 13/5/04 בשעה 10:00 בבוקר, לשם קבלת חוו"ד הממונה על עבודות השירות בדבר אפשרות ביצוע עונש המאסר בתנאים של עבודות שירות.ו

ב. **מאסר על תנאי למשך 8 חודשים** והתנאי הוא שהנאשם לא יעבור במשך 3 שנים מהיום, עבירות בנשק לפי [סעיף 144](http://www.nevo.co.il/law/70301/144) ל[חוק העונשין](http://www.nevo.co.il/law/70301) התשל"ז-1977.נ

ג. **קנס בסך של 3,000 ₪ או 45 ימי מאסר תמורתו**, אם הקנס לא ישולם.

הקנס ישולם ב- 3 תשלומים שווים ורצופים, החל מיום 01/05/04 ובכל 01 לחודש שלאחריו, עד לתשלום מלוא הקנס.

11. אני גם מורה על חילוט הנשק, המחסנית והכדורים - לטובת מדינת ישראל.

12. הנאשם מצוי כיום במעצר בית מלא אולם סבורני כי יש מקום לבטלו על מנת לאפשר לנאשם לחזור לעבודתו ולחיים נורמליים.

13. **מאידך, כתנאי לעיכוב ביצוע המאסר בפועל, אני מורה כי על הנאשם למלא אחר התנאים הבאים:**

א. חתימה על ערבות עצמית וערבות צד ג' (אשר יכול להיות גם מי מבני ביתו הבגירים של הנאשם) ע"ס 10,000 ₪ כל ערבות.

ב. אני מורה על עיכוב יציאתו של הנאשם מן הארץ.

אם יש ברשות הנאשם דרכון - יפקיד דרכון זה בתחנת משטרת עירון לא יאוחר מיום 01/04/04 בשעה 10:00 בבוקר.

מובהר בזה לנאשם כי צו עיכוב היציאה מהארץ לא יבוטל מעצמו בתום ריצוי העונש ועל הנאשם לדאוג לביטולו.

14. **במידה ולא יעמוד הנאשם בתנאי מהתנאים האמורים לעיל - תוצא נגדו פקודת מאסר לריצוי המאסר בפועל.**

15. הממונה על עבודות השירות יבדוק אפשרות של ביצוע המאסר בפועל בעבודות שירות. על הממונה גם לבחון אפשרות, כי עבודות השירות, באם ימצא כי הנאשם מתאים לבצען, תהיינה בשעות שהן מעבר לשעות עבודתו הרגילות של הנאשם.

**לתשומת לב הממונה על עבודות השירות:**

כתובתו של הנאשם: אום-אל-פאחם שכונת אגבאריה.

מספר הטלפון/פלאפון של הנאשם: 04-6313874

מספר הטלפון/פקס של ב"כ הנאשם: 04-8517601; טלפון נוסף: 04-8515395

16. **אני קובע התיק להמשך לשם קבלת חוו"ד הממונה, ליום 13/05/04 בשעה 08:30.**

הנאשם מוזמן בזאת ומוזהר בחובת התייצבותו ובתוצאות אי התייצבותו לדיון האמור.

17. אני קובע התיק לתזכורת פנימית ליום 02/05/04 על מנת לוודא קבלת חוו"ד הממונה.

18. כספי הפקדון שהפקיד הנאשם כחלק מתנאי מעצר הבית על סך של 3,000 ₪, יוחזר לידיו.

**המזכירות תעביר עותק מגזה"ד לממונה על עבודות השירות.ב**

**זכות ערעור תוך 45 יום מיום קביעת אופן ריצוי המאסר בפועל.**

**ניתנה היום ט' בניסן, תשס"ד (31 במרץ 2004) במעמד הנוכחים.**

|  |
| --- |
| **חננאל שרעבי, שופט** |

צ. חומרי + ה. זיוית

נוסח זה כפוף לשינויי עריכה וניסוח