**בתי המשפט**

|  |  |  |  |
| --- | --- | --- | --- |
| **בית משפט השלום חדרה** | | **פ 005000/00** | |
|  | |
| **בפני:** | **כב' השופטת דיאנה סלע** | **תאריך:** | **26/12/2002** |

|  |  |  |  |
| --- | --- | --- | --- |
| **בעניין:** | **מדינת ישראל** | |  |
|  |  |  | **המאשימה** |
|  | **נ ג ד** | |  |
|  | **עסלי יוסף** | |  |
|  |  |  | **הנאשם** |

|  |  |
| --- | --- |
| **נוכחים:** | **ב"כ המאשימה: עו"ד דניאל סיגלר**  **הנאשם: בעצמו**  **ב"כ הנאשם: עו"ד עתאמנה** |

# 

**גזר - דין**

1. הנאשם הורשע לאחר שמיעת ראיות בעבירה של החזקת נשק שלא כדין, לפי סעיף 144 (א) רישא לחוק העונשין, התשל"ז-1977 (להלן: חוק העונשין).

נסיבות ביצוע העבירה תוארו בהרחבה בהכרעת הדין ואינני רואה לחזור עליהן.

הנאשם החזיק נשק כדלקמן:

5129371אקדחF.N. מס' 339832 T עם מחסנית, אקדח F.N. מס' 43236 L עם מחסנית, אקדח הזנקה 6 מ"מ מס' 744060 ו- 9 יח' זיקוקים, 50 כדורים מסוגים שונים, מחסנית המכילה כדורים, 49 כדורים 9 מ"מ, 4 כדורים 9 מ"מ הולופוינט, כדור 7.65 מ"מ, 13 כדורים 0.22 מ"מ, מחסנית עוזי עם כדור אחד.נ

2. מדובר בעבירה מסוג פשע, עבירה חמורה ונפוצה שיש לשרשה.ב

**"מי שמחזיק נשק שלא כדין, אינו עושה זאת כלאחר יד אלא מתוך מטרה שבאחד הימים ייעשה שימוש בנשק הנ"ל וכידוע, הנשק הנו כלי קטלני בידיו של אדם שעושה בו שימוש למטרות פליליות.ו**

**חומרת העבירות מקבלת משנה תוקף בתקופה זו בה הטרור והפשיעה שולטים ברחובות, ולפיכך יש להילחם ככל האפשר הן בעבירות הנשק העלולות לפגוע בביטחון המדינה ובביטחון הציבור והן בעבירות הרכב, וזאת באמצעות ענישה הולמת ומרתיעה.נ**

**עמד על כך ביהמ"ש העליון עוד לפני למעלה מעשור:**

**"אין אנו יכולים להתעלם מהעובדה, שהחזקת נשק שלא כדין היא עבירה נפוצה, אשר מסכנת את ביטחון הציבור במידה רצינית והדברים ידועים. חשוב שתחדור לתודעת כל תושבי המדינה הידיעה, שמי שביודעין מקבל לרשותו כלי נשק שלא כדין, צפוי בגין עבירה זו לעונש מכאיב, אפילו אין הוא מתכוון אישית לבצע פשע מסוים ומוגדר בעזרת הנשק האמור".(ע"פ 910/85 איברהים קונדוס ואח' נ' מדינת ישראל, דינים עליון, כרך ב, 807)."** (ראה: ת.פ (חי') 238/01 מדינת ישראל נ' חאלד ווליד אבו עומר, דינים מחוזי, כרך לג(3), 208).ב

**"אחזקת כדורים בכמות כזו מעלה חשש למסוכנות מה עוד שהדבר נעשה בהסתרה, וזאת במיוחד בימים אלה כאשר אלימות מסוגים שונים היא מנת חלקנו ואחזקת נשק באופן בלתי חוקי יש בה כדי לסכן את שלום הציבור ובטחונו".** (ראה: בש"פ 8724/02 אלעביד ריזק נ' מדינת ישראל, טרם פורסם).ו

בע"פ 698/86 התייחס כב' הנשיא שמגר למדיניות הרצויה בענישה בעבירות נשק:

**"אכן היו מקרים בהם נקטה הערכאה השיפוטית שטיפלה בעניין, גישה מקלה יותר כפי שהיו מקרים בה ננקטה גישה מחמירה, שהרי כל מקרה נבדק לפי נסיבותיו, ואולם, מעבר לכך, יש מקום למסקנה כי השימוש המתרחב בכלי נשק קטלניים גם מחייב נקיטת אמצעי ענישה מרתיעים יותר".** (ע"פ 698/86 נסאסרה ואח' נ' מ"י, דינים עליון, כרך ה', 476).

**"ענישה בגין החזקת נשק ו/או הובלתו ללא היתר, חייבת לשקף את פוטנציאל הסכנה ואת זרע הפורענות, הטמון בעבירות אלה ואין לראות בהן עבירות של מה בכך" (**ת.פ.230/01, מ"י נ' מוחמד בדראן ואח', דינים מחוזי, כרך לג' (3), 210).

אמנם, קיימת גם פסיקה המקלה עם נאשמים בעבירות דומות, כגון פסקי הדין שהומצאו על ידי הסניגור המלומד, ואולם אני רואה לאבחן את נסיבות ביצוע העבירות שם מהמקרה שבפנינו, וכן את הנסיבות בהן נגזר דינם של אותם נאשמים. בת.פ. 10207/98 בביהמ"ש המחוזי בתל אביב, נגזר על הנאשמים מאסר בפועל אשר רוצה בעבודות שירות, לאחר הודייה במסגרת הסדר טעון. בת.פ. 318/95 בבית המשפט המחוזי בתל אביב נידונו הנאשמים למאסרים בפועל, וחלקם ריצו המאסרים בעבודות שירות, במסגרת הסדר טעון. בת.פ. 441/97 י-ם, נידון הנאשם למאסר בפועל שרוצה בעבודות שירות במסגרת הסדר טעון, בת.פ. 316/98 נידון הנאשם למאסר בפועל של 5 חודשים לריצוי בפועל שלא בעבודות שירות לאחר שהודה בעבירות, הביע חרטה וביהמ"ש לקח בחשבון גם את עברו הנקי ואת גילו הצעיר, בת.פ. 359/99 בביהמ"ש המחוזי בירושלים נידון הנאשם ל- 4 חודשי מאסר בפועל שלא בעבודות שירות, לאחר הודיה ולאחר שהורשע בהחזקת אקדח שלא כדין. בת.פ. 396/00 בביהמ"ש המחוזי בחיפה הורשע הנאשם עפ"י הודייתו בהחזקת אקדח, כדורים ומחסנית ובמכירתם, ונידון למאסר בפועל של 5 חודשים שלא בעבודות שירות. בע"פ 671/01 גזר ביהמ"ש העליון מאסר בפועל של 18 חודשים בגין נשיאת נשק ואימונים צבאיים אסורים. בע"פ 2154/02 גזר ביהמ"ש המחוזי בחיפה שנת מאסר בפועל בגין החזקת נשק במספר מקרים, בע"פ 9511/01 גזר ביהמ"ש העליון עונש של שנת מאסר בגין עבירות של הכנה ונשיאת כלי נשק ועוד.

אכן, קיימים פסקי דין המקלים בעונשם של נאשמים בעבירות דומות, ואולם כל מקרה ונסיבותיו. בשונה מהמקרה שבפנינו, הנאשמים בתיקים הנ"ל הודו בעבירות המפורטות להם, הביעו חרטה, וחלקם הגיעו להסדרי טעון.

הנאשם שבפניי החזיק מספר כלי נשק וכמות גדולה של תחמושת, לא הודה בעבירות המיוחסות לו, לא הביע חרטה, ומתברר כי אין זו הפעם הראשונה בה הוא מורשע בעבירה מסוג זה.

3. לנאשם הרשעות קודמות, ובשנת 79 נידון ל- 3 שנות מאסר בגין החזקת נשק שלא כדין על ידי ביהמ"ש המחוזי בחיפה. העבירה אמנם התיישנה ואולם לא נמחקה בעת ביצוע העבירה שבפניי.

4. הנאשם ביקש לקחת בחשבון את מצב בריאותו והציג מסמכים רפואיים לפיהם הוא סובל מאי ספיקת לב קשה הגורמת לקשיי נשימה ולבצקות ברגליים, בידיים ובמותניים, וגורמת לקושי רב בניידות, סכרת קשה, לחץ דם, בעיות בעיניים ואי ספיקת כליות קשה.

הנאשם היה חולה בחלק מהמחלות גם לפני ביצוע העבירה.

אין מחלוקת כי על ביהמ"ש לקחת בחשבון את מצב בריאותו של הנאשם, ואולם נשאלת השאלה מה המשקל שיש לייחס למצב בריאותו לאור חומרת העבירה.נ

**"מצויות דוגמאות רבות נוספות, בהן חזר בית המשפט וציין, כי ככל שעולה חומרת העבירות (אפילו בעבירות מס) השיקול האישי, הכולל גם מצב רפואי רעוע, איננו יכול להיות בעל משקל מהותי וההיבט הציבורי שבהרתעת הציבור ובהבעת המסר הראוי על הענישה ההולמת הוא שגובר (ע"פ 522/82 עזאם ואח' נ' מ"י, פ"ד לו(4) 411, 414).ב**

**בית המשפט חזר וציין לא פעם כי שרות בתי הסוהר מספק טיפול רפואי לאסירים, ככל הנחוץ. (ראו: בש"פ 5094/92 אבו זכאקי מחמוד נ' רשות מע"מ נצרת, דינים עליון, כרך כז' 328; ע"פ 5586/91 ועקנין נ' מ"י, דינים עליון, כרך כד' 589; ע"פ 173/75 מ"י נ' בן ציון, פ"ד ל(1) 119, 139; ע"פ 7826/98 דורפמן נ' מ"י, דינים עליון, כרך נו, 386)".** (ראה:ת.פ (ת"א) 360/96 מדנ"י נ' זאב בשן, דינים מחוזי, כרך לב (10), 744).

**"עוד הדגיש הסניגור את נסיבותיהם האישיות המכבידות של דורפמן ווינבאום ואת מצב בריאותו הקשה של דורפמן, כגורמים שיש להביאם בחשבון לענין העונש. בית המשפט המחוזי לא התעלם מגורמים אלה, אך בדין לא ייחס להם משקל מכריע, לנוכח ההלכה הפסוקה, לפיה: בעבירות מסוג זה, נסוגות נסיבות אישיות מפני הצורך בהרתעתם של עבריינים בכח, תוך הבלטה מודגשת של חומרת המעשים העומדים בבסיס הרשעתם".** (ראה: ע"פ 7826/98 בנימין דורפמן ואח' נ' מדינת ישראל, דינים עליון, כרך נו, 386).ו

**"אשר למצב בריאותו של המערער, הלכה היא כי נימוק זה אינו מצדיק הקלה בדין. ככל שיזדקק לטיפול רפואי יכול הוא לקבלו במסגרת הכלא".** (ראה: ע"פ 5586/91 אליהו ועקנין נ' מדינת ישראל, דינים עליון, כרך כד, 589).נ

אכן, הנאשם בן 66, והוא אינו בריא כאמור, ואולם נסיבות אלו נסוגות מפני הצורך בהרתעתם של העבריינים ובהרתעתו של הנאשם ונאשמים פוטנציאלים בגין עבירות נשק, והענישה בגין עבירות נשק חייבת לשקף את פוטנציאל הסכנה ואת זרע הפורענות הטמון בעבירות אלה.ב

5. בהתחשב בחומרת העבירה מחד גיסא, ובנסיבותיו האישיות של הנאשם מאידך גיסא, אני רואה לגזור על הנאשם עונשים כדלקמן:

א. מאסר בפועל ל- 9 חודשים.ו

ב. מאסר על תנאי ל- 18 חודשים, שהנאשם לא ישא בו, זולת אם יעבור בתוך 3 שנים מיום שחרורו עבירה בה הורשע ו/או עבירות מסוג העבירות הקבועות בפרק ח' לחוק העונשין, ויורשע בהן תוך תקופת התנאי או לאחריה.נ

ג. קנס בסך 7,500 ₪ או מאסר תחתיו ל- 75 יום.

הקנס ישולם ב- 5 תשלומים חודשיים שווים ורצופים החל מיום 1.9.03 ובכל 1 לחודש שלאחריו.

הנשק שנתפס בחזקת הנאשם יחולט או יושמד לפי בחירת המשטרה.

**זכות ערעור תוך 45 יום מהיום.**

**ניתנה היום כ"א בטבת, תשס"ג (26 בדצמבר 2002) במעמד ב"כ הצדדים והנאשם.**

|  |
| --- |
| **דיאנה סלע, שופטת** |

**ב"כ המאשימה:**

מבקשת להגיש פסיקתא לגבי כלי הנשק שנתפסו.

**ב"כ הנאשם:**

מבקש לעכב את ביצוע גזר הדין לצורך ערעור. נוכח הזמן הרב שחלף מאז ביצוע העבירה ועד היום, ועל אף הדחיות שהיו לאחרונה, חרף מצבו הרפואי של הנאשם התייצב לכל הדיונים. אין שום חשש להמלטות מאימת הדין. במהלך המשפט היה מיוצג וימשיך להיות מיוצג גם בערעור. על כן אין חשש להמלטות מאימת הדין.

**ב"כ המאשימה:**

מתנגדת. יש חשש להמלטות מאימת הדין. כמו כן התביעה מעריכה שסיכויי הערעור מאוד נמוכים לפחות לגבי הענישה בפועל.

**ה ח ל ט ה**

ריצוי המאסר בפועל יעוכב ל- 45 יום בכפוף להפקדת סך של 10,000 ₪ במזומן או בערבות בנקאית בקופת ביהמ"ש. אם לא יופקד הסכום, יחל הנאשם בריצוי המאסר בפועל לאלתר.ב

הנאשם יחל בריצוי העונשים האחרים עוד היום.

**ניתנה היום כ"א בטבת, תשס"ג (26 בדצמבר 2002) במעמד ב"כ הצדדים והנאשם.ו**

|  |
| --- |
| **דיאנה סלע, שופטת** |

ו.בנבונבו.

נוסח זה כפוף לשינויי עריכה וניסוח