|  |  |  |
| --- | --- | --- |
| בית המשפט המחוזי בחיפה | | |
| פ' 13240-08-10  מדינת ישראל נ' נאג'י אבו גריבה ואח' |  | 14.7.2011 |

|  |  |  |  |
| --- | --- | --- | --- |
| לפני השופט יצחק כהן | | |  |
|  | מדינת ישראל | |  |
|  | ע"י ב"כ עו"ד רנדה בדארנה [פמח"פ] |  | המאשימה |
|  | נגד | |  |
|  | 1. נאג'י בן חסן אבו גריבה ת"ז xxxxxxxxx  יליד 1968  ע"י ב"כ עו"ד מאיר מורגנשטרן  2. זיאד בן יוסף אבו עביד ת"ז xxxxxxxxx  יליד 1988  ע"י ב"כ עו"ד ג'מיל בראנסה  3. מוחמד בן כליל אלקרינאווי ת"ז xxxxxxxxx  יליד 1980  ע"י ב"כ עו"ד יוסף טורס | |  |
|  |  |  | הנאשמים |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144](http://www.nevo.co.il/law/70301/144), [144 (ב)](http://www.nevo.co.il/law/70301/144.b), [186(א)](http://www.nevo.co.il/law/70301/186.a), [377](http://www.nevo.co.il/law/70301/377), [402 (ב)](http://www.nevo.co.il/law/70301/402.b), [406](http://www.nevo.co.il/law/70301/406), [408](http://www.nevo.co.il/law/70301/408), [לפרק יא](http://www.nevo.co.il/law/70301/jaC), [א'](http://www.nevo.co.il/law/70301/jaCaS), [ג'](http://www.nevo.co.il/law/70301/jaCcS), [ד'](http://www.nevo.co.il/law/70301/jaCdS), [ה'1](http://www.nevo.co.il/law/70301/jaCe1S), [ה'](http://www.nevo.co.il/law/70301/jaCeS), [ו'](http://www.nevo.co.il/law/70301/jaCfS), [לפרק יא](http://www.nevo.co.il/law/70301/jaS)

|  |
| --- |
| **גזר דין** |

1. לאחר שמיעת ראיות הורשעו הנאשמים בעבירות שיוחסו להם בכתב האישום, ואלה הן:

1. כניסה למקום מגורים בנסיבות מחמירות, עבירה לפי [סעיפים 406](http://www.nevo.co.il/law/70301/406) ו- [408](http://www.nevo.co.il/law/70301/408) ל[חוק העונשין](http://www.nevo.co.il/law/70301), תשל"ז – 1977;
2. שוד חמור בחבורה, עבירה לפי [סעיף 402 (ב)](http://www.nevo.co.il/law/70301/402.b) ל[חוק העונשין](http://www.nevo.co.il/law/70301), תשל"ז - 1977;
3. כליאת שווא, עבירה לפי [סעיף 377](http://www.nevo.co.il/law/70301/377) ל[חוק העונשין](http://www.nevo.co.il/law/70301), תשל"ז - 1977;
4. עבירות בנשק, עבירה לפי [סעיף 144 (ב)](http://www.nevo.co.il/law/70301/144.b) ל[חוק העונשין](http://www.nevo.co.il/law/70301), תשל"ז - 1977;
5. החזקת סכין שלא למטרה כשרה, עבירה לפי [סעיף 186(א)](http://www.nevo.co.il/law/70301/186.a) ל[חוק העונשין](http://www.nevo.co.il/law/70301), תשל"ז – 1977.

2. הנסיבות בהן בוצעו העבירות הנ"ל פורטו בהרחבה בהכרעת הדין. לצורך גזר דין זה אציין, על קצה המזלג, כי הנאשמים, תושבי רהט ולקיה שבנגב, קשרו קשר לבצע שוד בביתם של המתלונן, רופא במקצועו, ורעייתו, המתגוררים בעיר שפרעם שבגליל. הנאשמים הגיעו לבית המתלוננים, כשהם מצוידים באקדח, סכין, אזיקונים וסרט דביק. הנאשם מס' 2 ניגש והקיש על הדלת, בעוד הנאשמים 1 ו- 3 ממתינים לו, והנאשם מס' 1 שם מגבת על ראשו, ועשה עצמו חולה. המתלונן פתח את דלת הכניסה לבית, והנאשם מס' 2 ביקש ממנו כוס מים עבור דודו החולה, והצביע על הנאשם מס' 1. בעוד המתלונן ניגש למטבח להביא לנאשם מס' 2 את כוס המים ששאל, נכנסו שלושת הנאשמים לבית המתלוננים, הלכו בעקבות המתלונן, והכו אותו בראשו בקת האקדח. לאחר דברים אלה כבלו הנאשמים את המתלונן, ואת אשתו שחשה לסייע לו, הכו את שניהם, כלאו אותם במרתף הבית, ושדדו מהם סך 30,000 ₪ במזומן ותכשיטים ששוויים לא נתברר. כמו כן שדדו שני שיקים, שנמצאו לאחר מכן בהחזקתו של הנאשם מס' 1.

3. באת כוח המאשימה עמדה על חומרת העבירות שבוצעו, ועתרה לכך שאטיל על הנאשמים מאסר בפועל לתקופה ממושכת, מאסר על תנאי ותשלום פיצויים למתלוננים.

4. באי כוח הנאשמים טענו, כי את מידת העונש יש לגזור ממידת האלימות שהופעלה כלפי המתלוננים. לטענת באי כוח הנאשמים, האלימות שהפעילו הנאשמים כלפי המתלוננים לא הייתה קשה, ועל כן אין לגזור עליהם מאסר ממושך, ויש להסתפק בעונש מאסר מתון. עוד טענו באי כוח הנאשמים, כי השוד לא פגע כלכלית במתלוננים, ואף הזכירו את האפשרות, שהיה קשר עסקי בין המתלונן והנאשמים.

אזכיר, כי גרסת הנאשמים בנוגע לקשר עסקי כביכול, בינם ובין המתלונן, הייתה גרסה כבושה. גרסה זו לא עלתה בשום שלב של חקירת המשטרה (שם מסרו הנאשמים הודעות כוזבות בעליל), ואף לא בתשובת הנאשמים לכתב האישום. רק בעת שהנאשם מס' 1 מסר את עדותו, עלתה הגרסה הנזכרת, והיא נדחתה על ידי מהנימוקים שפורטו בהרחבה בהכרעת הדין.

עוד הוסיפו באי כוח הנאשמים וטענו בנוגע לנסיבותיהם האישיות של הנאשמים, ובא כוח הנאשם מס' 1 אף צרף מסמכים רפואיים המעידים על מצבו של הנאשם מס' 1 ושתיים מבנותיו.

5. כל אחד מבאי כוח הצדדים הניח על שולחני פסיקה התומכת בטענותיו.

באי כוח הנאשמים הגישו פסקי דין שונים, שניתנו בעבר בבית המשפט העליון, ולהשקפתם, הענישה המתבקשת בנסיבות העניין - אותה יש לדעתם לגזור ממידתה הקטנה של האלימות שהופעלה - נעה בין שנתיים מאסר בפועל ועד ארבע שנות מאסר בפועל.

6. לאחר ששקלתי טענות באי כוח הצדדים, ובחנתי את כל הנסיבות הצריכות לעניין, הנני דוחה את טענת באי כוח הנאשמים כי יש להסתפק בעונש מאסר מתון. הנאשמים ביצעו שוד חמור, שהיה כרוך בפגיעה קשה במתלוננים, הן מהבחינה הפיזית והן מהבחינה הנפשית. החדירה לבית המתלוננים נעשתה בחבורה, לאחר הכנה ותכנון, הייתה נועזת ומתוחכמת, כרוכה באלימות ובאיומים בנשק קר וחם, ובסיומה נותרו המתלוננים כלואים במרתף ביתם.

כל עוד בתי המשפט לא ינהגו ביד קשה במבצעי שוד, צפוי כל אדם לחוות את רגעי האימה שחוו המתלוננים בתוך ביתם שלהם. בנסיבות העניין, לענישה סלחנית אין כל מקום, ועל כן בדעתי להיעתר לבקשת באת כוח המאשימה ולהטיל על הנאשמים עונשי מאסר כבדים ולתקופות ממושכות. אף אם בתי המשפט נהגו בעבר בגישה סלחנית, כפי שעלה לכאורה מטענות באי כוח הנאשמים (ואני חולק על דעתם), כי אז הגיעה העת לשנות גישה זאת. (וראו לשם דוגמה: [ע"פ 8788/08](http://www.nevo.co.il/case/5765615) **מוסטפא זיאד נ' מדינת ישראל** (7.4.2011)).

7. **אשר על כל האמור לעיל, הנני מחליט כדלקמן:**

(א) הנני דן כל אחד מהנאשמים ל- 12 (שתיים עשרה) שנות מאסר, מתוכן 10 (עשר שנים) לריצוי בפועל, והיתר (שנתיים) לריצוי על תנאי, והתנאי הוא שבמשך שלוש שנים לא יעברו הנאשמים עבירה מהעבירות הבאות:

(1) עבירת אלימות מסוג פשע כלפי גופו של אדם;

(2) עבירה לפי [סימן א'](http://www.nevo.co.il/law/70301/jaCaS) ("גניבה") [לפרק י"א](http://www.nevo.co.il/law/70301/jaC) ("פגיעות ברכוש") ל[חוק העונשין](http://www.nevo.co.il/law/70301), תשל"ז – 1977;

(3) עבירה לפי [סימן ג'](http://www.nevo.co.il/law/70301/jaCcS) ("שוד") [לפרק י"א](http://www.nevo.co.il/law/70301/jaC) ("פגיעות ברכוש") ל[חוק העונשין](http://www.nevo.co.il/law/70301), תשל"ז – 1977;

(4) עבירה לפי [סימן ד'](http://www.nevo.co.il/law/70301/jaCdS) ("פריצה והתפרצות") [לפרק י"א](http://www.nevo.co.il/law/70301/jaC) ("פגיעות ברכוש") ל[חוק העונשין](http://www.nevo.co.il/law/70301), תשל"ז – 1977;

(5) עבירה לפי [סימן ה'](http://www.nevo.co.il/law/70301/jaCeS) ("נכסים גנובים") [לפרק י"א](http://www.nevo.co.il/law/70301/jaC) ("פגיעות ברכוש") ל[חוק העונשין](http://www.nevo.co.il/law/70301), תשל"ז – 1977;

(6) עבירה לפי [סימן ה'1](http://www.nevo.co.il/law/70301/jaCe1S) ("עבירות בקשר לרכב") [לפרק י"א](http://www.nevo.co.il/law/70301/jaS) ("פגיעות ברכוש") ל[חוק העונשין](http://www.nevo.co.il/law/70301), תשל"ז – 1977;

(7) עבירה לפי [סימן ו'](http://www.nevo.co.il/law/70301/jaCfS) ("עבירות מרמה, סחיטה ועושק") [לפרק י"א](http://www.nevo.co.il/law/70301/jaC) ("פגיעות ברכוש") ל[חוק העונשין](http://www.nevo.co.il/law/70301), תשל"ז – 1977;

(8) עבירה לפי [סעיף 377](http://www.nevo.co.il/law/70301/377) ("כליאת שווא") ל[חוק העונשין](http://www.nevo.co.il/law/70301), תשל"ז – 1977;

(9) עבירות בנשק, לפי [סעיף 144](http://www.nevo.co.il/law/70301/144) ל[חוק העונשין](http://www.nevo.co.il/law/70301), תשל"ז – 1977.

(ב) מתקופת המאסר תנוכה התקופה שמיום 20.7.2010 ועד היום, בה הנאשמים נתונים במעצר.

5129371

54678313(ג) הנני מחייב כל אחד מהנאשמים לשלם לכל אחד מהמתלוננים סך 15,000 ₪ (בסך הכל ישלם כל אחד מהנאשמים פיצוי בסך 30,000 ₪, וכל אחד מהמתלוננים יקבל פיצוי בסך 45,000 ₪).

**ניתן היום, י"ב בתמוז תשע"א, 14.7.2011, והודע בפומבי.**

**5129371**

**54678313 והודע לנאשמים כי הם זכאים לערער על פסק הדין בתוך 45 ימים מהיום, בפני בית המשפט העליון בירושלים.**

יצחק כהן 54678313-/

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן