**בתי המשפט**

|  |  |  |  |
| --- | --- | --- | --- |
|  | | | |
| בית משפט מחוזי חיפה | | פ 000174/03 | |
|  | |
| **בפני** | **כב' השופט א. שיף** | **תאריך** | **01/09/2004** |

|  |  |  |  |
| --- | --- | --- | --- |
| בעניין: | מדינת ישראל | | המאשימה |
|  | נ ג ד | |  |
|  | טפר טוביה  ע"י ב"כ עו"ד שילה אמנון | | הנאשם |
|  |  |  |  |

חקיקה שאוזכרה:

[פקודת התעבורה [נוסח חדש]](http://www.nevo.co.il/law/5227): סע' [38(1)](http://www.nevo.co.il/law/5227/38.1), [38(2)](http://www.nevo.co.il/law/5227/38.2), [(3)](http://www.nevo.co.il/law/5227/38.3), [40](http://www.nevo.co.il/law/5227/40), [60](http://www.nevo.co.il/law/5227/60), [62(2)](http://www.nevo.co.il/law/5227/62.2)

[תקנות התעבורה, תשכ"א-1961 - לא מרובדות](http://www.nevo.co.il/law/74274): סע' [26(1)](http://www.nevo.co.il/law/74274/26.1), [49(א)](http://www.nevo.co.il/law/74274/49.a), [51](http://www.nevo.co.il/law/74274/51), [(4)](http://www.nevo.co.il/law/74274/126.4)

**גזר דין**

הנאשם הורשע, לאחר הודייתו בעבירות כדלקמן:

**גרימת מוות ברשלנות** - עבירה לפי [סעיף 64+40](http://www.nevo.co.il/law/5227/40;60) ל[פקודת התעבורה](http://www.nevo.co.il/law/5227) (נ"ח) התשכ"א-1961;

**נהיגה בחוסר זהירות** - עבירה לפי [סעיף 62(2)](http://www.nevo.co.il/law/5227/62.2) ביחד עם [סעיף 38(2)](http://www.nevo.co.il/law/5227/38.2) ל[פקודת התעבורה](http://www.nevo.co.il/law/5227) (נ"ח) התשכ"א-1961;

**נהיגה שלא במלוא החושים** - עבירה לפי [תקנה 26(1)](http://www.nevo.co.il/law/74274/26.1) +[(4)](http://www.nevo.co.il/law/74274/126.4) לתקנות התעבורה התשכ"א-1961 [וסעיף 38(1)](http://www.nevo.co.il/law/5227/38.1) + [(2)](http://www.nevo.co.il/law/5227/38.2) ל[פקודת התעבורה](http://www.nevo.co.il/law/5227) (נ"ח) התשכ"א-1961;

**5129371נהיגה במהירות בלתי סבירה** - עבירה לפי [תקנה 51](http://www.nevo.co.il/law/74274/51) ל[תקנות התעבורה](http://www.nevo.co.il/law/74274) התשכ"א-1961 וסעיף [38(1)](http://www.nevo.co.il/law/5227/38.1)+[(2)](http://www.nevo.co.il/law/5227/38.2) ל[פקודת התעבורה](http://www.nevo.co.il/law/5227) (נ"ח) התשכ"א-1961;

**אי שמירת רווח** - עבירה לפי [תקנה 49(א)](http://www.nevo.co.il/law/74274/49.a) ל[תקנות התעבורה](http://www.nevo.co.il/law/74274) התשכ"א-1961 [וסעיף 38(2)](http://www.nevo.co.il/law/5227/38.2) + [(3)](http://www.nevo.co.il/law/5227/38.3) ל[פקודת התעבורה](http://www.nevo.co.il/law/5227) (נ"ח) התשכ"א-1961.

כעולה מכתב האישום ב- 18.12.02, נהג הנאשם ברכבו. לפניו נסעה אותה עת משאית שאליה היתה מחוברת עגלה. המשאית התנהלה לאיטה ונסעה בחלקה על השוליים.נ

הנאשם ברשלנותו התנגש עם חזית רכבו בחלקה האחורי שמאלי של המשאית.

כתוצאה מהתאונה נגרם מותו של דוד וינשטיין ז"ל, בן 82 (להלן: "המנוח") אשר נסע ברכבו של הנאשם. כמו כן, נחבלה חבלות של ממש, רעייתו של המנוח. בין השאר נגרמו לה שברים מרובים בצלעות ושבר פתוח ביד. גם הנאשם עצמו נחבל חבלות של ממש.

בעת נהיגתו דלעיל נהג הנאשם כשהוא עייף ועובר לתאונה אף נרדם תוך כדי נהיגה. בטרם הנהיגה הקטלנית שתה הנאשם משקאות משכרים.

הודיית הנאשם במיוחס לו באה לאחר הסדר טיעון שבמסגרתו תוקן כתב האישום והתביעה הצהירה כי תבקש להטיל על הנאשם עונשים כדלקמן:

א. 6 חודשי עבודות שירות (בהנחה שהנאשם יתאים לביצוע עבודות השירות).

ב. פסילת רישיון נהיגה.

ג. מאסר מותנה.

ד. פסילה מותנית.

ה. קנס.

עוד הצהירה התביעה כי היה ועל פי חוות דעת הממונה על עבודות השירות לא יתאים הנאשם לביצוע עבודת שירות אזי תבקש התביעה להפנותו לממונה על עבודות השירות ובהתאם להמלצתו תשקול התביעה את עמדתה, אך בכל מקרה לא יתבקש מאסר בפועל.

הממונה על עבודות השירות חיווה דעתו כי הנאשם אינו מתאים לביצוע עבודת שירות.

מחוות דעת שירות המבחן עולה כי הנאשם, שהינו כבן 72, עבר לפני כ- 4 שנים ניתוח מעקפים בלבו. הוא סובל ממחלת לב, מיתר לחץ דם, ממחלת כלי דם פריפרים ומהפרעה בתיפקודי הכבד. עוד עולה מהתסקיר, כי מאז התאונה שומר הנאשם על קשר קרוב עם אשת המנוח. הוא דואג לכל מחסורה ותומך בה כספית ורגשית.

קצינת המבחן התרשמה כי הנאשם הינו אדם נורמטיבי הכואב את השלכות התאונה.

להערכת שירות המבחן מצבו הבריאותי של הנאשם, אישיותו וגילו המתקדם יקשו עליו להתמודד עם עונש מאסר בפועל. לפיכך, המליץ שירות המבחן להשית על הנאשם 400 שעות של"צ, במסגרת הלשכה לשירותים חברתים זכרון יעקב, בעזרה בעבודה משרדית בלשכה ובביקורים בבתי קשישים.

לחובתו של הנאשם 10 הרשעות קודמות בגין עבירות תעבורה.

ב"כ המאשימה ביקשה לכבד את הסדר הטיעון, אך ביקשה להחמיר ביתר רכיבי הענישה. אליבא דהמאשימה, יש ליתן משקל של ממש לנסיבות החמורות של האירוע ולהתחשב באינטרס הציבורי ולפיכך להשית על הנאשם עונש פסילה לצמיתות או לתקופה ממושכת וכן עונש מאסר מותנה ופסילה מותנית. לאור מצבו הכלכלי של הנאשם, ביקשה ב"כ המאשימה, להסתפק בהשתת קנס סימלי.

ב"כ הנאשם ביקש אף הוא לכבד את הסדר הטיעון ולאמץ את המלצת שירות המבחן.

הסניגור ביקש להתחשב בהודיית הנאשם ובשאר הנסיבות לקולא. הוא הסכים שיש להטיל על מרשו עונש פסילה לתקופה ממושכת אך ביקש שלא להשית עליו פסילה לצמיתות. עוד ביקש, כי עונש המאסר המותנה יהיה מידתי.

ב"כ הנאשם ציין, כי מרשו נוהג בישראל מאז 1974 ולחובתו "רק" 10 הרשעות קודמות שחלקן בגין עבירות שאינן מהותיות.

נסיבות התאונה הן חמורות. הנאשם ההין לנהוג את רכבו כשהוא עייף, לאחר שנרדם קודם לכן בעת נהיגתו ולאחר ששתה משקאות אלכוהליים. מכאן קצרה הדרך לתאונה הקטלנית שגרמה למותו של דוד וינשטיין ז"ל ולחבלות של ממש לאשת המנוח ולנאשם עצמו.

קשיים ראייתיים באשר לקשר הסיבתי בין התאונה למות המנוח וכן הנסיבות כפי שיפורטו בהמשך, הביאו את התביעה להסדר הטיעון שבמסגרתו תוקן כתב האישום והתביעה מסתפקת בבקשה להטיל העונשים דלעיל.

הקשיים הראייתיים, גילו של הנאשם, מצבו הבריאותי, תמיכתו הנפשית והחומרית של הנאשם באשת המנוח והמלצת שירות המבחן, הביאוני לכלל דעה שאין לסטות מהסדר הטיעון שגובש ע"י הצדדים ולפיכך לא אשית על הנאשם מאסר בפועל.

יחד עם זאת, אתחשב בנסיבות החמורות של התאונה בבואי לגזור את יתר העונשים על הנאשם. כמו כן, אתחשב בטובת הציבור הדורשת, בנסיבות הענין, להרחיק את הנאשם מן ההגה לתקופה ממושכת.

בהתחשב בכל הנסיבות, ולאחר ששקלתי את טיעוני הצדדים, אני גוזר על הנאשם את העונשים הבאים:

א. 400 שעות של"צ, שיבוצעו במסגרת הלשכה לשירותים חברתיים בזכרון יעקב, בעזרה בעבודה משרדית בלשכה ובביקורים בבתי קשישים.ב

הובהרה לנאשם משמעות אי עמידתו בתנאי עבודות השירות.

הנאשם יתייצב לתחילת עבודות השירות ביום א' ה-12.9.04 שעה 08:00.

היה והמועד הנ"ל אינו מתאים, יודיעני על כך שירות המבחן ואז אשנה המועד.

ב. שנת מאסר מותנית, למשך 3 שנים, לבל יעבור עבירה של גרימת מוות בהתרשלות.

ג. 10 שנות פסילה מלקבל ומלהחזיק רישיון נהיגה מכל סוג שהוא.

ד. חצי שנת מאסר מותנית, למשך 3 שנים, לבל ינהג ברכב בזמן פסילה ולבל ינהג בהשפעת סם או משקאות משכרים.

ה. בהתחשב במצבו הכלכלי של הנאשם, אני מסתפק בהשתת קנס בסך של 500 ₪ אשר ישולם לא יאוחר מיום 1.11.04.

**המזכירות תעביר עותק מגזר הדין לשירות המבחן למבוגרים וללשכה לשירותים חברתיים במועצת זכרון יעקב.**

**ניתן היום ט"ו באלול, תשס"ד (1 בספטמבר 2004) במעמד ב"כ המאשימה עו"ד הגב' מיטל כן, ב"כ הנאשם עו"ד שילה וכן הנאשם.**

**זכות ערעור לבית המשפט העליון תוך 45 יום מהיום.**

|  |
| --- |
| **א. שיף, שופט** |

יהודית

נוסח מסמך זה כפוף לשינויי ניסוח ועריכה