**בתי המשפט**

|  |  |  |  |
| --- | --- | --- | --- |
| **בית משפט מחוזי חיפה** | | **פ 003137/04** | |
|  | |
| **בפני:** | **כב' השופט א. שיף** | **תאריך:** | **02/04/2006** |

|  |  |  |  |  |
| --- | --- | --- | --- | --- |
| בעניין: | מדינת ישראל  ע"י פרקליטות מחוז חיפה | | |  |
|  |  |  | | המאשימה |
|  | - נ ג ד - | | |  |
|  | אשר גאלי ת"ז xxxxxxxxx | | |  |
|  | ע"י ב"כ עו"ד | | ציון אמיר ועו"ד גב' סוויד | הנאשם |

|  |  |
| --- | --- |
| נוכחים: | בשם המאשימה – אין נוכחות  בשם הנאשם – עו"ד גב' רויטל סוויד  הנאשם בעצמו |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144(א)](http://www.nevo.co.il/law/70301/144.a), [(ב)](http://www.nevo.co.il/law/70301/144.b), [304](http://www.nevo.co.il/law/70301/304)

[פקודת התעבורה [נוסח חדש]](http://www.nevo.co.il/law/5227): סע' [10](http://www.nevo.co.il/law/5227/10)

[חוק התכנון והבניה, תשכ"ה-1965](http://www.nevo.co.il/law/91073)

# 

**גזר דין**

בהכרעת הדין מיום 2/2/06 הרשעתי את הנאשם בעבירות הבאות:

א. גרם מוות ברשלנות, לפי [סעיף 304](http://www.nevo.co.il/law/70301/304) ל[חוק העונשין](http://www.nevo.co.il/law/70301).

ב. עבירות בנשק, לפי [סעיף 144(א)](http://www.nevo.co.il/law/70301/144.a) + [(ב)](http://www.nevo.co.il/law/70301/144.b) ל[חוק העונשין](http://www.nevo.co.il/law/70301).

ג. נהיגה ללא רישיון, לפי [סעיף 10](http://www.nevo.co.il/law/5227/10) ל[פקודת התעבורה](http://www.nevo.co.il/law/5227).

עובדות המקרה מובאות בהרחבה בהכרעת הדין. בשלב זה, אציין בקליפת אגוז, כי הנאשם גרם את מותה של המנוחה מי טרויצה ז"ל, בכך שבהתרשלותו הניח כלי יריה (עט-אקדח) טעון, אותו נשא ללא רישיון, על שולחן העשוי לשמש גם לצורך כתיבה. המנוחה, שהופנתה לשולחן ע"י הנאשם, אכן נטלה את העט-אקדח, בחושבה שהמדובר בעט, ובעת טיפולה ב"עט" נורתה הירייה הקטלנית שקיפחה את חייה. יצויין, כי הנאשם סבר שהעט-אקדח אינו תקין וניסיונות ירי קודמים שערך הנאשם ב"עט", לא צלחו.

עברו של הנאשם נקי (למעט עבירה לפי [חוק התכנון והבניה](http://www.nevo.co.il/law/91073)).

אחותה של המנוחה, הגב' טלי חפץ, העידה על כאבה האישי וכאב המשפחה עקב החלל שהותירה אחריה המנוחה. היא התמקדה בכאב שנגרם לבתה הקטינה, בת ה-5 כיום, של המנוחה. ניכר היה בעדה ובדרך מסירת עדותה, עד כמה זועזעה המשפחה והעדה עצמה בעקבות הארוע הטראגי ועד כמה השפיע האירוע על מצבה של משפחתה הקרובה של המנוחה. תקצר היריעה ודלים הדיו והנייר מלתאר את גודל השבר שנפער במות המנוחה – האם, הבת והאחות.

מטעם הנאשם, העיד מר מאיר מימון, קצין משטרה, שהנו גם דודו של הנאשם. הוא העיד על היות הנאשם אדם חיובי, איש משפחה המקדיש את רוב זמנו לילדיו. הוא לא התעלם מחומרת העבירה, אך עמד על כך, שלדעתו, מדובר בכשלון חד פעמי שאינו מאפיין את הנאשם. לדעתו, מאסר בפועל עלול להזיק קשות לנאשם ולשני ילדיו.

אחותו של הנאשם, ד"ר רחל גלי צינמון, העוסקת בפסיכולוגיה תעסוקתית ובתכניות חינוכיות, העידה על השפעת האירוע הנוראי על הנאשם ומשפחתו. היא עמדה על הסיוע שהיא מעניקה לנאשם "לעבור את הלילות", בפרט לאור האישיות הרגישה של אחיה. היא הגדירה את מצבו של הנאשם כמי ש: "חי ונגמרו לו החיים".

עו"ד רפי שדמי, שהכיר את הנאשם לאחר שייצג אותו בתביעת הגירושין שלו, העיד על אופיו הטוב של הנאשם שנתגלה, בפרט במהלך הליכי הגירושין שלו. גם הוא עמד על ההשפעה הקשה של האירוע על הנאשם.

מר שוקי סבג, העיד אף הוא מטעמו של הנאשם. העד, אדם חולה המתקשה בדיבורו, עבד אצל הנאשם במשך כשנה וחצי. הוא הגדיר את הנאשם כאדם המוכן תמיד לסייע ולהעניק מאהבתו.

ב"כ המאשימה, עמד על חומרת העבירות שבגינן הורשע הנאשם. הוא ציין את העונש הקבוע לצידה של עבירת נשיאת הנשק והסביר את הרציונאל הטמון בעונש חמור זה. לדעתו, יש להחמיר במקרים של החזקת נשק כאשר הנשק "מחופש" לכלי תמים ולפיכך הפוטנציאל הסיכוני שלו גבוה יותר.

לדעת הפרקליט המלומד, המקרה שבפנינו, לנוכח רשלנותו הגבוהה של הנאשם, נמצא על גבול ההריגה ורשלנותו הרבתי של הנאשם חייבת לבוא לידי ביטוי בגזר הדין.

עוד ציין הסניגור, את הסבל הרב שעבר על משפחת המנוחה וטען, כי הגמול במקרה זה, הוא רכיב חשוב בעבירת ההמתה.

לסיכום, ביקש ב"כ המאשימה להטיל על הנאשם עונש מאסר לריצוי בפועל, עונש מאסר מותנה וכן לשלול רשיונו לתקופה ממושכת. עוד ביקש, לחייב את הנאשם לשלם פיצוי גבוה לילדתה של המנוחה – ליאם טרויצה.

ב"כ הנאשם, מתח ביקורת על הדרך המחמירה שנקטה התביעה בתיק זה, החל מהחשדתו של הנאשם במשטרה ברצח וכלה בניהול המשפט, תוך ייחוס עבירה של הריגה, מבלי לגלות נכונות להתפשר אף כשהתבהרו העובדות. מכל מקום, הוא ביקש לשקול לקולא את דרך היסורים שעבר הנאשם עד למועד הכרעת הדין ואת השפעת האירוע על מצבו הנפשי.

אליבא דהסניגור, רשלנותו של הנאשם היתה נמוכה וגבולית. הנאשם, סבר לתומו שהאקדח אינו תקין. הוא לא זכר שהעט אקדח טעון ולא הוא שהפעיל את כלי הירייה.

עוד טען הסניגור, כי גם החזקת העט אקדח שלא כדין הנה ברף התחתון של עבירה מסוג זה.

הסניגור עמד גם על אישיותו של הנאשם, כפי שעלתה מעדויות האופי שהובאו מטעמו.

ב"כ הנאשם ביקש להמנע מהטלת מאסר בפועל על מרשו. הוא הסכים שיש לפצות את ילדתה היתומה של המנוחה. יחד עם זאת ציין, כי הנאשם ירד מנכסיו ופרנסת ילדיו עליו.

הנאשם בדברו האחרון ביקש ליתן לו הזדמנות להשתקם, על מנת שיוכל לגדל את ילדיו ולפצות כספית את בתה של המנוחה.

קטילת חייו של אדם, אף אם נעשתה ברשלנות, ללא מחשבה פלילית, מחייבת ענישה משמעותית. ערך החיים הוא היקר שבערכים ויש לשמור עליו מכל משמר. המקרה הנדון הוא דוגמא מובהקת לטראגדיה האיומה הנגרמת מגרימת מותו של אדם הן למנוח עצמו והן למשפחתו. התרשלות מתמשכת בהשגחה על כלי ירייה, בנסיבות הנדונות, והשארתו של כלי הירייה הדומה לעט, על גבי שולחן העשוי לשמש גם לצרכי כתיבה והפניית המנוחה לשולחן לצרכי כתיבה, הנן רשלנויות משמעותיות, אף כשהנאשם יצא כאמור, מנקודת הנחה, כי כלי הירייה אינו כשיר לירי. הרשלנות המשמעותית והמתמשכת מחייבת אף היא התייחסות עונשית הולמת.

גם נשיאתו של העט-אקדח שלא כדין מחייבת ענישה של ממש. בנשיאתו של נשק, שלא כדין, יש משום פוטנציאל סיכוני בטחוני או פלילי שלמרבה הצער התממש במקרה זה. אנשים הנושאים כלי נשק ללא רישיון מסכנים את זולתם אף כשכוונתם טהורה. על בתי המשפט להתייחס שלא בסלחנות, גם לנשיאתם של כלי נשק ע"י אנשים נורמטיביים.

בגוזרי את עונשו של הנאשם אתחשב גם בראיות שהובאו מטעמו. האירוע הנורא פגע קשות גם בנאשם ובמשפחתו הקרובה. נכון כי הוא עצמו גרם לפגיעה זו, אך השלכתה של הפגיעה מן הדין שתבוא לידי ביטוי בגזר הדין.

עוד אשקול לקולא את היות הנאשם אדם נורמטיבי ואת עינוי הדין שעבר, עת הוחשד בביצוע עבירת הרצח.

בהתחשב בכל הנימוקים לקולא ולחומרא ובשוותי לנגד עיני את טיעוני ב"כ הצדדים, אני גוזר על הנאשם:

א. 15 חודשי מאסר, מתוכם 8 חודשים לריצוי בפועל והיתרה מותנית, למשך 3 שנים, לבל יעבור עבירה של גרימת מוות ברשלנות או נשיאת נשק שלא כדין, או החזקתו שלא כדין.

ב. פסילת רישיון נהיגה למשך שנה בפועל.

ג. עוד אני מטיל על הנאשם לפצות את בתה של המנוחה – ליאם טרויצה בסך של 50,000 ₪.

הפיצוי הכספי יופקד בקופת ביהמ"ש וימסר לאפוטרופסה הטבעי, אביה של הילדה.

הפיצוי יופקד ע"י האפוטרופוס הטבעי בתכנית חסכון בנקאית, עד היות הילדה בת 18 ותרשם הערה במסמכי הבנק שהכספים הם כספיה של הקטינה ואין לבצע בהם כל פעולה ללא אישורו של ביהמ"ש לענייני משפחה.

המזכירות תעביר העתק גזר הדין למשרד האפוטרופוס הכללי בחיפה וכן תיידע אותו בדבר מספר תעודת הזהות של הקטינה ושל אביה ומקום מגוריהם, לאחר שתברר פרטים אלו עם אביה של הקטינה.

**ניתן היום ד' בניסן, תשס"ו (2 באפריל 2006) במעמד ב"כ הנאשם והנאשם, בהעדר הפרקליטות.**

**זכות ערעור לבית המשפט העליון תוך 45 יום מהיום.**

|  |
| --- |
| **א. שיף, שופט** |

יהודית ד.

השעה עתה 09:10

הדיון נקבע לשעה 08:30, ב"כ המאשימה היה נוכח בעת קביעת הדיון ועד כה אין הופעה מטעם ב"כ המאשימה.

# החלטה

לא אמתין עוד לב"כ המאשימה והדיון יתקיים בהעדרו.

**ניתנה היום ד' בניסן, תשס"ו (2 באפריל 2006) במעמד ב"כ הנאשם והנאשם.**

|  |
| --- |
| **א. שיף, שופט** |

עו"ד סוייד:

מבקש לעכב ביצוע העונש עד לשמיעת ערעור בעניין. נבקש לקרוא את גזר הדין, יחד עם זאת אנחנו טענו שיש לזכות את הנאשם מכל אשמה.

מבקשים להגיש ערעור גם על הכרעת הדין.

מדובר בנאשם שלא נעצר ושוחרר אלא כל הזמן היה ללא תנאי מגביל והתייצב לדיונים ולא יגרם כל נזק אם יהיה כך עד הערעור מדובר על זמן ארוך מבחינתו ויחסית קצר, משום שעומדים בפני מאסר בפועל והעדר ביצוע עלול לייתר את כל העניין.

**השעה עתה 9:15 הופיע עו"ד כהן ב"כ המאשימה**

**נמסרו לו פרטי גזר הדין וההחלטה לדחות את מועד ביצוע עונש המאסר.**

**עו"ד כהן:**

אין לי כל בקשה.

**ב"כ הנאשם:**

כמו כן אני מבקשת לפרוס את הפיצוי הכספי בפריסה של 10 תשלומים שווים כדי שהנאשם יכול לעמוד בתשלום, אין לנו בקשה לבטל את הרכיב הזה בעונש, רק מבקשים שיהיה ב- 10 תשלומים.

**עו"ד כהן:**

אין התנגדות.

# החלטה

אני נעתר חלקית לבקשת ב"כ הנאשם.

הנאשם יתייצב לריצוי עונשו ביום א' 7/5/06 בשעה 08:00 במזכירות המדור הפלילי בביהמ"ש המחוזי בחיפה .

כמו כן, אני מורה שתשלום הפיצוי לליאם טרויצה יבוצע ב 10 תשלומים שווים ורצופים החל מה- 1/5/06.

אי עמידה באחד התשלומים תעמיד את מלוא סכום הפיצוי לתשלום מיידי.

**ניתנה היום ד' בניסן, תשס"ו (2 באפריל 2006) במעמד הצדדים.**

5129371

546783135129371

א. שיף 54678313-3137/04

54678313

|  |
| --- |
| **א. שיף, שופט** |

נוסח מסמך זה כפוף לשינויי ניסוח ועריכה