**בתי המשפט**

|  |  |  |  |
| --- | --- | --- | --- |
| **בדלתיים סגורות** | | | |
| **בבית המשפט המחוזי בחיפה** | | **פ 003167/04** | |
| **בפני:** | **כב' השופט ר. שפירא** | **תאריך:** | **9/25/2005** |

|  |  |  |  |
| --- | --- | --- | --- |
| בעניין: | מדינת ישראל | |  |
|  |  |  | המאשימה |
|  | נ ג ד | |  |
|  | אורי בן דוד לוי ת.ז. 036352599 | |  |
|  | ע"י ב"כ עו"ד | משה גלעד | הנאשם |

# 

**גזר דין**

הנאשם הורשע על פי הודאתו בעבירות הבאות:

עבירה לפי סעיף 144(א)+(ב) רישא +סעיף 29 ל[חוק העונשין](http://www.nevo.co.il/law_html/law01/073_002.htm);

עבירה לפי סעיף 413ה' +סעיף 29 ל[חוק העונשין](http://www.nevo.co.il/law_html/law01/073_002.htm);

עבירה לפי סעיף 192 ל[חוק העונשין](http://www.nevo.co.il/law_html/law01/073_002.htm).

הצדדים הודיעו כי הגיעו להסדר טיעון לפיו יגזר על הנאשם עונש של 24 חודשי מאסר בפועל מיום מעצרו, 19.10.04. עוד הוסכם כי יופעל מאסר על תנאי שנגזר על הנאשם ב[ת.פ. 3130/04](http://www.nevo.co.il/links/psika/?link=תפ%203130/04) של בימ"ש השלום בחיפה, כך ש- 3 חודשים יהיו במצטבר ו- 7 בחופף. סך הכל ירצה הנאשם 27 חודשי מאסר בניכוי ימי מעצרו ועל זאת יתווסף מאסר מותנה לשיקול דעת ביהמ"ש.

הצדדים הודיעו במסגרת ההסדר כי קיימת ביניהם מחלוקת בדבר 19 ימי מאסר אשר הנאשם ריצה תוך תקופת מעצרו וזאת לאחר שהופקע עונש של מאסר אשר היה עליו לרצות בעבודות שירות. בעניין זה מבקשת התביעה כי ביהמ"ש יורה כי המאסר ירוצה במצטבר לאותם 19 ימים בעוד שהסניגור מבקש כי אותם 19 ימים יחשבו כתקופה המרוצה בחופף לעונש המאסר שנגזר בתיק זה.

בכל הנוגע להסדר עצמו נומק ההסדר על ידי התובעת בעיקר בקשיים ראייתיים שהתגלו בתיק וכן מנימוקים נוספים אשר פורטו בהרחבה הן בנימוקי התובעת והן בנימוקי הסניגור.

לאחר ששקלתי את טיעוני הצדדים החלטתי לאשר את הסדר הטיעון. מדובר בהסדר סביר, ככל שהדבר נוגע לרמת הענישה. חזקה על התביעה ששקלה את כל השיקולים הרלוונטיים ככל שהדבר מתייחס לראיות ולקשיים הראייתיים עליהם הצביעה. בהתאם, בשים לב להלכה שנקבעה ב[ע"פ 1958/98, פלוני נ' מדינת ישראל, פ"ד נז](http://www.nevo.co.il/links/psika/?link=עפ%201958/98&Pvol=נז)(1), 577, אני סבור כי זה המקרה בו יש לאשר את הסדר הטיעון.

בכל הנוגע ל- 19 ימי המאסר שהיה על הנאשם לרצות, אני סבור כי בעניין זה הצדק הוא עם התביעה מאחר ואין במאסר הנ"ל אשר נגזר על הנאשם זמן רב קודם לביצוע העבירות בתיק זה כל קשר לעבירות נשוא גזר דין זה ובנסיבות אלו אין סיבה שמעצרו, אשר גרם להפקעת עבודות השירות, יהפוך בסופו של דבר כלי לקיצור תקופת מאסר שנגזרה עליו בתיק אחר.

אשר על כן, אני מורה כדלקמן:

אני מורה על הפעלת עונש המאסר המותנה אשר נגזר על הנאשם ב[ת.פ. 3130/04](http://www.nevo.co.il/links/psika/?link=תפ%203130/04) של בימ"ש השלום בחיפה. הנאשם ירצה 10 חודשי מאסר.

בגין העבירות בהן הורשע הנאשם בתיק זה אני גוזר עליו 24 חודשי מאסר לריצוי בפועל.

מכלל עונש המאסר המותנה שהופעל אני קובע כי 7 חודשים ירוצו בחופף למאסר שנגזר בתיק זה ו- 3 במצטבר לו.

סך הכל ירצה הנאשם 27 חודשי מאסר שמניינם החל מיום 19.10.04, מועד מעצרו, כאשר לתקופה זו יתווספו 19 ימים אשר הנאשם לא היה עצור אלא אסיר בתיק אחר.

בנוסף אני גוזר על הנאשם 12 חודשי מאסר על תנאי והתנאי הוא שהנאשם לא יעבור בתוך 24 חודשים ממועד שחרורו ממאסר כל עבירה בנשק וכל עבירה כנגד רכוש שהיא פשע ויורשע בגינה.

לא מצאתי מקום לגזור עונש של מאסר מותנה בגין עבירת איומים שגם בה הורשע הנאשם.

**הוסברה לנאשם זכותו לערער לביהמ"ש העליון בתוך 45 יום מהיום.**

**לתשומת לב המזכירות - תיק זה היה קבוע ל-8 ישיבות הוכחות בפני כב' השופט עודד גרשון ועבר לשמיעה בפני. כעת כאשר נגזר הדין יש לבטל את כל מועדי ההוכחות שנקבעו בפניו ולהודיעו כי ניתן גזר דין. במידה וזומנו עדים דרך המזכירות, יש לבטל את זימונם.**

**5129371**

**54678313**

**ניתן היום כ"א באלול, תשס"ה (25 בספטמבר 2005) במעמד הנאשם, הסנגור וב"כ המאשימה.**

5129371

54678313

ר. שפירא 54678313-3167/04

|  |
| --- |
| **ר. שפירא, שופט** |

קלדנית: ליאת פנקר.

נוסח מסמך זה כפוף לשינויי ניסוח ועריכה