**בתי המשפט**

|  |  |  |  |
| --- | --- | --- | --- |
|  | | | |
| פ 005004/06 | | בית משפט מחוזי חיפה | |
|  | |
| 21/02/2007 | תאריך: | כב' השופט מנחם פינקלשטיין | בפני : |

|  |  |  |
| --- | --- | --- |
| המאשימה | מדינת ישראל  פרקליטות מחוז חיפה – פלילי  ע"י ב"כ, עו"ד מאיה דהן-חזן | בעניין: |
|  | - נ ג ד - |  |
| הנאשם | אייל בן פריד חדיד ת"ז 066140211  ע"י ב"כ, עו"ד מוחמד מסרי |  |

# 

**גזר דין**

#### כללי

1. הנאשם הורשע בעבירות בנשק, היזק בזדון ומעשה פזיזות, לפי סעיפים 144, 452 ו-338(5) לחוק העונשין, תשל"ז-1977. פרטי הרשעתו הובאו בהכרעת הדין, ובה נקבע כי ביום 7.5.05 לפנות בוקר הוא ירה באקדח לעבר ביתם של רשי ואבתיסאם חדיד בדליית אל כרמל. המאשימה גרסה כי הירי היה לעברם של בני הזוג, ואולם בהכרעת הדין זוכה הנאשם, מחמת הספק, מירי לעבר המתלוננים עצמם. זאת – לאור האפשרות כי עברו כמה שניות מאז שבני הזוג נכנסו בבהלה לביתם – לאחר שהנאשם כיוון לעברם את הנשק – ועד הירי עצמו:

*מתקיים לדעתי ספק מסוים, שמא לא התכוון הנאשם אלא לירות לעבר הבית ולעבר דלת הכניסה, ולא הייתה לו כוונה מיוחדת לפגוע באחד מבני הזוג חדיד. יש כאן נמהרות ופזיזות. זהו מעשה חמור. אך אין כאן ביטחון בכוונת הנאשם לפגוע בבני הזוג.*

2. כפי שהוטעם במובאה זו – זהו בוודאי מעשה חמור. מתוך שלוש היריות שנורו, פגעו שני קליעים מעל המשקוף ובדלת הכניסה. הקליע שפגע בדלת, חדר דרכה לתוך הבית ועבר לכל אורך המטבח. ירי זה בוצע מיד לאחר שבני הזוג נכנסו לבית דרך אותה דלת. אילו היה אחד מהם נהרג או נפגע, היה מקום להרשעת הנאשם בעבירה תוצאתית של מחשבה פלילית – פזיזות (סעיף 20(א)(2) לחוק העונשין). ברור גם שהרקע לאירוע היה סכסוך אלים בין הנאשם לבין מג'די, בנם של אבתיסאם ורשי חדיד. למעשה זה לא קדמה התגרות מצידם של בני הזוג חדיד, שאירחו את הנאשם בעבר פעמים רבות בביתם. רשי חדיד הוא דוד אמו של הנאשם.

##### טיעוני הצדדים

3. ב"כ המאשימה ביקשה להדגיש את העובדה שהנאשם פעל "לחיסול חשבון" בינו לבין בנם של המתלוננים, בדרך בלתי חוקית ומסוכנת. בדרך נס לא היו נפגעים בנפש. מי שידו "קלה על ההדק" כדי לחסל חשבונות צריך להיות מורחק מהחברה לפרק זמן ניכר. התובעת ביקשה הטלת עונש מאסר בפועל ועל-תנאי, קנס, וכן פיצוי למתלוננים.

4. הנאשם הוא בן 24. אין לו עבר פלילי. הסניגור ביקש להדגיש את הנסיבות שקדמו למעשהו של הנאשם, שאותו ראה כמעידה חד פעמית. המדובר בסכסוך בין הנאשם לבין מג'די, כאשר הנאשם הותקף ע"י מג'די ואחיו, ונזקק פעמיים לטיפול רפואי בשעות שקדמו לאירוע (נ/6; נ/8; נ/9). תלונה הוגשה נגד מג'די, ואין ידוע כיצד טופלה. הסניגור עמד על נסיבותיו האישיות המיוחדות של הנאשם, המתועדות במסמכים שהוגשו. הנאשם ננטש ע"י אביו בהיותו ילד בן 4. ואולם, הוא סיים תיכון ויש לו תעודת בגרות. כמו כן שירת הנאשם קרוב לשנתיים שירות סדיר. הנאשם נקלע למשבר חריף, לאחר שאחיו אשר תמך בו, נרצח, בשנת 2003, ואז נזקק לטיפול פסיכיאטרי. לדברי הסניגור, אמו של הנאשם ביקשה לנקום את מות בנה ובעקבות זאת הועמדה לדין ונדונה לעונש מאסר. מזה שנה מצוי הנאשם בתנאי מעצר בית מלא בבית ג'אן, ובזמן זה אף התחתן. נסיבות אלה הן בלתי שיגרתיות לדעת הסניגור, ומכאן בקשתו שלא ימוצה הדין עם הנאשם.

בבקשתו לעונש ביקש הנאשם, באמצעות סניגורו, את רחמי בית המשפט, וכן הבהיר ש"אין לו כלום" עם רשי חדיד המתלונן.

###### שיקולי ענישה

5. שמעתי את טיעוני הצדדים ועיינתי במסמכים ובפסיקה שהוגשה לעיוני. אין ספק, כאמור, שהנאשם ביצע עבירות חמורות. המדובר בפגיעה ברכוש, החזקת נשק שלא כדין, וחמור מכל – ירי מסוכן לעבר דלת בית, מיד לאחר ששני המתלוננים נמלטו דרכה לביתם, בעקבות שליפת הנשק לעברם ע"י הנאשם. היה זה מעשה נקם כלפי הוריו של "הננקם", כאשר גם לשיטת הנאשם הם חפים מאשמה. מעשים אלה מצדיקים הטלת עונש מאסר בפועל משמעותי כעונש הולם ומרתיע.

יחד עם זאת, מסכים אני עם הסניגור המלומד, כי יש מקום להתחשב כאן בנסיבות מקלות. ראשית, הנאשם הוא ללא עבר פלילי כלשהו, ומעשה זה נעשה "בלהט" התגובה לכך שהותקף סמוך לפני כן ע"י בנם של המתלוננים. שנית, לזיכויו של הנאשם מעבירה של חבלה בכוונה מחמירה לפי סעיף 329 לחוק העונשין (שעונש 20 שנה בצידה) – יש בוודאי משמעות עונשית לכיוון הקולא. שלישית, גורלו של הנאשם המר עמו בעבר. הוא ננטש ע"י אביו, אחיו נרצח, והוא נקלע כנראה למשבר נפשי לא קל. התחשבתי בנימוקים אלה, ועל-כן עונש המאסר שיוטל הוא נמוך באופן ממשי מהעונש הראוי ככלל בגין מעשים כאלה.

העונש

6. לאחר שיקול מכלול שיקולי הענישה הנוגעים לענייננו, מוטלים על הנאשם, בגין כל העבירות שעבר, העונשים הבאים:

א. 24 חודשי מאסר בפועל, בניכוי 14 ימי מעצרו.

ב. 12 חודשי מאסר על-תנאי לשלוש שנים, שהנאשם לא יעבור עבירת אלימות מסוג פשע, וכן עבירה שעניינה החזקת נשק שלא כדין ושימוש בנשק שלא כדין.

הנאשם מחויב בתשלום 5,000 ש"ח פיצויים למתלוננים.

הנאשם יתייצב לריצוי עונשו ביום 7.3.07, בשעה 08:30, במזכירות בית המשפט המחוזי בחיפה – מדור פלילי.

5129371

54678313זכות ערעור תוך 45 יום מהיום.

5129371

54678313

מנחם פינקלשטיין 54678313-5004/06

**ניתן והודע היום, ג' באדר תשס"ז (21 בפברואר 2007), בנוכחות באי כח הצדדים והנאשם.**

|  |
| --- |
| **מנחם פינקלשטיין, שופט** |

דיאנה א.

נוסח מסמך זה כפוף לשינויי ניסוח ועריכה