**בתי המשפט**

|  |  |  |  |
| --- | --- | --- | --- |
| **בית משפט מחוזי חיפה** | | **פ 005011/06** | |
|  | |
| **בפני:** | **כב' השופט כ. סעב** | **תאריך:** | **06/04/2006** |

|  |  |  |
| --- | --- | --- |
| **בעניין:** | **מדינת ישראל** | **המאשימה** |
|  | **נ ג ד** |  |
|  | **1 . אבו עיאדה עאדל, ת.ז. xxxxxxxxx**  **2 . אגבריה חרירי מנסור, ת.ז. xxxxxxxxx** | **הנאשמים** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [25](http://www.nevo.co.il/law/70301/25), [29](http://www.nevo.co.il/law/70301/29), [144(ב)](http://www.nevo.co.il/law/70301/144.b), [(ג)(3)](http://www.nevo.co.il/law/70301/144.c.3), [245(א)](http://www.nevo.co.il/law/70301/245.a), [275](http://www.nevo.co.il/law/70301/275), [287](http://www.nevo.co.il/law/70301/287), [יב](http://www.nevo.co.il/law/70301/413.jb), [413ב](http://www.nevo.co.il/law/70301/413b), [413ה](http://www.nevo.co.il/law/70301/413e), [413ו](http://www.nevo.co.il/law/70301/413f), [413 יב](http://www.nevo.co.il/law/70301/413jb)

[פקודת התעבורה [נוסח חדש]](http://www.nevo.co.il/law/5227): סע' [10](http://www.nevo.co.il/law/5227/10), [62](http://www.nevo.co.il/law/5227/62)

**גזר דין**

נגד הנאשמים הוגש כתב אישום, שכולל שני אישומים:

**באישום הראשון**, מיוחסים לנאשמים העבירות הבאות:

1. גניבת רכב – עבירה לפי [סעיפים 413ב](http://www.nevo.co.il/law/70301/413b) + [יב](http://www.nevo.co.il/law/70301/413.jb) + [29](http://www.nevo.co.il/law/70301/29) ל[חוק העונשין](http://www.nevo.co.il/law/70301), התשל"ז – 1977 (להלן: **"חוק העונשין"**).

2. חבלה במזיד – עבירה לפי סעיפים [413ה](http://www.nevo.co.il/law/70301/413e) + [יב](http://www.nevo.co.il/law/70301/413.jb) + [29](http://www.nevo.co.il/law/70301/29) ל[חוק העונשין](http://www.nevo.co.il/law/70301).

3. הפרעה לשוטר בעת מילוי תפקידו – עבירה לפי [סעיף 275](http://www.nevo.co.il/law/70301/275) ל[חוק העונשין](http://www.nevo.co.il/law/70301).

4. הפרת הוראה חוקית – עבירה לפי [סעיף 287](http://www.nevo.co.il/law/70301/287) ל[חוק העונשין](http://www.nevo.co.il/law/70301).

5. **נאשם 1 בלבד**: איסור לנהוג בלי רשיון נהיגה – עבירה לפי [סעיף 10](http://www.nevo.co.il/law/5227/10) + [62](http://www.nevo.co.il/law/5227/62) ל[פקודת התעבורה](http://www.nevo.co.il/law/5227).

6. **נאשם 2 בלבד**: עבירות בנשק – לפי [סעיף 144(ב)](http://www.nevo.co.il/law/70301/144.b)(רישא) + [(ג)(3)](http://www.nevo.co.il/law/70301/144.c.3) ל[חוק העונשין](http://www.nevo.co.il/law/70301).

7. **נאשם 2 בלבד:** הדחה בחקירה – לפי [סעיף 245(א)](http://www.nevo.co.il/law/70301/245.a) ל[חוק העונשין](http://www.nevo.co.il/law/70301).

**האישום השני**, מתייחס **לנאשם 1 בלבד** והוא כולל את העבירות הבאות: ניסיון גניבת רכב – עבירה לפי סעיפים [413ב](http://www.nevo.co.il/law/70301/413b) + [יב](http://www.nevo.co.il/law/70301/413.jb) + [25](http://www.nevo.co.il/law/70301/25) ל[חוק העונשין](http://www.nevo.co.il/law/70301). פריצה לרכב – עבירה לפי [סעיף 413ו](http://www.nevo.co.il/law/70301/413f) + [413 יב](http://www.nevo.co.il/law/70301/413jb) ל[חוק העונשין](http://www.nevo.co.il/law/70301). חבלה במזיד – עבירה לפי [סעיף 413ה](http://www.nevo.co.il/law/70301/413e) + [413יב](http://www.nevo.co.il/law/70301/413jb) ל[חוק העונשין](http://www.nevo.co.il/law/70301).

הנאשמים הודו והורשעו עפ"י הודאתם בעבירות הנ"ל, במסגרת עסקת טיעון שפרטיה יובאו בהמשך.

**להלן העובדות על פיהן הורשעו הנאשמים בעבירות הנ"ל:**

**עובדות האישום הראשון**

בעובדות האישום הראשון נטען כי ביום 3/1/06 בשעה שאינה ידועה למאשימה, נכנסו הנאשמים, שהם בני דודים, לרכב מסוג מיצובישי סופר לנסר מ.ר. 02-160-92 (להלן: **"הרכב"**) בחיפה, שברו את מתנעו ונסעו באמצעותו מהמקום ללא רשות בעליו לכך.

בימים 25/4/05 ו- 1/5/05 ניתנו החלטות בבימ"ש השלום בפתח תקוה ולפיהן חובה על נאשם 1 להימצא בחלופת מעצר הכוללת מעצר בית מלא במשך כל שעות היום.

ביום 23/3/05 החל נאשם 2 בריצוי עבודות שירות בבית אבות "עד 120" בחדרה אולם חדל מלהתייצב להמשך העבודות כנדרש על פי דין כך, שנותרו לו לריצוי 93 ימי עבודה.

ביום 5/1/06 בשעה 09:30 לערך, היו הנאשמים ברכב בשכונת אלבאטן באום אל פאחם בסמוך לאיצטדיון הכדורגל הישן.

בלשי תחנת המשטרה באום אל פאחם התקרבו אל הרכב בניידת משטרה הנושאת לוחית זיהוי אדומה מס' 22902 (להלן: "הניידת"). משהבחינו הנאשמים בניידת ובבלשים התכופף נאשם 2 בעוד נאשם 1 הניע את הרכב.

הבלש אריה זרגרי (להלן: "הבלש") יצא מהניידת והורה לנאשם 1, שנהג ברכב, לעצור אך זה החל בנסיעה מהירה לעבר הבלש בכוונה להכשיל את ניסיון מעצרו.

נאשם 1 נהג ברכב אף שאינו בעל רישיון נהיגה והנאשמים נמלטו בנהיגה במהירות בעיבורי הכפר.

הנאשמים נעצרו כעבור שעות ספורות, בשכונת שרפה באום אל פאחם שם החזיק נאשם 2 בכיסו, שלא כדין, בכדור תחמושת בקוטר 38 מ"מ, המסוגל להמית אדם.

לאחר מעצרם קרא נאשם 2 לעבר נאשם 1 בערבית "באת אלי לחנות/מכולת" על מנת שזה, בחקירתו, ימסור הודעה כאמור.

הנאשמים, במעשים כמתואר לעיל, בצוותא חדא, התפרצו לרכב בכוונה לבצע פשע, הרסו ופגעו במזיד בחלק של רכב; נטלו רכב ללא רשות בעליו ונטשו אותו במקום אחר; עשו מעשה בכוונה להפריע לשוטר כשהוא ממלא תפקידו כחוק והכשילו אותו בכך; הפרו הוראה שניתנה כשורה מאת אדם הפועל בתפקיד רשמי ומוסמך לאותו עניין.

נאשם 1 נהג ברכב מנועי כשאינו בעל רישיון נהיגה וביודעו שאין פוליסה ברת תוקף בגין שימושו ברכב מנועי.

נאשם 2 נשא והוביל תחמושת בלא רשות על פי דין והניע או ניסה להניע את נאשם 1 למסור הודעת שקר.

**עובדות האישום השני, ביחס לנאשם 1**

ביום 23/4/05 בשעה מדוייקת שאינה ידועה למאשימה, נכנס הנאשם 1 לרכב מסוג מיצובישי מ.ר. 7353202 שחנה ברח' הקונגרס בפתח תקוה בסמוך לבית מס' 18 (להלן: "הרכב").

נאשם 1 ניסה לגנוב את הרכב ותוך כך חיבל במתנע הרכב ושבר אותו ואת מעטפת הפלסטיק שבקדמת הרכב מבפנים.

נאשם 1, במעשים כמתואר לעיל, התפרץ לרכב בכוונה לגנבו ולבצע פשע, הרס ופגע במזיד בחלק של רכב.

**הסדר טיעון**

כאמור ההודאה הייתה פרי של הסדר טיעון, שבמסגרתו הסכימו הצדדים גם על העונש, להלן אביא את ההסדר כפי שנמסר בישיבה מיום 1/3/06:

על נאשם 1 יגזרו 5 חודשי מאסר בפועל, מאסר על תנאי וקנס בסך 10,000 ₪.

על נאשם 2 יגזרו 3 חודשי מאסר בפועל, מאסר על תנאי וקנס בסך 10,000 ₪.

כמו כן הסכימו הצדדים, כי ההפקדה בסך 5,000 ₪ המופקדת בקופת ביהמ"ש תקוזז לטובת חלקו הראשון של הקנס.

עונשי המאסר המוסכמים יהיו במצטבר לכל עונש מאסר אחר אשר יוטל או הוטל על הנאשמים. כמו כן סוכם לנכות את ימי מעצרם של הנאשמים בתיק זה, תקופת המאסר שיש לנקות הנה מיום5/1/06 ועד ליום 16/2/06.

**טענות הצדדים**

המאשימה ביקשה לכבד את ההסדר, מאחר ולטענתה מדובר בהסדר סביר. היא הוסיפה שבבסיס הסכמתה עומדים הנימוקים הבאים:

ראשית, בעיות בראיות.

שנית, עברם הפלילי של הנאשמים, עברו של הנאשם הראשון נקי בעוד עברו של הנאשם השני אינו מכביד.

שלישית, הודאתם חסכה זמן שיפוטי יקר. ומכאן ביקשה המאשימה לכבד את ההסדר.

ההגנה מצדה, הצטרפה לדברי התביעה והוסיפה שההסדר אינו חורג מהסבירות הנדרשת במקרים מסוג זה.

##### הגשת תסקיר מבחן

ביחס לעאדל קיימת חובת הגשת תסקיר, בעניינו הוגש תסקיר שניתן במסגרת הליך שמתנהל נגדו בביהמ"ש השלום בפתח תקוה. שירות המבחן תיאר בין היתר את מצבו המשפחתי של הנאשם וסקר את הנסיבות בהן גדל, אך הוא נמנע מלתת המלצה טיפולית.

**דיון והכרעה**

ההלכה בעניין כיבוד הסדרי טיעון ברורה היא, ולפיה, בדרך כלל יטה ביהמ"ש לכבד הסדרי-טיעון, אך יהיה עליו תמיד לשקול את השיקולים הרלוונטיים לעונש, לבחון את העונש שמוּצע בהסדר-הטיעון ולבדוק האם הוא מקיים את האיזון הראוי ביניהם, וכן לבחון את העונש שהיה ראוי לנאשם ללא הסדר-הטיעון, ומידת ההקלה שניתנה לו עקב הסדר-הטיעון, כאשר שיקול משמעותי הוא ציפיותיו של הנאשם, שהודה וּויתר על זכותו לנהל הליך, בהנחה שביהמ"ש יכבד את הסדר-הטיעון.

על כן ולאחר שנתתי את דעתי לשיקולים השונים לא מצאתי בנסיבות העניין; קיומן של נסיבות שיש בהן כדי להראות שההסדר חורג מרמת הסבירות הדרושה ומקל עם הנאשמים באופן קיצוני שמחייב דחייתו ע"י בימ"ש זה.

ההסדר נראה לי סביר ולכן אני מחליט לאמצו.

על יסוד ההסדר אני מטיל את העונשים הבאים:

###### על נאשם 1

1. חמשה חודשי מאסר בפועל. מתקופה זו יש להפחית את ימי המעצר מיום 5/1/06 ועד 16/2/06.

2. מאסר על תנאי של שנה ולמשך שלושה שנים. הנאשם לא ישא עונש זה אלא אם בתקופת התנאי יעבור עבירה בה הורשע בתיק זה ועליה יורשע בדין.

3. אני מחייב את נאשם 1 בתשלום קנס בסך 10,000 ₪ או 100 ימי מאסר תמורתו.

על נאשם 2

1. שלושה חודשי מאסר בפועל. מתקופה זו תופחת תקופת המעצר מיום 5/1/06 ועד יום 16/2/06.

2. מאסר על תנאי של 12 חודשים ולמשך 3 שנים. הנאשם לא ישא עונש זה אלא אם יעבור עבירה בה הורשע בתיק זה בתקופת התנאי ויורשע עליה בדין.

3. קנס בסך 10,000 ₪ או 100 ימי מאסר תמורתו.

ביחס לשני הנאשמים הפקדון יקוזז מהקנס והיתרה תשולם בחמישה תשלומים שווים כשהתשלום הראשון יהיה ב- 1/6/06 וכלה בכל 1 לכל חודש שלאחר מכן.

עונש המאסר שהוטל בתיק זה יצטבר לכל עונש שמרצים הנאשמים כעת או שיוטל עליהם בתיק אחר.

**זכות ערעור תוך 45 יום לביהמ"ש העליון הודעה לנאשמים.**

**5129371**

**54678313ניתן היום, ח' בניסן התשס"ו (6 באפריל 2006) במעמד הצדדים.**

כ. סעב 54678313-5011/06

|  |
| --- |
| **כ. סעב, שופט** |

קלדנית: אלה ש.

נוסח מסמך זה כפוף לשינויי ניסוח ועריכה