**בתי המשפט**

|  |  |  |  |
| --- | --- | --- | --- |
|  | | | |
| בית משפט מחוזי חיפה | | פ 005018/06 | |
|  | |
| בפני: | כב' השופטת ברכה בר-זיו | תאריך: | 14/09/2006 |

|  |  |  |  |
| --- | --- | --- | --- |
| בעניין: | מדינת ישראל | |  |
|  | ע"י ב"כ עו"ד | פרקליטות מחוז חיפה | המאשימה |
|  | נ ג ד | |  |
|  | 1. פואד בן זיאד עמאר  2. איהאב בן אחמד מנסור | |  |
|  | ע"י ב"כ עו"ד | 1 . עו"ד עמאר פואד  2 . עו"ד אלי סבן | הנאשמים |

|  |  |
| --- | --- |
| נוכחים: | ב"כ המאשימה - עו"ד גב' סאבא  ב"כ הנאשם 1 - עו"ד עמאר  ב"כ הנאשם 2 - עו"ד סבן  הנאשמים - באמצעות הליווי |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [29](http://www.nevo.co.il/law/70301/29), [144(ב2)](http://www.nevo.co.il/law/70301/144.b2)

# 

**גזר דין**

1. הנאשמים הורשעו בעבירות בנשק (סחר בנשק) – עבירה לפי סעיף [144(ב2)](http://www.nevo.co.il/law/70301/144.b2)+[29](http://www.nevo.co.il/law/70301/29) ל[חוק העונשין](http://www.nevo.co.il/law/70301), התשל"ז- 1977. על פי עובדות כתב האישום המתוקן, בו הודו הנאשמים, בחודש יולי 2005 הם מכרו לסוכן משטרתי סמוי אקדח תופי צה"לי , תמורת 6,500 ₪.

2. הנאשם מס' 1 הינו יליד שנת 1984 ולחובתו 7 הרשעות , החל משנת 2003, בעבירות של אלימות, רכוש וסמים. הנאשם מס' 1 כבר ריצה עונשי מאסר בפועל. ביום 9.2.06 נגזר עליו ב[ת"פ 1770/05](http://www.nevo.co.il/case/1324886) עונש מאסר בפועל לתקופה של 24 חודשים וביום 8.5.06 נגזר עליו בת"פ 1161/06 עונש מאסר בפועל לתקופה של 10 חודשים.

3. שירות המבחן ערך תסקיר בעניינו של הנאשם מס' 1 בו פירט את נסיבות חייו והעובדה שלקח אחריות על מעשיו והביע חרטה. שירות המבחן לא בא בהמלצה טיפולית בעניינו.

4. לנאשם מס' 2 אין הרשעות קודמות. שירות המבחן ערך תסקיר גם בעניינו וציין כי התרשם כי הפיק את הלקחים הנדרשים ממעצרו , כי בבסיסו קודים התנהגותיים נורמטיביים. שירות המבחן המליץ להתחשב בגילו הצעיר ורצונו לשקם את חייו.

5. המאשימה ביקשה להחמיר בעונשם של שני הנאשמים לאור חומרת העבירה בה הורשעו ומסוכנותם הרבה.

6. סניגורו של הנאשם מס' 1 ביקש להקל בדינו לאור הודאתו, החרטה שהביע, העובדה שהנאשם מכר את הנשק לעבריין ובסבל של בני משפחתו עקב מעצרו.

7. גם סניגורו של הנאשם מס' 2 ביקש להקל בדינו והדגיש את העובדה שעברו נקי, הוא קיבל אחריות מלאה על מעשיו ונסיבות חייו הקשות, כפי שבאו לידי ביטוי בתסקיר שירות המבחן. לטענתו, הנאשם למד את הלקח ובמצב הקיים ניתן להסתפק בתקופת מעצרו, מאז 16.1.06.

8. העבירה בה הורשעו שני הנאשמים חמורה ביותר ואין לי אלא להביא את דברי כבוד השופט א. לוי ב[ע"פ 10363/01](http://www.nevo.co.il/case/5988435) - פריגוזין ולדימיר נ' מדינת ישראל . תק-על 2002(2), 596:

**"עובדת גילו הצעיר של המערער והחשש שבמהלך מאסרו הוא יפנים התנהגות עבריינית, הינם נימוקים המצדיקים הקלה בעונש. חרף זאת, לא מצאנו מקום ללכת לקראת המערער מעבר למה שעשתה הערכאה הראשונה, באשר הוא חטא בעבירה שחומרתה מופלגת. נשק המוחזק שלא כדין והמחליף ידיים, מוצא את דרכו לעתים קרובות לידיים עוינת או עבריינות, והתוצאה שאנו עדים לה בתדירות גוברת היא פגיעה בחפים מפשע".**

וב[ע"פ 4797/05](http://www.nevo.co.il/case/5977355) חאמד עבד אל קאדר נ. מדינת ישראל, תק-על 2006(1),160 הוא אומר:

**"בהחזקתו של נשק ונשיאתו על ידי מי שאינו מורשה לכך, כרוכה סכנה רבה לציבור, במיוחד בימים טרופים אלה".**

9. כמובן שבשיקולי לעונש אני לקוחת בחשבון את הנסיבות לקולא שפרטו הסניגורים – ההודאה, החרטה שהביעו הנאשמים ונסיבותיהם האישיות, כאשר באשר לנאשם מס' 1 דוקא עברו עומד לו לרועץ, באשר מהאמור בתסקיר ולאור הרשעותיו בעבר ברור כי אין עליו מורא של הדין והוא מתקשה ללמוד את הלקח הנדרש. עובדה זו – יש בה כדי להצדיק אבחנה בעונשם של הנאשמים.

לקחתי בחשבון בשיקולי גם את דברי אמו של הנאשם מס' 1 ואלה של אמו של הנאשם מס' 2 , ששתיהן לא הבינו כיצד בניהם הגיעו לאן שהגיעו וביקשו ליתן להם הזדמנות לשקם את חייהם.

10. לאור האמור אני גוזרת על הנאשמים את העונשים הבאים:

הנאשם מס' 1 :

24 חודשי מאסר בפועל ו- 12 חודשי מאסר על תנאי, והתנאי כי במשך תקופה של 24 חודשים ממועד שחרורו מהמאסר שהוא מרצה בתיק זה – לא יעבור עבירה בנשק שהיא פשע, ויורשע עליה.

מתקופת המאסר תנוכה תקופת מעצרו מיום 16.1.06 ועד המועד בו החל לרצות את עונשי המאסר שהושתו עליו, כאמור בסעיף 2 לעיל.

עונש המאסר בפועל ירוצה במצטבר לעונשי המאסר שהנאשם מס' 1 מרצה היום.

הנאשם מס' 2 :

18 חודשי מאסר בפועל ו- 12 חודשי מאסר על תנאי, והתנאי כי במשך תקופה של 24 חודשים ממועד שחרורו מהמאסר שהוא מרצה בתיק זה – לא יעבור עבירה בנשק שהיא פשע, ויורשע עליה.

מתקופת המאסר ינוכו ימי מעצרו של הנאשם מס' 2 מיום 16.1.06.

11. לבקשת המאשימה אני מורה על חילוט האקדח שנתפס.

פלאפון שנתפס אצל הנאשם מס' 2 יוחזר לו לאור הסכמת המאשימה. הדבר ייעשה באמצעות עו"ד סבן.

12. בית המשפט ממליץ לשלטונות בית הסוהר לשבץ את הנאשם 2 באגף נקיים מסמים במידה ויימצא כי הוא מתאים לכך.

**והודעה זכות ערעור לבית המשפט העליון תוך 45 ימים.**

**5129371**

**54678313ניתן היום כ"א באלול, תשס"ו (14 בספטמבר 2006) במעמד הצדדים.**

**5129371**

**54678313**

ברכה בר זיו 54678313-5018/06

|  |
| --- |
| **ב. בר-זיו, שופטת** |

קלדנית - עדי שטרית

נוסח מסמך זה כפוף לשינויי ניסוח ועריכה