**בתי המשפט**

|  |  |  |  |
| --- | --- | --- | --- |
| בית משפט מחוזי חיפה | | פ 005020/06 | |
|  | |
| בפני : | כב' השופט מנחם פינקלשטיין | תאריך: | 14/06/2006 |

|  |  |  |  |
| --- | --- | --- | --- |
| בעניין: | מדינת ישראל | |  |
|  | ע"י ב"כ עו"ד | פרקליטות מחוז חיפה - פלילי | המאשימה |
|  | - נ ג ד - | |  |
|  | מוחמד בן חמיס זכור ת"ז xxxxxxxxx | |  |
|  | ע"י ב"כ עו"ד | אלי סבן | הנאשם |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144](http://www.nevo.co.il/law/70301/144), [144(ב2)](http://www.nevo.co.il/law/70301/144.b2)

**גזר דין**

1. הנאשם, מוחמד בן חמיס זכור, הורשע לפי הודאתו בכתב האישום המתוקן בשתי עבירות של סחר בנשק, לפי [סעיף 144(ב2)](http://www.nevo.co.il/law/70301/144.b2) ל[חוק העונשין](http://www.nevo.co.il/law/70301), תשל"ז-1977. המדובר בשני מקרים שבהם רכש סוכן משטרתי כלי נשק מהנאשם.

בארוע הראשון, ביום 9.5.05, בעכו, מסר הנאשם לסוכן 2 רימוני הלם 30 תמורת 6,000 ש"ח. לאחר מכן, באותו יום, מסר הנאשם לסוכן אקדח LLAMA, מחסנית ו-5 כדורים.

בארוע השני, ביום 24.7.05, מסר הנאשם לסוכן אקדח FN, מחסנית ו-9 כדורים בתמורה ל-7,500 ש"ח שקיבל מהסוכן.

הצדדים הודיעו לבית המשפט על הסדר טיעון, שלפיו יודה הנאשם בכתב האישום המתוקן, והתביעה תעתור לעונש מאסר בפועל בן ארבע שנים, בעוד ההגנה תבקש עונש של שנת מאסר אחת.

2. הנאשם בן 23 ולחובתו הרשעה בעבירה של החזקת סכין למטרה לא כשרה (וכן רישום ללא הרשעה בעבירה של הסגת גבול). מתסקיר קצין המבחן עולות נסיבותיו המשפחתיות הקשות של הנאשם. מגיל צעיר נחשף הנאשם לכך שאביו התמכר לסמים וכן לאלימות בין ההורים. אחיו הבכור טבע בים. הנאשם עצמו החל להשתמש בסמים בגיל 18, ולאחר מכן השתמש בסמים אופייטיים. לדבריו, מזה כמה חודשים אינו משתמש בסמים. הוא מעונין להשתלב בטיפול גמילה, הגם שאינו רואה עצמו מכור לסמים. קצין המבחן ציין, כי הנאשם ממעיט מחומרת מעשיו ומתקשה לבדוק את הבעייתיות שבהתנהגותו. ועוד ציין: "גדילתו בסביבה בעייתית, התחברותו לקבוצות שוליות ואימוץ דפוסי התנהגות עבריינית הביאו לפריצת גבולות". לא ניתנה המלצה טיפולית לגביו.

3. מר נור עבדאלעל, שהקים בעכו קבוצה לטיפול במשתמשים בסם, העיד לעניין העונש, וציין כי בין החודשים ספטמבר 2005 עד דצמבר 2005 היה הנאשם נקי מסם.

4. הנאשם הגיש במסגרת דברו לעונש מסמך שבו העלה על הכתב את נסיבות חייו הקשות. לדבריו נעברו העבירות בהשפעת סמים ולצורך רכישת סמים. כן ציין את נסיבות היכרותו עם הסוכן המשטרתי. הנאשם הביע חרטה וצער על מעשיו.

5. ב"כ המאשימה עמד על חומרתן הרבה של עבירות הסחר בנשק, במיוחד לאור התפשטותן של עבירות האלימות אגב השימוש בנשק. בעבירות אלה יש הכרח בענישה מרתיעה כדי להגן על שלום הציבור. לדבריו, אין תסקיר שירות המבחן מעלה נסיבות מיוחדות לקולא במקרה זה. ב"כ המאשימה סבר, כי על העונש להיות במסגרת רף הענישה המקסימלי במסגרת טווח הענישה המוסכם.

הסניגור עמד על נסיבותיו האישיות הקשות של הנאשם. הנאשם הוא צעיר בן 23 שעברו הפלילי אינו מכביד. הוא מבקש לשאת אשה בקרוב. את העבירות ביצע בהשפעת הסמים, ועתה הוא מבקש לצאת ממעגל המשתמשים בסם. כלי הנשק הגיעו לידי המשטרה. סכנתם של רימוני הלם קטנה בהרבה מזו של רימוני רסס. הנאשם הודה מיד, קיבל אחריות למעשיו, וחסך זמן שיפוטי ואת הצורך בהעדת הסוכן. הסניגור ביקש, כי הענישה תהיה במקרה זה במסגרת הרף הנמוך.

שני הצדדים הגישו פסיקה רבה לעניין העונש, שיש לומר כי היא מציגה קשת ענישה מגוונת ולא אחידה בעבירות של החזקת נשק וסחר בנשק.

6. בין השאר הציג הסניגור גזר דין שניתן בימים אלה, לגבי מי שמכר נשק לאותו סוכן, ושבו היה הסכם טיעון דומה לטווח ענישה. באותו מקרה מדובר במכירת אקדח אחד לסוכן, ועל הנאשם נגזרו 20 חודשי מאסר בפועל. בענייננו מדובר כאמור על שני אקדחים ושני רימוני הלם. יחד עם זאת, באותו מקרה מדובר היה במי שיש לו הרשעות קודמות רבות ([ת"פ (חיפה) 5019/06](http://www.nevo.co.il/case/6156960), גז"ד מיום 30.5.06).

7. הנאשם הורשע בביצוע עבירות חמורות ביותר של סחר בנשק. תמורת בצע כסף מכר בשתי הזדמנויות שני אקדחים, שני רימוני הלם וכן מחסניות וכדורים. לא בכדי נקצב לצידה של עבירת הסחר בנשק עונש מירבי של 15 שנות מאסר. בתי המשפט עמדו על הצורך בענישה חמורה בעבירות נשק בכלל, ובעבירות של סחר בנשק בפרט, לאור סכנת החיים הנובעת מכך, הן בהיבט הפלילי והן בהיבט הבטחוני. הדבר אמור ביתר שאת לאור האלימות הגואה בשנים האחרונות תוך שימוש בכלי נשק.

וכך הטעים ביהמ"ש העליון:

*אכן, העבירות של סחר בנשק הן עבירות חמורות מאד. הנשק הנסחר עלול לעבור מיד ליד. הוא אינו נרכש באופן חוקי וחזקה היא שהוא לא נועד לשמש מטרה חוקית. גם כשהוא נמצא בידי אדם שאינו עבריין או מחבל טמונה בו סכנת חיים. קל וחומר אם הוא מתגלגל ומגיע לידי עבריין או מחבל. ועלינו לקחת בחשבון אפשרות כזאת, להרתיע מפניה ולמנוע את הסכנה הצפוייה מן הנשק. אין ספק כי סכנת חיים טמונה בסחר בנשק, ולאור אירועים שהתרחשו בתקופה האחרונה נראה כי סכנה זאת מחמירה והולכת. לכן שומה על בית המשפט להתריע כנגד סכנה זאת ולפעול כנדרש כדי להרתיע מפני עבירה זאת.*

([ע"פ 4609/98](http://www.nevo.co.il/case/5707014) **טאהא נ' מדינת ישראל**, תק-על 99(2) 716, 717.

וב[ע"פ 10363/01](http://www.nevo.co.il/case/5988435) **פריגוזין נ' מדינת ישראל**, תק-על 2002(2), 596 נאמר:

*נשק המוחזק שלא כדין והמחליף ידיים, מוצא את דרכו לעתים קרובות לידיים עוינות או עברייניות, והתוצאה שאנו עדים לה בתדירות גוברת היא פגיעה בחפים מפשע.*

7. שיקולים אלה של מדיניות ענישה מחמירה יפים גם לענייננו. יחד עם זאת, לאור עקרון הענישה האינדיוידואלית, סברתי כי יש לייחס משקל לנימוקים לקולא שפורטו לעיל, ובכללן נסיבותיו האישיות של הנאשם, גילו הצעיר ועברו הבלתי מכביד, נסיונו לצאת ממעגל השימוש בסמים, הודאתו באשמה וחרטתו.

לאחר ששקלתי את מכלול השיקולים, לחומרא ולקולא, החלטתי לגזור על הנאשם:

א. 27 חודשי מאסר לריצוי בפועל, שתחילתם ביום 16.1.06.

ב. 12 חודשי מאסר על-תנאי, והתנאי הוא שהנאשם לא יעבור תוך 3 שנים עבירה לפי [סעיף 144](http://www.nevo.co.il/law/70301/144) ל[חוק העונשין](http://www.nevo.co.il/law/70301), תשל"ז-1977.

קצין המבחן בשב"ס מתבקש לבחון את מקום הכליאה המתאים לנאשם, לאור דבריו כי הוא נקי עתה מסמים.

**זכות ערעור תוך 45 יום.**

5129371

54678313

**ניתן היום: י"ח בסיון תשס"ו (14 ביוני 2006) בפומבי ובנוכחות ב"כ הצדדים והנאשם.**

5129371

54678313

מנחם פינקלשטיין 54678313-5020/06

|  |
| --- |
| **מנחם פינקלשטיין, שופט** |

דיאנה א.

נוסח מסמך זה כפוף לשינויי ניסוח ועריכה