**בתי המשפט**

|  |  |  |  |
| --- | --- | --- | --- |
|  | | | |
| **בית משפט מחוזי חיפה** | | **פ 005030/06** | |
|  | |
| **בפני:** | **כב' השופט א. שיף** | **תאריך:** | **12/07/2006** |

|  |  |  |  |
| --- | --- | --- | --- |
| בעניין: | מדינת ישראל | |  |
|  | ע"י ב"כ | פרקליטות מחוז חיפה | המאשימה |
|  | - נ ג ד - | |  |
|  | אגא אדהאם ת"ז xxxxxxxxx | | הנאשם |

|  |  |
| --- | --- |
| נוכחים: | בשם המאשימה - עו"ד נמירובסקי  בשם הנאשם - עו"ד אלי סבן  הנאשם בעצמו |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144(א)](http://www.nevo.co.il/law/70301/144.a), [144(ג)(1)](http://www.nevo.co.il/law/70301/144.c.1)

# 

**גזר דין**

מכתב האישום המתוקן ומהודיית הנאשם עולה, כי ביום 23.5.05 החזיק הנאשם, בעיר עכו, אקדח מסוגBROWINING CZ 9, אשר הנו נשק, כהגדרתו [בסעיף 144(ג)(1)](http://www.nevo.co.il/law/70301/144.c.1) ל[חוק העונשין](http://www.nevo.co.il/law/70301), תשל"ז-1977 (להלן: "חוק העונשין") וכן מחסנית לאקדח זה בלא רשות על פי דין להחזקתו.

לאור האמור לעיל ועל יסוד הודייתו, הרשעתי את הנאשם בעבירות בנשק, לפי [סעיפים 144(א)](http://www.nevo.co.il/law/70301/144.a) רישא + [144(ג)(1)](http://www.nevo.co.il/law/70301/144.c.1) ל[חוק העונשין](http://www.nevo.co.il/law/70301).

ביום 14.6.06 נעתרתי לבקשת ב"כ הצדדים והוריתי לשירות המבחן להכין תסקיר אודות הנאשם.

מתסקיר שירות המבחן מיום 7.7.06 עולה, כי הנאשם הנו רווק כבן 24.

עוד עולה מהתסקיר, כי הנאשם הביע חרטה על מעשיו, אולם הוא התקשה להעמיק ולהיפתח רגשית, בעיקר בהתייחסותו למניעי התנהגותו. התייחסותו הייתה קונקרטית והגנתית. שירות המבחן מעריך, כי ייתכן והדבר קשור לחרדתו מתוצאות ההליך המשפטי וממשמעות העבירה לגביו ולתוצאות התנהגותו.

שירות המבחן ציין, כי אין לנאשם מעורבות קודמת בפלילים וכי לא פתוחים כנגדו תיקים נוספים.

שירות המבחן התרשם, כי המדובר בבחור צעיר, העסוק בבניה אישית, מתפקד בצורה אחראית במקום עבודתו וכי הוא שואף להמשיך התפתחותו האישית.

שירות המבחן ציין עוד, כי הנאשם לא ביטא בפניו נזקקות טיפולית וכי מעצרו של הנאשם, ההליך המשפטי המתנהל נגדו והפנייתו לשירות המבחן, מהווים עבור הנאשם גורם מרתיע ומציב גבולות לעתיד. אליבא דשירות המבחן, אין המדובר באדם המנהל אורח חיים עברייני ונראה כי הנאשם למד את הלקח הדרוש, כך שלא יחזור לסורו.

אשר על כן, שירות המבחן ממליץ שלא למצות עמו את הדין ולהענישו באופן שיתאפשר לו המשך תפקוד מקצועי ואישי. שירות המבחן סבור, כי השתת עונש מאסר בפועל על הנאשם עלולה לפגוע בו ולחשוף אותו לקודים התנהגותיים בעייתיים.

אמו של הנאשם, הגב' סמיחה אגא, העידה כי היא אם ל-11 ילדים והיא התאלמנה לפני שנתיים. הנאשם הוא בנה הבכור והוא מסייע בפרנסת המשפחה. היא ביקשה להתחשב במצבה.

ב"כ המאשימה ציין, כי התסקיר בעניינו של הנאשם הנו חיובי וכי הנאשם הוא ללא עבר פלילי וכי קיימות בעניינו נסיבות לקולא. יחד עם זאת, ביקש להטיל על הנאשם עונש "מאסר בפועל ממש", מאסר מותנה וקנס. ב"כ המאשימה הדגיש, כי המדובר בעבירה נפוצה ומסוכנת ולפיכך האינטרס הציבורי מחייב החמרה שתעביר מסר לציבור בדבר האיסור לשאת נשק שלא כדין.

ב"כ הנאשם ביקש ליתן משקל לקולא לנסיבותיו האישיות של הנאשם, לגילו הצעיר (24 שנים), לעברו הנקי והנורמטיבי, לכך שהיה עצור במשך 59 ימים, ל"מעצר הבית" המלא בו שהה מיום23.3.06 עד יום 4.6.06 ול"מעצר הבית" החלקי מאז ועד היום.

עוד ציין הסניגור, כי מלכתחילה יוחסה לנאשם עבירה חמורה יותר, אך התביעה הסכימה לתיקון כתב האישום לעבירה ולנסיבות קלות הרבה יותר.

כמו כן, ציין ב"כ הנאשם את מצבה הקשה של משפחת הנאשם, כעולה מעדות אמו ואת תלות משפחתו של הנאשם בנאשם.

הסניגור ביקש לאמץ את המלצת שירות המבחן ולהסתפק במאסר מותנה ולחילופין במאסר שיחפוף את תקופת מעצרו או במאסר בעבודות שירות.

הנאשם בדברו האחרון הביע צערו על מעשיו והבטיח שלא לחזור לסורו.

כל אחד מב"כ הצדדים הפנה אותי לפסיקה התומכת לדעתו בעמדתו.

העבירה של החזקת נשק שלא כדין היא עבירה חמורה בשל הסיכון הפוטנציאלי הגלום בה. נשק נועד להחזקה ע"י אלו המוסמכים לכך ואז הסיכוי שיעשה בו שימוש שלא כדין קטן. לעומת זאת, כל הנושא נשק שלא כדין, מסכן את הסובבים אותו ואת החברה כולה. החזקת נשק שלא כדין הנה, במקרים רבים, עבירה הגוררת עבירה. לא בכדי נקבע איפוא, ע"י ביהמ"ש העליון, כי עבירה זו מצדיקה השתת מאסר בפועל אף על מי שזו לו הרשעתו הראשונה (ראו [רע"פ 2718/04](http://www.nevo.co.il/case/5852404) **אבו דאחל נ' מ"י** תק-על 2004(1) 3401 ו-[רע"פ 1281/04](http://www.nevo.co.il/case/5758567)  **מחאג'נה נ' מדינת ישראל** תק-על 2005(1) 2319 וכן [רע"פ 10736/05](http://www.nevo.co.il/case/6241293) **ברהום נ' מדינת ישראל** (לא פורסם, ניתן 17.5.06)).

בשל חומרת העבירה לא אוכל לאמץ את המלצת שירות המבחן הרואה, מטבע הדברים, בראש מעייניו, את צרכי שיקומו של הנאשם.

מנגד, אשקול לקולא את הנסיבות לקולא שנמנו ע"י הסניגור ואת האמור בתסקיר שירות המבחן.

בהתחשב בכל הנימוקים לקולא ולחומרא, אני גוזר על הנאשם 18 חודשי מאסר, מתוכם 8 חודשים לריצוי בפועל והיתרה מותנית, למשך 3 שנים, לבל יורשע בעבירה שעניינה החזקת נשק או נשיאתו או שימוש בו שלא כדין.

מתקופת המאסר בפועל, תנוכה תקופת מעצרו החל מיום 24.1.06 עד 23.3.06.

**ניתן היום ט"ז בתמוז, תשס"ו (12 ביולי 2006) במעמד הצדדים.**

זכות ערעור לבית המשפט העליון תוך 45 יום מהיום.

|  |
| --- |
| **א. שיף, שופט** |

**ב"כ הנאשם:**

אבקש עיכוב ביצוע למשך 45 ימים להגיש ערעור לביהמ"ש העליון. הנאשם משוחרר כפי שציינתי תקופה לא קצרה החל מ- 23.3.06, יש ערבויות המופקדות בתיק המעצר. גזר הדין התקופה שלו חצי שנה, תקופה קצרה, שעד שישמע הערעור יש מקום להעתר לבקשה תוך השארת הערבויות. הנאשם מחובר לאזיק אלקטרוני תקופה ארוכה, דבר שיושב על הרגע ומפריע, אני מבקש החל מהיום להורות על ההסרה של האזיק.

**ב"כ המאשימה:**

לגבי הבקשה הראשונה של חברי נשאיר לשיקול דעת ביהמ"ש, במידה וביהמ"ש יעתר לבקשה נבקש להורות על הפקדה נוספת. בודאי נתנגד להסרת האזיק. בתחילה הנאשם לא אותר ונעצר רק כעבור שבועיים. לכן, נבקש להעתר לבקשתנו כפוף להפקדת ערבות נוספות.

**ב"כ הנאשם:**

הנאשם הסגיר את עצמו, לא שהוא לא אותר. לענין הפקדה נוספת, אדוני שמע שישנן 12 נפשות בבית, מעבר ל-5,000 ₪ שהופקדו אין להם סכום נוסף להפקיד. השופט שפירא קבע הפקדה לא גדולה ע"מ שהמשיב ישוחרר.

# החלטה

בהתחשב בתקופת המאסר הקצרה ובעמדת ב"כ המאשימה, אני דוחה את מועד תחילת ריצוי המאסר ל-27.8.06. במועד זה יתייצב הנאשם לריצוי עונשו במדור הפלילי של מזכירות ביהמ"ש המחוזי בחיפה. התנאים לשחרורו ממעצר שנקבעו ע"י שופט המעצרים, יעמדו בעינם עד להתייצבותו של הנאשם לריצוי עונשו.

לא מותר לציין, כי הנאשם ישהה במעצר בהתאם לתנאים שנקבעו עד לתחילת ריצוי עונשו.

**5129371**

**54678313ניתנה היום ט"ז בתמוז, תשס"ו (12 ביולי 2006) במעמד הצדדים.**

5129371

א. שיף 54678313-5030/06

54678313

|  |
| --- |
| **א. שיף, שופט** |

יהודית ד.

נוסח מסמך זה כפוף לשינויי ניסוח ועריכה