**בתי המשפט**

|  |  |  |  |
| --- | --- | --- | --- |
| **פ 005219/06** | | **בית משפט מחוזי חיפה** | |
|  | |
| **07/05/2007** | **תאריך:** | **כב' השופט כ. סעב** | **בפני:** |

|  |  |  |
| --- | --- | --- |
| המאשימה | מדינת ישראל | בעניין: |
|  | נ ג ד |  |
| הנאשם | ג'בארין ג'ואד ת.ז. 037765187 |  |

**גזר דין**

הנאשם הודה בעובדות כתב האישום המתוקן, שסומן באות א' במסגרת הודעה על הסדר טיעון עליה הודיעו ב"כ הצדדים לביהמ"ש.

עפ"י הסדר הטיעון, הנאשם הורשע על פי הודאתו בעבירות הבאות:

קשירת קשר לביצוע פשע- עבירה לפי סעיף 499(א)(1) לחוק העונשין, תשל"ז-1977 (להלן: "החוק"); סחר בנשק (5 עבירות)- עבירה לפי סעיף 144 (ב2) + סעיף 29 לחוק ועבירה בנשק שלא כדין (החזקה) ועבירה לפי סעיף 144 (א) לחוק.

מעובדות כתב האישום עולה כי, בתחילת שנת 2006, קשר הנאשם קשר עם מוחמד (תאופיק) בן ראוף ג'בארין, לסחור בתחומשת. במהלך שנת 2006 ובמסגרת הקשר מכר הנאשם למוחמד וכן קיבל אלפי כדורי אקדח ורובה M-16 במספר הזדמנויות.

הודעת הצדדים, על הסדר טיעון התייחסה, גם כן, לסוגיית העונש, שלפיה: העונש שיוטל על הנאשם, יהיה 18 חודשי מאסר בפועל, מיום מעצרו וכן מאסר על תנאי לשק"ד ביהמ"ש.

ב"כ המאשימה עתרה לקבלת הסדר הטיעון ונימקה זאת בטענות הבאות וזאת מבלי שתתעלם מחומרת העבירות של הסחר בתחמושת והסכנה הטמונה בהן לציבור.

מדובר בנאשם בן 24, שאין לו עבר פלילי. המאשימה הונחתה עפ"י העונשים שהוטלו על נאשמים אחרים שהיו מעורבים בפרשה בפני מותב אחר, ולטענתה העונש המוצע עולה בקנה אחד עם הפסיקה, רמת הענישה ועם האינטרס הציבורי.

הסניגור הצטרף לעמדת המאשימה והדגיש את גילו הצעיר של הנאשם ואת היעדר עברו הפלילי וביקש מביהמ"ש לכבד את הסדר הטיעון לאור ההלכה שהתגבשה בסוגיה זו.

שקלתי את טענות הצדדים ולאחר שבחנתי את הנימוקים שהביאו להתגבשות הסדר הטיעון ובעיקר את העונש המוסכם, לא מצאתי עילות המחייבות התערבות ביהמ"ש בדרך של דחיית ההסדר, ועל כן החלטתי לנהוג עפ"י ההלכה שבסוגיה זו, ובעיקר ע"פ 1958/98 **פלוני נ' מדינת ישראל**, פ"ד נז(1) 577 (2002) ולקיים את ההסדר.

המדובר בהסדר שהמאשימה בחנה אותו והסכימה לו, ומכאן יש להניח עפ"י חזקת התקינות שהיא פעלה כדין ונתנה את דעתה למכלול השיקולים כמי שאמונה על האינטרס הציבורי. בנסיבות העניין, לא הופר האיזון הדרוש בהסדר הטיעון, ומכאן שהתערבות בית המשפט במטרה לשמור על אינטרס לגיטימי וחשוב, אינה נדרשת.

על כן, אני מחליט לכבד את הסדר הטיעון ולהטיל על הנאשם את העונש הבא:

18 חודשי מאסר בפועל מיום מעצרו, 22.10.06.

כמו כן, אני מטיל עונש מאסר מותנה של 12 חודשים, זאת למשך 3 שנים לבל יעבור עבירה בה הורשע.

ניתן היום י"ט באייר, תשס"ז (7 במאי 2007) במעמד הצדדים.

**זכות ערעור לביהמ"ש העליון, בתוך 45 יום מהיום, הודעה לנאשם.**

|  |
| --- |
| **כ. סעב, שופט** |

ב"כ המאשימה:

אני מבקשת להוציא צו להשמדת האמל"ח שנתפס במסגרת החקירה ומוחזק אצלנו כמוצג.

ב"כ הנאשם:

אין התנגדות.

# החלטה

צו להשמדת הכדורים שנתפסו במסגרת החקירה בתיק זה, כמבוקש.

**5129371**

**54678313**

ניתנה היום י"ט באייר, תשס"ז (7 במאי 2007) במעמד הצדדים.

5129371

כ. סעב 54678313-5219/06

|  |
| --- |
| **כ. סעב, שופט** |

עופרי ש.

נוסח מסמך זה כפוף לשינויי ניסוח ועריכה