**בתי המשפט**

|  |  |  |  |
| --- | --- | --- | --- |
|  | | | |
| **פ 005222/06** | | **בית משפט מחוזי חיפה** | |
|  | |
| **12/03/2007** | **תאריך:** | **כב' השופטת ברכה בר-זיו** | **בפני:** |

|  |  |  |  |
| --- | --- | --- | --- |
|  | מדינת ישראל | | בעניין: |
| המאשימה | פרקליטות מחוז חיפה | ע"י ב"כ עו"ד |  |
|  | נ ג ד | |  |
|  | סביחאת עימאד | |  |
| הנאשם | בויראת עאדל | ע"י ב"כ עו"ד |  |

|  |  |
| --- | --- |
| ב"כ המאשימה - עו"ד גב' ברנסון  ב"כ הנאשם - עו"ד מגאדלה מוחמד  הנאשם - באמצעות הליווי | נוכחים: |

# 

**גזר דין**

1. הנאשם הורשע על פי הודאתו, במסגרת הסדר טיעון אליו הגיעו הצדדים, בעבירות שיוחסו לו בכתב אישום מתוקן כדלקמן:

אישום ראשון :

1.1 קשירת קשר לביצוע פשע – עבירה לפי סעיף 499(1) לחוק העונשין, תשל"ז- 1977 (להלן "החוק").

1.2 נשיאה והובלת נשק בלא רשות – עבירה לפי סעיף 144(ב) לחוק.

1.3 סחר בנשק – עבירה לפי סעיף 144(ב2) + 29 לחוק.

אישום שני:

1.1 עבירות בנשק שלא כדין (החזקה) – עבירה לפי סעיף 144(א) לחוק.

על פי עובדות האישום הראשון במהלך שנת 2004 קשר הנאשם, ביחד עם מוחמד תאופיק ג'בארין, קשר לביצוע סחר בתחמושת, ובמשך השנים עד שנת 2006, הוא מכר לג'בארין 2,700 כדורי אקדח בקוטר 9 מ"מ.

על פי עובדות האישום השני החזיק הנאשם במטע זיתים ארגז מתכת ובו כדורי תחמושת בקוטר 5.56 מ"מ.

2. בעברו, לנאשם הרשעה בעבירות של נשיאת נשק שלא כדין, מתן שירות להתאגדות בלתי חוקית ומתן מקלט לעוברים משנת 1992 ובעבירה של התפרצות למגורים/תפילה משנת 1993.

3. המאשימה ביקשה להחמיר בעונשו של הנאשם, בשים לב לעובדה שהנאשם לא למד לקח מאז עבר עבירות דומות בעבר, מדובר בכמות גדולה של תחמושת, ועבירת הסחר נמשכה במשך מספר שנים, כך שאין לאמר כי מדובר במעידה חד פעמית. המאשימה הפנתה לגזר דינו של שותפו של הנאשם – ג'בארין – בו הושתו עליו 5 שנות מאסר בפועל.

4. הסניגור ביקש שלא למצות את הדין עם הנאשם, שהודה בעבירות שיוחסו לו, חסך מזמנו השיפוטי של בית המשפט ולקח אחריות על מעשיו. הסניגור טען כי מזה שנים רבות הנאשם לא היה מעורב בפעילות עבריינית ואין לזקוף לחובתו עבירות שבוצעו לפני למעלה מ- 15 שנה. הסניגור הגיש פסקי דין שיש בהם כדי ללמד על רף הענישה הראוי וביקש להסתפק בתקופת מעצרו של הנאשם – מיום 29.10.06.

5. רק בימים אלה הביע בית המשפט דעתו באשר לענישה הראויה בעבירות של סחר בנשק – בע"פ 3204/06 חריזי נ. מדינת ישראל (לא פורסם- פסק דין מיום 5.3.07) שם הושת על נאשם בהובלת 19 כלי נשק מסוג קלצ'ניקוב לשטחים עונש מאסר של 10 שנים:

**"דעתנו היא שאין מקום להתערבות בעונש שהושת. אין צורך להצביע בפירוט על הסיכון הטמון באספקה והעברה של כלי נשק לשטחי הרשות הפלשתינאית. החשש הוא שמא כלי הנשק ישמשו לפגיעה באנשים חפים מפשע. נזכיר, כי במקרה זה מדובר באזרח ישראלי ששיתף פעולה בהעברת הנשק. נתון זה מוסיף נופך של חומרה למעשים. אכן,שיתוף הפעולה של המערער עם הרשויות ראוי להילקח בחשבון לצד הקולה, וכך אכן עשה בית משפט קמא. עוד יצוין כי פסיקתנו מן התקופה האחרונה מצביעה על כיוון של החמרה בעונשים המוטלים בגין מעשים דוגמת אלה שביצע המערער".**

6. עמדתה העקבית של הפסיקה לאחרונה הינה כי בעבירות בנשק טמונה סכנה רבה, וכי יש לנהוג במבצעיהן ביד קשה (ע"פ 4823/06). בעבירות מסוג זה נסיבותיו האישיות של הנאשם חייבות להידחות מפני הצורך בשמירה על בטחון הציבור ומרכיב ההתרעה בענישה (ע"פ 11448/03).

7. חרף האמור – איני סבורה כי יש לגזור על הנאשם דין שווה לזה של ג'בראין – כאשר בכתב האישום בו הודה ג'בארין יוחסו לו 6 אישומים שרק לאחד מהם שותף הנאשם שבפני וכאשר היקף הסחר גדול בהרבה וקיים שוני מהותי בסוג התחמושת נשוא הסחר.

8. כמו כן יש ליתן משקל להודאתו של הנאשם, החסכון בזמן השיפוטי והעובדה שלקח אחריות על מעשיו.

9. בשוקלי את מכלול השיקולים אני גוזרת על הנאשם 50 חודשי מאסר – מתוכם ירצה הנאשם 30 חודשי מאסר בפועל והיתרה – 20 חודשי מאסר על תנאי והתנאי הוא כי בתקופה של 3 שנים ממועד שחרורו מהמאסר לא יעבור הנאשם עבירה מהעבירות בהן הורשע בתיק זה, ויורשע עליהן.

ממניין תקופת המאסר בפועל ינוכו ימי מעצרו של הנאשם – מיום 29.10.06.

5129371

54678313

**והודעה זכות ערעור לבית המשפט העליון תוך 45 ימים מהיום.**

**5129371**

**54678313ניתן היום כ"ב באדר, תשס"ז (12 במרץ 2007) במעמד הצדדים.**

ברכה בר זיו 54678313-5222/06

|  |
| --- |
| **ב. בר-זיו, שופטת** |

קלדנית - עדי שטרית

נוסח מסמך זה כפוף לשינויי ניסוח ועריכה