**בתי המשפט**

|  |  |  |  |
| --- | --- | --- | --- |
|  | | | |
| **פ 005236/06** | | **בית משפט מחוזי חיפה** | |
|  | |
| **25/01/2007** | **תאריך:** | **כב' השופט א. שיף** | **בפני:** |

|  |  |  |  |
| --- | --- | --- | --- |
|  | מדינת ישראל  ע"י פרקליטות מחוז חיפה | | בעניין: |
| המאשימה |  |  |  |
|  | נ ג ד | |  |
|  | נסאר אחמד | |  |
| הנאשם | מסרי מוחמד | ע"י ב"כ עו"ד |  |

|  |  |
| --- | --- |
| ב"כ המאשימה - עו"ד גב' הדס לירון  ב"כ הנאשם - עו"ד מסרי חמודי עו"ד עטשי  הנאשם - באמצעות הליווי | נוכחים: |

# 

**גזר דין**

במסגרת הסדר טיעון, הודה הנאשם בעובדות כתב האישום המתוקן והורשע בעבירות של החזקת נשק (מספר עבירות) לפי סעיף 144(א) סיפא לחוק העונשין, התשל"ז-1977 (להלן: "חוק העונשין"), הובלת נשק, לפי סעיף 144(ב) סיפא לחוק העונשין וסחר בנשק (מספר עבירות), לפי סעיף 144(ב2) לחוק העונשין.

מכתב האישום המתוקן עולה, כי בסביבות חודש ספטמבר 2005, ביצע הנאשם שתי עסקאות בנשק, כמפורט להלן:

1. הנאשם החזיק וסחר בכ-250 כדורי רובה אם-16 וב-3 מחסניות טעונות בכדורי אם-16. הנאשם מכר את הכדורים, וכן את המחסניות, לערפאת עמור (להלן: "ערפאת"), תושב הרשות הפלסטינית, שעבד אצלו באותה עת וזאת תמורת אי תשלום חלק משכר עבודתו של ערפאת.

2. הנאשם החזיק וסחר בכ-500-700 כדורי אם-16, בכך שמכרם לערפאת, כשהם מוסלקים בקופסת נעליים וזאת תמורת אי תשלום חלק משכר עבודתו של ערפאת. בהמשך, הוביל הנאשם את הכדורים יחד עם ערפאת לאום אל פחם.

בהמשך, העביר ערפאת חלק מכדורי הרובה לשטחי הרשות הפלסטינית, על ידי זריקתם מעל לגדר המפרידה בין שטח מדינת ישראל לשטח הרשות הפלסטינית, לידי אחיו סמיר עמור, המשתייך לגדודי חללי אל אקצא. מספר ימים לאחר מכן, מכר ערפאת חלק מהכדורים לאברהים עבד, שאף הוא משתייך לגדודי חללי אל אקצא.

ב"כ המאשימה הסבירה בהגינותה, כי חלקו של הנאשם בעבירות קטן יחסית לחלקם של מעורבים אחרים בפרשות הנדונות.

ב"כ המאשימה עמדה על חומרת העבירות ועל הסיכון הגדול הנובע ממסחר בנשק העלול להגיע לפעילי טרור או לעבריינים. לדבריה, ראוי לעצור את התופעה ע"י הטלת עונשים מרתיעים.

עוד הפנתה התובעת לעברו של הנאשם הכולל הרשעה בעבירה של הלנת שוהה בלתי חוקי.

הפרקליטה ביקשה לגזור על הנאשם 26 חודשי מאסר לריצוי בפועל וכן מאסר מותנה וקנס.

ב"כ הנאשם ביקש ליתן משקל להודיית הנאשם ולזמן השיפוטי שחסך.

הוא הסביר, כי נסיבות העבירה שבגינה הורשע הנאשם בגין הלנת שב"ח, הן נסיבות קלות ומלבד ההרשעה דלעיל עברו נורמטיבי.

לדעת הסניגור, יש ליתן הדעת לכך שכמות התחמושת שנמכרה היא קטנה יחסית.

עוד ציין הסניגור, כי משפחתו של הנאשם היא נורמטיבית ובניה שירתו כולם בצה"ל ובכוחות הבטחון. לדברי הסניגור, נגרם נזק כבד לנאשם בגין הסתבכותו והשקפת החברה הדרוזית על מעשים מעין אלו.

כמו כן, עמד הסניגור על נסיבותיו האישיות של הנאשם וגיבה טיעוניו במסמכים (נע/1 – נע/3).

הסניגור הפנה אותי לפסיקה התומכת לדעתו בעמדתו לענין העונש וביקש להסתפק בהשתת עונש בן 16 חודשי מאסר בפועל על הנאשם וכן עונש מאסר מותנה וקנס.

הנאשם בדברו האחרון הביע צערו על מעשיו וביקש סליחה.

צודקת התביעה בהבליטה את הסיכון הרב לחברה כתוצאה מסחר בנשק (במקרה שלנו תחמושת).

כל הסוחר בנשק אמור להבין, כי הנשק עלול להגיע לידי ידיים עברייניות או אף עויינות וכי כתוצאה מכך עלולים בני אדם לההרג או להפצע.

הנאשם אמנם לא ידע כי התחמושת תועבר בסופו של דבר לידי אנשים המשתייכים לארגון עויין, אך הוא אמור היה לקחת זאת בחשבון במכרו את הנשק לתושב הרשות הפלסטינית.

האמור לעיל והצורך להחמיר ולהרתיע במקרים מעין אלו יהיו לנגד עיניי בגוזרי את עונשו של הנאשם.

מנגד, אשקול לקולא את הודיית הנאשם, את חרטתו, את נסיבותיו האישיות ואת עברו הנקי יחסית.

בהתחשב באמור לעיל ובטיעוני ב"כ הצדדים, אני גוזר על הנאשם 40 חודשי מאסר, מתוכם 21 לריצוי בפועל והיתרה מותנית, למשך 3 שנים, לבל יעבור עבירה בנשק לפי סעיף 144 לחוק העונשין.

5129371

54678313מניין ימי מאסרו בפועל של הנאשם, הוא מיום מעצרו 18/11/06.

כמו כן, אני גוזר על הנאשם קנס בסך של 10,000 ₪ שישולם ב-4 תשלומים חודשיים רצופים ושווים החל מחודש לאחר שחרורו מהמאסר. אי עמידה באחד התשלומים, תעמיד את מלוא הקנס לתשלום מיידי. היה והנאשם לא ישלם הקנס, יאסר למשך חודשיים.

5129371

54678313

זכות ערעור לביהמ"ש העליון תוך 45 יום מהיום.

א. שיף 54678313-5236/06

**ניתן היום ו' בשבט, תשס"ז (25 בינואר 2007) במעמד הצדדים.**

|  |
| --- |
| **א. שיף, שופט** |

נוסח מסמך זה כפוף לשינויי ניסוח ועריכה